
Se prez de moi vos volez traire, 
Ja vos volrai dire et retraire 
Une avisïon mout piteuse, 
Douce, plaisant et deliteuse. 
Il fu, ce truis, une abbeÿe 
De ma dame sainte Marie 
Ou il avoit moignes assez 
De mains divers lius amassez. 
Laiens servoient li saint frere 
Jhesu Crist et sa douce mere. 
Un soucretain laiens avoit 
Qui mout devotement servoit 
La haute dame et la pucele 
Qui sor toutes est haute et bele. 
Ens ou mostier avoit son lit. 
Mout li tornoit a grant delit, 
Quant il pooit seus demorer, 
Ses pechiez gemir et plorer. 
Chascune nuit par fin usage 
S'agenoilloit devant l'ymage 
Nostre Dame sainte Marie. 
Por nule rien ne laisast mie 
Assez ploroit de chaudes goutes 
A nus genolz et a nus coutes. 
Sa char, ses os, ses ners, ses vainnes 
Lassoit sovent en penre vainnes. 
Cest usage tenoit adés 
Devant matines et aprés. 
Devant l'ymage adez oroit 
Et longuement i demoroit. 
Sovent l'aloit mout remirant, 
Sovent disoit en souspirant : 
« Haute dame, haute pucele, 
Quant tu en terre iez si tres bele, 
Mout par iez bele ou ciel lassus. 
Haute roïne, il n'est voir nus 
Qui ta biauté seüst retraire. 
Haute roÿne debonaire, 
Haute pucele, haute dame, 
Tu iez l'escharboucle et la jamme 
Qui tant iez pure, clere et fine 
Que tot paradys enlumine. 
Dame, tuit cil de paradys 
Se remirent en ton cler vis. 
Tes vis n'est pas oscurs ne torbles, 
Ainz est plus clers a quatre doubles 
N'est li solauz en plain esté. 
Quez que chaitiz que j'aie esté, 
Je te depri, ma douce dame, 
Veoir le puist ma lasse d'ame 
Puisque li cors nel puet veoir. 
Dame, tu as si grant pooir 
Et tant par iez douce et benigne 
De toi veoir me feras digne 
Toutes les fois qu'il te serra. 
Buer fu cis nes qui te verra. 
Buer fu cil nez et conceüs 
Qui soëlez et repeüs 
De toi veoir iert, douce dame, 
Ou soit en cors ou soit en ame. » 
Li sainz moignes en tel maniere, 
Quant avoit faite sa proiere, 
Ensi parloit a cele ymage 
Et descovroit tot son coraige. 
Une nuit eut oré assez 
Tant que pesanz fu et lassez ; 
A son lit vint, si se coucha, 
Et li soumauz luez le toucha. 
Si s'endormi isnelement, 
Car lassez ert mout durement 
De penre veines et d'ourer 
Et de gemir et de plourer. 
La mere Dieu, qui bien savoit 
Le grant desirier qu'il avoit 
De remirer sa clere face, 
Par sa douceur et par sa grace 
A cele fois bien l'en sovint 
Et sa biauté mostrer li vint. 
Au moigne, luez qu'endormis fu, 
Sambla por voir que plains de fu 
Fust li mostiers et plains de flamme, 
Car devant lui vint une dame 
Qui fu plus clere que solaus 
A mïedi quant est plus haus. 
Et fu d'une robe vestue 
Qui toute fu a or batue 
Plaine de pierres precïeuses 
Si cleres et si glorïeuses 
Toz li mostiers resplendissoit 
De la lueur qui en issoit. 
Plus avoit blonz les crins et sors 
Et plus luisanz que n'est fins ors, 
Et si tres cler si oel estoient 
Que deus estoiles resambloient. 
Resplendissant avoit la face 
Plus qu'esmeraude ne thopace. 
Une couleur avoit rosine 
Si tres esmeree et si fine, 
Si deliteuse et si tres bele 
Riens n'i fesist rose novele. 
Le vis avoit si delitable, 
Si cler, si doz, si amiable 
Qui s'i peüst mirer assez 
De toz ses maus fust respassez. 
Tant par est bele qu'en cest monde 
N'est nus, tant ait bone fachonde, 
Qui la seüst mie descrire. 
Li soucretains n'ose mot dire. 
Bien seit que c'est, n'en doute mie, 
Nostre Dame sainte Marie. 
Bien seit que c'est la damoisele, 
La sainte virge, la pucele 
Que tantes fois a remiree 
Ou mireoir de sa pensee. 
Il n'en seit mot, ce li est vis, 
Queque myrant va son cler vis, 
Devant qu'il voit tot a delivre 
Entre ses mains un si bel livre 
C'onques si bel veü n'avoit. 
Et tot maintenant qu'il le voit, 
De son lit saut sus, ce li samble. 
Ses deus mains a jointes ensamble, 
S'est devant li agenoilliez, 
Se li deprie a ielz moilliez 
Qu'ele li daint faire savoir 
Qu'en ce biau livre puet avoir. 
Le saint livre tot maintenant, 
Qu'eut en sa sainte main tenant, 
La mere Dieu li a ouviert 
Et se li mostre a descouvert 
A son doit l'entiteleüre. 
Ou livre n'eut nule escriture 
Del premier chief dusqu'en la fin 
Fors de vermillon et d'or fin. 
La lettre estoit si fremians, 
Si bien tornee et si rians 
Qu'il sambloit que Diex l'eüst faite 
Et a ses beles mains portraite. 
En dormant lut le titele d'or. 
Quequ'il aloit de dor en dor, 
Les lettres lut et assambla. 
Adont i eut, ce li sambla : 
« Ci commence la prophecie 
Dou prophete, saint Ysaÿe. » 
Mout volentiers, s'il li leüst, 
En cel saint livre assez leüst, 
Mais si volentiers regardoit 
La mere Dieu que toz ardoit 
De son riant vis remirer. 
Adont commence a souspirer 
Et a plorer mout tenrement 
Et se li dist mout doucement : 
« Haute roÿne glorïeuse, 
Haute dame douce et piteuse, 
Virge sacree et debonaire, 
S'a ta douceur ne doit desplaire, 
Je te requier, je te depri 
Que tu daignes par ta merci 
Ma lasse de bouche aaisier 
D'une fois tes sainz piez baisier. » 
Nostre Dame sainte Marie 
Sousriant dist : « Je ne veil mie, 
Biaus doz amis, que ja atouche 
A mes piez ta sainte de bouche, 
Qui tantes fois m'a saluee ; 
Mais en ma face coloree, 
Biaus doz amis, me siet et plaist 
Que ta bele bouche me baist. » 
La douce dame glorïeuse, 
La debonaire, la piteuse, 
Doucement s'est vers lui baissie ; 
Cil l'a tout en plorant baisie 
En sa face, qu'a plus rovente 
Que n'est florete en florie ente. 
As piez li est plorant cheüs, 
Si est de joie rapeüs 
Et si est plains de grant leece 
Que bien li samble que tristrece, 
Destorbier, painne ne malaige 
N'ara ja mais en son aaige. 
De la grant joie s'esveilla ; 
Mout durement s'esmervilla 
De cele sainte avisïon ; 
Mout en eut grant contricïon 
Et durement en mercia 
La mere au roy qui tot cria. 
Grant joie en eut, il eut grant droit. 
Matines c'on sona luez droit 
Chanta li couvenz hautement, 
Mais il ploroit priveement 
Mout tenrement et souspiroit. 
La mere Dieu tant remiroit 
En sa pensee et en son cuer 
Qu'ainc ne dit mot la nuit en cuer. 
Adez veoit, ce li ert vis, 
La mere Dieu emmi le vis. 
De la presence Nostre Dame 
A si joiant le cors et l'ame, 
Si saolé et si refait 
Que quanqu'il voit oublie a fait. 
Avis li est qu'il encor sente 
La sainte oudeur de la sainte ente 
Qui aporta la sainte fleur 
Qui paist les angeles de s'oudeur. 
De la roÿne glorïeuse 
Sent une oudeur si savoreuse 
Qu'il i met si s'ame et son cuer 
Qu'il n'entent riens c'on die en cuer. 
Onques la nuit ne peut mot dire, 
Respons chanter ne leçon lire. 
L'endemain fu disciplinez 
Ainz que chapitres fust finez, 
Car il avoit, ce distrent tuit, 
Trop pereceus esté la nuit. 
Li preudom fu obedïens, 
Benignez, doz et pascïens ; 
Se ne se volt mie escuser 
Ne le juïse refuser. 
Se Nostre Dame eut bien amee 
Et deprïee et reclamee, 
Plus l'aama aprés assez. 
Ainz puis ne peut estre lassez 
De li servir et soir et main. 
Se Diex m'aït hui et demain, 
Il fait que saiges qui la sert. 
Si m'aït Diex, tot son tanz pert 
Qui ne la sert de cuer entier. 
Soiommes tuit si droit rentier 
Soiommes tuit si chapelain, 
Soiommes tuit si soucretain, 
Soiommes tuit a li enclin. 
Face chascuns parfont enclin 
Et ploit son cuer et son corage 
Quant il passe devant s'ymage. 
Saluons la a nus genolz. 
Mout en est plus li salus dolz 
Quant li genoil un peu s'en duelent. 
Cil qui lor ames sauver vuelent 
Cest usage doivent apenre ; 
N'ait nus si mole ne si tenre 
La charoigne qu'ainsi ne face. 
La mere Dieu done sa grace 
Tost a celui qui si le fait. 
Nus pechieres tant n'a mesfait. 
S'a nus genolz sovent la prie, 
Que nel retort de vilenie. 
Tant par est plaine d'amistié 
Que de celui a luez pitié 
Qu'a nus genolz a terre voit. 
Je connois tel qui mout avoit 
Le cuer saillant, fol et volaige 
Quant aüsa ce bon usage, 
Et cis us l'a tel atorné 
Que retrait l'a et retorné 
Des malvais tors ou il tornoit. 
Anemis si le bestornoit 
Que toz estoit a mal tornez, 
Mais par celi est retornez 
Qui Theophilum retorna 
Dou malvais tor ou il torna. 
Bien est tornez a droit sentier 
Cielz qui la sert de cuer entier. 
Servons la tuit sanz nul sejor 
Et tempre et tart, et nuit et jor, 
Si com li bons moignes faisoit 
Cui ses services tant plaisoit 
C'onques n'en pot recreans estre. 
Et la puissanz dame celestre, 
Por ce qu'il l'eut en tel memoire. 
Corona s'ame et mist en gloire 
Quant il parti de ceste vie, 
Car durement l'avoit servie. 
Tant con veschi, tant con dura, 
Vaines penre tant endura 
Que merveille ert comment duroient 
Si genoil, qui tant enduroient ; 
Por la douce dame endurerent 
Mainte durté tant con durerent. 
A agenoillier bien s'endure 
A nus genolz sor pierre dure 
Cil qui bien l'aimme durement. 
Certes tout dur endurement 
Sont por li doz a endurer. 
Toz cialz fera vivre et durer 
Es joiez qui sanz fin duront 
Qui a servir bien l'enduront. 


Queque d'oïr estes engrant 
Oiez un myracle mout grant. 
Ce dist mes livres et ma page 
C'uns sarrasins ot une ymage 
A la samblance Nostre Dame. 
A dire ne vos sai, par m'ame, 
Ou la trova ne dont li vint, 
Mais en mout grant chierté la tint 
Et mout la garda netement. 
De riches colors richement 
Painte estoit en une tavlete. 
Li sarrasinz cele ymagete 
Avoit en mout grant reverence 
Et aüsez s'estoit en ce, 
Por ce que tant ert bele et gente, 
Que chascun jor par fine rente 
L'aoroit une fois au mains 
A genolz et a jointes mains. 
Cele ymage tenoit si chiere 
Ne souffrist en nule maniere 
Que nus fors il i atouchast 
Ne nule ordure i aprochast 
Ne qu'entor li fesist mussote 
Erignie ne barbelote. 
Si com Diex volt, un jor avint 
Que devant cele ymage vint. 
Mout longuement l'a regardee 
Et durement en sa pensee 
Se merveille se voirs puet estre 
Que mere fust au roi celestre 
Cele dont estoit cele ymage. 
Mout durement en son coraige 
S'en esbahist et esmerveille. 
« Par foi, fait il, ce fu merveille 
Se li grans Diex qui tot cria 
Por home tant s'umelia 
Qu'hons terrïens volt devenir ! 
Mais ce ne poïst avenir 
Par nule raison, ce me samble, 
Qu'hons poïst estre et Diex ensamble. 
Et d'autre part, s'il avenist 
Que Diex por home hons devenist, 
Ne voi je pas n'il ne puet estre 
Que d'une virge peüst naistre. 
Fame ne puet, c'en est la some, 
Concevoir sanz semence d'ome 
Ne plus c'une piece de fust. 
Se je savoie que voirs fust 
Que d'une virge fust Diex nes 
Je seroie crestïennez 
Encore ancui sanz plus atendre. 
Mais je ne puis veoir n'entendre 
Comment ce peüst avenir, 
Si ne m'en sai a quoi tenir. » 
Queque penssoit en tel maniere 
Une eure avant et autre arriere, 
Et devisoit en son corage, 
Tot maintenant de cele ymage 
Voit naistre et sordre deus mameles 
Si glorïeuses et si beles, 
Si petites et si bien faites 
Con se luez droit les eüst traites 
Fors de son saim une pucele. 
Ausi com d'une fontenele 
Cler oile en voit sordre et venir. 
Cest myracle fist avenir 
La mere Dieu, la debonaire, 
Por lui de mescreance traire, 
Car il avoit mout honoree 
S'ymage et longuement gardee. 
Li sarrasinz sans demorance 
Guerpi sa foi et sa creance. 
Baptisiez fu, et sa maisnie 
Toute aprés lui fu baptisie 
Par le myracle, qu'apert virent. 
Leur creance et leur loi guerpirent 
Maint sarrasin et maint paien. 
Ne priserent un pois baien 
Ne Mahomet ne Tervagan. 
Oïr poez qu'a grant lagan 
Est cele douce et debonaire 
Qui set si doz myracle faire. 
Li sarrasins ne perdi rien 
En ce qu'il la servi si bien 
N'en ce que bien la netoia. 
La douce dame grant joie a 
Quant on la sert de bon corage 
Et quant on porte honneur s'ymage. 
Bien nos devomes deporter 
En sa samblance honeur porter 
Quant uns paiens s'i deporta. 
Clers, quesqu'il soit, trop grant tort a 
Ne se n'est pas cortois ne sages 
Qui ne netoie ses ymages 
Et les autelz a tot le mains. 
Trop a li clers chieres ses mains 
Qui un autel noier ne daigne. 
Celui vaurroie que l'eraigne 
Crevast andex les iex, par m'ame, 
Qui sor l'ymage Nostre Dame 
Ordir la voit quant ne l'en oste. 
Orde a la pensee et emposte 
Et envers Dieu trop se mesfait 
Cil qui ce voit quant plus n'en fait. 
Ne voi provoire ne dyacre, 
S'il voit sor son archedyacre 
Putie, plume ne plumete, 
Qui tost ne la bout jus et mete. 
Sor les autelz a grans compaignes 
Voient logiez les yraignes 
Ne se nes daignent deslogier. 
Mielz lor venroit chanter d'Ogier 
A telz i a que chanter messe, 
Car dyables si les apresse 
Qu'en la messe peu se deportent, 
Mais volentiers l'offrande enportent. 
La cokille volentiers wident, 
Mais as yraignes qui desvuident 
Entor lors autelz soir et main 
Ne daignent il tendre la main. 
Trop est mais peu qui s'entremete 
De Sainte Eglise tenir nete. 
Cil a cui plus de biens en vient 
Est cil a cui mains en sovient. 
Ou monde n'a si fol bregier, 
S'un preudome doit herbergier, 
Qui ne netoit vialz sa maison. 
Nos qui avons sens et raison 
Ne daignons mie faire autel. 
Clers qui ne tient net son autel, 
Ou jor et nuit par grant delit 
Se couche Diex et fait son lit, 
Mout est certes ors et enpoz. 
Tex muce ses deniers en poz 
Et telz put toz, tant a d'avoir, 
Cui chaut assez petit d'avoir 
Ne bel autel ne bele ymage. 
Par foit, c'est desverie et rage, 
Car par l'autel sommes tuit riche 
Et vers l'autel sommes tuit chiche. 
Telz est par son autel mout gobes 
Et telz en a chevaus et robes, 
Frambaus et borses, mars et livres 
Qui n'a breviaires ne livres 
Et qui loiez est si estroit 
Que ses autelz muert tot de froit. 
De cialz i a a grant plenté 
Qui en folie ont si enté 
Et si plongié tot lor corage 
Et qui si sont fol et volage 
Que petit ou nïent lor chaut 
Se lor autel ont froit ou chaut : 
Nus les tienent et descovers. 
S'ont lor lis parés et covers 
De couvertoirs et de tapis, 
Mais dyables s'i est tapis, 
Qui jor et nuit siet sus et crout. 
De s'ame puet bien dire « tprout ! » 
Prestrez qui a plus grant delit 
En parer sa chambre et son lit 
Que son autel ne sa chapele. 
S'il requiert Dieu ne s'il l'apele 
A son besoig, c'est grans merveille 
S'il ne li fait la sorde oreille. 
Leurs mostiers tienent ors et sales 
Et lor chambres et lor grans sales 
Font lambroissier, paindre et portraire. 
En lors mostiers ne font pas faire 
Si tost l'ymage Nostre Dame 
Con font Ysangrin et sa fame 
En lor chambres, ou il reponent 
Les gelines qui la mort ponent. 
Bien est vilains et de vil estre 
Li clers, li moignes et li prestre 
Qui mielz atire son manoir 
Que celui ou Diex doit manoir. 
Se Sainte Eglise n'aournommes, 
Qui les grans rentes en avommes, 
Les granz offrandez et les grans dons, 
Les laiez gens que feront dons ? 
Tex eüst certes tenves braies, 
Tex fust cinceus et plains de naiez, 
Se Diex ne fust et Sainte Eglyse, 
Qui or traïne plice grise. 
Telz est mout plains de grant seurfait, 
Telz sa corone a enviz fait 
Et telz fait keue de mallart 
Qui n'eüst gaires de cras lart 
Se Diex ne fust et la corone. 
Telz est ore riche persone, 
Esposneus, cointes et gaillars 
Qui fust povres cokins paillars 
Se Sainte Eglise et Diex ne fust. 
Les cuers ont de fer ou de fust 
Quant de celui ne lor sovient 
Dont toz li biens lor sort et vient. 
Tant enrobé sont mais de robes, 
Tant ont les cuers cointes et gobes 
Et tant sont plain de grant outrage 
Qu'autel ne crucefis n'ymage 
N'enclinent mais fors de l'oreille. 
Si m'aït Diex, c'est grans merveille 
Quant laiez gens püent bien faire, 
Car en nos ont povre essamplaire. 
Se Sainte Eglise n'ounerons, 
Qui toz ses biens li devorons, 
Qui en avons l'or et l'argent, 
Que feront dont la laie gent ? 
Ne sai que j'en die, par m'ame. 
Se nos l'ymage Nostre Dame 
Et la son doz fil n'aourons 
Devotement et honorons, 
Qui sage et discré devons estre, 
Uns vilains bobelins champestre, 
Qui de Dieu parier n'oï onques, 
Par quel raison l'onnora donques ? 
Honorer doit cis qui est sages 
Et Sainte Eglise et ses ymages. 
Onques en Dieu cil ne se fit 
Qui n'ouneure son crucefit. 
Et cil ausi ne se fit mie 
En ma dame sainte Marie 
Qui s'ymage, quant il la trueve, 
Ne porte honneur, soit viez, soit nueve. 
Peu l'oneure, ce m'est avis, 
Qui voit sor son glorïeus vis 
Porre yreignie n'autre ordure 
S'il ne l'en oste par grant cure. 
Ne l'aimme pas d'entier courage 
Qui voit ordure seur s'ymage 
S'il ne l'en oste sanz demeure. 
Cil qui s'image et li onneure 
Ne puet estre deshonorez ; 
En paradys ert honorez 
Qui Nostre Dame honeure en terre. 
Se paradys volons conquerre, 
Honorons la toutes et tuit 
A nos pooirs et jor et nuit 
Ausi com li bons paiens fist 
Qui paradis par li conquist. 
A li servir nos cuers tornons ; 
D'or en avant n'i sejornons. 
A leur preu faire trop sejornent 
Cil qui toz les jors qui ajornent 
Ne la servent tot a jornee. 
En joie, ou ele est sejornee, 
Aront tuit cil joieus sejor 
Qui bien la servent nuit et jor. 
Tuit joieus jor ajorneront 
A ciaus qui la sejorneront. 
Diex nos i daint toz ajorner 
Por faire a joie sejorner. 


Queque talent avez d'oïr, 
Conter vos veil por resjoïr 
Un myracle et une merveille 
Dont mes cuers se saigne et merveille. 
Je truis que deus dames estoient 
Qui durement s'entrahaoient. 
L'une a l'autre faisoit tel duel 
Qu'estranglee l'eüst sen vel, 
Car son baron li soustraoit. 
N'iert merveille se mal traioit, 
Car fame a mout le cuer mari 
Quant on li fortrait son mari. 
Mais mielz s'osast un des denz traire 
Plus en osast dire ne faire, 
Car ses barons ert si crueuz, 
Si musars et si enuieuz 
Qu'eramment l'eüst affrontee. 
Si fierement l'avoit dontee 
Por ses iex ne fust si hardie 
Que riens mesfesist a s'amie. 
Assez avoit honte et contraire 
Por ce que plus n'en ose faire. 
A nus genolz souvent deprie 
Nostre Dame sainte Marie 
Qu'envoit celi honte et vergoingne 
Qui si de son baron l'esloigne 
Et qui si li tolt et fortrait 
Que nule fois deduit n'en trait. 
Ainsi deprie a Nostre Dame 
Souventes fois la lasse fame, 
Qui d'ire est toute fannoïe, 
Et tant qu'a li une foïe 
S'est Nostre Dame demostree. 
« Di va ! faite ele, es tu desvee, 
Qui toute jor me quiers venjance 
De la lasse qui s'esperance 
Dou tot en tot en moi a mise ? 
Ele me sert si a devise 
Faire nul mal ne li porroie. 
Dou doz salu dont j'ai tel joie 
Me salue de si bon cuer 
Qu'endurer ne puis a nul fuer 
Que nule honte li avigne. » 
Or ne seit cele que devigne 
Quant Nostre Dame li defaut. 
Si a le cuer espris et chaut 
De mautalent, d'ardeur et d'ire 
Ne seit que faire ne que dire. 
Quequ'ele estoit si forsenee, 
Un jor celi a encontree 
Qu'ele haoit si coreument. 
Se li a dit mout crueument 
Con fame enragie et desvee : 
« Di moy ! di moy ! di, traïnee ! 
Moi comment oses encontrer 
Ne comment t'oses tu mostrer 
N'aparoir en liu ou je soie ? 
N'iert por Dieu, ja t'estrangleroie 
Et murdriroie a mes deus poinz. 
Tant est mes cuers navrés et poinz 
Et embrasés d'ardeur et d'ire 
Qu'il n'est bouche qui poïst dire 
Con je te has d'ardant haïne, 
Car a celui qui d'amor fine 
Amer me soloit et chierir 
Sovent me fais batre et ferir. 
Certes, certes, vielz desloialz 
Douz me soloit estre et loiauz, 
Mais tu le m'as si enjouté 
Qu'ensus de moi l'as si bouté 
Qu'il ne m'aimme ne ne me prise, 
Ains me froisse tote et debrise 
Quant un seul mot en os tentir. 
Tant ai de dolor sanz mentir 
Qu'ainc tant n'en ot lasse de fame. 
Je cuidoie que Nostre Dame, 
A cui clamee m'en estoie 
Plus doucement que je pooie, 
De ton cors me fesist vainjance ; 
Mais n'i ai mais point d'esperance, 
Qu'ele me dist encor n'a gaires 
Que, comment que voist tes affaires, 
Nul mal affaire ne t'endure, 
Car doucement et par grant cure 
La salues mainte foïe. 
De duel en sui si fannoïe 
Por un petit Dieu ne renoi. 
- Diex aïe ! Qu'est ce que j'oi ? » 
Ce respont cele bele amie. 
As piez li chiet et si li prie 
A chaudes larmes doucement 
Qu'ele li die vraiement 
S'ele li a verité dite. 
Cele jure Saint Esperite 
Et quanque puet dire et jurer, 
Por li dou tot asseürer, 
Que c'est toz voirs, n'en redot mie. 
Cele erramment merci li crie, 
Si tenrement pleure et souspire 
Qu'a paines puet un seul mot dire. 
Juré li a sanz demoree, 
Face moillie et esploree, 
Que, se Dieu plaist et Nostre Dame, 
Ja mais a li n'a nule fame 
De son baron tort ne fera, 
Mais si chastement vivera 
Ja mais d'ome en tote sa vie 
N'ara ne part ne compaignie. 
A Nostre Dame, s'avouee, 
A chasteé luez droit vouee, 
Et ele tint si bien son veu 
Et si estainst en li le feu 
De vanité et de luxure 
Qu'ainc puis n'en ot talent ne cure. 
L'autre dame meesmement 
Plus en servi devotement 
La mere au roi qui tot cria. 
L'une a l'autre merci cria 
Et si se sont entrebaisiez, 
Acolees et apaisies. 
Tant con veschirent s'entr'amerent 
Et bone vie andeuz menerent. 
La pais i mist en tel maniere 
Cele qui est toz jors maniere 
De faire paies et acordes. 
Bien a dyables en ses cordes 
Pris et lacié l'omme et la fame 
Ki n'ouneure et sert Nostre Dame, 
Qui jor et nuit met et avoie 
Tant pecheor a droite voie. 
Qui ne l'honeure s'ame affole. 
N'est nule fame, tant soit fole, 
S'ele sert la virge Marie, 
Ne la retraie de folie 
Ne n'est nus hom, tant soit pechieres 
Ne tant despers ne tant lechieres, 
S'a son service se vielt traire, 
Bien ne li face a force faire. 
N'est nus si folz, s'il la sert bien, 
Ne li coviegne, malgré sien, 
Qu'ançois qu'il muire soit preudom. 
De ce a la mere Dieu le don 
Qu'il convient que saus soit par force 
Cielz qui de li servir s'esforce. 
A li servir nos avivons : 
Endementiers que nos vivons, 
Nos ne savons con longuement, 
Saluons la devotement 
De bon cuer et de bon corage, 
A nus genolz, devant s'ymage. 
Nus n'est si soz ne si chalevres, 
S'il arouse sovent ses levres 
De son tres savoureuz salu, 
Que nel maint au port de salu. 
Sa langue a trop chiere et salue 
Cil qui souvent ne la salue, 
Car mout li plaist cis doz salus. 
Diex a toz cialz mande salus 
Qui vont sa mere saluant. 
Chascun lo que ce salu ant. 


En escrit truis que pres d'Orliens 
Un chastel a ou mout de biens 
Fist une fois la mere au roi 
Qui tost abbaisse grant desroi. 
Cis chastialz a un avers non - 
Ou Avenon ou Avernon. 
En ce chastel ot bone gent. 
Un novel mostier bel et gent 
Fisent en l'oneur Nostre Dame. 
N'ot ou chastel homme ne fame 
Qui n'i aidast a son pooir. 
Sor l'autel fisent asseoir 
Une ymage fresche et novele 
De Nostre Dame mout tres bele. 
Cele ymage mout honoroient 
Tuit cil dou chastel et servoient 
De luminaire hautement, 
Mais dyables, qui durement 
Estoit dolans de cest affaire 
Por les honors qu'il veoit faire 
La mere Dieu et tempre et tart, 
De couvoitise, qui tot art, 
Le prince de la terre esprist 
Tant que grans gens et grans oz prist, 
Se vint cele vile asseoir 
Com cil qui ert de grant pooir. 
Penre et tüer voloit la gent 
Por gaaignier l'or et l'argent. 
Ensi voloit tot lor avoir 
Par force et par hausaige avoir, 
Et por ce fist cele assamblee 
En larrecin et en emblee. 
Quant cil dedens bruire les oent, 
De lor chastel les portes cloent. 
Au mielz qu'il pueent se desfendent, 
Mais quant il voient et entendent 
Que ne porront vers aus durer 
Ne lors grans assaus endurer, 
A l'eglise s'en vont corant. 
La mere Dieu tot em plorant 
Deprïent tuit que les consaut 
Et puis la portent a l'assaut. 
Desor la porte l'ont portee. 
Qui lors oïst la grant crïee 
Dur cuer eüst s'il ne plorast. 
N'i eut celui ne l'aourast, 
N'i a celui plorant ne die : 
« Douce dame sainte Marie, 
En toy est toute no fiance. 
Seürté nule n'esperance 
N'avons en nos n'en nostre force. 
De nos aidier, dame, t'esforce, 
Car cil defors sont fier et fort. 
N'avons aïe ne confort 
S'en toi non, bele douce dame. » 
Cielz cui dyables de sa flamme 
Avoit espris et embrasés 
Ne prisierent deus pois frasés 
Ne Nostre Dame ne s'ymage. 
Ains les assalent par tel rage 
Que malbailli et damaigié, 
Desconfis et descoragié 
Sont cil dedenz en peu de terme. 
Lors ront getee mainte larme 
Et maint haut cri et maint haut brait, 
Car bien cuident tot entresait 
Qu'erramment soient desconfit. 
N'i a celui qui mais s'afit 
En force n'en secors qu'il aient. 
Pres de l'ymage tuit se traient, 
Se se tapissent tot entor, 
Se font de li desfence et tor. 
Un archier ot pres de l'ymage 
Qui grant desroy et grant damage 
Faisoit sovent a cialz defors. 
Sovent por garantir son cors 
Derrier l'ymage se muçoit 
Et toz les siens resbureçoit. 
Dehors ot un arbalestrier 
Mout bien armé sor un destrier ; 
Une arbaleste en sa main porte. 
Celui qu'il voit desor la porte 
Par grant orguel en haut escrie : 
« Mout est, fait il, corte ta vie 
Se tu la porte ne nos oevres. 
Cele ymage dont tu te cuevres, 
Encor soit ele grans et large, 
Ne te vaurra une viez targe. 
Li meïsme ferrai je si, 
Se tu fais plus escu de li, 
Que par mi li et maugré sien 
T'esboëlerai com un chien. 
- Bien i porroies set ans traire 
Quant me feroies nul contraire, 
Fait cil qui est derrier l'ymage, 
Car je me rent et fas homage 
A ma dame sainte Marie. 
Ele set tant de l'escremie 
Que de tes colz m'escremira 
Et partot me garantira. 
N'est tez escus ne tele targe, 
Car nule fois onques ne targe 
A cialz aidier qui s'i affïent 
Et qui l'apelent et deprïent. » 
Mautalentis et espris d'ire, 
Li recommence cielz a dire 
Une rampone mout amere. 
« Se Diex et sa vielle de mere 
Sor sainz, fait il, juré l'avoient, 
Garantir pas ne te porroient 
Que je ne t'ocie orendroit. » 
Un quarrel encoche luez droit 
Et se li trait par tel aïr 
Mort l'eüst fait tot plat chaïr 
Se Diex et l'ymage ne fust. 
Ja soit ce qu'ele fust de fust, 
Par la volenté Nostre Dame, 
Ausi con se fust une fame, 
Vers le quarrel qui s'i destent 
Isnelement son genol tent ; 
En son genoil le dart reçut. 
Encor i est, puis ne s'en mut. 
La lettre dit, bien le sachiez, 
Qu'ainc puis n'en pot estre sachiez. 
La mere Dieu ne voloit mie 
Que cil perdist encor la vie 
Qui commandez s'estoit a li. 
Tüer le volt, mais il failli. 
Ce myracle virent dis mile. 
Mout durement cil de la vile 
Por ce myracle s'esvertüent. 
Mout en ocïent, mout en tüent. 
Cis qui estoit derrier l'ymage 
Joie et duel ot en son corage : 
Joie ot de ce qu'il fu garis, 
Mais de l'archier fu mout maris 
Qui Nostre Dame avoit ferue. 
De li vaingier mout s'esvertue. 
Si l'a feru d'une saiete ; 
Geule baee mort le gete. 
Tuit cil de la vile ensement 
Se resvertüent durement, 
Car bien sevent, n'en dotent mie, 
Que l'ymage est en lor aïe. 
S'en sont si fier et si engrez 
Que des murs esragent les grez 
Et les grans pierres, qu'il lor rüent. 
S'en ocïent assez et tüent. 
Cil de defors bien s'aperçoivent 
Que trop s'enginent et deçoivent 
Quant il ont pris a celi guerre 
Qui dame est dou ciel et de terre. 
Bien s'aperçoivent sanz doutance 
Que cil dedenz n'ont pas puissance 
Par coi desfendre se peüssent 
S'en lor aïe ne l'eüssent. 
Par son genoil bien lor ensaigne 
Que dou chastel porte l'ensaigne 
Et qu'il ne pueent avoir garde 
Puis qu'il l'ont mise en l'avantgarde. 
Desarmé sont sanz demoree, 
S'ont l'ymage tuit aoree. 
De ce qu'ont fait mout se repentent 
Et contre terre tuit s'adentent. 
Merci crïent de lor mesfait 
Et de l'outrage qu'il ont fait. 
Li sires monte sor la porte. 
Em plorant l'ymage en reporte, 
Et chascuns i fait sa portee 
Tant qu'ou mostier l'ont reportee. 
Mais le quarrel n'en porent traire 
Por chose qu'il seüssent faire. 
Assés d'onnor le jor li firent 
Et grans offrandes i offrirent. 
Et li princes li fist grant don 
Et se li mist en abandon 
S'ame et son cors qu'il en sa vie 
Force nule ne sorsaillie 
Sor le chastel mais ne feroit 
Et qu'envers lui se mesferoit 
Qui nule force i volroit faire. 
La mere Dieu, la debonaire, 
En tel guise et en tel maniere 
De l'averse gent pautoniere 
Sa vile et sa gent delivra. 
He ! Diex ! con cil le cuer yvre a 
Qui ne la sert et tempre et tart, 
Car de saiete ne de dart 
Que li dyables sache traire 
Ne puet cil avoir nul contraire 
Qui se muce desoz ses eles, 
Car eles sont si fors et teles 
Percier nes puet li anemis. 
Qui desoz s'est muciez et mis 
Ne puet avoir nule peür, 
Ainz est assez plus asseür 
Que n'est chastialz fremez seur mote. 
Bien est cis soz et cele sote 
Qui la ne se repont et muce, 
Car dyables ne sa versuce 
La ne li puet nul anui faire, 
Tant i saiche lancier ne traire. 
Douter nel puet ne qu'un contrait 
Qui prez de li se muce et trait. 
Muchiez est soz riche tapis 
Cil qui prez de li s'est tapis. 
D'encombrier est bien descombrez 
Qui prez de li s'est aombrez. 
Bon ombre a cil qui s'i aombre, 
Car tant i a aümbrant ombre 
Qu'anemis ne puet emcombrer 
Nului qui s'i veille aombrer. 
De toz encombriers se descombrent 
Cil et celes qui s'i aombrent. 
Saichiez qu'entor li saint ombre a 
Quant Diex en son saim s'aombra. 


Entendez tuit, et clerc et lai ! 
Conter vos veil sanz nul delai 
Un myracle que fist en mer 
Cele que tant devons amer. 
Gens - je ne sai quel part aloient - 
La mer de Bretaigne passoient. 
Une tempeste lor leva 
Vers mïenuit qui les greva 
Et esmaia si durement 
Tuit cuidierent certainnement 
Sans demoree estre peri. 
Ne furent pas coi ne seri 
Quant la mort virent a lors ielz, 
Mais tuit s'escrïent qui mielz mielz 
Et se reclaimment sainz et saintes 
Quant de mer voient les enpaintes. 
Li un crïent : « Que ferons, las ? 
Car nos sequeur, sainz Nicholas ! » 
Li autre huchent haut et cler 
Et reclaimment sovent saint Cler. 
Li autre apelent saint Andrier 
Qu'a cest besoing les viengne aidier. 
Chascuns le saint huce et reclaimme 
Ou plus se fie et que mielz aimme. 
Veuz et voiages lor prometent 
Se de ce grant peril les getent. 
En cele nef un abbé eut 
Qui preudom fu et qui mout seut. 
Plorant lor crie : « Avoi ! avoi ! 
Beles gens, qu'est ce que je voi ? 
Vous faites bien, mais, par mes ielz, 
Vous fesissiez la moitié mielz 
S'a haute vois reclamissiez 
Et vostre affaire mesissiez 
Sor ma dame sainte Marie, 
Car nus sainz n'est de tele aïe 
Ne de si grant ne de si preste. 
Orages ne vens ne tempeste 
N'ara ja force ne duree 
En liu ou ele soit nomee. 
Ainz la doit on nomer adez 
Et puis les autres sainz aprés. 
En mer la doit on reclamer, 
Car ele est estoile de mer. » 
Lors n'i demeure home ne fame 
Qui ne reclaint la douce dame. 
A haute vois chascuns s'escrie : 
« Haute dame, sainte Marie, 
Aies pité de no misere ! 
Dame qui es la douce mere 
Au doz signeur qui tot justise, 
Par ta douceur, par ta franchise, 
Par ta pitié, par ta puissance, 
Ces las sequeur sanz demorance 
Qui ci perillent et tormentent. » 
Queque ensi pleurent et lamentent, 
L'abbes, qui fu espoëntez 
Et dou torment si tormentez 
Qu'ainques en deus jors, c'est la some, 
N'avoit maingie qu'une pome, 
Hardïement son cuer reprist 
Et a chanter hautement prist, 
Entre lui et ses compaignons, 
Felix namque, le doz respons 
Que nos chantons en la memoire 
De la douce dame de gloire. 
Si tost com le ver eurent dit, 
Apertement chascuns d'ialz vit 
Ausi com un grant cierge espris 
Qui descendi de paradys. 
Mout belement et mout soëf 
S'asist sor le mast de la nef. 
Toute la nef enlumina, 
Et li tormens luez droit fina. 
La mers, qui ert si borroflee, 
Si tempesteuse et si enfflee 
Qu'il sambloit bien que chascune onde 
Noier deüst trestot le monde, 
Devint si coie isnelement 
Qu'il sambla tot apertement 
Qu'ele n'osast nes ondoier. 
Tele dame doit on proier, 
Tele dame doit on amer. 
Dame est en air, dame est en mer, 
Dame est de ça, dame est de la. 
Ainc nus de cuer ne l'apela, 
Ce saichiez bien de verité, 
Ne le getast d'aversité. 
Cil de la nef grant joie firent 
Dou grant myracle que tuit virent 
Que fait avoit la douce dame. 
N'ot en la nef homme ne fame 
Ne l'en rendist mercis et graces, 
Jointes mains, a moillies faces. 
Bien est aidiez cui ele aïe. 
Qui de bon cuer requiert s'aïe 
A s'aïe ne faurra ja. 
La mere Dieu tant les naja 
Qu'a grant joie et a grant deport 
Tuit arriverent a droit port. 
Li bons abbes n'oblia mie 
Nostre Dame sainte Marie, 
Ainz la servi tot son aaige 
De bon cuer et de bon corage 
Et ce myracle fist escrire 
Qu'oï m'avez conter et dire. 
Ha ! mere au roy qui tot cria, 
Ainc nus de cuer ne te pria 
Cui tu fesissez sorde oreille. 
Dame, tu fais tante merveille 
Qu'ezmervillier fais tot le mont. 
Ta grans douceurs toz nos semont 
A toi servir, pucele monde. 
Tu iez l'estoille qui le monde 
Et jor et nuit governe et guie. 
Douce dame sainte Marie, 
Con tu iez douce a reclamer ! 
Cil qui noioient en la mer 
Saint Andrier et saint Nicholas 
Huchierent tant tuit furent las. 
Assez rescrïerent saint Cler, 
Mais je ne sai s'il oit bien cler, 
Qu'a cele fois n'oï il goute. 
Puissanz pucele, il n'est pas doute 
Que tu ne puissez plus aidier 
Que tuit ne pueent souhaidier. 
Dame, sainz Clers ne sainz Thomas, 
Sainz Andriers ne sainz Nicholas 
Avoir n'i doivent nule honte 
Se tes pooirs le lor sormonte. 
Lor puissance ist dou tien pooir. 
Ja ne s'osaissent nes veoir 
En paradis se tu ne fuisses, 
Se la porte ne lor eüses 
Desverroillie et desserree. 
Eve l'avoit si fort serree 
Ja entre auz toz mais n'i entraissent. 
Se ti myracle les lor passent 
Et se plus cler ois qu'il ne font, 
Honte ne reprovier n'i ont, 
Car tu iez dame sor auz toz. 
Assez doivent estre plus doz, 
Plus isnel, plus haut et millor 
Tuit ti myracle que li lor, 
Car tot li leur des tiens descendent : 
De quanqu'en font graces te rendent. 
N'est sainz, tant soit de grant renon, 
Nul en face se par toi non. 
Tu par iez tant de haut affaire 
Que toute seule puez plus faire 
C'onques ne fisent ne ne font 
Tuit cil qui furent ne qui sont, 
Mais tu par iez tant gracïeuse, 
Tant debonaire et tant piteuse 
Que lor aïiez a parfaire 
Ce qu'il ne pueent par auz faire. 
De toi font toutes leur estofes. 
Plus hardie iez que sainz Cristopheles, 
Qui mout fu grans, hardis et fiers, 
Car maintes fois a Dieu requiers 
Ce qu'entr'ax toz requerre n'osent. 
Mainte foïe se reposent, 
Que tu fais toutes lor besoignes. 
Tu iez cele qui de tot soignes, 
Tu iez cele qui de tot pensez, 
Tu iez cele qui les offensses 
Et les mesfais que fait li mondes 
Par ta douceur jor et nuit mondes. 
Sade et douce iez plus que nus mielz. 
Dame, on te doit apeler mielz 
C'on ne face sainte ne saint 
Et plus qu'aux tolz est drois c'on t'aint. 
Haute virge, haute pucele, 
ll fait mout bien qui les apele, 
Qui les honeure et qui les nome ; 
Mais, douce dame, c'est la some, 
Par droit te doit on ainz nomer, 
Ainz servir et ainz reclamer, 
Car de ta dois sordre covient 
Tot le bien qui par aus nos vient. 
Haute pucele nete et monde, 
La douceurs qui de toi soronde 
Par aus nos avale et degoute. 
Douce dame, ce n'est pas doute, 
Doucement les devons servir 
Por lor aïie deservir ; 
Honorer les devons en terre, 
Jor et nuit prïer et requerre 
Qu'il nos sekeurent et aïent 
Et doucement por nos te prïent 
Qu'en l'amere mer de cest monde, 
Qui tant par est grans et parfonde 
Et ou tant a de grans tormentes, 
A perillier ne nos consentes, 
Car nostre nez va si waucrant 
Que sovent plongent li auquant. 
Douce dame sainte Marie, 
Nostre nez est si esbarie 
Por peu qu'ele n'afonde et noie. 
La mers dou mont si fort ondoie 
Et les ondes si noz assaillent 
Qu'en nostre nez toute jor saillent. 
Dame qui de mer iez estoile, 
Fiche ton vent en nostre voile, 
Qui tost nos maint et tost nos port 
Au grant rivage et au grant port 
De paradis, ou se deportent 
Tuit cil qui ci honeur te portent. 
Nus ne te puet honor porter 
Tu ne le faces deporter 
Au roi que tes ventres porta. 
En toi servir grant deport a, 
Car dou ciel iez fenestre et porte. 
Buer fu portés qui s'i deporte ! 


Queque volentez me semont, 
D'un saint evesque de Clermont 
Un saint myracle vos veil dire. 
En escrit truis que cil haus sire 
A son tanz fu de grant renon. 
Nez fu de Franche, Boens eut non. 
La mere au bon roi qui ne ment 
Cil Boens servoit tant bonement 
Que toute s'entente avoit mise 
En amer li et son servise. 
Chapelains fu toute sa vie 
Nostre Dame sainte Marie. 
Toz jors la servi volentiers, 
Toz jors li fu loiaus rentiers. 
En riens n'avoit si grant deduit 
Com en li servir jor et nuit. 
Mout l'onora toz jors en terre. 
De saint Michiel aler requerre 
Li prist un jor mout grant talent : 
Il i ala, n'en fu pas lent, 
S'offrande et s'orison i fist. 
L'archangele pria et requist 
Qu'il depriast a Nostre Dame 
Merci daignast avoir de s'ame. 
Veillier i volt et il si fist ; 
Si com Diex volt, talens l'en prist, 
En l'eglise seus demora. 
Assez gemi, assez plora. 
Mout fu en grant devocïon. 
La nuit fist mainte afflictïon, 
Mainte orison et maint souspir, 
Car espris ert dou Saint Espir. 
Vers mïenuit, quequ'il ploroit 
Et mout devotement oroit, 
Un chant dou ciel descendre oï 
Dont toz li cuers li resjoï. 
Tant fu li chans biaus et piteuz, 
Plaisanz et doz et deliteuz 
Nel vos saroie faire entendre. 
Tel clarté voit sor lui descendre 
Qu'il ne voit goute, ce li samble. 
Toz li cors li fremie et tranble, 
Car bien li samble que l'eglise 
De toutes pars soit toute esprise. 
De ce qu'il voit a tel merveille 
Qu'il cuide dormir et si veille. 
A jointes mains sovent deprie 
Nostre Dame sainte Marie 
Qu'ele en son senz le tiegne et gart. 
Lors s'est tornez a une part ; 
Si s'est lez un piler tapis, 
Ses mains jointes devant son pis. 
Lors aprocha la melodie 
Que de si loins avoit oïe. 
Le mostier voit tot emplir d'angeles, 
De patriarches et d'archangeles. 
Devant auz portent une crois 
Et vont chantant a haute vois 
Unes loenges et uns sons 
Dont tant est haus et clers li tons 
N'est nus en terre, s'il l'oïst, 
Cui toz li cuers n'en resjoïst. 
Aprés les angeles qui chantoient 
A grant processïon venoient 
Apostre, confez et martyr. 
Lors voit, ce li samble, espartir 
Et tel clarté ferir laiens 
Que la premiere fu nïens. 
Cele clartez vint dou cler vis 
La mere au roi de paradys, 
Qui en l'eglise est luez entree 
Comme roÿne coronee. 
Si grant clarté entor li a 
La mere au roy qui tot cria 
Qu'il n'est langue qui ja le die. 
De chant i a tel melodie 
De dames et de damoiseles, 
De saintes virges, de puceles 
Qu'au saint evesque por voir samble 
Que li cielz et la terre tranble 
Et que toz li mons en resonne. 
Coronee est d'une coronne 
Qui tant est bele et glorïeuse, 
Resplandissanz et precïeuse 
Toute l'eglise en reflanboie. 
Aval le mostier a tel joie 
Qu'ainc n'oï tele n'om ne fame. 
Uns angeles vient a Nostre Dame, 
Qui assise est en la chaiere, 
Et dist : « Ma douce dame chiere, 
Commandez, quant bon vos sera, 
Qui ceste messe chantera. 
- Je veil, fait ele, et sel commant 
Que Boens, mes chapelains, la chant. 
Nez est et dignes de ce faire, 
Tant sai je bien de son affaire. » 
Quant l'evesques oï ces moz, 
Qui bien cuidoit estre repoz, 
Ne seut que dire ne que faire. 
Quant se cuida arriere traire, 
Il enfanga si durement 
Ens es pierres dou pavement 
Que dou myracle tesmoig sont 
Li pas qui perent et parront. 
La mere Dieu nel haoit pas, 
Ce tesmoignent encor li pas. 
Saintes et saint grant joie en firent. 
Si richement le revestirent 
Dou retraire seroit grant charche. 
Angele, prophete, patriarche 
Devant l'autel l'en ont conduit. 
Mout dut amer si doz conduit. 
Lors fu la messe isnelement 
Commencie si hautement 
N'est nus retraire le peüst, 
Tant subtilïer i seüst. 
Qui lors oïst chanter archangeles, 
Deschanter puceles et angeles, 
Verbloier virges, sainz et saintes 
De beles notes oïst maintes. 
Et bien peüst vraiement dire 
Que ne heit mie Nostre Sire 
Sa douce mere quant l'envoie 
A tele feste et a tel joie, 
Et se peüst tres bien veoir 
Qu'ou ciel a cele grant pooir 
Et bien en est dame demainne 
Qui teles genz conduist et mainne. 
Quant la messe fu celebree, 
Qui fu si hautement chantee 
Que nel saroit langue retraire, 
La mere Dieu, la debonaire, 
L'umele, la douce, la piteuse, 
L'emmielee, la savoureuse, 
Venue en est par mi le cuer 
A l'evesque qui de bon cuer 
L'avoit servie longuement 
Et se li dist mout doucement : 
« Biaus doz amis, je ne veil mie 
Que por nïent m'aies servie, 
Ainz en aras ceste chasuble. 
A mon service adez l'afuble. 
Si bien la t'ai faite atirier 
Qu'enviesir ne puet n'empirier. » 
Atant de lui s'est departie 
Nostre Dame sainte Marie. 
L'evesques prist le vestement. 
L'endemain mout isnelement 
Qu'esclairié fu et ajorné 
Et son affaire ot atorné, 
A Clermont tost s'en repaira. 
Par ceste chasuble esclaira 
Cest myracle et ceste merveille. 
Chascuns qui la voit s'esmerveille 
Quele chasuble ce puet estre. 
Bien pert n'est pas d'ovre terrestre, 
Car nus n'i muse si grant piece 
Cousture i puist trover ne piece. 
Tele est defors comme dedens, 
Tenve et legiere comme vens. 
Tant par est souez sanz mentir 
Qu'a painnes la puet on sentir, 
Et s'est plus clere et plus tres blanche 
Que nois negie n'est sor branche. 
Li bons evesques, li preudom 
Cui Nostre Dame en fist le don, 
En s'eglise si l'enserra 
Nus ne la voit ne ne verra 
S'il n'est haus jors ou haute feste. 
Vie mena sainte et honeste 
Li bons preudom tant con dura, 
Mais Nostre Dame n'endura, 
Puis que veüs eut ses affaires, 
Qu'en cest siecle demorast gaires. 
Li livres dist, ou je le lui, 
C'un fol evesque ot aprés lui. 
Tant fu folz et de fol affaire 
Qu'autel com cil fist cuida faire. 
« Par foit, fist il, je m'en irai 
A saint Michiel, si villerai, 
Car je pens bien et cuit, par m'ame, 
Se seul m'i trovoit Nostre Dame, 
Tost me feroit messe chanter. 
De tant me puis je bien vanter 
Que chanterres sui ausi boens, 
Voire miudres, que sire Boens, 
Cui ele dona la chasuble 
Qui n'est mie noire ne nuble. 
Tost me donroit par aventure 
Chape ou chasuble, aube ou chainture 
S'ele m'avoit oï chanter. 
Tele eglyse fait bon anter 
Ou l'on trueve telz aventures. 
Aler i vel grans aleüres. » 
Ainsi com il le dist si fist, 
Monsignor saint Mychiel requist. 
La nuit premiere que la vint 
Bon vin, ne sai s'il fu a vint, 
But tant que toz s'en entesta. 
Aprés souper n'i aresta, 
En l'eglyse s'en est alez ; 
Mais tant de mez ot enmalez 
Et tantes fois baisa sa coppe 
Qu'il estoit yvres comme soppe. 
Quant dut orer, quant dut veillier, 
Ne quist ne coute n'orillier, 
Ains s'endonni isnelement 
Toz plaz desor le pavement. 
Tant par ert yvres, c'est la somme, 
Qu'ainc de la nuit ne fist c'un some. 
Au matinet, quant s'esveilla, 
Si durement s'esmervilla, 
Nus ne s'en doit esmervillier. 
Menüement se dut signier 
Et si fist il, car il fu drois, 
Mien escïent, plus de cent fois, 
Car li myracles conte et dit 
Qu'enz en sa chambre et en son lit 
A Clermont, dont il ert meüs, 
Se retrouva li durfeüs. 
La mere Dieu, la debonaire, 
Nul autre anui ne li volt faire, 
Ainz li dona tanz et espace 
De lui amender par sa grace. 
Cis myracles bien nos descuevre 
Qu'en yvrece a mout vilainne oevre. 
La mere Dieu n'avoit que faire 
D'ome yvre ne de son affaire. 
Ja ne verra yvres sa face. 
Biens n'orisons k'yvres hom face 
A Nostre Dame ne puet plaire. 
Orisons qui le fort vin flaire 
Ne li porroit soëf flairier. 
Ne doit devant li repairier 
Cil qui sobrement n'i repaire. 
Quez orisons puet dont cil faire 
Qui si s'enyvre et si s'enjoute ? 
Cent eubes fait en une route. 
Qui tant mainjue et tant englot 
Qu'a chascun pas gient et seglot, 
Quez orisons puet il dont dire ? 
Qui s'orison vielt bien confire 
Et atemprer a sa droiture, 
Devotement et par grant cure 
Et sobrement li convient faire, 
Mais pluisor sont de tel affaire, 
Qui tant mainjüent et tant boivent, 
Que l'ame et le cors en deçoivent. 
Cilz qui trop boit, il en est pire, 
S'ame maumet, son cors empire. 
L'evesques mout s'en empira. 
Li vins qu'il but si l'atira 
De Dieu proier ne li souvint, 
Mais a dormir luez le couvint. 
Ou siecle n'a si bon devin 
Ne soit folz se trop boit de vin. 
Bien doit haïr s'engorgant gorge 
Li engorgierres qui engorge 
Si grans gorgies et englot 
Qu'a chascun mot gient et senglot. 
Ne puet estre qu'enfers n'engloute 
Gorge qui d'engorgier est gloute. 
N'engorgons mie telz gorgies. 
Ja tant n'en arons engorgies 
Qu'eles nos vaillent un grain d'orge 
Puis qu'engorgie aront la gorge. 
Hom qui trop boit et trop mainjue 
Ocist son cors et s'ame tue 
Tot sanz doutance, bien sachiez. 
Hons qui sis mes a ensachiez 
Dedenz sa pance et entassez 
De Dieu servir est tost lassez, 
Car charchiez est de tel despoise 
Qui petit vaut et qui mout poise. 
Dure vie a, pesant et male 
Cil qui porte si pesant male. 
Trop i a mal enmalement. 
Telz male poise malement. 
Cil qui si malement enmalent 
A envis lor chauces avalent 
Por Dieu a nus genolz proier. 
Si mal ploiant sont a ploier 
Qu'il ne penroient une vainne 
Qui lor donroit un mui d'avainne. 
Il sont si plain et si farsi 
Qu'ainçois venroie au pont d'Arsi 
De terre fuissent redrecié. 
Vers enfer sont droit adrecié 
Et lor ames tot droit i mainnent 
Tuit cil qui en yvrece mainnent. 
Qui sougis est a gloutrenie 
Plus en est vielz en ceste vie, 
En l'autre siecle en rest perdus. 
Bien est remez es mox erdus 
Et chascun jor en mal jor entre 
Hom puis qu'il fait dieu de son ventre. 
Grant honte i a et grant obprobre. 
Tenons nous net, tenons nous sobre 
Se nos volons que nos prïeres 
Soient plaisanz, netes et chieres 
A ma dame sainte Marie. 
Se li dyables nos tarie, 
Qui seit maint tor et maint assaut, 
Deprïons li que nos consaut. 
Ou dyable a mal aversaire. 
Tost nos fera si grant contraire, 
Se ne villons et sommes sobre, 
Dont a toz jors arons opprobre, 
Car cerchant va tot a jornee 
Comme lyons, geule baee, 
Cui puist mengier et devorer. 
Veillier nos convient et orer 
Se de lui nos volons estordre, 
Quar plus lechierre est de gent mordre 
Que loutre de maingier gardons. 
Se nos de lui ne nos gardons, 
Tuit somes mort, se Diex me gart. 
Prïons celi que nos regart 
Qui en ses flans le roi garda 
Qui tot le monde en sa garde a. 
Dyable n'osent regarder 
En riens nule qu'ait a garder. 
Bien est gardé quanqu'ele garde. 
Aprés Dieu n'est si gardans garde. 


Un myracle veil reciter 
Qui durement doit esciter 
Pluisors vassauz qui tant se prisent 
Qu'escommenïement despisent. 
En escrit truis qu'il fu uns prestre 
De haute vie et de haut estre, 
Et s'ama mout toute sa vie 
Nostre Dame sainte Marie. 
Cis prestres eut une grant troche 
De fauz vilains en sa parroche. 
Un en i eut qui deseur toz 
Estoit crueus, fel et estoz, 
Et mainte fois par s'estotie 
Fist honte, anui et froiterie 
Au saint preudome, au saint provoire. 
En lui avoit, c'en est la voire, 
Li bons prestres mal paruissien. 
Tant le dotoit que par wis sien 
N'entrast il ja puis qu'il peüst, 
Car maintes fois tué l'eüst. 
Ne le laissast por nul avoir 
S'il en peuist loisir avoir, 
Car li prestres ert si parfais 
Que durement de ses mesfais 
Le reprenoit en plaine eglyse 
Et s'en faisoit sovent justise. 
Onques por rien qu'il seüst faire 
Nel peut a bone voie traire. 
Par maintes fois le chastia, 
En la fin l'escomenia, 
Quant vit que chastïer nel peut, 
Chandaille ardant au mielz qu'il peut. 
Cilz qui cuidoit assez valoir 
Tot ce mist si en non chaloir 
Que peu ou nïent l'en souvint. 
Uns jors ala, li autres vint 
Tant que li prestres devia. 
Ainc cil merci ne li cria 
N'ainc ne requist qu'il fust assolz. 
Enredes fu lonc tanz et folz, 
Mais Diex, qui maint home chastie, 
Quant il li plaist, et humelie, 
Quant il li pleut, le chastia 
Et durement l'umelia. 
Bien vit dedenz sa conscïensce, 
Se mors le souprenoit en ce, 
Que dampnez seroit et peris. 
Si l'espira Sainz Esperis 
Que plorant vint a son provoire, 
Se li conta toute la voire 
Et la purté de son affaire. 
Mais li prestres n'en set que faire. 
A son evesque l'en envoie, 
Et ses evesques le renvoie 
Tot maintenant a l'apostoile. 
Bien li a dit, pas ne li çoile 
Que c'est li mire et li bons pastre 
Qui sor toz maus doit metre enplastre. 
Quant li pechierres vint a Rome, 
Ne trova mie, c'est la some, 
Si bon conseil com il volsist : 
Ne peut trover qui l'asolsist. 
Mout est dolans et esperdus. 
Bien voit dampnez est et perdus 
Se Diex conseil ne li envoie. 
Mout s'esbahist et mout s'esfroie 
Et tenrement pleure et souspire. 
A lui meïsmes prent a dire 
En souspirant par maintes fois : 
« Ha ! las, dolans, il est bien drois 
Que de la honte boive assez, 
Car ainc ne peu estre lassez 
De tormenter, de honte faire 
Le saint home de sainte affaire 
Qui por mon preu me chastioit. » 
Li pechierres merci crioit 
Mout doucement au roi de gloire 
Et deprioit qu'a tel provoire 
L'avoiast droit qui l'asolsist 
Ainz que mors vie li tolsist. 
Ne seut haut saint en nule terre 
Qu'il n'alast prïer et requerre. 
Set ans cercha toz plains et plus 
Par hermites et par renclus 
C'onques conseil trover ne peut. 
Mais quant Diex bien esprové l'eut, 
Droit en Egypte le mena ; 
A un hermite l'asena 
Par cui il fu bien assennez, 
Car il ert sages et senez 
Et en paroles et en fais. 
Si sainz hom ert et si parfais 
Qu'il menoit vie d'angele en terre. 
Mout peüst on cerchier et querre 
Ainz que trovez fust ses paraus. 
Par fors pevrees ne par aus 
Ne par maingier fors galentines 
Ne perdoit pas sovent matines ; 
Ne ne cuit mie, par nos botes, 
Por trop maingier luz ne borbotes 
Qu'il onques fust un jor malades. 
Ainz ert de Dieu servir si rades 
Et menoit vie si abstere 
Que peu bevoit de l'iaue clere 
Ne ne maingoit fors herbes crues. 
Ne prisoit mie deus laitues 
Le desirier de la charoingne. 
Li pechierres sanz nule aloingne, 
Face moillie et esploree, 
Conté li a sanz demoree 
Son affaire de chief en chief. 
Li sainz hom embroncha le chief 
Et si pensa mout durement. 
Quant ot pensé mout longuement, 
A raison l'a doucement mis : 
« Tes prestres, fait il, biaus amis, 
En ce deüst grant conseil metre, 
Car li doz Diex, ce dist la letre, 
A ses apostres dist jadis : 
“ Il ert loiez en paradys 
Tot ce qu'en terre loierez, 
Et quanque vos desloierez 
En paradys ert desloyé. ” 
Ce don nos a Diex otroié 
Qu'a ses apostres otroia. 
Quant cil est mors qui te loia, 
Tes noviauz prestres petit solt, 
Ce m'est avis, quant ne t'asolt, 
Et tes evesques ensement. 
Mais bien puet estre qu'autrement 
Ne voloit Diex qu'il avenist, 
Car tes grans preus espoir i gist. 
Se mon conseil voloies faire, 
Un fol conois de tel affaire 
Qui grant conseil i saroit metre 
S'il s'en voloit bien entremetre. » 
Li pechierres plorant s'escrie : 
« Ha ! las, dolans, com has ma vie ! 
Las, dolereuz ! las, durfeüs ! 
Por quoi fui onques conceüs ? 
Las ! quant ne truis sage home en terre, 
Tant le saiche cerchier ne querre, 
Par cui conseil je soie asolz, 
Comment m'asaurra dont uns folz ? 
- Biaus doz amis, fait li hermites, 
Si me consaut Sainz Esperites, 
Il n'est pas folz, n'en doutés mie, 
Mais vertés est qu'il mainne vie 
Selonc le sicle de fol home, 
Mais tant est sages, c'est la some, 
Que, por l'amor de Dieu conquerre, 
Por folz se fait tenir en terre, 
Car li savoirs de ceste vie 
Est, ce sachiez, vers Dieu folie. 
Telz est tenus por folz au monde 
Qui mout a net et mout a monde 
Vers Dieu le cuer et le corage. 
Assez sovent tient Diex por sage 
Telz que les gens tiennent por fol 
Et pendent le borrel au col. 
Au siecle estuet folz devenir 
Celui qui vielt a Dieu venir, 
Et por ce est il folz devenus 
Qu'il vielt por sage estre tenus 
Au haut signor qui tant est sages, 
Qui de toz cuers voit les corages 
Et conoist toutes les pensees 
Ainz que li cuers les ait pensees. 
Le siecle a tot arriere mis 
Por estre plus loiaus amis 
A Dieu et a sa douce mere. 
Et saichiez bien, biaus tres doz frere, 
Qu'il est haus hom de grant hautece, 
Mais guerpie a toute richece 
Et s'a eslite povreté. 
Por l'ame a puer le cors jeté. 
Por l'ame faire a honor vivre 
A grant hontaige le cors livre. 
Sages hom est plain de grant sens, 
N'en trente liuez en toz senz 
N'a millor clerc a mon avis, 
Ne si ne quit qu'il soit hom vis 
Plus doucement ne plus affait 
Serve la mere Dieu qu'il fait. 
Se sa douçor por toi deprie, 
Ele ara tost, je n'en dout mie, 
Haut conseil mis en ton affaire. 
Mais mout aras painne et contraire 
Ançois que tu viegnes a lui. 
Tant par est loins ne sai nului 
Qui en sache la verité. 
En Alixandre la cité 
Aler querre le te convient. 
La repaire il et va et vient. 
Ne doute pas la longue voie. 
Diex, qui adrece et qui avoie 
Toz ciaus qui a lui se dementent 
Et qui de vrai cuer se repentent, 
Par sa douceur t'avoit et maint 
Sanz destorbier la ou il maint. » 
Li pechierres pleure et souspire. 
Esbahis est, ne seit que dire, 
Car mout doute le lonc voiage. 
Mais li sainz hom ot doz corage, 
Sel conforta mout doucement. 
Qui preudom est entierement 
Mout a grant joie et grant deport 
Quant pecheür puet metre a port. 
Li bons preudom, li bons hemnites, 
Unes lettres li a escrites, 
Et cil les prent, plus n'i sejorne, 
De l'hermite plorant s'en torne. 
Cil le saigne de sa main destre 
Et sel commande au roi celestre. 
Atant s'en va, plus n'i demeure. 
Assez gemist, souspire et pleure. 
Mainte jornee i ot amere 
Et mainte larme chaude et clere 
Plorer li convint et respandre 
Ainz qu'il venist en Alyxandre. 
Quant il i vint a quelque painne, 
Bien cercha toute une quinzainne 
Ançois que trover le peüst, 
Por painne que metre i seüst. 
Tant le cercha, c'en est la some, 
Qu'aval la vile vit un home 
Nu et despris et despané, 
Maigre, remis et eschané, 
Friilleus, paille et enfondu, 
Tot bertoudé et tot tondu ; 
Bien sambloit home fors dou sens. 
Les gens des rues en toz senz 
Le sivoient a grans tropiaus. 
Çavates, boe et viez drapiauz 
Aprés la teste li ruoient 
Et tant de honte li faisoient 
De rue en rue aloit fuiant. 
Et il l'aloient tuit huiant 
Et escriant : « Au sot ! au sot ! » 
Li pechierres, qui pas ne sot 
Se c'estoit cil encor ou non 
Qui vers Dieu ert de tel renon, 
Esbahis fu, ne sot que faire ; 
Dou tot apuie son affaire 
A ma dame sainte Marie 
Et mout doucement li deprie 
Que, se c'est cil qu'il quiert et trace, 
Qu'ensaignier li daint par sa grace. 
Adez le va de loinz trachant 
Quelque part c'on le voist chasçant, 
Car quant des gens departira, 
ll vielt savoir quel part ira. 
Cilz qui de Dieu est espirez 
Soilliez, batus et deschirés 
Mout laidement est ainz la nuit 
Et, ja soit ce qu'il li anuit, 
N'en fait sanblant, chiere ne frume. 
De son doz fait por Dieu enclumme. 
N'i a celui qui ne l'assaille : 
Chascuns le fiert, chascuns le maille. 
Cis le deboute, cilz le sache ; 
Cis l'escopist, cilz le derache ; 
Cis le repoint et cis le pince ; 
Cilz li regete une viez cince 
Et cilz li rue une viez nate ; 
Cilz le refiert d'unne chavate 
Toute soillie emmi le vis. 
Que vos feroie lonc devis ? 
Et viel et josne le batoient, 
Car en lui batre s'esbatoient. 
A l'avesprer se departirent 
Cil et celes qui le suïrent. 
Quant toz les vit desassamblez, 
De la cité s'en est emblez. 
En une povre maisonete, 
Ou acointe ot une viellete, 
S'en est entrez priveement. 
Laiens a prise isnelement 
Une chandaille grant et bele 
Et vient a une viez chapele 
Qui fu fondee et beneÿe 
Ou non de la virge Marie. 
Auques ert loinz de la cité 
Et fu de tele antiquité 
Qu'om ne fame n'i habitoit. 
Cil qui forment se delitoit 
Ou doz service Nostre Dame, 
Por ce qu'il n'i repairoit ame, 
Laienz aloit sovent orer 
Et ses pechiez plaindre et plorer 
Et si faisoit a la foïe 
Grant luminaire et grant soignie 
Quant il pooit argent avoir. 
Cilz qui son estre vielt savoir 
En la chapele aprés lui entre. 
Trestoz li cuers li tranble ou ventre, 
Car il ne seit encor que c'iert 
Ne se c'est cil qu'il trache et quiert. 
Mais luez qu'il vit sa contenance, 
En son cuer eut grant esperance 
Que ce fust cielz qu'il demandoit, 
Car doucement se commandoit, 
Tot em plorant, a vois serie 
A ma dame sainte Marie. 
En orison mout demora ; 
Assez gemi, assez plora. 
Quequ'a Dieu proier entendi, 
Li pechierres plus n'atendi, 
Mais a ses piez s'est estendus. 
Les piez, qu'il ot noirs et fendus, 
Tot em plorant baisiez li a 
Et vers lui mout s'umelia. 
Mais au saint home mout en grieve 
Et plus tost qu'il puet le relieve. 
Mout doucement li a enquis 
Ou va, dont vient ne qu'il a quis. 
Cil li conte sanz demorance 
De chief en chief sa mescheance 
Et les lettres li a mostrees 
Que de l'hermite ot aportees. 
Cilz, qui s'en sot bien entremetre, 
Le sael brise et list la lettre. 
Quant la prïere oit de l'hermite, 
Toz li corages li apite ; 
Dou pecheür ra grant pitié. 
Com cil qui fu plains d'amistié 
Mout le conforte doucement. 
« Li tres doz sires qui ne ment, 
Fait il a lui, biaus tres doz frere, 
Par les preces sa douce mere 
Prochain consel en toi daint metre. 
La douce en cui, selonc la lettre, 
Toute douçors maint et repose 
Consel daint metre en ceste chose. 
La douce dame, la piteuse, 
En chose assez plus perilleuse 
Que ceste n'est a conseil mis 
Par maintes fois, biaus doz amis. 
Biaus amis chiers, bialz amis doz, 
Les ce piler a nus genolz 
En orison un petit soies 
Ne ne di mot por rien que voies. 
Se de cuer pries et tu veilles, 
Ains mïenuit verras merveilles. » 
Li pechierres s'est luez tapis 
A nus genolz, batant son pis, 
En un angle de la chapele. 
A jointes mains prie et appele 
La mere Dieu mout doucement, 
Et li sains hom isnelement 
Devant l'autel se restendi. 
La mere Dieu ses mains tendi 
Et doucement la reclama 
Con cil qui de doz cuer l'ama. 
La mere Dieu, la debonaire, 
Ausi com ele soloit faire 
Quant li plaisoit a la foïe, 
Ainz que la nuis fust bien moïe, 
Descendue est en la chapele 
Et s'amena mainte pucele 
Et mainte virge et maint archangele, 
Mainte sainte ame et maint saint angele. 
A grant clarté i descendi ; 
La chapele si resplendi 
Comme s'il fust plains mïedis. 
Tex set con sui, non mie dis, 
Ne vos porroient pas retraire 
La feste que prisent affaire 
Angele et archangele, saint et saintes. 
De cleres vois i oïst maintes 
Qui fust delez le pecheür. 
Grant hide avoit et grant peür 
De la merveille qu'il veoit. 
En tranblant, au mielz qu'il pooit, 
Se tapissoit lez un piler. 
Li bons sos, qui bien sot guiler 
Sa char por sauver l'esperite, 
Tant par estoit de grant merite 
Et tant estoit saintismes hom 
Qu'a haute vois et a haut ton 
Avec les angeles s'escrioit 
Et em plorant glorefioit 
Dieu et sa glorïeuse mere, 
Qui sor les angeles ert plus clere 
Que li chierges sor les chandoiles 
Ne li solaus sor les estoiles. 
En la chapele eut feste grant. 
Li sains hom, qui mout fu engrant 
De consillier le pecheür, 
Qui mout estoit en grant freür, 
Venus en est a Nostre Dame, 
Entor cui eut mainte sainte ame. 
As piez li chiet sanz demoree ; 
Face moillie et esploree, 
A jointes mains merci li crie. 
Nostre Dame sainte Marie 
A relever le commanda 
Et doucement li demanda, 
Ja soit ce que bien le savoit, 
Por qu'il plora ne qu'il avoit. 
ll li respont tot sanz freür : 
« Douce dame, un pecheür 
A ça dedenz dont je depri 
Vostre douceur qu'en ait merci. 
Douce dame, c'en est la voire, 
Mout fist d'anui un sien provoire. 
Li preudom l'escommenia 
Et se morut et devia 
Ains que merci crïer volsist 
Ne deprïer c'on l'asolsist, 
Car folz estoit et desreez. 
Or est li las si conreez 
Que nul conseil ne trueve en terre, 
Tant le saiche cerchier ne querre. 
De Sainte Eglise est degetez. 
Se conseil, dame, n'i metez, 
En peril est sa lasse d'ame. 
- Amainne le, fait Nostre Dame. 
Puis que m'en pries, c'iert tost fait 
Se plus avoit encor mesfait. » 
Li sages folz sanz demoree 
Devant la roÿne honoree 
Amené a le pecheür. 
« Or n'aiez mie de peür, 
Fait Nostre Dame, biaus doz frere. 
Ton saint provoire, ton saint pere, 
S'avec noz chaiens le veoies, 
Sez tu se tu le connoistroies ? 
- Douce dame, certes oïl, 
Ce li respont em plorant cil. 
- Va dont partot seürement, 
Si le m'ensaigne isnelement. » 
Li pechieres va tot entor, 
Mais ains qu'il ait par fait son tor, 
De son provoire avise l'ame. 
Au doit le mostre Nostre Dame. 
La douce mere au roi de gloire 
Luez commanda au saint provoire 
Qu'il l'asolsist isnelement, 
Et il si fist mout doucement. 
Et luez qu'assaus l'eut li sains prestre, 
La douce mere au roi celestre 
De la chapele est departie 
Atot sa sainte compaignie. 
Mout doucement en mercia 
La mere au roi qui tot cria 
Li pechierres quant fu assaus. 
Or voit il bien cil n'est pas fauz 
Par cui Diex l'a si visité. 
Cilz qui plains fu d'umilité 
Mout doucement li dist : « Amis, 
Mout doz conseil en toi a mis 
La douce mere au roi celestre 
Quant tu assaus iez de ton prestre. 
Trop est de fors lïenz lïez 
Hom qui est escommenïez. 
Or te garde de rencheoir : 
Tost t'en porroit si mescheoir 
Qu'en perdroies et cors et ame. 
Or te consaut la bele dame 
D'or en avant, ou que tu soiez, 
Et se te maint par bones voies 
En ton païs et en ton estre. 
- Biaus tres doz sire, il ne puet estre 
Que je ja mais de vos me parte 
Devant que la mors nos departe. 
Ja mais de vos ne partirai, 
Mais toz jors mais vos servirai, 
Car par vos m'a bien visité 
La mere au roi de verité. 
Mais por Dieu et por Nostre Dame 
Et por le salu de vostre ame, 
Vos pri que me daigniez retraire 
La verité de vostre affaire 
Et por quoi vos menez tel vie. 
- Amis, ne t'en mentirai mie, 
Fait li sainz hom, se j'onques puis. 
En escriture lisant truis 
Que l'ame ocist bouche qui ment, 
Et, d'autre part, si durement 
Conjuré m'as que j'assentir 
Ne m'oseroie a mot mentir. 
Saichiez, fait il, par verité 
Qu'en Alixandre la cité, 
Qui tant est riche et de grant non, 
N'a nus par droit riens se je non. 
Par yretage, biaus doz frere, 
Et de mon pere et de ma mere 
M'escheï toute ceste terre. 
La mors, qui abat et aterre 
Et enterre quanque en terre a, 
Touz les ocist et enterra. 
Lors m'eschaï ceste contree, 
Mais je vi bien en ma pensee 
Qu'orguis, cointise ne hautece, 
Biautez ne force ne proece 
Ne me garroient de la mort, 
Qui pere et mere m'avoit mort. 
Bien vi que pas n'ert a amordre 
La mors mordans de grans mors mordre. 
Grant doutance eu ne me morsist. 
Por ce ne vaus que s'amorsist 
Mes cuers au siecle trop amer, 
Car en s'amor a trop d'amer. 
Luez droit que vi que mors amere 
Si tost m'eut mort et pere et mere, 
Bien m'aperciu qu'aussi morroie 
Et qu'en la fin ja n'en joroie 
Dou siecle amer et maintenir. 
Droite n'i puet sa main tenir 
Nus qui auques ait entre mains. 
Peu est de gent, c'est or dou mains, 
Qui au siecle sauver se puissent. 
A tant d'abuissemens s'abuissent 
Que leur ames dampnent et perdent. 
Por ce sovent s'en desaërdent 
Cil qui se sevent bien amer, 
Car tot ausi com en la mer 
Souvent i perillent et noient 
Cil et celes qui trop le croient. 
Li siecles est de tel affaire 
Qui plus i a plus a affaire. 
Bien s'escervele et bien s'asome 
Qui en encharge trop grant some. 
Trop chier escot sor s'ame acroit 
Qui le siecle aimme trop et croit. 
Ne le volz pas amer ne croire 
Ne seur m'ame nïent acroire ; 
Ainz m'en fui nus et despris, 
Car l'Evangile m'eut apris 
Que qui vielt Dieu aconsivir 
Tot doit laissier por lui sivir. 
Tel voloir eu de l'aconsiurre 
Que tot laissai por lui ensiurre. 
N'enportai chose qui fust nee 
C'une viez cote despanee. 
De tot le siecle me demis. 
M'ame et mon cors es mains Dieu mis, 
Et li doz Diex tant me mena 
Qu'au saint hermite m'asena 
Qui ça t'envoia et tramist. 
A raison doucement me mist. 
Sains hom estoit et debonaire, 
Se li contai tot mon affaire. 
Quant la verté en entendi, 
Au ciel ses deus mains en tendi 
Et se me dist : “ Biaus doz amis, 
Quant tu ton cuer as a ce mis 
Que tot le siecle vielz despire, 
Bien t'a visité Nostre Sire. 
L'Evangile nos dit, biaus frere, 
Qui por Dieu lait et pere et mere 
Terre, maisons, fame et enfans, 
Ses guerredons en iert si grans 
Rendu li ert tot a cent doubles. 
Mais li pluisor par ont si torbles 
Et si oscurs les iex dou cuer 
Qu'il laissent Dieu et jetent puer 
Por les richeces de cest monde. 
Scïence humainne en aus habunde : 
A Dieu sont sot, au siecle sage. 
Grant sens as fait et grant barnage 
Quant ton coraige as tant plaissié 
Que tu por Dieu as tot laissié, 
Car ausi tost muert, biaus doz frere, 
Uns cuens, uns rois, uns emperere 
Com fait uns povres mendians. 
Mout par est bons tes escians 
Quant por l'amor de Dieu conquerre, 
As tot guerpi quanqu'as en terre. 
Qui ton affaire va notant, 
Ensagis iez en assotant. 
Au siecle iés fous, soz et lunages, 
A Dieu soutix, discrez et sages. 
Por plus plaisanment a Dieu plaire, 
En Alixandre t'en repaire. 
Se de t'ame le preu porchaces, 
Garde conoistre ne t'i faces ; 
Ains soiez nus, vielz et despris 
La ou tu fus ja de grant pris. 
Cialz sougis soies et ses serf 
Qui ti sogit sont et ti serf. 
Se degabés iez, ne t'en chaut. 
Sueffre por Dieu et froit et chaut 
Soies por Dieu povres et nus, 
Soies por Dieu por folz tenus. 
Por folz fu il tenus por toi. 
Por toi eut il et faim et soif. 
Mainz felons mos et mains estoz 
Oï por toi et por nos toz. 
Por nos prist il humanité 
Et souffri mainte aversité. 
Por nos fu pris et desachiez 
Boutez, batuz et derachiez, 
Por nos fu il, biaus doz amis, 
Crucefïez et en crois mis 
Et entre deus larrons pendus. ” 
Quant ces doz mos eu entendus 
Que me disoit li sains hermites, 
Si m'espira Sainz Esperites 
Qu'en Alixandre m'en revins. 
Por Dieu si viguereus devins 
Que por lui volz en mon païs 
Estre tenus por folz naïs. 
Toz mes deduis et toute m'aise 
Fu en souffrir honte et mesaise, 
Et mesaise si m'atorna 
Que la color si me torna 
Qu'ausi fui tous tains et tornez 
Con se je fuisse en un for nez. 
Biaus et blans iere comme lais, 
Mais en peu d'eure fui si lais 
Qu'ainc ne peu estre conneüs. 
Onques encor nus durfeüs 
Tant n'endura comme j'ai fait. 
Diex a toz cialz qui m'ont mesfait 
Par sa douceur sa grace doigne 
Et le pechié leur en pardoigne. 
Assez m'ont fait de grans anuis, 
Mais ainc por ce ne passa nuis, 
S'embler me peu de la cité, 
Que par mout grant humilité 
A orison ci ne venisse 
Et que soignie n'i fesisse, 
Se j'eu de quoi, petite ou grant. 
Mout ai esté toz jors engrant 
De la mere Dieu honorer. 
Trop buer fu nez qui puet plorer 
A nus genolz devant s'ymage. 
Qui bien la sert d'entier corage, 
Il ne puet estre desconfis. 
D'estre sauz soit seürs et fis 
A li servir qui se tenra, 
Car si doz cuer et si tenre a 
Toz ciaus qui l'aimment de cuer fin 
Mainne toz jors a bonne fin. 
Amee l'ai, s'ai fait savoir, 
Car ja m'a dit et fait savoir 
Qu'ele endurer plus ne puet mie 
Que j'endur plus si dure vie. 
D'ui en set jors trespasserai, 
D'ui en set jors respasserai 
Des grans painnes que j'ai souffertes. 
De paradys toutes ouvertes 
Sont ja les portes contre m'ame 
Par la volenté Nostre Dame. 
Biaus doz frere, biaus doz amis, 
La mere Dieu t'a ça tramis 
Por mon affaire reveler, 
Mais je te pri que le celer 
Tant con serai en ceste vie. 
Aprés ma mort le depulie 
En toz les lius qu'il te serra. » 
Li cuers adont si li serra 
Que de pitié ne peut mot dire. 
Piteusement pleure et souspire, 
Et li pechierres ensement 
Souspire et pleure tenrement. 
Tel duel en fist toz fu lassés, 
Mais ne peut estre trespassez 
Li termes k'eut mis Nostre Dame. 
Dou saint home se parti l'ame 
Saintement au setisme jor. 
Angele et archangele ou saint sejor 
De paradis l'ame enporterent. 
Luez que mors fu, tuit s'asamblerent 
Entor lui cil de la cité. 
Quant il seurent la verité, 
Que c'ert leur oirs et leur drois sire, 
Grant duel i ot et grant martire : 
Toutes et tuit grant duel en firent. 
En la chapele l'enfoïrent 
Qu'avoit hantee longuement. 
Tant l'onorerent durement 
Qu'erramment fisent sor lui faire 
Une eglise de haut affaire 
En l'onor Dieu et Nostre Dame. 
Tant ama Diex le cors et l'ame 
De haus myracles i fist tanz 
Que je ne sai a dire quans. 
Nus n'i venoit, tant fust enfers 
Ne tant desvez ne mis en fers, 
Que sainnement ne fust sanez. 
Buer fu por Dieu ses cuirs tanez ! 
Buer fu por Dieu toz enfondus ! 
Buer fu por Dieu en crois tondus ! 
Buer fu por Dieu brullés et ars ! 
Buer jeta puer livres et mars ! 
Buer jeta puer toute hautece ! 
Buer jeta puer toute richece 
Por estre povres mendians, 
Car s'ame en est lie et rians 
Em paradys lassus amont. 
Cis myracles bien nos semont 
De jeter puer toute aise humainne, 
Mais no charoigne a ce nos mainne 
Que tuit volons a aise vivre. 
A geün somes sovent yvre, 
Car nos charongnes faisons dames 
Des esperites et des amez. 
Des lasses d'ames ne nos chaut, 
Mais se li cors ont froit ou chaut, 
Tost i savomes conseil metre. 
Mal sons bailli, ce dit la lettre, 
Nos et tuit cil qui aaisomes 
Nos cors plus que nos ne devomes 
Et qui amons les grans hauteces 
De ce viel siecle et les richeces. 
Se Diex m'aït et Nostre Dame, 
Richece chace a mal mainte ame : 
Mainte ame a richece honie. 
Richece est mais si abonie 
Et si plaisans a mainte gent 
Plus covoitent or et argent 
Que la gloire dou ciel lassus. 
Richece est mais si au dessus 
Que nus ne puet nul bien avoir 
S'il n'a tot plain un val d'avoir. 
Nus n'a mais rien por sa scïence. 
Ne puet avoir nes audïence 
Nus povres hom por son savoir. 
Ce poez vos assez savoir 
S'a droit le siecle regardés. 
On vaurroit mielz qu'il fust lardés 
Uns povres hom qu'avant fust trais. 
Mout li convient savoir de trais 
S'avant se vielt par son senz traire. 
Mais riches hom ne puet mestraire, 
Car s'il ert fiuz a un contrait, 
Sel boute avant richece et trait. 
Tout a vainchu, tot a passé 
Qui plus d'avoir a amassé. 
Mais tez le muce et telz l'amasse 
Et telz devise et telz compasse 
En son corage mout grant chose 
Qui ne verra ja Pasque close. 
Telz le muce, telz le repont 
Qui tost s'iroit rendre a Lompont 
S'il savoit ce que la mors pensse. 
Qui de la mort ne se porpensse 
Enragiez est et forsenez. 
Petit est sagez et senez 
Qui bien ne voit et bien n'entent 
Que mors par tot ses las estent 
Et que tot prent et que tot hape : 
Ne deporte ne roi ne pappe. 
Bien s'i devroit chascuns mirer. 
Parfondement doit souspirer 
Qui en la mort sovent se mire. 
Ausi tost tue un sage mire 
Qui vestus est de sabelim 
Com un fol vilain bobelym. 
Sages et soz toz nos desfie. 
Trop par est folz qui trop s'i fie : 
Nus ne se puet waitier de mort. 
Si mordans est que par tot mort. 
Mors en toz liuz ses denz enfiche. 
Mors n'espargne povre ne riche. 
Mors prent le fil et prent le pere ; 
Mors prent la fille et prent la mere. 
Mors prent le bel, mors prent le lait. 
Mors est cele qui riens ne lait : 
Tot prent la mors et tot atrappe. 
Telz la porte desoz sa chappe 
Qui le cuer cuide avoir mout sain. 
Telz la porte dedenz son sain 
Qui mout est fiers, cointes et gobes. 
La mors desoz ces beles robes 
Plus volentiers se muce et trait 
Que soz la cince a un contrait. 
Mors a assez plus grant delit 
Quant ele keuve en un biau lit 
Covert de vairs et d'escarlate 
Qu'en un paillier covert de nate. 
La mors plus volentiers enfiche 
Ses dens en une dame riche 
Qui la gorge a blanche et polie 
Qu'en une vielle crecelie. 
Mors est si plainne de desroi 
Qu'assaut plus tost un josne roi 
Qui l'orguilleus fait et le baut 
Qu'ele ne fait un viel ribaut. 
Que vos feroie plus lonc conte ? 
La mors n'espargne roi ne conte, 
Josne ne viel ne droit ne tort. 
Li sages soz n'eut mie tort 
S'il la douta en son corage, 
Quar tel tempest et tel orage 
Li fist la mordans mors amere 
Ne li laissa pere ne mere. 
De telz tempez assez avons 
Et sanz doutance bien savons 
Que cis tempez sor noz verra, 
Mais ja ne nos en soverra 
Dusque cherra li charchans colz 
Qui trop nos charchera les colz. 
Bien est desvez et enragiez 
Et de folie encoragiez 
Qui ce grant colp trop ne redoute. 
Nos morrons tot, ce n'est pas doute, 
Mais trop petit nos en souvient. 
Las ! quant morir toz nos couvient, 
Bien nos en devroit souvenir. 
Las ! bien veons la mort venir. 
Las ! bien veons qu'as iex nos pent. 
Las ! por ce nus ne se repent 
De mesfaiture qu'il ait fait. 
La mors a ja s'espee traite 
Et de ferir ja nos manace : 
Or gart chascuns tant ne se hace 
Qu'il ne s'amende sanz delaie ! 
S'atendons tant que li colz chaie, 
Bien porrons dire : « A tart ! a tart ! » 
D'amender nus plus ne s'atart, 
Car bien en est tanz et saisonz. 
En ces sales n'en ces maisonz 
Que nos faisons edefïer 
Ne nos poons gaires fïer. 
Las, dolereuz ! mot ne sarons 
Devant que telz maisons arons 
Qui mout ierent froides et basses. 
Nos charoignes, qui si sont crasses, 
Que si a aise avons norries, 
Puans seront tost et porries 
Quant en terre seront boutees. 
Li grant moncel, les grans boutees 
Qu'amoncelé avons d'avoir 
Ne nos porront mestier avoir. 
Puis que bouté serons en terre, 
Laissons l'espargnier et l'aquerre, 
Laissons les cors a aaisier, 
Car telz estoit mout aaise ier 
Qui demain ert espoir em biere. 
Qui sages est traie se arriere 
D'amer la vanité dou monde. 
La sainte virge pure et monde 
Qui Dieu porta en ses sainz flans 
Haïr la nos face en toz tanz 
Et envers li nos doinst tel grace 
Si bons et si dignes nos face 
Digne soions de li servir 
Si que puissomes deservir 
Sa douce aïe et son consel. 
Servés la tuit, jel vos conseil, 
Car tant est douce et de doz estre 
Que desconsilliez ne puet estre 
Nus qui la serve de bon cuer. 
Tant par est douce qu'a nul fuer 
Souffrir ne puet qu'ait se bien non 
Nus qui bien aint li ne son non. 
Servons la tuit d'entiers corages 
Ausi com fist li bons soz sages 
Qui le cors por l'ame assota. 
Voir, en celui sage sot a 
Qui por l'ame le cors assote, 
Mais puis que l'ame est dou cors sote, 
Trop sotement va assotant. 
Onques nus sages ne sot tant 
Que Diex ne le tenist por sot 
Se ses cors s'ame amer ne sot. 


Por ce qu'oiseuse est mors a l'ame, 
En aucun dit de Nostre Dame 
Aucune fois despen ma cure. 
Souvent nos dit Sainte Escriture 
Qu'anemis tost assaut et tente 
Home qui n'a aucune entente. 
Legierement n'est pas tensee 
A home wiseuz vainne pensee, 
Et li pensers atrait le fait 
Ausi con vens la pluie fait. 
Por ce vaut mielz qu'aucun bien die 
De ma dame sainte Marie 
Que mal fesisse par wiseuse. 
D'une orison la glorïeuse, 
Puis qu'a dire sui arroutez, 
Un bel myracle or escoutez. 
En escrit truis qu'il fu uns hom 
De grant richece et de grant non. 
N'ert pas des riches qui or keurent, 
Qui enclinent et qui aeurent 
Et qui tant aimment leur avoir 
Qu'il ne covoitent a avoir 
Autre paradys n'autre gloire. 
Ainz fu de cialz, ce dit l'estoire, 
Qui leur tresor ou ciel assamblent 
Por les larrons qui ne lor emblent 
Et que tingne ne le malmetent. 
Sage sont cil qui la le metent, 
Car quant dou cors l'ame dessamble 
La le retrueve tot ensamble. 
Tout son avoir, tot son argent 
Tramist ou ciel par povre gent 
Cil riches hom dont je vos cont. 
Il fist, quequ'il veschi, le pont 
Par ou s'ame devoit passer. 
Ainc nel peut vaintre ne lasser 
Avarice ne couvoitise 
Qu'il n'amast Dieu et Sainte Eglyse, 
Aumosne et ospitalité. 
Tant estoit plains de charité 
Et de bien faire ert si soigneus 
Por aaisier les besoigneus 
Un hospital de grant affaire 
Fist estorer dou sien et faire. 
En lui trovoient grant confort 
Et povre et riche, feble et fort : 
Tot hosteloit en son hostel. 
Mais li dyables un os tel 
En son cortil ala lancier 
Dont mout cuida desavancier 
Son bon renon et son bon pris. 
Mout est d'ardeur et d'ire espris 
Et poignaument au cuer li point 
Quant il le voit en si bon point. 
Anemis, qui se transfigure 
En forme d'angele et prent figure 
Quequ'il li plaist assez souvent, 
Le cors d'un vallet de jovent 
De novel mort par guille a pris. 
Au riche home, qui de grant pris 
Ert por son bien en mout de lieus, 
Simplement vient con li cloz leus. 
« Sire, fait il, por le renon 
Qui se renomme vostre non 
A vos m'en vieng nomeement, 
Et sachiez bien qu'ameement 
Et plaisamment vos serviroie 
Tot por noient se je cuidoie 
Que mes services vos pleüst. 
Ne cuit que nus vallés seüst 
Servir preudome mielz de mi. 
S'entor vos sui moiz et demi, 
De tel service vos cuit estre 
Mon accointement et mon estre 
Amerez mout, si com je cuit. » 
Li riches hom le vit recuit, 
Biau vallet et langue enraisnie, 
Si le retint de sa maisnie. 
Si bien ne fist onques mais hom 
Quanqu'il couvint faire en maison, 
Et le signeur et la maisnie 
Maintenant eut si amaisnie 
Que toz fu sires de l'ostel. 
Un pris eut luez et un loz tel 
Tuit l'amerent petit et grant. 
Li riches hom, qui fu engrant 
De porveoir s'ostelerie, 
Au dyable commande et prie 
Qu'il la gart et qu'il la porvoie. 
N'a nul serjant ou tant se croie 
Ne qui si bien le saiche faire. 
Li dyables, qui son affaire 
Bee a parfaire soutilment, 
Les povres sert si gentilment, 
Si plaisanment, si bel, si bien 
Qu'il l'aimment plus que nule rien 
Et le signor mout en mercïent. 
Tot em plorant sovent li dïent 
Que Diex ce serjant li devoit, 
Si bien et si bel les servoit 
Qu'il sevent bien sanz nule doute 
Qu'il aimme Dieu et qu'il le doute 
Et que Sainz Espirs est en lui, 
Car ainc mais ne virent nului 
De povre gent si curïeus, 
Tant fust doz ne religïeus. 
De bel servir ne se recroit, 
Et li riches hom tant le croit 
Que sor lui met tot son affaire. 
Li dyables, qui a parfaires [ms. parfaire] 
Son malice soutilment bee, 
Au riche home une matinee 
Venus en est et dist : « Biau sire, 
Nostre malade tot a tire 
De poisson demandent pitance. 
- Querez leur en sanz demorance, 
Fait li preudom, biaus doz amis, 
Car por ce vos i ai ge mis 
Que je ne vueil qu'il lor defaille 
Chars ne poissons n'autre vitaille. 
- Faisons le bien, fait li dyables. 
Li jors est biaus et delitables : 
Por nos deduire alons peschier. 
C'iert grans aumosne et contechier 
En devra mielz a nos malades. 
Nostre poissons plus lor ert sades 
Se le prenons que s'on l'achate. 
- Ne sai nïent de tel barate, 
Fait li preudom, biaus doz amis. 
Ainc de peschier ne m'entremis. 
- Certes, sire, fait li dyables, 
C'est uns mestiers mout delitables, 
Et j'en sai plus que buez d'arer. 
Je cuit ancui faire parer 
A nos malades grosses perches 
Se j'ai l'aviron et les perches. » 
Atant s'en vont sanz nul delai. 
Bien demi jor par mi un lai 
Le va nagant li anemis. 
Dou noier s'est mout entremis 
Et mout durement s'en esforce ; 
Mais riens n'i vaut engiens ne force, 
Car li doz Diex ne li consent, 
Qui son barat voit bien et sent. 
Cil qui maint mal seit porchacier 
En une forest por chacier 
Une autre fois mené l'en ra 
Por un malade qui tenre a 
Le cuer, ce dist, de venison. 
Dite eut le jor bone orison 
Li Dieu amis, si com je pens, 
Car li maufez, qui en porpens 
Ert de lui tuer et malmetre, 
Por painne qu'il i seüst metre, 
Anui ne mal ne li pot faire, 
Tant i seüst lancier ne traire. 
Maintes saietes barbelees 
Traites li a et entesees ; 
Mais maintenant que de l'arc issent, 
En l'air hurtent et resortissent 
Trestot ausi com en un marbre. 
Un chainne fiert ou un autre arbre 
Quant il plus droit i cuide traire. 
Tel duel en a et tel contraire 
Por un petit qu'il ne part d'ire. 
Ne s'en done garde li sire 
Faire li doie nul anui, 
Ains s'i fie plus qu'en nului, 
Car il le sert mielz, ce li samble, 
Que si vallet trestot ensamble. 
Quanqu'il fait fait si a devise 
Qu'assez fait mielz c'on ne devise. 
Toute sa cure sor lui met. 
Li riches hom ne s'entremet 
De riens nule qu'il ait affaire, 
Ainz met sor lui tot son affaire. 
De mautalent frit toz et art 
Li dyables quant par nul art 
A nul meschief ne le puet traire. 
Quant voit que mal ne li puet faire, 
En autre guise le rassaie. 
Souvent li dist que mout s'esmaie 
Ou toz sera puisiez ne pris 
Li grans despens qu'il a empris : 
Ne cuide pas sousfrir le puisse. 
« Sire, fait il, luez que s'abuisse 
Uns riches hom a poverté, 
Chascuns mout tost puer l'a jeté. 
Qui nïent n'a mout trueve estrange 
Autrui grenier et autrui grange. 
Un puis puet on tot espuisier, 
Tant i puet on sovent puisier. 
Por c'est cil folz qui trop s'espuise. 
Qui petit a et petit puise. » 
Li dyables, c'en est la somme, 
En tel maniere le predomme 
Cuide guiller et decevoir, 
Mais eslochier ne remouvoir 
Nel puet de son proposement. 
Adez va par amendement : 
Se bons fu ier, miudres est wi. 
Ja refusez n'iert a nului 
Ses hostex ne sa charitez. 
Aumosne et hospitalitez 
Si l'alieve et si le renome 
Qu'abbé, evesque et maint preudome 
Veoir et visiter le vienent 
Et en mout grant chierté le tienent. 
Si com Dieu pleut, un jor avint 
Qu'uns evesques veoir le vint 
Qui sains hom ert et de grant non. 
Grant feste en fist li riches hom. 
De Dieu et de maint bien parlerent 
Deseur table quequ'il maingierent. 
Li serjant le riche home i furent, 
Qui servirent si com il durent. 
Quant ne voit mie dou dyable, 
Qui touz jors le servoit a table, 
Isnelement querre l'envoie. 
Destornez est que ne le voie 
Li sainz evesques, li sainz hom, 
Por ce qu'il est de tel renon 
Grant peür a qu'il nel deçoive 
Et son malice n'aperçoive. 
Cil qui le quisent le troverent 
Et totevoies l'amenerent 
Au saint evesque et a la table. 
Li sainz evesque le dyable 
Conut luez droit qu'il l'avisa, 
Car Sains Espirs li devisa 
Tot maintenant tot son affaire. 
« De si fait menestrel a faire 
Qu'avez, fait l'evesques, biaus hostez ? 
- Sire, fait il, en toutes costes 
M'aiu de lui, car ne sai rien 
Qu'il ne saiche faire trop bien. 
Ainc nus vallez ne fu mais telz. 
Il est de tout bons menestrelz : 
Il seit peschier, il seit chacier ; 
Il seit trop bien gens solacier ; 
Il seit chançons, sonés et fables ; 
Il seit d'eschez, il seit d'estables, 
Il seit d'arbalestre et d'arçon. 
Ainc ne veïstes nul garçon 
Ne nul vallet de tel affaire. 
- Encor seit il assez plus faire, 
Fait l'evesques, que vous ne dites. 
- Si me consaut Sainz Esperites ! 
Toz m'en merveil, fait li preudom. 
Mout li a Diex doné grant don 
Quant il tant est sages et preus. 
Encor ai ge telz trois neveus 
Que n'aim pas tant com je fas lui, 
Et se m'i croi plus qu'en nului. 
Soutil et saige l'ai trové. 
Si longuement l'ai esprové 
Et si loial partot le truis 
Que je ja mais changier nel ruis ; 
Ainz li commant tot mon affaire, 
Quar il le seit assez mielz faire 
Que deviser ne le saroie. 
- Por un petit qu'en male roie, 
Fait l'evesques, ne vos a mis. 
Saichiez que c'est uns anemis 
Et uns dyables toz peestres. 
Venez avant, fait il, biaus maistres, 
Et vostre guille m'aprenez. 
De par celui qui fu penez 
En crois a tort, tost vos commant 
Que me dïez tout mon commant. 
Di tost, fait il, il le convient, 
Pourquoi n'a quoi ne dont ce vient 
Que ci as faite tele atente 
Ne porqu'as mise tele entente 
A ce preudome decevoir. » 
Fait li dyables : « De ce voir 
T'arai je dit isnelement. 
Correciez ere durement 
Des grans aumosnes qu'il faisoit 
Et des povres qu'il aaisoit. 
Por lui guillier, c'en est lassome l. la ssome, 
Muciez m'estoie en un mort home. 
Se l'ai servi mout longuement, 
Mais saichiez bien certainnement 
C'onques nel soi tant espïer 
Que le peüsse conchïer 
Ne decevoir en nule guise, 
Car dyable li ont aprise 
Ne sai quel prïere en latin, 
Qu'il rote et dit chascun matin, 
Par coi m'a tot desfestué. 
Mil fois l'eüsse puis tué 
Ne fust cele male prïere. 
D'aler em boz et en riviere 
Souvent li trovoie oquoison 
Por oblïer cele oroison, 
Mais ainc nel peu tenir si cort 
Qu'un pas issist fors de sa cort 
Devant qu'il s'en fust aquitiez. 
Mes jors i ai toz esfruitiez 
Et perdu mon tanz et m'entente. 
Mal encombrier et male entente 
Aient tuit cil, ainz qu'il devïent, 
Qui dite l'ont et qui la dïent ! » 
Aprés ces mos sanz plus d'aloigne 
S'esvanuïst et la charoigne 
Devant la table lait chaoir. 
La vertu Dieu et son pooir 
Loerent tuit, petit et grant. 
L'evesques est forment engrant 
D'oïr l'orison et savoir. 
Le riche home de Dieu le voir 
Mout durement conjure et prie 
Qu'il li apreigne et qu'il li die. 
Li riches hom li dist : « Biau sire, 
Par verité vos puis bien dire 
Que j'onques letres ne connui, 
Mais il est voirs, quant enfez fui, 
C'une orison par us apris 
Que chascun jor a dire empris 
Une foïe a tot le mains, 
A genolz et a jointes mains, 
Devant l'ymage Nostre Dame. 
- Di moi comment a non, par t'ame, 
Fait l'evesques, biaus doz amis. 
Bien sai de voir li anemis 
Ne l'apenra nului a piece. 
Si dolanz est toz se depiece 
Quant l'as eüe en tel usage. 
- Cil qui la dïent font que sage, 
Fait li preudom, si com moi samble. » 
Grant feste font la nuit ensamble 
Et font escrire l'orison. 
Il m'est avis qu'ele a a non : 
O beata et intemerata 
Et in eternum benedicta, 
Singularis atque incomparabilis virgo. 
A toz lettrés conseil et lo 
Qu'il l'aüsent et qu'il l'aprengnent. 
L'anemi boutent et empengnent 
Mout en sus d'iaus et mout arriere 
Cil qui usent ceste proiere. 
Por ce que mielz vos doie plaire, 
Encor vos en volrai retraire, 
Se j'ai loisir et se je puis, 
Un biau myracle que j'en truis. 


Il fu uns clers, uns damoisiaus, 
Qui le cuer eut si plain d'oisiaus 
Et tant ert drus et envoisiez 
Qu'il ne pooit estre accoisiez. 
De lettres ert bien embeüs, 
Mais tant ert soz et durfeüs 
Qu'il ne pensoit a nul bien faire. 
Un oncle avoit de grant affaire, 
De grant sens et de grant raison ; 
Abbes estoit d'une maison 
Qui mout estoit comblee et riche. 
De son neveu, qui si s'enfiche 
En vanité et en luxure, 
Est mout dolanz et par grant cure 
Souvent le chastie et reprent, 
Mais tant est faus que riens ne prent 
A son cuer de chose qu'il die. 
En vanité et en folie, 
En lecherie et en luxure 
Despent son avoir et sa cure. 
Tot aloua son yretage 
Et quanqu'il ot en fol usage. 
Quant povretés l'eut adolé 
Et tot le sien eut faillolé 
En musardie et despendu, 
A son oncle, le bon rendu, 
Venus en est isnelement. 
Se li prie mout doucement 
Por aumosne et por charité, 
Se viax non por propinquité, 
Que conseil mete en son affaire 
Et qu'il li daint aucun bien faire, 
Car povreté si le gerroie 
Qu'eschec et mat li dit en roie. 
Quant li preudom son neveu voit, 
Qui tot le sien walé avoit 
Et jeté puer en fol usage, 
Grant duel en a en son corage. 
Bien voit qu'il a mal esploitié, 
Mais plus li poise la moitié 
De ce qu'il voit tot en apert 
Que s'ame dampne et s'ame pert 
Qu'il n'a dou cors qui appovroie. 
Dedenz son cuer aroit grant joie 
S'il s'en pooit tant entremetre 
Qu'a droit sentier le peüst metre. 
« Mout me poise, fait il, biaus niez, 
Quant tu assez plus sages n'iez. 
Niez, par saint Pierre et par saint Pol, 
Mout grans disetes a de fol 
Cilz qui le fait de lui meïsmes. 
Tes affaires par est si pesmes 
Que Diex ne li siecles ne honte 
Ne te refraint ne ne te donte 
Et le cors et l'ame apovroies. 
Nequedent, se tu me voloies 
Creanter seur sainz et jurer 
Et seur ta foi asseürer 
Que mon commandement feroiez 
Ne por riens nule nel lairoies, 
Je te donroie tant dou mien 
Qu'il te devroit sousfire bien. » 
Cilz qui ces moz petit prisa 
Son oncle esgarde et sousris a. 
« Dites, fait il, ce qu'il vos siet. 
Se ce n'est chose qui me griet, 
Tost le ferai par aventure. 
- Biaus niez, de la pucele pure 
Qui alaita le roi celestre 
Une oroison m'aprist mes mestre 
Qu'en memoire ai et en usaige. 
N'est nus tant plains de grant folaige, 
S'il l'a en cuer et en memoire, 
Que la douce dame de gloire 
Tost ne le mete a bones voies. 
Biaus niez, se dire la voloies 
Chascun jor une fois au mains 
A genolz et a jointes mains 
Devant l'ymage Nostre Dame, 
Mout t'en venroit grans prous a l'ame, 
Si feroit il au cors meïsmes. 
- Or voi je bien, fait il, or primes, 
Sire viellars, que me gabez. 
C'est coustume de ces abbés, 
Quant n'ont talent de riens doner, 
Si commencent a sermonner. 
N'ai nul talent qu'a piece die 
Patrenostre ne patrelie 
Ne prïeres ne misereles. 
Plus volentiers chant pastoreles 
Et d'Olivier ou de Rollant. 
Cil moigne et cil abbé crollant 
Doivent toz jors les un piler 
Siaumes rungier et murmeler. 
Grant buisnardie cuidiez ore 
Se vos cuidiez que j'aie encore 
D'orisons dire tel corage 
Con vos qui estes de l'aaige 
Et del tempoire sainte Thiecle. 
Quant j'arai tot usé mon siecle, 
Fais mes aviaus et mes voloirs, 
Lors serai moignes blans ou noirs, 
Grivelez, bruns ou bis ou beges. 
- Biaus niez, je ne sui mie pleges, 
Fait li preudom, que tu tant vivez 
Que tu a bien faire t'avivez : 
Toz tanz te doi amonester. 
- Taisiez, bons hom ! Laissiez m'ester ! 
Je ne pris mie deus cenneles 
Vos sialmes ne vos misereles. 
Nes li parlers tot m'en combrise. 
- Telz muert mout tost qui mout se prise, 
Biaus tres doz niez, ce respont l'abbes. 
Tu escharnis clergié et gabes 
Quant tu n'amendes ton affaire 
Et tu ne mes painne a bien faire. 
- Bons hom, toz vostre biens soit vostres. 
Ja ne m'aïent patrenostres 
Ne prïeres ne misereles. 
Mielz aim sonnés et pastoreles 
Que je ne face telz antroingnes. 
- Or te doinst Diex tant de besoignes, 
Fait li preudom, et tant d'angoisses 
Que tu vers Dieu te reconnoisses. 
- Qui cherra, fait il, si soit pris. 
Tot vo sermon mout petit pris. » 
En tel maniere s'en ala. 
Tant peu com il avoit wala 
Et jeta puer si folement 
Que povretez isnelement 
A son oncle le rechaça, 
Et seur sa fiance enbracha 
Chascun jor l'orison a dire. 
Ne s'en daigna onques desdire 
Quant fiancié l'ot et juré, 
Mais le cuer eut si aduré 
Et aüsé en fol usage 
C'onques por ce son fol corage 
N'amenda ne ne volt bien faire. 
Ainz empira tant son affaire 
Et tant fist de chaitivetez 
Qu'escomenïez et jetez 
Et banis fu de Sainte Eglyse. 
L'orison qu'il avoit aprise 
Par aama si durement 
Que chascun jor devotement 
A genolz et a jointes mains 
Une fois la disoit au mains, 
Mais tant par ert de put affaire 
Ne s'acordast a nul bien faire 
Se toz li monz juré l'eüst ; 
N'ert vilenie qu'on seüst, 
Desloiaus vices ne pechiez 
Dont il ne fust trop entechiez. 
Quequ'il menoit si cruel vie, 
Une crueuse maladie 
Si crueusement l'asailli 
Que li cuers luez li defailli. 
Ne peut avoir, c'en est la voire, 
Confessïon, clerc ne provoire 
Pour la sentence ou il gisoit, 
Et d'autre part on despisoit 
Si durement lui et son estre 
Qu'ainc ne trova ne clerc ne prestre 
Qui a sa fin estre volsist 
Ne deprïer c'on l'asolsist. 
Quant voit que mors si le sousprent 
Et qu'a nului pité n'en prent, 
Ainz l'a jeté toz li mons puer, 
Mout grant dolor a a son cuer. 
Plorant par grant devotïon 
Et par mout grant contritïon, 
Ses mesfais gehist et recorde 
Et blame lui et sa vie orde. 
« Doz Diex, fait il, misericors ! 
Si vraiement con ton saint cors 
Livras por nos a passïon, 
Daigne wi avoir compassïon 
Par la prïere de ta mere 
De cest chaitif qui a misere 
Et a dolor fine et trespasse. » 
A floive vois piteuse et basse 
Requiert et prie Nostre Dame 
Que sequeure sa lasse d'ame. 
Mout tenrement pleure et souspire 
Et l'orison commence a dire 
C'usee avoit si longuement. 
La bouche ovri isnelement 
Qu'eut l'orison finee et dite, 
Si rendi l'ame et l'esperite. 
Nus n'eut de lui pitié ne cure, 
N'ainc n'eut oseque ne droiture 
Que crestïens avoir deüst, 
N'onques ne volrent qu'il geüst 
Ne clerc ne lai en cimentiere. 
Honteusement a grant misere 
En un fossé jeter le firent, 
D'un peu de terre le couvrirent. 
Mais la pucele sainte et digne, 
La debonnaire, la benigne, 
Cele ou sort toute cortoisie. 
Cele qui ciaus onques n'oublie 
Qui fait li ont aucun service, 
Au doien de la maistre eglise 
S'est demostree isnelement 
Et mout li moustre ireement 
Le grant outrage qu'il a fait. 
« Trop grant orguel, trop grant sorfait 
As fait, fait Nostre Dame a lui, 
Quant enfoïr as fait celui 
En un fossé honteusement 
Qui m'a servie longuement. 
Trop durement te mesfesis 
Quant assaurre ne le fesis 
Et quant ne sousfris qu'il eüst 
Quanque preudom avoir deüst. 
Devotement et par grant cure 
Demanda toute sa droiture : 
Outrages fu quant il ne l'eut. 
Mais tant fu sages et tant seut 
Qu'au roi dou ciel se confessa 
Quant vit que mors trop l'apressa. 
Ce fu haute confessïons. 
Tant fu grans sa contricïons, 
Ains que m'orison eüst dite, 
Que j'enportai son esperite 
En paradis entre mes bras. 
Saichez por voir que toz cialz haz 
Qui toz cialz n'aimment et honeurent 
Qui me servent et qui m'aeurent. 
Dou fossé le fai jeter fors 
Et puis aprés metre son cors 
En aitre fai honestement. » 
Ainc por cest ammonestement 
Riens n'en volt faire li doiens. 
« Je ne cuit pas que nous doiens, 
Fait il a lui meesmes, faire 
Sans grant conseil sifait affaire. » 
Dedenz son cuer tence et oppose 
Et despute de ceste chose, 
Et en la fin l'avisïon 
A tornee a illusïon. 
La mere Dieu, la debonnaire, 
Une autre nuit a lui repaire 
Et de rechief li ammoneste. 
Grant destorbier et grant moleste 
A li doiens de ceste chose : 
Au chapitre parler n'en ose 
Ne faire nule mentïon, 
Ains tient tot a illusïon 
Con cil qui cuidier n'ose mie 
Que ma dame sainte Marie 
De tel musart s'entremesist 
Por nul bien qu'il onques fesist. 
Mais la pucele glorïeuse, 
Qui plus est douce et plus piteuse 
Que ne porroit langue retraire, 
La tierce fois a lui repaire 
Et dit mout aïreement 
S'il ne fait son commandement, 
De male mort morir l'estuet, 
Mais se son clerc en aitre enfuet, 
Honor et preu i avera 
Et saiche bien qu'il trovera 
Por provance de ceste chose 
En sa bouche une fresche rose. 
Li doiens fu de cest affaire 
Toz asseür et dou parfaire 
Se coita mout quant s'esvilla. 
Toz li pueples s'esmervilla 
Quant il oï ceste novele. 
Une rose fresche et novele, 
Maintenant qu'il le desfoïrent, 
Troverent en sa bouche et virent. 
Assez loerent clerc et prestre 
La douce mere au roi celestre, 
Qui des sienz est si curïeuse. 
En l'onnor de la glorïeuse 
Por lui ont fait mout haut service 
Et enfoï l'ont en l'eglise 
A grant honor et a grant feste. 
Bien est bestialz comme beste, 
Bien ydïotes et bien yvres 
Qui toz jors n'est fres et delivres 
De servir la mere au haut roi, 
Qui prent tel cure et tel conroi 
De cialz qui son service font. 
Bien abaubist et bien confont 
Et bien amuse le dyable 
Qui de douz cuer et d'amiable, 
Sanz fetardie et sanz faintise, 
Jor et nuit fait son saint service. 
Le dyable bien amusa 
Cist clers quant dist et aüsa 
L'orison que vos ai nomee. 
Por ce myracle l'ont usee 
Maint preudomme et usent encore. 
Le dyable tue et acore 
Qui en cuer a et en memoire 
La douce mere au roi de gloire, 
Quar il seit bien que par nul art 
Ne puet avoir ne part ne hart 
Ne conquest en homme n'en famme 
Qui de cuer serve Nostre Dame. 
Servons la tuit, bien nos besoigne. 
A Dieu ne puet faire besoigne, 
Tant l'en saiche sovent requerre, 
Qui sa mere ne sert en terre. 
Servons la tuit et clerc et lai, 
Car c'est cele qui nul delai 
Ne met a ses amis secorre. 
On ne doit pas aler, mais corre, 
A li servir, le corant cors. 
Si secoranz est ses secors 
Courant grant cors les sienz sequeurt 
Quant ly dyables sus lor queurt. 
Qui vielt que corant le sequeure 
A son service grant cours queure. 
A toz ses besoinz secorra 
Celui qui de cuer i corra. 


Bien est que nos le bien dïons, 
Car male collocutïons 
Blece et corront les bones meurs 
Et mout empire les pluiseurs. 
Bien fait qui bien dit et retrait, 
Car maint home sache et retrait 
De fol pensé et d'uevre fole 
Examples de bone parole. 
Ça en arriere nostre ancestre 
La conversatïon et l'estre 
Des bones gens qui le bien fisent 
En mimoire et en escrit misent 
Por ce qu'essample i presissienz 
Et que nos nos i mirissienz. 
Un myracle d'un moigne truis 
Que veil retraire, se je puis, 
Si com la lettre le m'ensaigne, 
Por ce qu'aucuns essample y preigne. 
Un moignes fu ça en arriere 
Qui mout amoit et tenoit chiere 
Et mout avoit en grant memoire 
La douce mere au roi de gloire. 
Devotement et de bon cuer 
Chantoit et travailloit en cuer, 
Mais ja n'eüst tant travillié 
Ne tant chanté ne tant villié 
Jor et nuit aprés le couvent 
Ne demorast assez souvent 
Toz seus enz en une chapele 
Ou une ymage avoit mout bele 
De ma dame sainte Marie. 
Ses orisons, sa letanie 
Et le service entierement 
La mere au haut roi qui ne ment 
Disoit adez par fin usage 
Jor et nuit devant cele ymage. 
Cest usage longuement tint, 
C'onques essoignes nel detint 
Que la n'alast adez orer, 
Ses pechiez gemir et plorer. 
Quequ'il tenoit ce bon usage, 
Cheüz est en un grief malaige, 
Qui mout l'agrieve durement. 
N'a pas geü mout longuement 
Quant en la gorge li relieve 
Uns reancles qui mout li grieve 
Et qui reancle si griément 
Que bien vos puis dire briément 
Parler ne peut n'un seul mot dire. 
Sovent pleure, sovent souspire, 
Sovent la mere Dieu reclaimme, 
Qu'a mout amee et que mout aimme. 
Hideus et lais est com uns mostres. 
Tot le vis a covert de blostres, 
De grans boces et de grans cleus 
Et si a tant plaies et treus 
Qu'il put ausi com une sette. 
Mout se detuert, mout se dejete 
Et mout sueffre grant paissïon. 
Se de lui n'a compassïon 
La mere Dieu, mal est baillis. 
Un jor par est si defaillis 
C'on dit que l'ame en va sanz faille. 
Lors n'i a moigne qui ne saille 
Et qui hastievement n'aqueure. 
La mere Dieu que le sequeure 
Prie chascuns a basse vois. 
L'iaue beneoite et la crois 
A li covens tost aportee. 
« L'ame en est, font pluiseur, alee. 
- Non est encor, » li autre dïent. 
A grant doutance l'ennolïent, 
Car ne sevent s'est mors ou vis. 
Tant a enflé et gros le vis 
Qu'il n'i pert ielz ne nez ne bouche. 
Mout a envis chascuns i touche, 
Car ou vissage a tant de plaies 
Plaines d'estopes et de naiez 
Et tant en saut venins et boe 
Que tot son lit soille et emboe. 
Lor nez estopent li pluisor 
De lor mances por la puor. 
Por ce qu'il est pales et tains 
Cuide chascuns qu'il soit estains 
Et que l'ame s'en soit partie. 
Lors commencent lor letanie 
Et l'osseque, ce m'est avis. 
Le chaperon desor le vis 
Sachié li ont sanz plus attendre, 
Mais cele qui piteuse et tendre 
Est desor toute creature 
Le secorut grant aleüre. 
La douce mere au roi de gloire, 
Qu'il ot en cuer et en memoire, 
A lui s'apert blanche et florie 
Plus que n'est flors qu'a espanie 
L'arousanz rousee de mai. 
D'or en avant peu m'en esmai 
Quant la dame s'en entremet 
Qui en toz maus mecine met. 
La haute dame glorïeuse, 
L'umele, la douce, la piteuse, 
Mout doucement les lui s'apuie ; 
Toutes ses plaies li essuie 
D'une toaille assez plus blanche 
Que nois negie n'est sor branche. 
Mout doucement s'en entremet. 
Sa blanche main polie met 
Desor son front mout doucement, 
Puis li a dit piteusement : 
« Comment vos est, biaus doz amis ? 
- Haute dame de paradys, 
Fait cil qui bien l'a conneüe, 
J'ai un malage qui m'argue 
Et justice si durement 
Morir m'estuet honteusement 
Se vo douceurs ne me regarde. 
- Biaus doz amis, or n'aiez garde, 
Fait ma dame sainte Marie. 
Por ce que m'as de cuer servie, 
Souffrir ne puis que plus languissez 
Ne si honteusement fenissez. 
Par tanz verras combien je t'aim. » 
Atant de son savoroz saim 
La douce dame, la piteuse, 
Trait sa mamele savoureuse, 
Se li boute dedenz la bouche 
Et puis mout doucement li touche 
Par sa dolor et par ses plaies. 
« D'or en avant doutance n'aies, 
Fait ele a lui, biaus amis doz, 
Car sanez iez et garis toz. 
Et sachiez bien, biaus doz amis, 
Qu'a la gloire de paradys 
Tes esperites partira 
Quant de ten cors departira. » 
Atant de lui se departist 
La douce mere Jhesu Crist. 
Ensevelir ja le voloient 
Et metre em biere quant le voient 
Remüer et estendillier. 
Mout se prennent a mervillier. 
Em piez saut sus luez qu'il s'esveille, 
Souvent se saigne et esmerveille 
De Nostre Dame, qu'a perdue. 
« Haï ! fait il, gens esperdue, 
Mal doctrinee et mal aprise ! 
La mere au roi qui tot justise, 
Nostre Dame, sainte Marie, 
Or endroit s'est de ci partie. 
Gens mal duite et mal ensingnie, 
Vo murmure l'en a chachie. 
Vilenie trop grant feïstes, 
Quant apuïe la veïstes 
Les moi desus ce povre lit, 
Quant un siege par grant delit 
Mout tost ne li aparillastes. 
Por ce qu'onnor ne li portastes, 
S'en est ele si tost partie. 
Ha ! las ! dolanz ! ja en ma vie 
Ne verrai mais si bele chose. 
Flors d'aiglentier ne fresche rose 
N'est pas si fresche ne si gente, 
Si vermeille ne si rovente 
Ne si clere com est sa face. 
He ! las ! chaitis ! ne sai que face 
Quant je si tost l'ai adiree. 
S'un peu eüsse remiree 
Sa clere face et ses clers ielz, 
A toz jors mais m'en fust il mielz. 
Las ! tant est plainne de biauté 
Que, s'il n'avoit autre clarté 
Em paradis que son cler vis, 
S'est il trop clers, ce m'est avis. 
De biauté n'a nule pareille. 
Ce ne fu mie grant merveille 
Se Diex sa mere en daingna faire. » 
Toz li convenz de cest affaire 
Esbahis est mout durement. 
Tot li pluisor isnelement 
Vers le mostier s'en sont fui. 
« Cil estoit mors, font il, gewi. 
Or l'ont resuscité dyable. » 
Li plus discré, li plus raisnable 
Tot entor lui sont demoré. 
Mout ont gemi, mout ont ploré 
Ançois que raconté lor ait 
Comment de son savoreus lait 
La mere Dieu l'avoit gari. 
Dou croire fuissent esbari, 
Mais ce lor faut croire par force 
Que la raiffe et toute l'escorce 
Voient cheüe dou visage. 
Onques mais nus de tel malage 
Si netement ne fu garis. 
Il meïsmes est esbaris 
De ce qu'ainsi sané se voit 
Dou grief malaige qu'il avoit. 
Ce dist chascuns qu'il li est vis 
Qu'il a assez plus cler le vis, 
Plus bel, plus net et plus plaisant 
C'onques n'avoit eü devant. 
Mout hautement sonner en firent 
Et grans loenges en rendirent 
Au roi dou ciel et a sa mere. 
Mielz en amerent tuit li frere 
Nostre Dame sainte Marie, 
Et assez mielz en fu servie 
De cialz qui ce myracle virent 
Et qui aprez conter l'oÿrent. 
Et li moygnes qui fu garis 
Ne refu pas sos n'esbaris, 
Ainz la servi si finement 
Que s'ame a son definement 
Eut la joie qui ne define. 
Ha ! mere Dieu, com par iez fine, 
Com iez douce, com iez piteuse ! 
Haute pucele glorïeuse, 
Haute mere au haut roi de gloire, 
De cialz qui t'ont en lor memoire 
Com iez toz jors memorïaus ! 
Roÿne et dame emperïaus, 
Pucele douce, debonaire, 
Com est cuivers et demalaire, 
Com est de pute estracïon 
Qui grant consideratïon 
Ne met a remirer tes oevres ! 
Si soutilment et si bien oevres 
Que de viez oevres fais noveles. 
Dame, tes mains par sont si beles, 
Si savoureuses, si polies 
Qu'il n'est enfers, se le manies, 
Tant poacreuz ne plains de plaiez 
Tot maintenant sané ne l'aiez. 
Dame, tu as si polis dois, 
Si biaus, si blanz, si lons, si drois 
Que buer fu nez cui tu atouches. 
Tu fais nués nez et nuevez bouchez, 
Novialz iez et nuevez oreilles. 
Dame, tu fais tantes merveilles 
Tot le mont fais esmervillier. 
En Salerne n'a Montpellier 
N'a si bonne fisicïenne. 
Tant iez soutilz cyrurgÿenne 
Toz ciaus sanes ou tu atouches. 
Se j'avoie cent mile bouches 
Et se cinc cens mile ans vivoie, 
Raconter mie ne porroie 
Les grans merveilles que tu fais. 
Tu rafaites toz les desfais 
Tu fais toutes les beles cures, 
Mesiaus garis et lepreus cures. 
Quanqu'il te siet fais a delivre : 
Ardanz estainz, mors fais revivre, 
Contrais redreces, cors relieves. 
Toutes loenges sont trop brieves 
A toi loer, pucele monde. 
Haute dame, par tot le monde 
Fais tant de mervillans merveilles 
Que toz les saiges esmanveilles 
A toi servir et jor et nuit. 
Por Dieu, seignor, servons la tuit 
Et tempre et tart devotement ! 
Nos ne savons com longuement. 
Trop est l'atente perilleuse, 
Car mors est si impetueuse 
Et si hastive qu'ele sonne 
Assez souvent complie a nonne. 
La mors n'a mie droite orloge. 
Por ce conseil, por ce lo ge 
Que noz noz hastons de bien faire. 
Tant somes tuit de povre affaire 
Que noz n'avons point de demain. 
En tant com on torne sa main 
Est uns fors hom mors ou malades. 
Nus n'est si fors, nus n'est si rades 
Que mors ne l'ait tost acoisié. 
Nus n'a le cuer tant envoisié, 
S'a la mort vielt penser a droit, 
Triste et pesant ne l'ait luez droit. 
Qui a la mort pensse souvent 
Peu puet prisier force et jovent. 
Qui le siecle aimme trop et croit 
Cousteus escot sor s'ame acroit. 
Qui trop le croit ja n'en jorra. 
Qui toz tanz pensse qu'il morra, 
Jheroymes dit et l'Escriture, 
Tost despit toute creature. 
Bien devons tuit douter la mort : 
En traïsson les pluisors mort. 
De sa morsure nus n'eschape. 
Telz fait taillier novele chappe 
Cui ele queust un viez suaire. 
La mors en son viez breviaire 
Toz nos fera chanter vegile. 
« Vielliez ! vielliez ! fait l'Evangile, 
Vos ne savez le jor ne l'eure 
Que mors venra, qui tot deveure. » 
Veillons ! veillons ! Diex le nos rueve. 
S'a la fin Diex dormant nos trueve, 
Mort sons en cors et mort en ame. 
Trop dort li hom, trop dort la fame 
Qui a pechié mortel s'ahurte 
Tant que mors vient, qui si le hurte 
Que le cors tue et ocist l'ame. 
Se bien servomes Nostre Dame, 
A villier si nos apenra 
La mors dormans ne noz penra. 
Riche apresure et bone aprent 
Cil qui a li servir se prent, 
Car tant est franche et bien aprise 
Que cialz qui l'aimment a aprise 
En peu de tanz tele apresure 
Qu'il heent toute mespresure. 
L'anemie guillent et sousprennent 
Tuit cil qui son service aprennent. 
Sainz Esperis le nos apraigne 
Et de s'amor toz nos espreigne. 


Il fu, ce truis, uns chevaliers 
Josnes, biaus, cointes, fors et fiers, 
De grant affaire et de grant non. 
Ne desiroit se joustes non, 
Tornoiemens et assamblees ; 
Por une dame qui emblees 
Avoit de son cuer grans parties, 
Grans donees, grans departies 
Faisoit souvent de son avoir 
Por pris et por loenge avoir. 
Ce font encore li pluiseur : 
Tant com il sont en plainne fleur, 
Faire welent, cui qu'il anuit, 
Quanqu'il lor siet et jor et nuit. 
Cielz dont vos veil conter et dire 
Mout redoutez ert et mout sire 
En son païs et en mains lius. 
De tant ert solz et malaisius 
Qu'espouser fame ne voloit, 
Car li corages li bouloit 
Si durement por cele dame 
Qu'il ne veoit a ses ielz fame 
Qu'il daignast penre n'espouser. 
Ne s'en savoit ou doulouser, 
Car la dame ert de tel affaire 
Qu'ele n'avoit de lui que faire. 
Li chevaliers, qui mout ert biaus, 
Maint poigneïs et maint cembiaus, 
Mainte joste et mainte encontree 
Faisoit por li par la contree. 
Il ne savoit qu'il peüst faire : 
La dame estoit de tel affaire, 
De tel biauté et de tel pris 
Que Chaelons brisié et pris 
Cuidast avoir s'il peüst faire 
Riens nule qui li daignast plaire. 
Vers lui se tenoit si tres chiere 
Que nes de faire bele chiere 
Li faisoit ele grant chierté. 
Tant la trova de grant fierté 
C'onques de li ne peut avoir, 
Por prïere ne por avoir 
Ne por bele chevalerie, 
Solas d'amor ne druerie ; 
Que plus la prie, plus est roide, 
Et quant il plus la trueve froide, 
Tant est il plus boulans et chaus. 
Amors li fait si fiers enchaus 
Et si l'assaut en divers sens 
Por un petit qu'il n'ist dou sens. 
Quant ne puet vaintre a la parsome, 
A un abbé, a un saint homme 
A revelee ceste chose. 
Et il li dist a la parclose 
Que, s'il le croit, saiche sanz doute 
Sa volenté en ara toute. 
« Biaus doz sires, fait il adonc, 
Autres fames ont cuer de plonc, 
Mais ceste l'a, je cuit, de fer. 
Bien veil m'ame boille en enfer : 
Ne me chaut qu'ele deviengne 
Mais qu'a s'amor atiegne et viengne. 
Sire, tant l'aim, c'en est la voire 
Que je ne puis maingier ne boire, 
Dormir en lit ne reposer. » 
Li preudom ne l'ose choser, 
Car il seit bien qui de tel chose 
Si faites gens chastie et chose 
Tant plus les esprent et atise. 
Bien seit et voit qu'en nule guise 
Conseil ne puet metre en ceste oevre 
Se Diex et sa mere n'i oevre. 
« Frere, fait il, se tu me crois 
Et de faire ne te recrois 
Ce que je te roverai faire, 
Saches por voir de cest affaire 
Si tres bien consilliez seras 
Con tu mielz le deviseras. 
- Tot vo plaisir, sire, ferai ; 
Vostre hom, par ma geule, serai 
Se je venir en puis a chief. 
Ou monde n'a chose si grief 
Que ne me soit legiere affaire 
Por achiever si haut affaire. 
- Frere, fait il, ne doutez mie : 
En chose faire que te die 
N'aras tu pas trop grant ahan. 
Tu me diras dusqu'a un an 
Chascun jour, a jambes ploïes, 
Par cent et cinquante foïes 
Le doz salu la mere Dieu. 
- Voire, fait il, par le cuer bieu, 
Deus mile fois se vos volés ! 
Por s'amor sui si adolez 
Qu'il ne me chaut que j'onques face 
Mais que s'amor aie et sa grace. » 
Fait li sainz hom : « Biaus doz amis, 
La mere Dieu a conseil mis 
En maintes choses plus grevainnes, 
Mais par la vie que tu mainnes 
Ai grant paour que ne l'oublies. 
Tu aimmes tant chevaleries, 
Riviere, boz, chienz et oisiaus, 
Por ce qu'iez josnes damoisiaus, 
Que paor ai et grant doutance 
Ne me failles de convenance. 
- Sire, fait il, vos me godez. 
Moignez tondus et bertodez 
Seroie ainçois, par saint Jehan, 
En vo cloistre dusqu'a un an 
C'un tot seul jor en defausisse. 
N'est nus meschiez je ne fesisse 
Por achever si haute chose. 
Mes cuers ne dort ne ne repose 
Si m'a s'amors pris et lacié. 
Lors l'a li sains hom embrachié 
En sourriant et dit : « Biau frere, 
Par la prïere de sa mere 
Si te daint Diex medeciner 
De ce mal puisses terminer. » 
Li chevaliers atant s'en part. 
Errer n'ose mais nule part. 
Bien tient convent, c'en est la somme, 
A Nostre Dame et au preudomme : 
Ne tornoie ne ne cembele, 
Ainz est assez en sa chapele 
Plus qu'il ne soit en autre liu. 
Encommencié a un tel giu 
Dont li cherra mielz qu'il ne cuide. 
Mout met grant painne et grant estude 
En Nostre Dame salüer. 
A painnes se vielt remüer 
Ne jor ne nuit de sa chapele. 
La mere Dieu sovent apele, 
La mere Dieu sovent deprie 
Que joie li doinst de s'amie, 
Qui tant est bele, ce li samble, 
Que la lune dou ciel resamble. 
Quant voit la fin de l'an venir, 
Par les piez cuide Dieu tenir, 
Car de s'amie tot por voir 
Sa volenté bien cuide avoir. 
S'en a le cuer et le corage 
Si tressaillant et si volaige, 
Si gai et si plain de clochetes 
Que sons novialz et chançonnetes 
Chante et deschante nuit et jor. 
Por ce qu'anoiiez de sejour 
Pres que tot l'an avoit esté, 
Bien matinet en un esté 
Por lui esbatre et solacier 
En la forest ala chachier. 
En la forest, si com Diex volt, 
Perdi ses gens. Onques ne sot 
Quel part tornee fu la chace. 
Quequ'il la quiert, quequ'il la trache, 
Une viez chappele a trovee 
Mout decheüe et mout gastee. 
« Ha ! mere Dieu, fait il, merci. 
Mout a grant tans ne fui mais ci. 
Haute dame, haute pucele, 
Laiens en cele viez chappele 
Ce que te doi t'irai paier. » 
Atant descent sanz delaier, 
S'entre dedenz la chappelete. 
Devant une viez ymagete 
De Nostre Dame a genolz nus 
Dist cent et cinquante salus. 
« Haï ! fait il, haute pucele, 
De m'amie, qui tant est bele, 
Car m'asevis mon grant desir. 
N'est riens ou mont que tant desir. 
Tant par est bele, ce m'est vis, 
De cors, de braz, de mains, de vis 
C'onques si bele creature 
Ne fist ne ne forma nature. 
Tot mon cuer ai en li enté. 
Las ! se n'en ai ma volenté, 
Partir estuet de mon cors l'ame. » 
Devant l'ymage Nostre Dame 
En tel maniere se complaint. 
Mout se dolouse, mout se plaint, 
Maint soupir fait lonc et traitif. 
La mere Dieu, qui maint chaitif 
A retrait de chaitiveté 
Par sa piteuse pïeté, 
Par sa courtoise cortoisie, 
Au las qui tant l'apele et prie 
Isnelement s'est demostree 
D'une corone coronee 
Plainne de pierres precïeuses 
Si flanboians, si glorïeuses 
Por peu li oeil ne l'en esduisent. 
Si vestement ausi reluisent 
Et resplendissent com la raie 
Qui au matin en esté raie. 
Tant par a bel et cler le vis 
Que buer fu nez, ce li est vis, 
Qui s'i peüst assez mirer. 
« Cele qui te fait souspirer 
Et en si grant erreur t'a mis, 
Fait Nostre Dame, biaus amis, 
Est ele plus bele de moi ? » 
Li chevaliers a tel esfroi 
De la clarté ne seit qu'il face. 
Ses mains jete devant sa face 
Tel hyde en a et tel freür 
Chaoir se laisse de peür. 
Mais cele en cui pitiez est toute 
Li dist : « Amis, or n'aiez doute. 
Je sui cele, n'en doute mie, 
Qui te doi faire avoir t'amie. 
Or prent gart que tu feras : 
Celi que tu mielz ameras 
De nos deuz aras a amie. 
- Dame, fait il, n'en voiel mais mie 
Se je por li vos puis avoir : 
Vos en valez, ce sai de voir, 
Encor cinquante et un millier. 
Ele puet bien aler billier 
Se tel eschange avoir em puis. 
- Se je loial amant te truis, 
Fait Nostre Dame, biaus amis, 
Lassus amont en paradys 
Me troveras loial amie. 
Joie, solas et compaignie 
De moi et de m'amor aras 
Plus que soshaidier ne saras. 
Mais il couvient, n'en douter mie, 
Qu'autel com tu por t'autre amie 
As fait cest an faces por moi. 
Onques ne fai autre tornoi 
Por moi n'autres chevaleries. 
Cent et cinquante salus dïes 
Jusqu'a un an sanz passer jor 
S'estre vielz sires de m'amor. 
Lors m'averas sans nule doute 
Et si seras de m'amor toute 
En teneüre et en saisine 
Sans finement et sanz termine. » 
Atant de lui s'est departie. 
Li chevaliers ne targa mie, 
Au bon abbé s'en repaira. 
Plorant li dist et esclaira 
Ce que devant avez oï. 
Li sainz hom mout s'en esjoï 
Et durement en mercia 
La mere au roi qui tot cria. 
Moingnes devint, c'en est la somme, 
Par le conseil dou bon preudomme. 
Por le siecle plus eslongnier, 
Bertouder fist et reoignier 
Son chief qu'avoit blonc et poli. 
A s'amie se retoli, 
Si se dona a Nostre Dame. 
De tot son cuer, de toute s'ame 
L'ama et eut en tel memoire 
Qu'il ne pooit maingier ne boire 
Parfondement ne souspirast 
Et qu'en son cuer ne remirast 
Sa grant biauté et sa sanlance. 
La mere Dieu sanz demorance 
Au chief de l'an le revint querre. 
Ne le volt plus laissier en terre, 
Ains l'en mena com vraie amie 
Lassus en pardurable vie, 
Ou tuit si ami nuit et jor 
Joie et solas ont de s'amor. 
Cis myracles bien nos ensaigne 
Qu'a li amer chascuns se preigne. 
N'est telz amors com est la seue. 
Autres amors en male veue 
L'ame et le cors et l'avoir chacent. 
De Nostre Dame amie facent 
Cil qui de tel amor se duelent. 
Ce dïent cil qui amer suelent 
Qu'en tele amor a trop d'amer. 
Bien est cheüs en la grant mer 
Et bien est loins de bone rive 
Qui s'entremet de tel wisdive. 
Tele amor fait bon eslongier, 
Car en villant fait bien songier 
Celui qui plus cuide savoir. 
Qui bele amie vielt avoir 
A tele amor ne s'abandoinst, 
Mais toz s'otroit et toz se doinst 
A la roÿne debonaire 
Qui tot le firmament resclaire 
Et resplendist de sa biauté 
Et si a tant de loiauté 
Que cil qui loiaument l'esprueve 
Vraie et loial par tot la trueve. 
Douce dame sainte Marie, 
Con par a cil loial amie 
Sade, plaisant et debonaire 
Qui de toi vielt amie faire. 
Les autres sevent assez guille, 
Mais tu iez cele qui ne guille 
Ne ne deçoit home ne fame. 
Toz jors beez au preu de l'ame, 
Mais les autres n'i beent mie. 
Mout a en toi loial amie, 
Car ne demandes a nul fuer 
A tes amis fors que vrai cuer ; 
Mais les autres velent avoir 
Le cuer, le cors, l'ame et l'avoir. 
Toutes les autres dampnent l'ame, 
Mais tu la sauves, douce dame. 
Les autres sont plaines d'yvraie, 
Mais tu si vraiement iez vraie 
Nului ne deçois ne ne triches. 
Les autres n'aimment fors les riches, 
Les blons, les polis, les pigniez, 
Les acesmés, les aligniez, 
Mais tu, pucele de grant pris, 
Aimmes les nus et les despris, 
Les debrisiez et les boçus, 
Les contrefais et les croçus 
Et cialz as esfacies faces 
Mout mielz que les plus biaus ne faces. 
Tu n'aimmes mie por hautece, 
Por cointise ne por richesce, 
Por josnece ne pour biauté, 
Ainçois aimmes por loiauté. 
Toz cialz aimmes, confait qu'il soient, 
Qui de bon cuer t'aimment et proient. 
Tuit cil qui de cuer te reclaimment 
Et bien amoreusement t'aimment 
Sont ti ami et ti acointe. 
Tu n'iez desponeuse ne cointe 
Ne despisanz ne desdaingneuse, 
Ains iez si douce et si piteuse 
Que nul povre home ne dejetez, 
Mais tes doz bras au col li jetez 
Tout maintenant qu'il a toi vient. 
De ten fil, dame, te souvient, 
Qui nului n'aimme por parage, 
Pour biauté ne por personage. 
Autel fais tu, haute roïne. 
Nului n'aimmes por haute orine 
Ne por orguel ne por cointise. 
Tant par est franche ta franchise 
Que trestout cil t'amour aquierent 
Qui de bon cuer la te requierent. 
Qui vielt avoir loial amie 
Sans fauseté, sanz doblerie 
Amer te doit, ma douce dame. 
Clere esmeraude, clere gemme, 
Ainc en t'amor n'ot point d'amer. 
Mout chaï bien de toi amer 
Au chevalier dont j'ai retrait. 
Sachié l'eüs tost et retrait, 
Quant de bon cuer te reclama, 
De la dame que tant ama. 
Au chief de l'an fina sa vie ; 
Em paradys com vraie amie 
L'ame enportas entre tes bras. 
La solaces de tes solas 
Lui et toz ciaus qui t'ont servie 
Et solacie en ceste vie. 
Ha ! mere au doz roy qui ne ment, 
Com soulachent soulachement 
Ont cil cui daignez solacier ! 
Ha ! mere Dieu, qui embracier 
Te puet, com doit amer sa brace ! 
Douce dame, qui bien t'enbrace 
Toute douceur a embracie. 
Mainte bonne sausce as bracie 
A ciaus qui ton service bracent. 
Haute dame, cil qui t'enbracent 
Haute avoee ont embracie, 
Car jor et nuit iez rebracie 
Por ciaus garder entre tes bras 
Cui mal bracier vielt Ferabras - 
C'est anemis qui maint mal brace. 
Por nïent, dame, s'i rebrace, 
Car mal a ciaus ne puet bracier 
Qui bien te welent embracier. 
Tuit cil, dame, qui bien t'enbracent 
Bon bracement as ames bracent. 


Cele en cui prist humanité 
Li puissanz roys de verité 
Desfende cialz de pestilence 
Qui un petit tenront silence 
Tant c'un myracle aie retrait 
Dont mes livres mencïon fait. 
Uns moignes fu en une eglyse 
Qui mout amoit le doz service 
La douce mere au roi de gloyre. 
En cuer l'avoit et en memoire 
Et tant l'amoit de doz corage 
Que jor et nuit devant s'ymage 
S'agenoilloit assez sovent. 
Ne cuit qu'eüst moigne en covent 
Plus de lui fust religïeus, 
Mais dyables, qui envïeuz 
Est de toz ciaus qu'il bien voit faire, 
Eut mout grant duel de cest affaire. 
Tant l'assailli, tant le tenta 
C'une pensee li enta 
En son corage, qui tant crut 
Qu'ele l'engingna et deçut. 
D'une dame tant l'enflamma 
Que si desveement l'ama 
Et si durement, par saint Pau, 
Qu'a Nostre Dame pensa pau. 
Por assevir sa volenté 
Et sa dolante dolenté, 
Un flun passer li convenoit. 
Toutes les fois qu'il revenoit 
Et repairoit de cele fame, 
Les matines de Nostre Dame 
Encommençoit par fin usage. 
Outre le flun par son folage 
A cele fame aloit sovent. 
Rien n'en savoient en covent, 
Mais, por les biens qu'il i cuidoient, 
Seignor et maistre fait l'avoient 
Et del tresor et de l'eglyse, 
Car mout estoit de bon service. 
Encor fust il musars et vains, 
La mere Dieu a jointes mains 
Saluoit mout devotement 
Et requeroit mout doucement 
Son conseil, sa force et s'aïe 
Quant il aloit en sa folie. 
Tant i ala et tant i vint 
Que laidement l'en mesavint. 
Tant va li pos au puis qu'il brise. 
Une nuit s'en ist de l'eglyse 
Si com l'en trait li anemis, 
Qui s'est en lui muciez et mis. 
Mais ne fait pas de ce folie 
Qu'il s'agenoille et humelie 
Devant l'ymage Nostre Dame, 
Se li commande cors et ame. 
Atant s'en part sanz delaier, 
Le flun passe sanz esmaier. 
Quant li dolans a assevie 
Sa dolanté, ne tarda mie : 
N'ose pas faire grant demeure 
Por matines sonner a eure. 
Au flun s'en vient et au passage 
Cil qui le cuer n'avoit pas sage, 
En la nef entre isnelement. 
La mere Dieu mout doucement 
Va depriant que le consaut. 
Pres est de faire un malvais saut 
Se Nostre Dame nel conseille. 
S'il a peür, n'est pas merveille, 
Car l'iaue voit grant et hydeuse, 
Noire, ondoiant et perilleuse. 
Encor viengne il de sa folie, 
Se requiert il merci et prie 
La douce mere au roy de gloire. 
Ja commençoit l'invitatoire 
Des matines la douce dame 
Quant li dyables, qui mainte ame 
Par sa guille engigne et confont, 
Emmi le flueve ou plus parfont 
La nef li plonge, si le noie. 
L'ame de lui a mout grant joie 
Ont ravie li anemi. 
Quant issi dou cors, mout gemi 
Et dolousa la lasse d'ame 
Et mout reclama Nostre Dame. 
Au rescorre dui angeles vienent, 
Mais li dyable qui la tienent 
Mout fierement lor contredïent. 
« Ele est nostre, li angele dïent, 
Car en la crois dou sacré sanc 
Qui degouta de son saint flanc 
Li rois dou ciel la rachata. 
De la prison d'enfer jeta 
Et deslia de vos lïens 
Diex par sa mort toz crestïens. 
- Seignor angele, font li dyable, 
Diex en la crois, ce n'est pas fable, 
Rescost de mort toz ses amis, 
Mais cist estoit ses anemis, 
Car il metoit toute sa cure 
En lecherie et en luxure. 
Vos savez bien son veu trespasse 
Et que sa riulle brise et quasse 
Moignes, none, convers, conversse 
Qui maint en luxure et converse. 
Vers Dieu n'avons de rien mespris 
S'atrappé l'avommes et pris 
En luxure et en males oevres. 
As boteriaus et as culuevres 
D'enfer le ferons demaingier. 
Par tans le cuidons enfangier 
Et traïner a cros de fer 
Ou puis et ou bourbier d'enfer, 
Car en la boe et en l'ordure 
Et en la borbe de luxure 
L'avomes nos tot prové pris. 
Nos en aromes plus grant pris 
De nos provos et de nos maistres 
Que de cent bobelins champestres. 
Trop sommes lié quant conchïer 
Poons un moigne et espïer 
Tant que pris est en aucun vice. 
Vilain sont si fol et si nice 
Gaires n'estuet subtilïer 
En aus deçoivre et conchïer. 
En aus petit noz deportons : 
Ou feu d'enfer les emportons 
A fouz, a cenz et a milliers, 
Mais quant tenons par les ylliers 
Ces nonains, ces convers, ces moignes, 
Ces provoires et ces chanoines, 
Ces pappelars et ces ermoufles, 
Assez les tient pires qu'escouffles. 
Il sonent tant, braient et crïent 
Et tant losengent et tant prïent 
Dieu et sa mere jor et nuit 
Ja nul n'en arïens, ce cuit, 
Se n'ert Luxure nostre amie, 
Qui toz les deçoit et conchie. 
Cestui nos a bien conchïé. 
Lonc tans l'avomes espïé. 
Ainc mais avoir ne le peüsmes 
Tant agaitier ne le seüsmes. 
Devant ne sai quel marïole 
Qui tient un enfant at [l. et] accole 
Toute jor s'aloit acroupant. 
Se nos aloit si açoupant 
Et destorbant tot nostre affaire 
Ne li poïons nul mal faire. 
A grant painne l'avons eü. 
Mout faisoit le coc empleü 
Li pappelars, li ypocrites ! 
Bien avons ses oevres escrites, 
N'en poons estre faunoié. 
- Par vo guille l'avez noié, 
Dïent li angele, et deceü. 
Por ce que tort avez eü, 
Ne volons pas qu'enportés l'ame. 
Le jugement de Nostre Dame 
En volomes ançois oïr. 
- Mauffé puissent ore joïr, 
Font li dyable, de cest plait ! 
Mal por mal, assez mielz nos plaist 
Que nos alons au jugement 
Le haut jugeür qui ne ment 
Qu'au plait n'au jugement sa mere. 
De droit jugier est trop avere, 
Mais Diex nos juge si a droit 
Que plainnement nos lait no droit. 
Sa mere juge en tel maniere 
Qu'ele nos mete toz jors derierre 
Quant nos cuidons estre devant. 
Ele nos va toz jors grevant. 
En liu n'iert ja que ne nos nuise. 
Toz tanz nos drois nos amenuise. 
Ainc jugement ne departi 
N'en eüssiens le pis parti. 
De toutez rienz qu'ele depart 
Avons toz jors la poieur part : 
Ele detient tot a son uez. 
Uns jugemenz nos fait si nuez 
Et si soutis et soir et main 
Qu'en tant com on torne sa main 
Nos a une ame bescocie. 
Ja ne l'arons si acrocie 
Ne prise a si present forfait, 
S'ele le jugement en fait, 
Que maintenant ne la nos toille. 
N'est si chaitis Diex ne l'asoille 
S'ele l'en vielt un peu requerre. 
Pour “ Diex vos saut ” puet on conquerre 
Son secors, sa force et s'aïe. 
S'uns dolans fait une acroppie 
Ou un enclin devant s'ymage, 
Luez li porte si bon corage 
Qu'ainc briseroit les wis de fer 
Et toutes les portes d'enfer 
Qu'un tot seul jor nos laissast l'ame. 
Ou ciel et en terre est plus dame 
Por un petit que Diex ne soit. 
Il l'aimme tant et tant la croit 
N'est riens qu'ele face ne die 
Qu'il desveille ne contredie. 
Quanqu'ele vielt li fait acroire. 
S'ele disoit la pie est noire 
Et l'iaue torble est toute clere, 
Se diroit il : “ Voir dist ma mere. ” 
Il est otrans, tot li otroie. 
S'ele faisoit d'un aufin troie, 
Se diroit il qu'ele a bien trait. 
Sovent nos mesjoue et mestrait ; 
Sovent nos fait d'ambes as ternes, 
De deus et deus quinnes ou quernes. 
Ele a le de et la cheance. 
Trop nos avint grant mescheance 
Et trop nos fu pesme et amere 
L'eure que Diex en fist sa mere, 
Car n'osons chose contredire 
Qu'ele veille faire ne dire. 
Assez avommes englouties 
De laidures et d'estouties 
Qu'ele nos a maintes fois faites. 
Ja tant n'arons de raisons traites 
Qu'eles nos vaillent un bouton. 
De cest moigne, de cest glouton 
N'irons nos ja a li plaidier : 
Tost li vauroit, espoir, aidier 
S'ele en faisoit le jugement. 
Li vrais jugieres qui ne ment 
Le jugement a pieç'a fait : 
Chascuns ara selonc son fait, 
Car Diex dist que la jugera 
Chascun ou il le trovera, 
Ou soit en mal ou soit en bien. 
En cestui ci n'avez vos rien. 
Le jugement bien en savons : 
Puis qu'a la fin trové l'avons 
En lecherie et en luxure, 
Il est nostres, Diex n'en a cure. 
Enbesoingnié n'estïez pas 
Quant vos passastes un seul pas 
Por rescorre tel menestrel. 
Ralez vos ent, il n'i a tel. » 
Queque dyable desputoient 
As angeles, qui mout triste estoient 
Quant ne savoient raison rendre 
Par coi il peüssent desfendre 
Ne desrainier la lasse d'ame, 
Au jugement vint la grant dame 
Qui nommee est virge Marie. 
Seignor, ne vos merveilliés mie. 
Se je vos di que Nostre Dame 
Vint au plait por rescorre l'ame, 
Ne m'en prenez a souspresure, 
Car nos trovons en l'escriture 
C'on ne puet mie raison rendre 
Ne faire apertement entendre 
As terrïens choses celestres 
Fors par samblance des terrestres. 
Toutes les incorporeuz choses 
As corporeuz sont si encloses 
Si covertes et si oscures 
Que par samblance et par figures 
Faire entendant les nos covient. 
Au jugement de l'ame vient 
La mere au roy qui tot justice. 
De mautalent et d'ire esprise, 
As anemis qui tienent l'ame 
Ireement a dit la dame : 
« Leu enragié ! sauvaiges bestes ! 
Comment vos monta il es testes 
Qu'osastes faire tel outrage, 
Tel desverie, tele rage 
Que vers celui tendistes main 
Qui tant me servoit soir et main 
Et tantes fois par bon corage 
S'agenoilloit devant m'ymage ? 
Sanglentes bestes ! leu waroul ! 
Serez vos ja nul jor saoul 
De gens noier et soubiter, 
D'ames maingier et transglouter ? 
Dieu foimentie et renoié ! 
Par vo barat l'avez noié, 
Mais riens n'i vaut barat ne guille. 
Se vos estïez cinc cenz mile 
Des plus maistres maufez d'enfer 
A crolz et a forches de fer, 
Si le vos convient il jus metre 
Puis que je m'en veil entremetre. 
- Dame, font il, de qu'est or ce [l. ce ?] 
Faite nos avez mainte force, 
Mais on a dit par maintes fois 
Que force n'estoit mie drois, 
Et force est ce que vos nos faites. 
Nes envers Dieu vos en mesfaites 
Et assez petit le prisiez 
Quant vos ses jugemens brisiez. 
- Ja de tot ce ne vos tamez ! 
Alez a lui, si vos clamez 
Se tort vos fas, fait Nostre Dame. 
Dame, font il, il n'est nule ame 
Qui de vos puist nul droit avoir. 
Quanque dites tient Diex a voir, 
Onques de vos droit ne nos fait. 
Qui la cort a si a le plait. 
Vostre pooir chier vos vendez : 
Quant vos porrois, si l'amendez. 
- Larron fossier, fait Nostre Dame, 
En paradys n'enteroit ame 
Qui vo malice vaurroit croire. 
- Dame, font il, li rois de gloire 
Ce jugement a piech'a dit : 
Cil sont nostre sanz contredit 
Qui en pechié mortel sont pris. 
Por ce n'avons de riens mespris 
Se nos avons prise ceste ame. 
- Vos i mentez, fait Nostre Dame, 
Larron murtrier, Dieu anemi ! 
Quequ'il noioit, assez gemi 
Sa dolenté et sa luxure, 
Et ce dist Diex et l'Escriture 
Qu'en quelconque eure gemira 
Li pechierres que sauz sera. 
Par ce point l'ame avez perdue ; 
Et d'autre part, gens esperdue, 
Plain de malice et plain d'engien, 
Ainz qu'il noiast, vos savez bien, 
Et ains qu'il entrast en la nef, 
Mout doucement et mout souef 
Reclamoit il moi et mon fil. 
Ançois qu'il fust en nul peril, 
Encommença il mes matines. 
Vos tençons ne vos aatines 
Ne pris je mie un faus bouton. 
Or en voies, malvais glouton 
Or en voies ! fait Nostre Dame. 
En home qui me sert n'en fame 
Ne poez vos rien conquester. 
Or en voiez ! Laissiez m'ester ! 
Petit vos puet vo guille aidier 
Puis qu'a certes voille plaidier. 
Or en voiez ! vias ! vias ! 
Ci ne vaut rien vostre guillas. » 
Atant sont mat et amuï, 
Atant sont tot esvanuï, 
Atant se metent a la fuie 
Plus tost que vens ne chace pluie. 
Atant s'en depart Nostre Dame, 
Mais tot avant commande a l'ame 
Son cors repraigne isnelement 
Et qu'ele vive chastement. 
Bien li a dit que par grant cure 
Eschive et fuie adez luxure. 
Ele la heit tant durement 
Son nez estoupe isnelement 
Que cil ou cele vers li vient 
Qui tele ordure aimme et maintient. 
Quequ'ensi ces chosez avinrent, 
En l'eglyse li seigneur vinrent, 
Qui durement s'esmervilloient 
De matines qui ne sonnoient 
Et plus encor s'esmerveillierent 
Dou soucretain quant nel troverent. 
Par les uis, qu'ont trovés overs, 
Est ses affaires descovers. 
Querant le vont par l'abbaÿe. 
En la fin, quant nel truevent mie, 
Vers le flueve sont avoié. 
La l'ont trové mort et noié. 
Tot entor lui grant duel menerent, 
Assez gemirent et plorerent 
Por ce qu'ainsi estoit peris. 
Quant i rentra li esperis, 
Ensevelir ja le voloient. 
Mout se merveillent quant il voient 
Qu'il s'est levez et qu'il se saingne. 
Se ne fust cele bone ensaigne, 
Fui s'en fuissent de peür, 
Mais par ce sont tot asseür 
Qu'il fait le signe de la crois 
Et qu'il mercie a haute vois 
De son secors et de s'aïe 
Nostre Dame sainte Marie. 
En souspirant dit tot a trait : 
« He ! mere Dieu, con sont refait 
Tuit cil qui ton service font, 
Car la perriere iez qui confont 
Et qui ou fons d'enfer fais fondre 
Ciaux qui les tiens welent confondre. 
Fluns de douceur, fontainne et fons, 
Cil seur cui tu ta douceurs fons 
Ne puet mie estre confondus 
Nel fondant feu d'enfer fondus. » 
Ce que devant vos ai retrait, 
Tot em plorant et tot a trait, 
As compaignons dit et recite. 
Ne fu pas la joie petite 
Que li seignor en demenerent. 
Te Deum laudamus chanterent 
A haute vois et a haut ton, 
Et toz les sainz soner fist on. 
Tuit cil qui ce myracle oïrent 
Mout durement s'en esjoïrent 
En Dieu et en sa douce mere. 
Li soucretains et tuit li frere 
Nostre Dame mielz en amerent 
Et durement en eschiverent 
Luxure, l'orde viel pullente 
Qui le cors soille et empullente 
Et en enfer en l'ardant flame 
Art et bruist la lasse d'ame. 
Cis myracles bien nos ensaingne 
Que clers ne moignes ne se praigne 
A lecherie n'a luxure. 
Qui s'entente i met et sa cure 
De s'ame perdre est curïeus. 
Prestres qui est luxurïeus 
Si puant a le cors et l'ame 
Qu'a Dieu put et a Nostre Dame. 
Luxure est si emboans boe 
Que le cors soille et l'ame emboe. 
En escrit truis qu'il ot vers Sens 
Un provoire si fors dou sens 
C'un seul jor ja n'entrelaissast 
Qu'en luxure ne s'abaissast, 
Et, luez que levez s'en estoit, 
Hardïement se revestoit 
Por faire l'office devin 
C'on fait de pain, d'aige et de vin. 
Quant il au sacrement venoit, 
Assez sovent li avenoit 
Por son pechié, por son malice 
Qu'il veoit emmi son calice 
Un grant crapot lait et hideus. 
Tant par ert noir et tenebreuz, 
D'ire et d'ardeur si tressuans 
Que li venins ors et puans 
Par mi la geule li bouloit. 
Si laidement le rebouloit 
Et patoioit vers lui ses pates, 
Qu'avoit plus noires que çavates, 
Que por un peu n'issoit dou sens. 
A l'archevesque en vint a Sens, 
Se li conta ceste aventure, 
Devotement et par grant cure 
Se confessa de son malice. 
Ensi chaça fors dou calice 
Confessïons le boterel. 
Ribaut, routier et coterel 
Et gens qui n'ont d'onesté cure 
Soillier se doivent en luxure, 
Mais eschiver tuit cil la suelent 
Qui Dieu netement servir welent. 
Quez que les lais coviegne a estre. 
Li moigne, li clerc et li prestre 
Net doivent estre a tout le mains. 
Mout doivent bien garder lors mains 
Qu'en vilain liu ne les atouchent 
Tuit cil qui Dieu lievent et couchent. 
Qui le cors Dieu manoier doit 
Ne doit touchier ne main ne doit 
Au mal bubuiz, au mal malen 
Qui tantez genz met en mal en. 
Pluisor s'en gardent povrement. 
Si va siecles communement 
De lui garder n'a mais nus cure. 
Si monteplie et croist luxure 
Nes pluisers fames peu s'en gardent. 
Ces pullentes qui si se fardent 
Et qui affulent ces hardiaus 
Font des plus sages rabardiaus. 
Tele se fait mout regarder 
Par son blanchir, par son farder 
Qui plus est laide et plus est pesme 
Que pechiez mortex en quaresme. 
Tele est hideuse com estrie, 
Tele est noire, vielle et flestrie 
Qui plus est jointe c'une fee 
Quant ele est painte et atiffee. 
N'i a si vielle ne si grille 
N'ait do merdier do cocodrille. 
Fame bien doit, c'en est la some, 
Puïr et a Dieu et a home 
Qui vis a paint, taint et doré 
Cocodrilli de stercore. 
Ausi sont mais ensafrenees 
Con s'estoient en safren nees. 
Si se florissent, si se perent 
Pasque florie de loins perent, 
Mais a un mot vos en di tout : 
De loins « enhen ! » et de pres « tprout ! » 
Chascune se paint mais et farde : 
N'i a torchepot ne giffarde, 
Tant ait desous povre fardel, 
N'ait cuevrechief, manche ou hardiel 
Et qui ne weille estre fardee 
Por plus sovent estre esgardee. 
Assez ont merde en lor fardiaus. 
Clamons tout cuite as robardiaus 
Et les fardiaus et les cordeles 
Et les menbres et les cors d'eles. 
Bien est de merde encordelez 
Clers qui couche son cors delez, 
Car cuer et cors ont si commun 
Qu'autant en aimment sis com un. 
Trop sont mais plainnes de revel, 
Trop en i a de hastivel 
Et trop d'entees seur angoisse 
Et trop deables les angoisse. 
Par ce qu'eles ensi se paingnent, 
Maint preudome en enfer empaingnent, 
Mainte ame ont morte et damagie. 
Con leuve, con lisse enragie 
Doit on fuïr la fame fole, 
Car le cors tue et l'ame affole. 
Son affaire a trop agregié 
Qui por un fumier ennegié 
Et por un viez buisson flori 
Pert paradis et champ flori 
Et la grant joie ou cil iront 
Qui netement Dieu serviront. 
Por Dieu, por Dieu, vos bonnes dames, 
Ne vos griet pas se foles fames 
Un petit ai ici blasmees. 
Vos bonnes dames enbasmees 
Estes de basme et de toz biens. 
Bonne fame, n'en dout de riens, 
Est si tres sainte et si tres nete 
Qu'ieut plus soef que vïolete 
Que flor de lis ne fresche rose, 
Et Diex en li maint et repose. 
Nule esmeraude, nule gemme 
N'est tant nete com nete fame, 
Tant esmeree ne tant pure. 
Par deseur toute creature 
Doit preudefame estre honoree. 
Estre par tot doit aouree 
Fame qui est de bon renon. 
Se ce n'iert or se por ce non 
Que li grans roys qui tout puet faire 
Sale et palais, chambre et sacraire 
Fist dou saint ventre Nostre Dame, 
Se devons nos honourer fame. 
Se ce n'iert or se por ce non 
Que cil qui roys des rois a non 
Faire daigna par grant delit 
Son orillier et son saint lit 
Dou sacré ventre Nostre Dame, 
Si devons nous jor et nuit fame 
Et encliner et aourer, 
Amer, servir et honourer. 
De fames somes tuit issu 
Et tout ordi et tout tissu : 
Nous ne poons vivre sanz eles, 
Tuit sons norri de leur mameles. 
Diex les consaut toutes ensamble. 
Les bonnes devons, ce me samble 
Honnourer de tot no pooir, 
Mais des foles nes le veoir 
Tuit clerc devommes defuïr, 
Car l'ame font a Dieu puïr. 
Clers bien est faus qui les aproche. 
Qui le cors Dieu lieve ne couche 
Ne doit a eles atouchier. 
Tiegne chascuns son cors tot chier, 
Car sainz Pax dit, se bien m'en membre, 
De Jhesu Crist sommes tuit menbre. 
Se par pechié ne perissons, 
Temple de Saint Esperit sons. 
Tuit somes menbre Jhesu Crist, 
Mais menbres devient d'antecrist 
Et bordeliere fait de s'ame 
Clers qui s'ahert a fole fame. 
Bains fole fame ne fait monde 
Ne corneille blanche ne blonde. 
Lais est li dires, ors li faires, 
Et nequedent de tex affaires 
Sont li pluisor trop coustumier. 
Toute nuit gisent ou fumier 
Et en ordure tuit se noient : 
L'endemain tiennent et manoient 
Le haut signeur qui tot cria. 
He Diex ! com grant dolour ci a, 
Com grant doleur, con grant damaige ! 
Car ce dist la devine page : 
« Son juïse mainjue et boit 
Indignement qui le reçoit. » 
Li las ! li las ! que feront donques 
Qui jor et nuit ne finent onques 
D'estre en yvrece et en luxure 
Et l'endemain tot plain d'ordure 
Le cors Nostre Signeur reçoivent, 
Sa char mainjüent, son sanc boivent ? 
Trop perilleus est leur affaires. 
Se Diex n'estoit tant debonnaires, 
Tant piteus, tant doz, tant humains, 
Leur sanglens dois, leur ordes mains 
Dou feu d'enfer leur arderoit. 
Qui de bon oel esgarderoit 
Ce que noz mostre l'Escriture 
Seur tote rien fuiroit Luxure. 
Tant seit de tors, tant seit de luite 
Que desvez est qui a li luite. 
Tout si tour sont si souduiant 
Nus ne la vaint fors en fuiant. 
Cil qui a Dieu ne vieut puïr 
Seur toute rien la doit fouir. 
Tant puans est l'orde pullente 
L'ame envenime et enpullente, 
Le cors esnerve et amaigrist 
Et l'ame torne et enaigrist. 
Luxure tolt le cors et l'ame 
Et se tolt Dieu et Nostre Dame. 
Son damaige a bien entaschié 
Qui s'ame pert por tel waschié. 
Waschiez est ce, ce n'est pas doute, 
Quar l'ame soille et honist toute. 
Pour ce noz dist Sainte Escriture : 
« Fuiez ! fuiez ! fuiez Luxure ! » 
Fuions la tuit, fuions ! fuions ! 
Ne cuer ne cors n'i apuions. 
Qui s'i aert, qui s'i apuie 
Le porcel resamble et la truie : 
Quant plus se soille et plus s'enboe, 
Tant li plaist plus et siet la boe. 
En fiens et en borbier habite 
Qui se soille, qui se delite 
En l'orde boe de Luxure. 
Qui son cuer i plonge et sa cure 
Bien est samblans a la chanette, 
Qui toute jor borbe borbete. 
Borbetant va son destorbier 
Et bien borbete en ort borbier 
Qui tel borbier va borbetant. 
En luxure a de borbe tant 
C'on doit celui com orz beter 
Qui vielt tel borbe borbeter. 
Clers qui en tel borbier s'enborbe 
Ou puis d'enfer en l'orde borbe 
Plongiez et emborbez sera 
Toz jors com boz borboutera. 


A la gloire la glorïeuse 
Une merveille mervilleuse 
Ançois vos veil encor retraire 
Qu'ariver veille n'a port traire. 
La mere Dieu tel vent m'envoit 
Qui me conduie et qui m'avoit, 
A grant joie et a grant deport, 
A droite rive et a droit port. 
Il fu, ce truis, une abbeÿe 
De ma dame sainte Marie, 
Ou dames eut a grant plenté. 
Une en i ot qui eut enté 
En Dieu son cuer et son corage. 
Pucele estoit de haut linage, 
De grant sens et de grant biauté. 
Ne cuit qu'en une royalté 
Eüst plus bele damoysele. 
S'ele ert de cors et de vis bele, 
Encor ert plus bele de cuer. 
Le siecle avoit tot jeté puer 
Por amer Dieu plus netement. 
Sa sade mere sadement 
Amoit de cuer et de corage ; 
Ne trespassast por rien s'ymage 
Qu'humlement ne la saluast 
Ançois qu'ele s'en remuast. 
Si doucement, si a devise 
S'entremetoit de son service 
Qu'entrelaissier ne le peüst 
Por nul essoine qu'ele eüst. 
L'abbeesse ert si haute fame 
Qu'en tot le cloistre n'avoit dame 
Qui osast mie contredire 
Rien que volsist faire ne dire. 
Laiens estoient a sejor 
Tuit si parent et nuit et jor - 
Chevalier, dames, escuier. 
Ce faisoit mout a anuier. 
Mout d'abbeesses, mout d'abbé 
Sovent ensi ont Dieu gabbé : 
Leur parens paissent et norrissent, 
Et cil qui en cloistre porrissent 
Et en Dieu servir se deduisent 
Ont peu de l'aigue ou li oef cuisent. 
Cele abbeesse eut un neveu, 
Un damoisel vaillant et preu, 
Josne, envoisié, mignot et gent, 
Estrait et ne de haute gent. 
Si com dyables l'enflamma, 
Tant enlouvi, tant aama 
De tout son cuer la damoisele, 
Qui tant estoit et bone et bele, 
Qu'il ne savoit qu'il peüst faire. 
Mout se pena de cest affaire 
Et mout en fu a grant meschief 
Ainçois qu'il en venist a chief. 
Jor et nuit tant la taria, 
Tant la blandi, tant la pria, 
Tant i ala et tant i vint 
Que li aciers estains devint 
Et la goute cheva la pierre. 
Mais il me samble, par saint Pierre, 
Que s'abbeesse i eut grans couppes, 
Quar qui le feu lait es estouppes, 
N'est merveille s'eles esprennent. 
Mout sont de dames qui mesprennent, 
Qui mout le font contre leur cuer, 
Mais il ne puet estre a nul fuer, 
Puis c'on les asproit et tarit, 
Que li cuers tost ne lor varit. 
Ceste a envis se varia, 
Mais tantes fois la taria 
Cielz qui son cuer i eut enté 
Qu'ele otroia sa volenté. 
Et nequedent por nul affaire 
De li ne peut ses voloirs faire 
Se loialment ne l'espousoit. 
Li las, qui tant s'en doulousoit 
Et qui l'amoit d'amor trop grant, 
De l'espouser fu mout engrant. 
Une nuit terme li a mis 
Qu'il l'en menra com vrais amis 
En son païs mout richement. 
La l'espousera hautement, 
Si sera s'amie et sa fame. 
En tel maniere Nostre Dame 
Entroblia la damoisele. 
Dyables, qui de joie oisele 
Quant voit les bones gens mesfaire, 
Mout grant joie eut de cest affaire. 
Jor et nuit tant souffla le fu 
Que durement esprise fu. 
Quant vient la nuit de l'assamblee, 
Fors del dortoir s'en est emblee 
Mout coiement la damoisele. 
Droit par mi outre une chappele 
De Nostre Dame estoit sa voie. 
Ses dras escorce, si s'avoie 
Vers la chappele isnelement. 
Batant sa coupe doucement 
Ensi com l'avoit en usage, 
S'agenoille devant l'ymage. 
Quant humelement l'a salüee, 
Isnelement s'est relevee. 
A l'uis en vient et passer cuide, 
Mais l'ymage son estal wide, 
A l'uis en vient, plus n'i atent, 
Ses bras en crois devant li tent. 
Grant piece i est ne se remuet 
Si que cele passer ne puet. 
Durement de ceste merveille 
La damoisele s'esmerveille. 
Bien pense et voit en son corage 
Qu'a Nostre Dame n'a l'ymage 
Ne plaist mie qu'ele s'en voise, 
Et neporquant forment li poise 
Quant a retorner la couvient. 
Dou damoisel li resouvient, 
Qui plus l'aimme que son oel destre. 
Quant voit qu'autrement ne puet estre, 
Triste, dolante, mate et morne, 
En dortoir repaire et retorne. 
Li damoisiaus qui l'atendoit 
Por un petit ne se pendoit 
Por ce qu'ele demoroit tant. 
Toute nuit se va dementant. 
Ne seit que faire ne que dire. 
Plains est de destorbier et d'ire. 
A l'ajornee s'en repaire, 
Dolans et mas, a son repaire. 
L'endemain pas ne se roublie ; 
Plus tost qu'il peut vint a s'amie 
Et se li dist a mate chiere : 
« Bele tres douce amie chiere, 
Por peu anuit ne m'avez mort ! 
Mielz ameroie assez la mort 
Qu'endurer longues tel martire. » 
Cele ne li vielt mie dire 
La chose qui est avenue 
Ne la merveille qu'a veüe, 
Ainz s'escuse mout sagement 
Et se li dist mout doucement 
Qu'a ceste fois ne li anuit 
Mais reviengne vers mïenuit, 
Et ele a lui mout tost venra, 
Ja por nului ne remanra. 
La nuit revint waitier s'amie. 
Et la nonne ne dormi mie, 
Mais dou dortoir s'en ravala, 
Vers la chappele droit ala, 
Car n'i avoit nule autre voie. 
Mout humelement ses genolz ploie 
Quant ele vint devant l'autel, 
Et l'ymage refist autel 
Com ele eut fait premierement. 
Esbahie est mout durement 
Quant emmi l'uis revoit l'ymage, 
Qui li devee le passage. 
Ses bras estent devant son vis 
Si qu'il li samble et est avis 
Que dire doie : « Bele amie, 
Par ci ne passeras tu mie. » 
Quant voit que sa voie a perdue, 
Mout en est triste et esperdue, 
Dolente, mate et correcie. 
Tout coiement s'est recoucie. 
Sovent pleure, sovent souspire. 
Ne seit que faire ne que dire ; 
Ne puet reposer ne dormir. 
« N'est pas merveille se j'or m'ir, 
Fait la dolante en son coraige, 
Quant en tel guise cele ymage 
Me tolt la voie a mon ami. 
Trop grant cure prant or de mi, 
Mais por nïent certes le fait, 
Car son service tout affait 
Lais et guerpis d'or en avant. 
Quant passerai mais par devant, 
Tout courant outre m'en irai, 
Que ja salu ne li dirai. 
En li salüer mes genolz 
Escorchiez ai et usez toz. 
S'ai fait que fole et que chaitive : 
Ja mais por li tant con je vive 
Ne ploierai genoil que j'aie. 
Enjaolez est en fort jaie 
Et a doleur tot son tanz use 
Qui tout adez en cloistre muse. » 
En tel maniere li dyables, 
Li sousduians, li decevables, 
Tente la pucele et assaut. 
Saillir li fera un tel saut, 
Se Diex nel fait et Nostre Dame, 
Dont perdera le cors et l'ame. 
Li damoisiaus la damoisele 
Atendi fors de la chappele. 
Quant vit qu'ele trop detria 
Et par deus fois menti li a, 
Dolans en est et esbahis. 
« Certes, fait il, bien est traïs, 
Bien engigniez, bien deceüs 
Et bien est sos et durfeüs 
Et bien s'ocist et bien s'afole 
Qui fame croit saige ne fole. 
Fame a corage si divers 
C'on em porroit faire dis vers. 
Ce qu'ele otroie contredit, 
Vielt et desvielt, dit et desdit : 
Or aimme, or heit, or rit, or pleure, 
Or est desoz, or est deseure. 
Toz tanz ses cuers sautele et vole. 
Legiere est plus que palevole 
Et plus tornans que ne soit pie. » 
Ensi la waite, ensi l'espie 
Toute nuit dusqu'a l'endemain. 
A li parla, s'il peut, mout main : 
N'atendist mie dusqu'a nonne 
Qui li donast un mui d'anonne. 
Ne sai qu'en deïsse autre chose, 
Tant se complaint qu'a la parclose 
La nuit aprés li remet terme ; 
Bien li jure, bien li afferme 
Que ne laira qu'ele ne viengne 
Por aventure qui aviengne. 
Si com le dist, ensi avint. 
Li jors passa, la nuis revint. 
Vers mïenuit la damoisele 
Droit s'en revint vers la chappele. 
Maiz tant fu plainne de folage, 
Quant son treü et son passage 
A Nostre Dame dut paier, 
Outre passa sanz delaier. 
Ne fist mie ce qu'ele dut, 
Ne l'ymage ne se remut ; 
Ainz vers l'autel ne torna l'uel. 
Si tost com eut passé le suel, 
Ne retornast por cinc cens livres. 
En son païs, ce dist li livres, 
Li damoisiax l'en a menee. 
Chevaliers fu sanz demoree, 
Si l'espousa et prist a fame. 
Ensi son cloistre et Nostre Dame 
Entroublia la damoisele. 
Ou païs n'eut dame tant bele, 
Tant acesmee ne tant cointe. 
De son baron fu tant acointe 
Qu'assez en eut de biaus enfanz. 
Au siecle fu plus de trente ans 
Qu'ainc ne rentra en s'abbeÿe, 
Mais ma dame sainte Marie 
Ne la volt mie jeter puer. 
La douce dame a si doz cuer 
Et si gentil, ce dist la letre, 
Qu'en oubliance ne puet metre 
Nul service que nus li face. 
La douce dame, par sa grace, 
Sa nonain perdre ne volt mie, 
Car maintes fois l'avoit servie. 
Une nuit dormoit en son lit 
Lez son baron par grant delit. 
Ains ne seut mot, se vit l'ymage 
Que tantes fois par bon corage 
Servie avoit et reclamee. 
La face avoit plus enflamee 
N'est en fornaise charbons vis. 
Ne li daignoit torner son vis, 
Si durement la despisoit, 
Et nequedent si li disoit : 
« Or sus ! or sus ! trop as geü ! 
Se mon paiage et mon treü 
Et mes salus ne me raportes, 
Je te clorai dou ciel les portes. 
Or sus ! or sus ! repren ton voile. 
Ta lampe estaint, n'i a point d'oile. 
Or sus ! or sus ! plus n'i demeure, 
Car de ta fin aproche l'eure. » 
Atant s'en part sanz delaier. 
En la dame n'a qu'esmaier ; 
Tot en dormant tranble et fremist, 
Sue et tressaut, pleure et gemist. 
Luez que l'ymage vint a li, 
Tout en dormant si tressailli 
Que li chevaliers s'en esveille. 
Mervilleusement s'esmerveille 
Quant voit qu'en dormant se dolouse 
Et des larmes le lit arouse 
Qui li chïent aval la face. 
Pres de lui l'estraint et embrace 
Et en dormant l'acole et baise. 
La dame, qui n'est pas aaise, 
De la freür s'est esveillie. 
Vint fois ou plus s'est bien saignie 
Ainçois que puist un seul mot dire. 
Si tenrement pleure et souspire 
Qu'en larmes va toute fondant. 
Souspir li vont si habundant 
Cinc fois ou sis gient et souspire 
Ainçois qu'un mot entier puist dire. 
Ses sires trop s'en esmerveille. 
« Dame, fait il, c'est grant merveille. 
Trente cinc anz a bien passez, 
Et des autres encore assez, 
Qu'entre nos deus sommes ensamble. 
Ainc mais ne vos vi, ce me samble, 
Tel duel ne tel tristrece avoir. 
- Sire, par ce poez savoir 
Que dyables, qui ne dort mie, 
Trop longuement m'a endormie. 
Sire, trop sommeille et trop dort 
Qui onques ne pense a la mort. 
Sire, sire, c'en est la somme, 
Trop ai dormi de mortel somme. 
Sire. trop eu le cuer joli 
Quant je por vos me retoli 
Au haut baron, au haut espoz 
Qui sanz taster vainne ne poz 
Voit et connoist quanque cuers pense. 
Sire, sire, trop grant despense 
Faite vos ai de ma charoigne : 
Hontaige en ai fait et vergoigne 
Au haut signeur qui tout cria. » 
Contee en souspirant li a 
L'avisïon qu'ele a veüe 
Et la peür qu'ele a eüe, 
Puis li reconte de l'ymage, 
Comment par deus fois le passage 
Tolu li avoit et veé. 
« Sire, fait ele, en mon aé 
Mes las de cors n'ara mais joie 
Devant qu'en mon cloistre resoie. 
Quant m'en issi, je ne fis preu. 
Au roy dou ciel promet et veu 
Que je ja mais n'en isterai 
Puis cele eure que g'i serai, 
Ains servirai sanz nul sejor 
Dieu et sa mere nuit et jor. 
Le cors i cuit tant travillier 
Par jeüner et par villier, 
Par bien batre, par bien beter, 
Que bien li cuit faire achater, 
Biax doz amis, les doz solas 
Qu'il a eüt entre voz bras. » 
Li chevaliers pleure et souspire 
Des piteus mos qu'il li ot dire. 
« Certes, fait il, ma douce amie, 
Puis qu'est ainsi, je ne veil mie 
Que por m'amor perdez vostre ame. 
Puis qu'est ensi que Nostre Dame 
A son service vos escite, 
Mout me plaist et mout me delite 
Et mout en est mes cuers joians. 
Aparilliez et otroians 
Sui a faire quanque vorrez. 
Puis qu'au siecle ne demorez, 
Un tout seul jor n'i demourrai : 
En aucun cloistre m'en fourrai, 
Habit penrai de moigniage, 
Si gemyrai tout mon aaige 
Les grans pechiez et les mesfais, 
Douce amie, qu'ai en vos fais. 
Bele tres douce chiere amie, 
Por moy issistes d'abbeÿe, 
Et je por vos i enterai. 
Un oef porri quanqu'en terre ai 
N'ain ne ne pris, ma douce amie, 
Quant pert vo douce compaingnie. 
- Sire, ce dist la bonne nonne, 
Par tanz arons passee nonne 
Et par aage et par samblant. 
Tuit li menbre me vont tranblant 
Quant je remir vo clere face, 
Qui ja debrise et ja esface. 
Par tans serons viel et flestri, 
Par tanz arons trop mol pestri 
Se de la mort ne nos watons. 
Se le siecle plus alaitons, 
Trop troverons son lait amer. 
A Dieu servir, a Dieu amer 
Tornons nos cuers, biax doz amis. 
Diex tel conseil en nos a mis 
Tuit nostre enfant sont assené. 
Or ait chascuns le cuer sené, 
Sage et discré de Dieu servir 
Tant que puissomes deservir 
La douce amor dou roi celestre. 
Encor porrons de lui bien estre, 
Biax doz amis, biax tres doz frere, 
Se bien servons sa douce mere. 
Nus ne la sert biens ne l'en vingne, 
Nus n'est qui labeure en sa vingne 
Hautez soudeez ne li pait 
Et qu'ele a Dieu ne le rapait. 
Biaus amis doz, ce dist la nonne, 
Encor soions venu a nonne, 
Se de bon cuer volons ouvrer, 
Avoir porrons et recouvrer 
Le guerredon et le loier 
Qu'ont li second ou li premier. » 
La mere Dieu par sa franchise 
Ensi retrait a son service 
Le chevalier et la nonain, 
Que li dyables a son aim 
Par guille avoit lacié et pris. 
Dou Saint Espir fu si espris 
Li chevaliers qu'il se rendi. 
A Dieu servir tant entendi 
Que Diex en eut une belle ame. 
En son cloistre rentra la dame 
Et mena puis si sainte vie 
Qu'a ma dame sainte Marie 
Se racorda de son mesfait, 
Quequ'ele eüst au siecle fait. 
Puis devint si religïeuse 
Que sainte fin et glorïeuse 
Fist quant dou siecle departi. 
De toz gius ont le mielz parti 
Tuit cil qui servent Nostre Dame. 
Mout joue cil bon giu a s'ame 
Et son gaaing bien monteploie 
Qui devant li sovent se ploie. 
Tant par est douce et debonaire 
C'on ne li puet nule honneur faire 
Qu'ele ne rende a cinc cens doubles. 
Les iex dou cuer a cil mout torbles, 
Qui va et vient devant s'ymage, 
Qui ne li torne son visage 
Et encline devotement. 
Outre s'en vont trop sotement 
Tout li pluiseur, ce m'est avis : 
Quant li doivent torner le vis, 
Si font l'espaule romoissiene. 
Une maaille biauvoisiene 
Ne prisent crucefiz n'ymage. 
Si sont plain d'orguel et d'outrage, 
Quant passent devant un autel, 
Assez sont plus roide d'un pel. 
Ainz briseroient qu'il ploiaissent 
Ne qu'envers Dieu se souploiaissent. 
La penssee ont vers Dieu si froide 
Qu'il sont engourdeli et roide 
Plus que ne soit pauz en fouache. 
Certes bien est plus frois que glace 
Et petit prise Dieu et s'ame 
Qui en l'oneur de Nostre Dame 
De doz cuer et de doz corage 
N'encline et honeure s'ymage. 
Noz enclinons un pinçant prince 
Qui malement noz grate et pince ; 
Nos enclinons un sot abbé 
Qui ne seit mie encore A, B ; 
Noz enclinons un archebrike 
Ou mon signeur Kiqueliquike 
Et un acroupi crouperuel 
Ou un dolant chevaleruel, 
Et celi n'enclinerons pas 
Qui toz nos gete dou mal pas 
Et qui roÿne est des archangeles 
Et siet ou ciel deseur les angeles. 
Ce seroit certes grans eschars : 
Devant les buez iroit li chars. 
Ne soions froit n'engordeli, 
Mais partot por amor de li 
Servons et honerons s'ymage. 
Se son treü et son paiage 
Devotement volons paier, 
A li nos porrons rapaier 
Ausi com fist la bonne nonne. 
Chascun jor, ainz que passast nonne, 
S'agenoilloit la bonne famme 
Devant l'ymage Nostre Dame 
Cent foïes a tout le mains ; 
En souspirant a jointes mains, 
En souspirant a nus genolz, 
Tantes fois dist son salu doz 
Qu'a son doz fil la rapaia. 
Bien li rendi, bien li paia 
Le doz treü, le doz paiage 
Qu'en eut porté par son folage 
En s'enfance et en sa jonece. 
Por Dieu se mist en tel destrece 
Qu'ainc puis de cloistre ne parti 
Devant que mors l'en departi. 
L'ame en porta cil a sa part 
Qui toz ses biens a cialz depart 
Qui por s'amor le siecle esloignent, 
Qui se chevillent, qui se coingnent, 
Qui s'enjaolent, qui s'enbuient 
Es fors cloistres par coi il fuient 
Dou vain siecle la vanité. 
Bien a Diex home visité 
Qui en cloistre por lui s'enserre. 
Enserrez est en serant serre 
Qui en tel serre est enserrez. 
Enfoïs est et enterrez 
Cielz qui en cloistre s'enjaiole. 
Por sa mere ne por s'aiole 
N'en puet issir fors par congié. 
Qui le siecle n'a tout vongié 
Et tout vomi et jetet puer 
Ja nul cloistre n'ara a cuer. 
Ne trueve rien ne li anuit : 
Mal a le jor et pis la nuit. 
Vie de cloistre est tant diverse 
Que nus, s'il n'i maint et converse, 
Savoir ne puet que cloistrez monte. 
Cloistres estordist et affronte 
Et assomme toute la gent. 
Ne voi si bel, ne voi si gent, 
S'il est en cloistre sanz baillie, 
Sa biautez tost ne soit faillie 
Et tost ne soit las et tanez. 
N'est pas merveille s'eschanez 
Est vrais cloistriers, pales et maigres. 
Se li venredis li est aigres, 
Tornez li est li dÿemainnes. 
Clostrier toz jors ont tant de painnes 
Que tot li jor lor sont iwel. 
Toz jors font il ou un ou el, 
Toz jors traient a la charrue. 
A grant martire sa char rue 
Qui trait a si pesans lymons. 
L'autrier me dist maistre Symons 
Cloistres si estordi l'avoit 
A Saint Maart qu'il ne savoit 
Quant dÿemainnes devoit estre 
Fors dont quant il veoit le prestre 
Departir l'aigue beneoite. 
Qui en cloistre toz tans s'entoite, 
S'estordis est, n'est pas merveille. 
Qui toz tans chante et toz tans veille, 
Tornoier bien li doit la teste. 
Cloistrier n'ont onques nule feste 
Fors que de braire et de crïer. 
Ou ciel les daint Diex recrïer, 
Car li abbé peu les recrïent. 
Quant plus braient, huchent et crïent, 
Tant en ont il mains de pitié. 
Quant sont malade et alitié, 
Lors leur quierent aloes frites. 
Si me consaut Sains Esperites ! 
Abbé sont mais tuit ahurté 
A felonnie et a durté. 
Qui en dur cloistre vit et dure 
Mainte durté durement dure 
Souvent li convient endurer. 
En dur cloistre ne puet durer 
Nus qui n'est durs plus que durans. 
Tant par est durs as endurans 
Que merveille est comment cil durent 
Qui si durez durtez endurent : 
Trop i a dur endurement. 
Cloistres est durs si durement 
Nus, tant soit durs, ne l'endurroit 
N'un tout seul jor ja n'i durroit 
Se Diex n'aidoit a l'endurer. 
Toz tanz ou ciel doivent durer 
Tuit cil qui por Dieu l'endurront. 
Si feront il : il i durront 
Et seront tant com Diex durra. 
Beneois soit qui l'endurra ! 


Que de memoyre ne dechaie, 
Talens me prent que vos retraie 
Une merveille que je vi, 
Queque prïeus ere de Vi, 
D'une pucele Nostre Dame, 
D'une esmeraude, d'une gemme 
Qui tant est bele et tant est clere 
Que Diex l'a mise avec sa mere 
Por reposer et nuit et jor, 
Por estre a joie et assejor ; 
Ceste virge, ceste pucele, 
Qui tant est gente et tant est bele, 
A non la virge Leochade. 
Ele est tant douce, ele est tant sade 
Et en toz biens tant emmielee 
Que plus douce est que mielz en ree. 
Ele n'est pas des virges foles 
Qui leurs lampes et leur fïoles 
Volsent emplir de l'oile as sages. 
Si fu vers Dieu vrais ses corages 
Et si garda sa lampe et s'oile 
Qu'ausi luist cler com une estoile 
Devant Dieu et devant sa mere. 
Ele est tant bele, ele est tant clere 
Qu'ausi luist cler com li solaus 
A mÿedi quant est plus haus. 
Mais sa biauté ne prent je mie 
A ma dame sainte Marie. 
Bien le devroit chier comparer 
Qui saint ne sainte comparer 
Volroit a la dame dou ciel 
Ne plus qu'au basme un peu de miel 
N'un peu de glace a une gemme. 
Tant par est bele Nostre Dame 
Toutes biautés la soie esface. 
Nostre Dame a tant bele face, 
Tant clere couleur et tant fine 
Tout paradys en enlumine. 
Ses biautez sont ses grans merites 
Que Diex sour toutes a eslites. 
Toutes virges sont ses puceles, 
Ses meschines et ses anceles : 
Por ce soëf oelent et flairent 
Qu'entor la mere Dieu repairent. 
La mere Dieu est la grans gemme, 
La grans roÿne, la grans dame 
Qui tant est bele et tant est clere 
Et tant d'esmeree matere 
De sa biauté tuit cil resclairent 
Qui entor li vont et repairent. 
C'est Lucifer, qui le jor porte ; 
C'est la fenestre, c'est la porte 
Qui le cler jor cha nos envoie, 
Qui nos conduit, mainne et avoie. 
Devant que li clers jors apert, 
Nule chose bele ne pert. 
Autel vos di de Nostre Dame : 
S'ele n'estoit la clere gemme, 
Toute biautez seroit estainte ; 
Biaus ne parroit ne sains ne sainte, 
Odour ne bon flair ne rendroient 
S'il entor li ne le prenoient. 
La mere Dieu est la grans rose 
En cui toute douceurs repose. 
Ceste rose est de tel douceur 
Et si plainne de bone odeur 
Qu'ele refait le cors et l'ame. 
Il n'est nus hom ne nule fame, 
S'un petitet en puet sentir, 
Ja mais son cuer puist alentir 
De li servir tant con il vive. 
Ceste oudeurs si l'ame ravive 
Qu'en pechié ne puet demorer 
Qui tele oudeur puet oudorer. 
Piusmens ne basmes n'autre chose 
N'iot si soëf com ceste rose. 
Si empiumente ses floretes, 
Ses fleurs de lis, ses vïoletes, 
Qui entor li vont et repairent, 
Que plus soëf que piumens flairent. 
Telz floretez fait bon flairier. 
Se cest mot veil bien esclairier, 
Ses fleurs ce sont ses damoiseles, 
Ses saintes virges, ses puceles, 
Qui tele odeur traient de li 
N'est nule odeurs envers celi 
Ne soit coreuse, amere et fade. 
De celes flors est Leochade, 
Ma damoisele, m'avoee. 
Sour toutes virges l'ai doee 
Et de mon cuer et de mon cors, 
Mais Nostre Dame en met defors, 
Car ce seroit nïent a dire. 
Trop haute amor pert et adire 
Et se pert Dieu, son cors et s'ame 
Qui l'amor pert de Nostre Dame. 
Qui de s'amor son cuer confit 
Le dyable si desconfit, 
Se grans estoit plus d'un clochier, 
Ne l'oseroit il aprochier. 
N'ose aprochier home ne fame 
Qui bien s'avolt a Nostre Dame. 
Saichiez por voir, sachiez sanz doute, 
Si forment crient, si forment doute 
Ceste dame, ceste roÿne, 
De paour la keue traïne 
Tout maintenant qu'il l'ot nomer. 
On ne le puet mielz assommer, 
Desbareter ne desconfire. 
De mautalent prent a defrire 
Et venim sue plus d'un lot 
Tot maintenant que nomer l'ot. 
Ses agus dens bien li aace 
Et bien la keue estroit li lace 
Qui son doz non souvent reclaimme, 
Qui bien la sert, honeure et aimme. 
Tant est ses nons de haut affaire 
Qu'assaillir n'ose ne mesfaire, 
Pour toute sa keue a peler, 
Nului qui la veille apeler. 
Li cuers li faut et tuit li menbre 
Luez qu'uns pechierres la ramenbre. 
L'autrier m'eüst tout desmenbré 
S'il ne m'eüst de li menbré ; 
Et se li de moi ne menbrast, 
Menbre a menbre me desmembrast. 
Quant je me pris a amoier 
A ses myracles rimoyer, 
Tel duel en eut et tel contraire 
Le cuer me volt sachier et traire. 
A mïenuit, plus grant d'un Saisne, 
Devant moi vint a Vi sour Aisne 
Mautalentis, chaus et boulans, 
Esraailliez et reboulans, 
Noirs et cornus, lais et couez. 
Se Diex ne fust mes avoez 
Et sa tres douce sade mere, 
De cui traitoie une matere, 
La nuit meïsme que ce fu 
Estaint m'eüst et ars dou fu 
Qui de la geule li sailloit. 
De parole mout m'asailloit 
Et disoit : « Faus moignes provez ! 
Jor et nuit mout vos esprovez 
A biau trouver de cele dame 
Qui m'a tolu et tolt mainte ame. 
En li losengier et flater 
Et en moy honnir et mater 
Subtilïez et jor et nuit ; 
Mais, cui qu'il griet ne cui qu'anuit, 
Le cuer dou ventre vos trairai, 
Quar duel et honte et contraire ai 
Quant tant la loez et prisiez 
Et moy gabez et despisiez. » 
Atant me volt sanz delaier 
Fichier ou cors et entaier 
Ses agus crolz et ses grans pates, 
Mais de paour fui si aates 
Tout en dormant me trestornai, 
Mon vis et ma face aournai 
Dou signe de la vraie crois 
Et s'escriai a haute vois : 
« Douce dame sainte Marie ! 
Je muir ! je muir ! aïe ! aïe ! » 
Luez qu'il oï le non piteuz, 
Le bon, le doz, le deliteus, 
Tost me guerpi, si s'en torna. 
Mais en fuiant se trestorna 
Et dist bien seüsse de voir 
Qu'il me cuidoit si decevoir 
Et en tel duel mon cuer enbatre 
Qu'il me feroit mes palmes batre, 
Mes chevialz traire et detirer, 
Plaindre, gemir et souspirer. 
Trop me tint bien ma convenance. 
Quant je l'oi mise en oubliance, 
Si l'en seut il bien souvenir : 
Si grant duel me fist avenir 
Se Diex a durer l'endurast, 
Ma vie gaires ne durast. 
Por moy honnir, por moy grever, 
Por moy le cuer faire crever, 
Por tormenter toute la vile, 
Par son barat et par sa guille 
Mauvaises gens fist assambler, 
Si me fist ravir et embler 
Le cors la sainte damoysele, 
La sainte virge, la pucele, 
La plaisant, la douce, la sade 
Qu'apelons virge Leochade. 
Por plus acorer mon corage, 
Avec la pucele une ymage 
De ma dame sainte Marie 
Embler me fist par sa boisdie. 
Faite entaillier l'ymage avoie 
Et paindre au mielz que je savoie 
En l'onneur de la glorïeuse. 
Tant estoit bele et deliteuse 
Qu'assez cuidoient mout de gent 
Que toute fust d'or et d'argent. 
Alez ere fors de la vile 
Quant li dyables par sa guille 
Chaïr i fist cest grant orage. 
Tel duel en eu en mon corage 
Et tel tristreur, quant l'oÿ dire, 
Par un petit ne parti d'ire. 
Vraiement cuit et croi, par m'ame, 
Se Diex ne fust et Nostre Dame, 
De duel me fust li cuers crevez. 
Par la vile ert uns diex levez 
Si dolereus, quant je revins, 
Que je ne sai que je devins, 
Tel tristrece oy en mon corage 
Et de la honte et dou damage. 
Diex ! que fu ce, roys Jhesu Cris ? 
Si hideus brais, si hydeus cris 
Mortex hom oïr ne peüst 
Que mortel duel au cuer n'eüst. 
Nes li petit enfançonnet 
De cinc anz, de sis et de set 
Leur poins et leur paumes batoient 
Et leur pucele lamentoient. 
Quatre jors plains et quatre nuiz 
Dura cis enuieus anuis, 
Mais cele a cui m'en atendi, 
Devant cui piez m'en estendi 
Plus de cent fois a tout le mains, 
Droit au quint jor entre les mains 
Nos renvoia no damoysele. 
Li cuers de joie encor m'oysele 
Toutes les fois qu'il m'en souvient. 
A demander pas ne convient 
Se grant joie eut aval la vile, 
Car samedis ert et vegile 
De la joieuse Pentecouste. 
N'avoit souz li coussin ne coute 
La douce virge Leochade, 
Mais en Aisne, qui mout est rade, 
Trovee fu la Dieu amie 
En trois samis ensevelie. 
Glacie iert et eschapee 
A cialz qui l'avoient hapee. 
Qui bien parfondement i garde, 
De li fu cil custode et garde 
Qui par trois jors garda sanz painne 
Jonam ou ventre la bailainne 
Et qui garde en terre et en mer 
Toz cialz qui le veillent amer. 
Tant l'ama ceste damoysele 
Que morte en fu josne pucele 
A Tholete soz Dacïen, 
Qui tormenta maint crestïen. 
Quart jor en l'iaue ses cors jut 
Qu'ainc la radeurs ne le remut. 
Ce fu myracles et merveille ; 
Mains sages hom s'en esmerveille. 
S'aucuns demande par enfance 
Comment Diex fu de tel souffrance 
Qu'il endura tel vilonnie, 
Saichiez que Diex n'amende mie 
Maintenant toutes ses laidures. 
Assez en endura de dures 
Tant com en terre volt durer. 
Assez puet Diex plus endurer 
Que nus ne face de laidure. 
Il est mout doz et mout endure, 
Mais, quant il a tant enduré, 
Un cop fiert si desmesuré 
Et si tres dur, c'en est la somme, 
Que le cors tue et l'ame assomme. 
En l'iaue jut quart jor li cors. 
Toz fust perdus cis grans tresors 
Se Diex ne fust, cui qu'en pesast. 
Se Diex desus ne s'apesast, 
Aval l'iaue s'en fust alez ; 
Mais Diex n'ert pas si enjalés 
Qu'endurer ne souffrir volsist 
S'amie l'iaue li tolsist. 
He ! Diex ! com iez misericors ! 
Ne volsis mie que li cors 
De ta pucele fust peris, 
Ne ne volt pas Sains Esperis 
Que joieuse ne fust sa feste. 
Ja si joieuse com fu ceste 
Ne verrai mais en mon vivant. 
Li cuers m'ala si ravivant, 
Luez c'om m'en eut noveles dites, 
Toz raveschi mes esperites 
Tout ausi com a Jacob fist 
Quant Ruben li nonça et dist 
Que Joseph ert sires d'Egypte. 
Ains n'atendi keue ne suite 
Quant les noveles en oÿ. 
Si joyeusement m'esjoÿ 
Qu'il m'ert avis que je voloie. 
Quant vins a li, si me doloie 
Faillue ja m'estoit l'alainne. 
Ains n'enbraça Paris Helainne 
Si doucement con je fis li. 
Mon duel eu tot enseveli 
Tout maintenant que je la tins. 
Samedis ert assez matins 
Et s'estoit feste saint Urbaing 
Quant ele issi de ce dur baing. 
Ha ! douce virge Leochade, 
Amie Dieu plaisanz et sade, 
De joie encor li cuers me pleure. 
Ne te volsis baignier estre eure, 
Ains t'en issis assez matin. 
Diex parlera mout fort latin 
A ciaus qui si froit baing te firent, 
Quar envers lui trop se mesfirent : 
Mout crüelment leur doit requerre. 
Male fin facent il seur terre ! 
Ce doinst li roys de paradis 
Tel fin facent com fist jadys 
Datham, Abyron et Choré. 
Si par m'avoient acoré 
Que ne sentoye point mon cuer. 
Ha ! douce amie, douce suer, 
Clere esmeraude, clere gemme, 
A Thoulete, dont tu fus dame, 
N'avoies pas tel baing apris. 
Haute pucele de haut pris, 
De roial sanc nee et estraite, 
Trop laidement t'avoient traite 
Ta chemise li malfaiteur, 
Li mal larron, li traïteur, 
Li foymentie, li parjure ; 
Maix Diex n'est pas si burelure, 
Si enfes ne si poupellons 
Voler nes face as papillons. 
Si a il fait, ç'ai entendu, 
Quar ja li troi en sont pendu. 
Cil ne se püent mais chiffler. 
Bon maistre estoient de riffler 
Filatieres, fiertres et chassez. 
Diex ra ja tendues ses nasses, 
Ou li autre erent ennassé. 
Son affaire a si compassé 
Qu'il ne li püent eschaper. 
Bien peüssiens aler craper, 
Haute pucele glorïeuse, 
Sade virge douce et piteuse, 
Se tu ne fuisses retornee. 
Mais de sens fus si aornee 
Et tant fus saige et bien aprise 
Qu'oïr volsis tot ton service 
La vegile de Pentecouste. 
C'est une feste qui mout couste, 
Mais ceste gaires ne cousta, 
Car Sains Espirs nos ajousta 
Une tel feste avec la siue, 
Qui tant fu douce et tant fu piue 
Tout en fumes empiumenté. 
Mout i ovra Diex piument. E ! 
Com ou cuer a peu de piument 
Qui le piu Dieu ne sert piument ! 
Le jour si nous enpiumenta 
Li rois qui tout le piument a 
Et conroia d'un tel conroi 
Que conreé fumes con roi. 
Li roys qui toz les sienz alose 
Le jor nos pescha tele alose 
N'a si bonne dusqu'a Losenne. 
Ceste alose, par sainte osenne 
En mainte terre grant los a. 
Li rois dou ciel lors l'alosa 
Et chascun jor encor l'alose. 
Leochade, c'est ceste alose 
Qu'en tans lius a Diex alosee. 
Diex arouse de tele rousee 
Leochade, sa sainte espouse, 
Qui de santé toz ciaus arouse 
Qui la requierent de bon cuer. 
As potenciers fait jeter puer 
Leur potences et leur bastons. 
Telz vient a li a atastons 
Et apuiant deseur les gens 
Qui s'en reva et biaus et gens. 
Telz va toz drois, s'ele ne fust, 
Qui alast ore a piez de fust. 
Telz vient a li toz forsenez 
De son mostier ist hors senez. 
Telz fame a li vient mout malade 
Qui s'en reva haliegre et rade. 
Tele a baston i vient clochant, 
Quant le païs vient aprochant, 
Que nes de veoir son clochier 
Lait son baston et son clochier. 
Tele a li vient de sen mal mate 
Cui maladie elle tost mate. 
N'est pas merveilles se gens viennent 
As myracles qui i aviennent 
A grans tropiaus et a grans routes, 
Qu'ele garist rous et desroutes. 
Criant i vient telz comme buez 
Qui les pierres i pisse luez. 
A li ne vient nus tant enfers, 
Mais qu'en creance soit bien fers, 
Maintenant ne soit respassez. 
Biaus myracles refait assez 
Li roys dou ciel par sa prïere 
Seur le flueve, sor la riviere 
Ou depecie fu sa chasse : 
Mains griez malades i respasse. 
La sainte virge embassemee 
Si bonne semence a semee 
La ou ses sains cors fu baigniés 
Fievreuz n'i vient tant mehaigniez, 
S'il est creans et s'il s'i baigne, 
Friçons ne fievre li remaigne. 
Meesmement les quartenaires 
Garir i vi encor nagaires. 
Li beigneoirs est biaus et gens. 
Baignier i keurent mout de gens. 
La flors de lis, li englentiers 
S'i baigna quatre jors entiers : 
Drois est que l'iaue bien s'en sente 
Et que batue i soit la sente. 
La crois i est, c'est bonne ensaigne, 
Qui de bien loins le baing ensaigne. 
Mainte vertu i a Diex faite. 
Nes au croc dont ele fu traite 
Fait Diex myracles et merveilles : 
De maus de dens, de maus d'oreilles 
Garir i ai veü mainte ame. 
Bien doit ovrer la tres grans dame, 
La tres grans fleurs, la tres grans rose 
En cui Sains Esperis repose 
Quant ensi ovrent ses flouretes. 
Leochade est des vïoletes 
Et des flouretes Nostre Dame. 
A li ne vient malade fame 
Ne s'en revoist haliegre et sainne. 
Pour la doleur et por la painne, 
Pour les hontes, por les laidures 
Qu'ele endura durement dures 
Quant Dacïens la mist en chartre, 
Li donna Diex sael et chartre 
Que ja ne la requerroit fame, 
Damoysele nule ne dame 
Prochainnement ne fust sanee 
Dou malaige qui eschanee 
A mainte dame et empalie. 
Par ce malaige est defaillie 
A mainte dame sa couleurs ; 
Maintes en muerent, c'est doleurs. 
Li drois nons est un peu vilains : 
Si l'enforrai por les vilains 
En fleurs vermeilles et en roses ; 
Ce sont paroles assez closez. 
La maladie est fors et rade. 
La sainte virge Leochade 
De Jhesu Crist en a le don. 
Mout doivent Dieu grant guerredon 
Tuit cil qui ont tele avoee. 
Bien fust nostre joie aloee 
Se telz pucele nos laissast. 
Li chastiax trop en abaissast 
S'ele n'i fust tost revenue. 
La vile rit de sa venue, 
Quar d'ordure et de vilenie 
Le chastel et la vile nie. 
La grans roÿne, la grans dame, 
La grans esmeraude, la gemme 
Qui tout enlumine et resclaire, 
Aprés, por bonne bouche faire, 
Quant renvoïe eut sa pucele, 
S'ymage, qui tant estoit bele, 
Dont ci devant dit vos avoie, 
Nos renvoia a mout grant joie. 
La riche dame, l'espiciere 
Qui a en sa riche aumosniere 
Tante espece fresche et novele, 
Aprés chitoal et canele 
Nos departi clos de gynoffle, 
Car seur l'autel a saint Cristofle 
Raporter nos fist nostre ymage, 
Que li larron par leur outrage 
Enfoÿ avoient en terre. 
Joieusement l'alammes querre 
A joieuse processïon. 
Trop firent grant transgressïon 
Cil qui l'avoient enfoÿe. 
La mere Dieu n'amoient mie 
Quant faire oserent tel outrage 
A sa samblance et a s'ymage. 
Laidement vers li se mesfirent 
Quant s'ymage li enfoÿrent 
Et sa virge vostrent noier. 
Ce ne porroit nus hom noier 
Qu'il ne fuissent desesperé. 
Diex lor fera un tel peré 
Ou il ara, ce cuit, tel poire 
Qui mout serra porrie et noyre. 
La mere Dieu ne voloit mie 
Sa bele ymage fust perie : 
Quant ele volt, tost fu trovee. 
La fu veüe et esprovee 
Sa puissance, sa cortoisie. 
Devant qu'ele fust desfoïe, 
Ainc ne pot faire passer outre 
Ne la charrue ne le coutre 
Li vallés qui la terre aroit. 
Qui volenté et tanz aroit 
Un biau traitié em porroit traire ; 
Mais je n'i veil demeure faire, 
Quar devant ai mout demouré. 
Beü avoit trop de moré 
Li dyables et engorgié 
Quant ce malice avoit forgié. 
Bien estoit cokebers, par m'ame. 
Quant guerroier voloit la dame 
Por cui cil entre adez en loy 
Qui plus a cuer, par saint Eloy, 
Et plus a fors et durs les bras 
N'eut Fernagus ne Ferabras. 
Sa puissance n'est mie mole. 
Ne tornemons ne tornemole 
N'esragecuer n'esragepance 
N'ont envers lui point de puissance. 
Trop fait a lui mal batillier. 
Bien seit dyables catellier 
Celui qui de rien le corouce. 
N'est cuens ne roys, s'envers lui groce, 
A un seul cop ne l'ait froué. 
Nostre Dame a bon avoé. 
Cis champions tant la tient chiere 
Luez qu'ele fait un peu de chiere 
Ne de rien a mautalent n'ire, 
Si se corrouce et si s'aïre 
Sous ses piez fait terre tranbler. 
Il fait a lui mal assambler, 
Car il est tant de grant esfors 
Riens n'i feroit Sanses li fors. 
Cis champions toz tanz adestre 
Et garde la dame celestre ; 
Si la tient chiere, si la garde 
N'est nus, se par mal la regarde, 
Dou poing ne l'ait luez affronté. 
De ce champion grant bonté 
A ses amis fait Nostre Dame. 
Il n'est nus hom ne nule fame, 
S'a son besoing de cuer l'apele, 
Que por desrainier sa querele 
Ne li envoit tot maintenant 
Tel baston en sa main tenant 
Ne li dyable s'en esfroient 
Et luez s'enfuient qu'il le voient. 
Cis champions c'est Jhesu Cris. 
Ce dist David en ses escris 
Qu'il est tant grans, puissans et fors 
Que nus, tant soit de grant esfors, 
Por rien qu'il die ne qu'il face, 
Fuïr ne puet devant sa face. 
A lui ne puet champir nule ame. 
Ce grant champion Nostre Dame 
Atout son baston m'envoia 
Quant dyables me guerroia. 
Luez que son baston destendi, 
Ausi l'esmia et fendi 
Com l'escalophe d'une nois. 
Ce fu li signes de la crois, 
Dont li doz Diex si m'escremi 
Qu'ainc puis dyable ne cremi, 
Ains s'enfuï sanz repairier. 
Quant de moy se volt esclairier, 
Embler et ravir fist celi 
Dont il m'eüst enseveli 
En tristrece toute ma vie 
Se ma dame sainte Marie 
Si haut conseil n'i eüst mis. 
Conchïez est li anemis : 
Et de la virge et de l'ymage 
Faire me cuida grant damage, 
Mais il m'a fait preu mervilleus. 
La lettre dit en mout de leus 
Qu'il convient bien qu'escandles vigne 
Por aucun bien qui en avigne. 
De cestui est grans biens venus : 
Li hideus as grenons grenus 
Le non la sainte damoysele, 
La sainte virge, la pucele, 
Cuida grater et esfacier, 
Noier en Aisne et englacier ; 
Mais Diex sousfrir ne le volt mie, 
Ainçois a si le non s'amie 
Enluminé et esclarci 
Nus ne va par ça ne par ci, 
La merci Dieu, qui bien n'en die. 
Telz l'aoure ore et telz la prie, 
Telz la reclaimme et telz l'apele 
Et telz vient ore a sa chapele 
Qui devant nïent n'en savoit. 
Li traïtres grant duel ravoit 
De l'ymage qui tant ert bele 
Et honeree en sa chappele. 
Embler en fist l'or et les pierres, 
Mais, se Diex m'aït et sains Pierres, 
Or est plus bele qu'ainc ne fu 
Et si a plus clarté et fu 
Et luminaire que devant. 
Bien sai que va de duel crevant 
Quant nus la mere Dieu honeure. 
Bien doit noter le tans et l'eure 
Qu'a Vi avint ceste aventure. 
Pour ce la met en escriture 
Qu'il est bien drois, quequ'l. que qu'il aviengne, 
Qu'a cialz qui venront en souviengne 
Et qu'adés dïent gros et graille 
A l'anemi qui fist en Aisne 
Rüer la pucele et rua : 
Dic, impie Zabule, quid valet nunc fraus tua ? 
Se faire veil relatïon 
Des ans de l'incarnatïon, 
Lors eut escrit ou cierge nuef 
Mil ans deus cenz et dis et nuef. 
Cel an fu prise Damïete. 
Cel an s'acuita de sa dete 
A la mort mes bons abbes Mile. 
La ou d'abbez avoit deus mile, 
N'en avoit mie un plus honeste. 
Le chief de la virge a grant feste, 
Ainçois qu'il venist a sa fin, 
En cler argent et en or fin 
Envaissela a ses deus mains. 
Plus gentilz clers ne plus humains 
Ne porta croce a son tempoire, 
Ne se ne fu puis saint Gregoire 
Miudre aumosnier, si com je cuit. 
S'ame ou ciel a son pain bien cuit 
Et en haut siege doit seoir 
S'aumosne i a point de pooir. 
Ele l'i a mout grant sanz doute : 
Aumosne ou ciel mainte ame boute. 
Abbes fu de quatre abbeÿes, 
Que riches fist et raplanies. 
Abbes fu, quant recordé l'ai, 
De Marciennes et de Tornai 
Et puis de Saint Remi de Rains, 
De Saint Maart a deerains. 
La gist ses cors soz une lame 
Devant l'autel. Diex en ait l'ame 
Par les preces, par la prïere 
De la virge, que mout eut chiere. 
L'endemain de la Pentecouste, 
Ce sai je bien, je fui dejouste, 
Portee en fu en pre Erbout, 
Ou bele place et bele herbe out, 
A grant joie la damoisele. 
Processïon i ot si bele 
Et si biau tanz fist Nostre Sire 
Que qui la fu il peut bien dire 
Qu'aprés doleur si dolereuse 
Ne vit nus joie si joieuse. 
Tant i ot gent, si con moy samble, 
C'onques mais tant n'en vi ensamble. 
Nostre aumosniers fist le sermon, 
Qui puis fu abbes de Mouson. 
L'abbes de Saint Eloy, Raous, 
Qui rasazïés et saous 
De la gloire dou ciel puist estre, 
Revestus com abbes et prestre, 
De la virge mostra le chief. 
Tuit le virent de chief en chief 
Et par defors et par dedens. 
Un emporta se ses sains dens. 
Mout eut le jor grant joie a Vi. 
Quanqu'anemis nos ot ravi 
Nos ramena tot Nostre Dame. 
N'ot ou païs home ne fame 
Qui rien volsist ne rien seüst, 
S'a cele feste esté n'eüst, 
Mors et traïs ne cuidast estre. 
Le jor la roÿne celestre 
Sa pucele fist grant honneur. 
S'anemis m'ot fait deshonneur, 
Qui de la virge estoie garde, 
La mere Dieu, qui toz celz garde 
Qui sont de li servir engrant, 
Cent tans me fist honneur plus grant 
Qu'il ne m'avoit de honte faite. 
Ceste virge dont j'ai retraite 
Et rimee ceste matere 
Bien est de Dieu et de sa mere. 
Toz cialz qui l'aront en memoire 
A son espouz, le roy de gloire, 
Puet mout valoir et mout aidier. 
Ele n'eut pas par sohaidier 
L'amor au roy de paradys, 
Ainz dist s'estoire que jadis 
Tant en sousfri anui et painne 
Nes li oïrs anuie et painne. 
Li wareus waroz Dacïens, 
Qui tant ocist de crestïens 
Et qui saint Vincent tourmenta, 
Assez la blandi et tanta. 
De li avoir fu mout engrant. 
En son cors vit biauté si grant 
Que ja vie ne li tolsist 
Se ses voloirs faire volsist, 
Mais l'esmeree damoysele, 
Qui tant estoit polie et bele, 
En son biau cors eut si haut cuer 
C'onques a lui a nesun fuer 
Son cors ne volt abandonner 
Pour pourmetre ne por donner. 
Tant eut haut cuer, c'en est la somme, 
C'onques ne volt terrïen homme, 
Ne roy ne prince ne baron, 
A signeur penre n'a baron. 
Onques ne se peut assentir 
Que Dacïens peüst sentir 
Ne touchier sa polie char. 
Mout li tornast a grant eschar 
Se Dieu laissast por l'anemi 
Et pour un monstre son ami 
Et s'a Dieu fesist parçonnier 
De son bel cors tel pautonnier. 
Cil eut le cors cui fu li cuers ; 
Toz les autres en mist defuers : 
Diex eut le cuer, l'ame et le cors. 
Plus nete fu qu'argens ne qu'ors. 
Dacïens ne l'osa desfaire, 
Car trop estoit de haut affaire 
Et estraite de hautes gens. 
Mais son biau cors, qui tant ert gens, 
En mainte guise tormenta : 
Pour ce en enfer grant torment a. 
Pour ce qu'estre ne voloit soie, 
Son blïaut, ses chiers dras de soie 
Sovent li faisoit despoillier, 
Se la faisoit batre et roillier 
Tant que li couroit li clers sans 
Et les mameles et les flans. 
Quant vit qu'il ne la peut mater 
Ne par blandir ne par flater, 
Par batre ne par escorchier 
Et qu'ele ne plus c'un porchier 
Ne prisoit lui ne son affaire 
Et ses voloirs ne voloit faire, 
En chartre la fist avaler, 
Morir de froit et engaler, 
Morir de faim, morir de soif. 
Mais ne prisoit une viez soif 
Ne chaut ne froit, painne ne laste. 
Se je n'avoie si grant haste 
De traire a finement ceste evre, 
Si grant matere en li m'aoevre 
C'un grant livre em porroie faire. 
Dacïens, qui en cuida traire 
En aucun tans sa volenté, 
En torment et en dolenté 
Dedens sa chartre la laissa 
Et a saint Vincent s'eslaissa 
Ausi com fait li warous leus 
Qui de char d'omme est familleus. 
Quant devoré l'eut et maingié, 
A la pucele ou enfengié 
Avoit son corage et son cuer 
S'en repaira, mais a nul fuer 
La virge ne le volt atendre. 
Josnete estoit encor et tendre, 
S'ot grant peür quant oï dire 
La desverie et le martire, 
La crualté et le machakre 
Qu'il avoit fait dou bon dyacre. 
Assez plora, assez gemi. 
A Jhesu Crist, son bon ami, 
Pria de vrai cuer et de fin 
Qu'il la traisist a bone fin, 
Et si fist il sanz plus atendre. 
En la chartre fist luez descendre 
Angeles, archangeles, damoyseles, 
Saintes virges, saintes puceles, 
Qui en chantant l'ame enporterent ; 
Au roy dou ciel la presenterent. 
Nuef jors fina dedens decembre, 
Ce nos dist sa vie et ramenbre. 
Li roys dou ciel ne voloit mie 
Que li waroz maingast s'amie, 
Qui toz estoit sanglens et tainz 
De devorer saintes et sains. 
Mout l'ama Diex et ele lui. 
Ce dist sa vie, ou je le lui, 
Que por l'amor de Dieu conquerre, 
Laissa quanqu'ele avoit en terre - 
Pere, mere, parens, amis. 
Tout son cuer eut en lui si mis 
Tout jeta puer quanqu'ot ou monde, 
Et, por ce qu'ele fu si monde 
Et que si mondement l'ama, 
En bon repoz mise l'ame a 
Et le cors tant honeure en terre 
De divers lius le fait requerre 
Et as haitiez et as malades. 
De ses os ist uns flairs si sades 
Qu'encor en est plus odorans 
Et plus souez l'iaue corans 
La ou baignié furent si os. 
De lui loer sui bien si os 
Que j'afichier os bien et dire 
N'iert ja mais jors que Nostre Sire 
Mielz n'en aint la rive et le port 
Et souef flair l'iaugue n'en port 
Et plus sade n'en soit a boire. 
Legierement devommes croire, 
Se trop ne sommes deputaire, 
Puis que li cors si souef flaire, 
Que mout souef en flaire l'ame 
Et souef flaire et ieut la dame. 
Quant si souef ieut la pucele, 
Saichiez de voir que si fait ele. 
Si sainte odeur en la rose a 
Ou Diex dormi et reposa 
Et ses vertus et ses merites 
De sainteé sont si confites 
C'uns flairs en ist si tres saintismes 
Que s'i delite Diex meïsmes 
Et tuit si angele et tuit si saint. 
S'il est aucuns qui a droit s'aint, 
Gart que de li soit toz tans pres, 
Car ja en lui pechiez n'escés 
Ne demorra, de voir le sache, 
Se soutilment l'odeur en sache. 
Sa sainte oudeur qui odorra 
En ort pechié ne demorra : 
Toz ert curés de cors et d'ame. 
Bon odorer fait tele dame. 
La mere Dieu si souef ieut 
Que nus odorer ne la vielt 
De toz ses maus luez ne garisse. 
N'est bone odors qui de li n'isse ; 
Plus soef ieut de nul piument. 
La mere Dieu ieut plus piument 
De basme et de muguelias. 
Diex, tant donné mugue li as 
Qu'ausi est enmuguelïee 
Con s'ert toute en mugue lïee. 
Qui ne s'enmugue de son mugue 
Enmuguiez est de mugué mugue, 
Mais tuit cil bien s'enmuguelïent 
Qui entor aus son mugue lïent. 
Diex doinst toz nos enmuguelit 
Et qu'entor nos son mugue lit. Amen. 
Cis premiers livres ci define. 
La grans dame, la grans roÿne 
Qui dame et roÿne est de gloire, 
En cui honeur, en cui memoyre 
M'entente j'ai mise et ma cure, 
Doinst a toz ciaus bonne aventure 
Et bonne fin, quant il m'orront, 
Qui l'ont oïe et qui l'orront 
Et qui diront ici pour m'ame 
Le doz salu la douce dame. 
Ici m'alainne viel repenre 
Et mon las chief, que mout ai tenre, 
Un petit ci recrïerai 
Et puis aprés recrïerai 
Et redirai encor avant. 
De ce m'aatis bien et vant, 
Quant reposez serai un peu, 
Que remetrai les fers ou feu. 
Se j'ai loisir et se je puis, 
Encor vaurrai puisier ou puis 
Qui tant est larges et parfons 
Rive n'i trueve nus ne fons. 
La grans fontainne, la grans sorsse, 
Dont toute joie nos est sorsse, 
Si nos eslit et si nos nit 
Qu'el ciel puissons faire no nit 
Et ainz la fin si fins nos face 
Sans fin voions sa fine face. 
Ci mes arçons est destendus ; 
Quant Dieu plaira, s'iert retendus. 
N'ai or loisir que plus le tende, 
Quar il m'estuet qu'ailleurs m'entende. 
Toz a s'amor nos face tendre 
Li piteuz roys qui sa char tendre 
Por nos toz en crois estendi. 
Dites amen, tu autem di. 


Las ! las ! las ! las ! Par grant delit 
Ai dusque ci chanté et lit. 
Or m'a fait tel contraire 
Li anemis, li fel, li frois - 
Las ! las ! las ! las ! - qu'a haute vois 
Crïer m'estuet et braire. 

Las ! las ! Pour quoy me remuai 
Quant je ma dame perdue ai, 
La virge Leochade, 
Qu'amoye tant de tout mon cuer ? 
Revenez tost, ma douce suer, 
Ma douce amie sade. 

He ! mere au roy de tout le mont, 
Avec ta virge emblee m'ont 
Larron ta bele ymage, 
Devant cui m'ere tant ployez. 
Mes las de cors afebloyez 
En ert tout mon aage. 

Bien m'avoit dit li anemis 
Que je mar m'estoye entremis 
De cest livre ci faire, 
Qu'encor m'en feroit souspirer, 
Mes chevolz traire et detirer, 
Haut crïer et haut braire. 

De duel me fust li cuers remis, 
Mais tel confort, dame, i as mis 
Et telz est m'esperance 
Que ta douceurs me secourra. 
Ta douceurs sousfrir ne porra 
Qu'aie tel mesestance. 

Pucele ou toute pitiez sourt, 
Se ta douceurs me fait le sourt, 
Brieve et courte ert ma vie. 
Daigne ta virge renvoyer 
Qu'anemis por moy fannoyer 
M'a tolue et ravie. 

Virge, revien sanz demourer. 
Ja ne te finent de plourer 
Et privé et estrange. 
Se je te pleur, j'ai mout grant droit. 
Tes moustiers me samble orendroit 
Plus lais c'une viez grange. 

Virge, revien sanz delaier. 
Par ton moustier tout estraihier 
Vont criant ti malade. 
Plorant me dïent li auquant : 
« Las ! verrons mais ne tant ne quant 
De sainte Leochade ? » 

Las ! las ! prïeus, que devenrai ? 
Ja mais en nul liu ne venrai 
Que chascuns n'en mesdie. 
Petit et grant diront a fait 
Que la virge par mon mesfait 
Perdue est et perie. 

Dolans prïeus ! Et que dirai ? 
Tant de doleur et tant d'ire ai 
Que ne sai, las ! que dire. 
D'ire chascuns en mesdira ; 
Chascuns tant de duel et d'ire a 
Pour peu n'enrage d'ire. 

Las ! las ! toz jors mais gemirai. 
Noyer en Aisne je m'irai 
Se Diex ne me ravoie. 
Las ! pour peu ne me desespoir ! 
Las ! las ! qu'ai dit ? Espoir ! espoir ! 
Ce grant duel sieut grant joie. 

Anemis, bien m'as abatu, 
Bien m'as en grant duel embatu. 
Rugiens leo, qu'a de 
Malice en toy quant assambler 
Fesis larrons pour moy embler 
La bele Leochade ! 

Trop laidement m'as esfreé, 
Trop laidement as hui preé : 
Laidement la contree 
As trebuchie et mis ou fanc. 
Qu'ainz i eüst dis muis de sanc 
Qu'a force en fust portee ! 

Chastiaus de Vi, quar crie et brai. 
Mis t'ai ou fanc, mis t'ai ou brai 
Quant je t'ai adiree 
Cele qui tout resclarcissoit. 
Toz li vaus en resplendissoit 
Ft toute la contree. 

Chastiaus de Vi, droit ai se pleur : 
Mis t'ai en tristresse et en pleur 
Quant perdue ai la gemme 
Dont tant estoyes honourés. 
Rendez la nous, sains Honourez, 
Rendez la nous, no dame. 

Mere Dieu, qui virge enfantas 
Et qui ton pere a enfant as, 
Plorant d'entier corage, 
Te deprions et clerc et lai 
Que nous renvoiez sanz delai 
Ta pucele et t'ymage. 

Pour le dyable desvoier, 
Daigne ta virge renvoier. 
Toz iert forsenez d'ire 
Li refrongniez, li ors camus, 
Se tu Te Deum laudamus 
Chanter nos fais et dire. 


Sour cest rivage, a ceste crois 
Devons chasqu'an a haute vois 
Loer Dieu et sa mere. 
Diex si piument nous regarda 
No damoysele nous garda 
Dedens ceste iaue clere. 

Loomes Dieu et clerc et lai, 
Qui quatre jors dedens cest lai 
Garda nostre avoee. 
A males gens l'i fist glacier 
Li dyables, qui esfacier 
Cuida sa renomee. 

Envie avoit li envïeus 
Des biaus myracles glorïeus 
Que Diex pour sa pucele 
Faisoit et fait sanz nul sejor. 
Ses nons essauce chascun jor. 
Que buer nee fust ele ! 

Li dyables cuida son non, 
Qui tant par est de grant renon, 
Abatre par envie. 
Quant si saint os furent ravi, 
Si tres grant duel en eut a Vi 
N'est nes qui le vos die. 

Trop hardi furent et trop os 
Cil qui emblerent ses sains os 
Et sa fiertre quasserent. 
Il par firent trop grant mesfait, 
S'en sont pendu, mort et desfait : 
Onques l'an ne passerent. 

Se Diex ne fust si secourans, 
Aisne, qui est grans et courans, 
Tost l'en eüst portee. 
Se Diex sour li ne s'apesast, 
Perdue fust, qui qu'en pesast ; 
Ja ne fust mais trouvee. 

Bien est dyables deceüs. 
Li nons la virge est plus creüs 
Et plus est renommee 
C'onques devant n'avoit esté. 
Ci venrons mais chascun esté, 
Car ci fu retrouvee. 

Les ceste croys mout doz baing a. 
Trois jors ou quatre s'i baigna 
La virge Leochade. 
Ja mais n'iert jors n'en soit plus doz 
Li rivagez et li pors toz, 
Et l'iaue plus tres sade. 

De Dieu loer soions engrant 
Et si faisommes feste grant 
Chasc'an sour cest rivage. 
Ja n'i venra tant mehaingniez, 
Se par creance i est baigniez, 
Ne perde son malaige. 

Chasc'an a ceste inventïon 
Venrons ci a processïon 
Pour la virge honouree. 
Qui ne l'aimme foz est naïs. 
Tout enlumine le païs 
Et toute la contree. 

Li haus sires qui lassus maint 
Tous ciaus et toutes celes maint 
En la gloire celestre 
Qui ceste joie maintenront 
Et qui chasqu'an ici venront 
Pour essaucier sa feste. 

Prïons li tout sanz nul delai, 
A jointes mains, et clerc et lai, 
Que veille et daint requerre 
Au haute [l. haut] seigneur de verité 
Cest païs gart d'aversité, 
De tempeste et de guerre. 

Deprïons li tuit a la fin 
Qu'ele a Dieu deprit de cuer fin 
Qu'en cest an par sa grase 
De toz ses biens nous doint plenté 
Et qu'il envoit joie et santé 
Toz ciaus de ceste place. 

Deprïons li ententieument 
Qu'au piu Dieu prit por nos piument 
Diex par sa grant merite 
A bien faire toz nous avoit 
Et par ses preces nous envoit 
Hui le Saint Esperite. Amen. 


De sainte Leocade, 
La virge glorïeuse, 
L'emmielee, la sade, 
La douce, la piteuse, 
Devons wi, ce me samble, 
Faire feste et memoire. 
Diex nos maint touz ensamble 
Par ses preces en gloire. 
He ! pucele sanz fiel, 
Prie a ten ami douz 
Qu'en la gloire dou ciel 
Nos conduie et maint touz. 

Haute virge honoree, 
Dame fus de Tholete, 
Mais tant fus esmeree 
Et tant fus pure et nete 
C'onques ne daingnas estre 
Espeuse a roi n'a conte 
Fors au haut roi celestre 
Qui touz les rois seurmonte. 
He ! pucele sanz fiel, 
Prie a ten ami douz 
Qu'en la gloire dou ciel 
Nos conduie et maint touz. 

Pucele debonaire, 
N'est nus qui seüst dire 
La doleur, le contraire, 
La honte, le martire 
Qu'endura ta chars tenre 
Por sauver l'esperite. 
Ce nos doit bien apenre 
Que haute est ta merite. 
He ! pucele sanz fiel, 
Prie a ten ami douz 
Qu'en la gloire dou ciel 
Nos conduie et maint touz. 

Bien i pert, virge chiere, 
Que por tes amis veilles. 
Diex fait par ta priere 
Miracles et merveilles. 
Nus en pelerinage 
Ne vient a ta chapele 
N'i perde sen malage 
Se de bon cuer t'apele. 
He ! pucele sanz fiel, 
Prie a ten ami douz 
Qu'en la gloire dou ciel 
Nos conduie et maint touz. 

Deus foiz, virge sacree, 
Nos as esté ravie. 
N'en puez estre portee, 
Car il ne te plaist mie. 
Tu aimmes la contree, 
Fresche rose espanie, 
Car mout i es amee, 
Honnouree et servie. 
He ! pucele sanz fiel, 
Prie a ten ami douz 
Qu'en la gloire dou ciel 
Nos conduie et maint touz. 

Virge, par ta requeste 
Consaut li rois de gloire 
Touz çaus qui font ta feste 
Et qui t'ont en memoire. 
Deprie au roi celestre 
Qu'il gart par sa puissance 
Cest païs et cest estre 
De toute mesestance. 
He ! pucele sanz fiel, 
Prie a ten ami douz 
Qu'en la gloire dou ciel 
Nos conduie et maint touz. 

Leochade, deprie 
A la dame des angles - 
C'est la virge Marie, 
Qui siet seur les archangles - 
Par sa grant cortoisie 
Si parfez touz nos face 
Qu'en pardurable vie 
Veoir puissons sa face. Amen. 
He ! pucele sanz fiel, 
Prie a ten ami douz 
Qu'en la gloire dou ciel 
Nos conduie et maint touz. 


A Saint Maart ou biau livraire 
Truis un biau livre dont biau traire 
Vorrai encor bele matere 
Et biaus mos de la bele mere 
Le biau signeur de paradys. 
Li biaus sires qui fist jadis 
Parler l'anesse a Balehan 
Me gart d'encombrier et d'ahan 
Par sa douceur et par sa grace 
Et si parler ma bouche face 
Et si traitier ceste matere 
Gre m'en sache sa douce mere. 
Encor veil dire aucune chose 
A la loenge de la rose, 
De l'escharbocle et de la gemme, 
De l'empeeris, de la dame, 
De la virge, de la pucele 
Qui tant est bonne et tant est bele, 
Pure, sainte, nete, esmeree, 
Tant beneoite et tant sacree 
Et tant bien iut et tant bien flaire 
Que Diex en fist son saint secraire. 
Qui bien l'aimme de cuer entier 
Bien est entrez ou droit sentier, 
Ou droit chemin et en l'adrece 
Qui devant Dieu tout droit l'adrece. 
Mout pres de Dieu, le piteuz pere, 
Appellit cil son lit et pere 
Qui de bon cuer sert la pucele 
Dont il volt faire chambre et cele. 
Mais sachiez bien, c'en est la fins, 
Que dodins est et buisnars fins, 
Fouz escappez et durfeüs 
Qui ces myracles a leüs 
Se bien ne seit et bien ne voit 
Que toz li mons servir la doit 
Et bien ne voit tot en apert 
Que s'ame dampne et que Dieu pert 
Qui ne la sert par grant entente. 
De sez myracles plus de trente 
Ai mis en ce premerain livre. 
Puis qu'a mon chief santé me livre, 
Encommencier veil le secont : 
Talens me prent qu'ancor vos cont 
Ce que la letre de li conte. 
Plus delitant sont si fait conte 
As bonnes gens, par saint Omer, 
Que de Renart ne de Romer 
Ne de Tardiu le limeçon. 
La douce dame tel leçon 
Me doinst de li conter et lire, 
Si bien traitier et si bien dire 
Que pluiseurs gens puisse enflamer 
A son service bien amer. 
Par mi le voir outre en irai, 
Mout rudement espoir dirai 
Con cil qui n'a pas grant savoir ; 
Mais sains Jeroimes fait savoir, 
Et bien le dit l'autoritez, 
Que symplement la veritez 
Vaut milz a dire rudement 
Que biau mentir et soutilment. 
En ces myracles ci retraire 
A porfiter be plus que plaire. 
Plus veil enssivre le prophete 
Que je ne face le poete. 
Plus penre veil seur saint Jhehan 
Et seur saint Luc que seur Lucan. 
Plus be a penre en l'Evangille 
Qu'en Juvenal ne qu'en Vergile. 
Plus be a plaire a Nostre Dame, 
Et se be plus a aucune ame 
A s'amor sachier et atraire 
Par symplement le voir retraire 
Que je ne be a plaire as gens 
Par dire moz polis et gens. 
Li symple mot charchié de fruit 
Valent mout mielz, si com je cuit, 
Et plus a l'ame sont vaillant 
Que mot agu ne mot taillant, 
Que pluisor dïent por renon, 
Ou il n'a rien se fuelles non. 
As mos ou n'a point d'efficace 
Ne be je mie. Fi ! qu'a ce 
Ne doit baer hom qui riens vaille. 
Mielz vaut li grains ne fait la paille. 
Ne veil a ce metre m'entente, 
Ne mes cuers, voir, point ne me tente. 
Vous grant signeur, vous damoysel, 
Qui a compas et a cisel 
Tailliez et compassez les rimes 
Equivoques et leonimes, 
Les biauz ditiez et les biaus contes 
Por conter as roys et as contes, 
Por Dieu, ne m'escharnissiez pas 
Se je ne di tot a compas. 
N'ai pas les mos toz compassez. 
Se de biau dire me passez, 
Avoir n'i doi honte ne blasme. 
Encor sai bien qu'aucuns me blasme 
Quant de tel chose m'entremet, 
Mais la dame por cui g'i met 
Ma povre cogitacïon 
Seit bien et voit m'entencïon. 
Ele seit bien, la douce dame, 
Guerredon d'ome ne de fame, 
Se de li non, je n'en aten. 
Ele seit bien je m'i enten 
Pour esciter celes et ceus 
Qu'a li servir voi pereceus. 
S'aucuns mastins por ce m'abaie, 
Je n'en donroie un grain de baie. 
N'est pas ordre, ce vont disant 
Par derriere li mesdisant, 
M'entente mete a rimoyer, 
Mais petit pris leur groignoier. 
Se cele gre m'en vielt savoir 
Cui gre je be mout a avoir, 
Assez petit pris leur abai. 
Noir moigne et blanc et gris et bai, 
Et tempre et tart, soir et matin, 
Et en roumans et en latin, 
Doivent loer la virge monde 
Par cui Diex a mondé le monde : 
Chascuns loer doit la Dieu mere. 
Tant par sont de chaste matere 
Li mot sacré et beneoit 
Ne cuit qu'envers saint Beneoit 
De nule chose m'en mesface, 
N'il n'iert ja telz, sauve sa grace, 
Qu'il ost parler de rien qui mont 
A la dame de tout le mont. 
Sainte ne sains n'ose acuser 
Nului qu'ele veille escuser 
N'escuser chose qu'ele acust. 
Mout li depri qu'ele m'escust 
Envers celui qui tout acuse, 
Nes li folz penssers, et encuse. 
Ja cest affaire n'enpreïsse 
S'uns de ces grans maistres veïsse 
Qui son estude i volsist metre, 
Mais ne s'en veilent entremetre 
Por ce qu'il voient, c'est la some, 
Que chevalier, prince et haut homme 
Aimment mais mielz atruperies, 
Risees, gas et truferies, 
Sons et sonnés, fables et faintes 
Que vies de sains ne de saintes. 
Longues fables et sermons cors 
Demandent mais aval ces cors. 
Larges mençoignes, bordes amples 
Aimment mais mielz que les essamples 
Ne les bons dis de l'Escriture. 
De la parole Dieu n'ont cure 
Cil haut signeur, ces hautes dames. 
De la refectïon as ames 
N'ont mais ces riches gens talent. 
Bien escitent a mautalent, 
A grant coroz et a grant ire 
Le grant seignor qui bien seit dire 
En l'Evangille, ou il parole, 
Qui de Dieu est s'ot sa parole. 
N'est pas de Dieu, mais de dyable 
Qui heit sermon et aimme fable. 
Qui de Dieu est et de s'escole, 
Quant anoncier oit sa parole, 
L'oreille de son cuer aoevre, 
Se la reçoit et met a oevre, 
Et tant li siet et tant li plaist 
S'ame en saole toute et paist. 
Il n'est nus hom tant dissolus, 
Tant trenchans ne tant esmolus, 
S'oit volentiers la Dieu parole, 
Ne le retraie d'uevre fole. 
Ele est tant nete, ele est tant pure 
Tout le netoie et tout l'espure ; 
Si le chastie, si l'amende 
Ne laist en lui tache ne mende. 
La Dieu parole grant bien fait : 
Tuit cil qui l'aiment sont refait. 
A Dieu servir le cors esprent 
Et l'ame ou ciel la voie aprent. 
Fole parole rest si male 
L'ame en enfer rue et avale. 
Vainne parole l'esperite 
Assez souvent a mal escite. 
Sachiez de voir, vos qui oez 
Les mos soilliez et emboez, 
Felonnies, detractïons, 
Vostre vie, vostre actïons 
Est mout malvaise et mout amere ; 
A Dieu desplaist et a sa mere. 
Saichiez que Diex a voz s'aïre 
Quant les bordes qui vos font rire 
Faitez escrire et escrisiez 
Et les bons livres despisiez 
Qui le voir dïent et retraient. 
Cil grant signeur cialz avant traient 
Et cialz enchappent et enjupent 
Qui les atruppes leur atruppent. 
Cil en enfer vont enjuppant 
Qui vont tex juppes enjuppant. 
Por Dieu, seigneur atruppeür, 
De vos ames aiez peür : 
Tant atruppez d'atruperiez 
Que vos ames ierent peries. 
Saichiez le bien certainnement 
Que l'ame ocist bouche qui ment 
Li menteür en enfer boutent 
Et auz et cialz qui les escoutent. 
Por ce les fait mal escouter. 
Arrier les doit chascuns bouter. 
Bien a crevez les iex dou cuer, 
Bien jete s'ame et rue puer 
Et vie mainne trop amere 
Cil qui de Dieu et de sa mere 
Toz tanz parler volentiers n'ot. 
Voir sour celui nul bien n'en not, 
Ne nus nul bien n'i puet noter, 
Qui roteries ot roter 
Plus volentiers un roteür 
Que de la mere au sauveür 
Un bel myracle reciter. 
Tuit nos devomes deliter 
En recorder ses grans douceurs. 
C'est li refuis as pecheürs, 
C'est li solas, c'est li confors 
A toz foibles et a toz fors ; 
C'est li mires, c'est la mecine, 
C'est li conduis, c'est la pecine 
Dont toz li mondes est curez. 
Trop par est cil desseürez 
Qui mout n'a chier quanqu'a li monte. 
Toutes douceurs passe et sormonte 
La grans douceurs qui de li vient. 
Certes bien siet et bien avient 
A preudomme et a preudefamme 
Souvent parot de Nostre Dame 
Et volentiers parler en oie, 
Quar de li sourt toute no joie. 
Qui tres bien l'aimme, il la renomme 
Mout volontiers souvent et nomme. 
L'autoritez qui de ce touche 
Dit qu'il convient parler la bouche 
De l'abondance de son cuer. 
Avenir ne puet a nul fuer 
Qui ou cuer l'a ne l'ait en bouche. 
Langue qui volentiers l'atouche 
Soit beneoite, si est ele. 
He ! mere Dieu, virge pucele, 
Com il te fait bon atouchier 
Et au lever et au couchier ! 
Bouche est trop fole qui bouchie 
Touche devant que t'ait touchie. 
Qui de bon cuer, dame, te touche, 
Tu li refais toute la bouche 
Et tout le cuer li adoucis. 
Dame, enmieliez est et soutis 
Tes sades nons en toz les biens. 
Douce dame, seur toutes riens 
Iez douce et sade et savoureuse. 
Virge pucele glorïeuse, 
Virge seur toutes autres digne, 
Bien se conroie, bien se digne 
Et bien se refait et saoule 
Et bien dyable engigne et boule 
Qui ton doz non souvent reclaimme, 
Qui bien te sert et qui bien t'aimme. 
Et mout fait cil grant cortoisie 
Qui en son tans et en sa vie, 
S'il le set faire, de toy dit 
Aucun bon mot, aucun bon dit. 
Cil et celes qui estudïent 
En aucun bien que de toy dïent, 
Il m'est avis qu'il font que saige 
Et mout metent en bon usaige 
Et leur entente et leur pensee. 
He ! mere Dieu, qui encensee 
Et honouree iez des sainz angeles 
Et qui loee iez des archangeles 
En paradys et jor et nuit, 
Je te depri qu'il ne t'anuit 
Se te loe m'indigne bouche 
Et ton doz non souvent atouche. 
Tres douce mere au sauveür, 
Loenge en bouche a pecheür, 
Ce sai ge bien, n'est mie bele. 
Douce virge, douce pucele, 
Pour ce que te plaise la moye, 
A toy amer mon cuer amoye 
Et me netoye de toz vicez. 
Dame, encor soye folz et nices, 
De toy parol mout fïement. 
Presomptïon et hardement, 
Pucele douce, met en moy 
La grant douceur que sent en toy. 
Bien sai, bien sai, pucele monde, 
Tant est ou ciel, tant est ou monde 
Grans ta hautece et t'excellence 
Qu'il n'est ne bouche n'eloquence 
A toy loer qui puist souffire ; 
Mais, toutes voiez, qui seit dire 
Aucun bien de toy et retraire 
Pour esciter et por atraire 
Aucunes gens a ton service, 
Tant par iez plainne de franchise 
Que cuit et croy bon gre l'en saches 
Et a t'amor plus tost l'en saiches. 
Qui s'aimme point, qui point s'a chier, 
A t'amor doit chascuns sachier. 
A toy loer, pucele gente, 
Doit chascuns clers metre s'entente. 
Chascuns ton non doit soushaucier 
Et souslever et essaucier. 
Por Dieu, tuit clerc petit et grant, 
Soions engrez, soions engrant, 
Soions ardant, soions espris 
De la pucele de grant pris 
Loer adez soir et matin 
Et en roumains et en latin. 
Chantons de li sons et sonnés. 
Ne soit ne clers ne clerçonnés 
Qui ne la serve et aint et lot. 
De Tyebregon et d'Emmelot 
Laissons ester les chançonnetes, 
Car ne sont pas leurs chanchons netes. 
Clers bien a Dieu bouté arriere, 
Bien est entrez en la charriere 
Qui en enfer droit le charroye 
Qui de Maret et de Maroye, 
Qui le guille, qui le sousprent, 
Qui en enfer la voie aprent, 
Chante et deduit plus volentiers 
Que de celi qui les sentiers 
Dou ciel aprent a ses amis. 
Clers bien a Dieu arriere mis 
Et bien li torne les talons 
Et bien roncis et estalons 
Devient as yvez le dyable 
Qui lait la dame esperitable 
Pour ces garces, por ces ribaudes 
Qui affrontees sont et baudes 
Et poignans plus que chauchetrepe. 
Dyables saut, dyables trepe 
Et trop demainne grant baudoire 
Quant puet un clerc ou un provoire, 
Qui dire doit les Dieu paroles, 
Faire chanter chans de karoles 
Dire gabois et legeries 
Et chanter chans de lecheries. 
Il m'est avis que sainte bouche 
Qui le cors Dieu baise et atouche 
Ne devroit ja mençoignes dire 
Ne vanité chanter ne lire. 
Quant gens letrees sont ensamble, 
Plus grans deduis est, ce me samble, 
De raconter vraies estoyres, 
Bons essamples, paroles voires 
Et de retraire les sains fais 
Des sains hommes et des parfais, 
De parler de sains et de saintes 
Que de truffer truffes et faintes. 
Laissons les chans qui rien ne valent 
Et les mençoignes qui avalent 
L'ame es tenebrez la desoz. 
Chantons les chans piteuz et doz 
Et les conduis de Nostre Dame. 
Bien seurmontee aroit sa game 
Et bien dyable enchanteroit 
Qui por s'amor tant chanteroit 
Ses bons amis estre peüst 
Et tant que s'ame repeüst 
De la gloyre de paradys. 
Mais mal par tot tant par a dis 
Entre quarante n'en voy mie 
Qui de li veillent faire amie. 
Mielz aimment mais l'amor amere 
Que l'amor douce la Dieu mere. 
Le basme laissent et le miel, 
Le venin prennent et le fiel. 
Comme li lai, au mal s'eslaissent 
Et por Marot Marie laissent. 
Ce font li fol, mais li bien sage 
Tornent a li tout leur corage ; 
Sour toute amor la soie eslisent, 
Souvent de li chantent et lisent. 
Leü en ai tant que ma teste 
Bien me tesmoigne et bien m'ateste 
Que toz sui vains et toz lassez, 
Mais j'ere ja toz repassez 
S'un petitet chanter, par m'ame, 
Puis des doz chans la douce dame. 
Ainçoys que dou livre secont 
Riens vos die ne riens vos cont, 
Talens me prent que de li chant 
Et novel dit et novel chant. 
Pour vos esbatre et deporter 
Et por mon chief reconforter, 
Chanter en veil par grant deport, 
Car en ses chans mout me deport. 
En ses doz chans a deport tant 
Que je m'i vois mout deportant. 
En li servir qui se deporte 
Dou ciel a s'ame oevre la porte. 
Que cele ou tant de deport a, 
Qui toz depors nuef moys porta, 
A la fin toz nos daint porter 
En paradys por deporter. 
Or entendez par grant deport 
Comment pour li je me deport. 


Pour la pucele en chantant me deport 
Qui tous depors et toute joie aporte. 
Mout se deporte en deportant deport 
En li porter honneur qui se deporte. 
Ne puet venir n'ariver a droit port 
Qui ne la sert et honeur ne li porte, 
Car c'est li pons et la planche et la porte 
De paradys, ou tout sont li deport. 

Dame de cui sont tout bien recordé, 
Ramentoy moy a ton fil et racorde. 
Trop m'ont a lui mi pechié descordé. 
Plorant te pri que tu faces l'acorde. 
Pucele, a toy vont tuit li descordé, 
Car la doys iez de pais et de concorde. 
Flunz de douceur, flunz de misericorde, 
Quant te plaira, tost m'avras acordé. 

Pucele ou tuit queurent li desvoié, 
Toz desvoiez a droite voie avoie. 
Maint esgaré a par toy ravoyé 
Li roys qui est veritez, vie et voye. 
Dame par cui sont tout bien envoyé, 
Tel volenté de toi servir m'envoie 
Qu'en paradys ta clere face voye. 
Ravoie moi : lonc tans ai forvoié. 

Porte dou ciel, pucele de grant pris, 
Com buer fu nez qui t'aimme et sert et prise ! 
A toy servir s'est tost aers et pris 
Cui ta douceurs, douce dame, a aprise. 
Qui de t'amor, fleur de pris, est espris 
Toutes amors tost desdaingne et desprise. 
Qui bien te sert, pucele bien aprise, 
Ja de mort n'iert engingniez ne souspris. 

Dame, tant fus par pensee et par fais 
Esmeree, nete et pure et parfaite 
Que de ta char volt li roys estre fais 
Qui de nïent toute chose avoit faite. 
Dame, par toy estains fu li mesfais 
Qu'Eve avoit fait, qui tant s'estoit mesfaite. 
Par ta douceur a ton doz fil m'afaite 
Des grans pechiez dont vers lui sui mesfais. 


Mere Dieu, virge senee, 
Nee fus en plain croissant : 
Croissant va tant ta renonmee 
Nonmee iés seur tout renon. 
Toi renom, 
Toi lo, toi vois aourant. 
Ourant te quier de cuer fin 
Qu'a la fin 
Te truist m'ame secourant. 

Dame qui mondas le monde, 
Monde si m'ame en cest mont 
Que mont lasus la lasse inmonde. 
Monde virge, qui te sert 
Tant desert 
Que Diex ou ciel le semont. 
Le mont a bien seurmonté : 
Tuit monté 
Vont li tien lasus amont. 

Mere Dieu, de nostre amere 
Mere la pais pourtraitas. 
Trait as le monde de misere. 
Mis ere Adans et si fil 
En essil 
Quant a Dieu les affaitas. 
Fait as la pais dou mesfait 
Qu'Eve eut fait, 
Virge qui Dieu alaitas. 

Touz biens fust touz tanz en seve 
S'Eve tant n'eüst mespris. 
Bien pris fumes tuit a la feve, 
Eve, par ten eschevez. 
Sans chevez 
En jut Diex por ses amis. 
Se mis n'en fust en un fust, 
Chascuns fust 
En enfer ars et remis. 

En tes flans, virge pucele, 
Cele fist Diex et reclus ; 
Reclus i fu com en s'ancele. 
Celle fierce iés dont Diex trait 
Le fort trait 
Dont diables fu confus. 
Tu fus la fierce couranz 
Secouranz 
Dont en l'angle fu conclus. 

Em sen angle par mesfaire 
Faire conclus ne nous lai. 
Ou lai d'enfer par trop mestraire 
Traire nous vieut anemis. 
Seur toi mis 
Avons no giu clerc et lai. 
Je l'ai perdu par mestrait 
S'un bon trait 
Ne m'ensaingnes sanz delai. 

Pucele de haut affaire, 
A faire men giu enpren. 
Repren moi tost quant weil mestraire. 
Traire sanz toi ne poons. 
Tes poons, 
Fierce Dieu, a traire apren 
Et pren de nos si grant roi 
Qu'au grant roi 
Traire puissons tuit. Amen. 


Amors, dont sui espris, 
De chanter me semont. 
Celi lo, celi pris 
Qui le pris a dou mont. 
De prisier son grant pris 
Pluiseurs fois espris m'ont 
Li bien qu'en ai apris. 
Or li pri si me mont, 
Si me laist m'emme mont 
Ou deliteus pourpris 
Qu'a pourpris la amont. 

Paradys bien porprent 
Et bien i fait son lit 
Qui Nostre Dame emprent 
A servir par delit. 
L'anemi bien sousprent 
Qui de li chante et lit. 
Sainte Escriture aprent 
Que chascuns s'i delit. 
N'est nus qui pechiez lit, 
S'a li servir se prent, 
Ne l'en giet et deslit. 

Nus n'est tant englüez 
D'ors vices ne soilliez 
Tost ne soit essuiez 
S'il l'apele, iex moilliez. 
Sovent la salüez 
A genolz despoilliez 
Tant que tuit tressüez 
Vous i agenoilliez. 
Batez vos et roilliez 
Et la char ainz tüez 
Qu'ou feu d'enfer boulliez. 

Le siecle et les degras 
De la char laissons tuit, 
Que plus que werreglas 
Glace siecles et fuit. 
Trop cher vent ses soulas ; 
Je n'i voi point de fruit. 
Qui que l'aint, je le has. 
Ne lo c'on s'i apuit, 
Mais plourant jor et nuit 
Celi tendons les bras 
Qui tot le mont conduit. 

Pucele en cui Jhesus 
Prinst incarnatïon, 
Envoye nos ça jus 
Vraie confessïon 
Et si fai tant lassus 
Par t'intercessïon 
De nos toz ne voist nus 
En la grant arsïon 
N'en la dampnatïon 
Ubi erit fletus 
Et stridor dentium. 


D'une amor coie et serie 
Chanter weil serïement. 
Gart vilains ne m'escout mie 
Sour escommenïement. 
Nus qui aint vilainement 
Ceste chanson ne comment : 
N'est pas dignes qu'il en die 
Nes le refrait seulement. 
Vilainnes gens, 
Vous ne les sentez mie, 
Les dous maus que je sent. 

L'amors, la joians joïe, 
M'esjoïst joieusement. 
Toute joie est esjoïe 
Par son esjoïssement. 
Joïssons la durement 
Et si l'amons doucement. 
Qui sa douceur a sentie 
Dire puet bien vraiement : 
Vilainnes gens, 
Vous ne les sentez mie, 
Les dous maus que je sent. 

N'a pas Marot, mes Marie 
Cele a non que represent. 
Maros l'ame mesmarie, 
Marie en fait Dieu present. 
Saichent futur et present 
Nus ne l'aimme ou tans present, 
Quant il part de ceste vie, 
Qu'a son doz fil nel present. 
Vilainnes gens, 
Vous ne les sentez mie, 
Les dous maus que je sent. 

Amons la rose espanie 
Ou Diex prist aombrement. 
Qui ne l'aimme n'esgart mie 
Le ciel ne le firmament. 
Qui bien ne l'aimme erranment 
Crit li merci, si l'ament. 
Qui ne l'aimme gart ne rie, 
Mais toz tans pleurt et lament. 
Vilainnes gens, 
Vous ne les sentez mie, 
Les dous maus que je sent. 

Amons tuit la vraie amie 
Qui la voie ou ciel aprent. 
Laissons l'amie anemie 
Qui l'ame engigne et sousprent. 
Qui fole amor entreprent 
Adez peche, adez mesprent, 
Adez sert et adez prie, 
Assez done et petit prent. 
Vilainnes gens, 
Vous ne les sentez mie, 
Les doz maus que je sent. 


Hui matin a l'ajornee 
Toute m'ambleüre 
Chevauchai par une pree. 
Par bone aventure 
Une flourete ai trovee 
Gente de faiture. 
En la fleur qui tant m'agree 
Tournai luez ma cure. 
Adonc fis 
Vers dusqu'a sis 
De la fleur de paradis. 
Chascun lo 
Qu'il l'aint et lot. 
O ! O ! 
N'i a tel dorenlot ! 
Pour voir, tot a un mot, 
Sache qui m'ot 
Mar voit, mar ot 
Qui lait Marie pour Marot. 

Qui que chant de Marïete, 
Je chant de Marie. 
Chascun an li doi par dete 
Une raverdie. 
C'est la fleurs, la vïolete, 
La rose espanie, 
Qui tele odeur done et jete 
Toz noz rasasie. 
Haute odeur 
Sour tote fleur 
A la mere au haut seigneur. 
Chascun lo 
Qu'il l'aint et lot. 
O ! O ! 
N'i a tel dorenlot ! 
Pour voir, tot a un mot, 
Sache qui m'ot 
Mar voit, mar ot 
Qui lait Marie pour Marot. 

Chant Robins des robardeles, 
Chant li sos des sotes, 
Mais tu, clers qui chantez d'eles, 
Certes tu rasotes ! 
Laissons ces viés pastoreles, 
Ces vielles riotes ; 
Si chantons chançons noveles, 
Biax dis, beles notes 
De la fleur 
Dont sanz sejor 
Chantent angele nuit et jor. 
Chascun lo 
Qu'il l'aint et lot. 
O ! O ! 
N'i a tel dorenlot ! 
Pour voir, tot a un mot, 
Sache qui m'ot 
Mar voit, mar ot 
Qui lait Marie pour Marot. 

Laissons tuit le fol usage 
D'amor qui foloie. 
Sovent paie le musage 
Qui trop i coloye. 
Amons la bele, la sage, 
La douce, la coye 
Qui tant est de franc corage 
Nului ne fannoye. 
En apert 
Se dampne et pert 
Qui ne l'aimme, honeure et sert. 
Chascun lo 
Qu'il l'aint et lot. 
O ! O ! 
N'i a tel dorenlot ! 
Pour voir, tot a un mot, 
Sache qui m'ot 
Mar voit, mar ot 
Qui lait Marie pour Marot. 

Amons tuit la fresche rose, 
La fleur espanie 
En cui Sainz Espirs repose. 
N'i a tele amie ! 
Celui qui l'aimme et alose 
N'entroublie mie, 
Ainz li done a la parclose 
Pardurable vie. 
Le pourpris 
Dou ciel a pris 
Qui de s'amor est espris. 
Chascun lo 
Qu'il l'aint et lot. 
O ! O ! 
N'i a tel dorenlot ! 
Pour voir, tot a un mot, 
Sache qui m'ot 
Mar voit, mar ot 
Qui lait Marie pour Marot. 

A la fin pri la roÿne, 
La dame dou monde, 
Qui est la doys, la pechine 
Qui tot cure et monde, 
Qu'ele lait m'ame orphenine, 
M'ame orde et immonde, 
Si qu'a la fin soit bien fine, 
Bien pure et bien monde, 
Et nos toz 
De ça desoz 
Daint mener ou païs dous. 
Chascun lo 
Qu'il l'aint et lot. 
O ! O ! 
N'i a tel dorenlot ! 
Pour voir, tot a un mot, 
Sache qui m'ot 
Mar voit, mar ot 
Qui lait Marie pour Marot. 


Ja pour yver, pour noif ne pour gelee 
N'iere esbaubis, pereceus, mus ne mas 
Que je ne chant de la dame honouree 
Qui Jhesu Crist porta entre ses bras. 
Chascun an fas de la virge sacree 
Un son nouvel, dont tout l'an me solas. 
Dire puet bien qui a s'amor bien bee : 
« Vous ne sentez mie 
Les dous maus d'amer 
Aussi com je fas. » 

Ne devroit pas amors estre apelee 
L'amors de coy li cors a les degras. 
Quant l'ame en est sanz finement dampnee, 
N'est pas amors, ainz est guille et baras. 
Por ce pourchas l'amor bone eüree 
Dont l'ame atent a toz jors les solas : 
Si faite amors m'atalente et agree. 
Vous ne sentez mie 
Les dous maus d'amer 
Aussi com je fas. 

Vous qui amez la grant rose espanie 
Ou Sainz Espirs se reposa et jut, 
Vos en arez la pardurable vie 
Mais que vos cuers ne se varit et mut. 
Vos qui par truc amez et par boisdie, 
Sachiez qu'a Dieu vostre amor flaire et put ; 
Dampnez serez par vostre lecerie. 
Pour Dieu, traez vos en la, 
Vos qui n'amez mie. 

Qui vieut avoir bien savoureuse amie, 
Aint de vrai cuer, ne ja ne s'en remut 
Celi dont Diex parla par Ysaïe, 
Qui de Jesse burjona, naist et crut, 
Get puer et rut amour de vilenie, 
De fole amor die adés « tprout ! » et « trut ! » 
Et puis aprés tout hardïement die : 
« Pour Dieu, traez vos en la, 
Vos qui n'amez mie. » 

Querons le grain, laissons aler la paille ; 
Laissons l'amer qui tout l'ame et l'avoir, 
S'amons celi de cuer et de coraille 
Sanz cui amor nus ne puet Dieu avoir. 
Cil fait savoir qui pour s'amor travaille. 
Nus ne l'aimme, ce sachiez bien de voir, 
Si tres petit que mil tans mieuz n'en vaille. 
Toutes les eures que je pens a li 
En cuit je mieuz valoir, 
En doi je mieuz valoir. 

Dame cui Diex et touz li mondes prise, 
Mout volontiers vos lo, pris et renom. 
Pour vostre amor, qui m'esprent et atise, 
Pluseurs foiz ai fait maint dit et maint son. 
En guerredon requier a vo franchise 
De vostre amour autant com un suiron. 
Tant en vaut mieuz que touz li ors de Frise. 
Douce dame, car m'amez ! 
Ja ne pris je se vos non. 

Vostre amor a, dame, telle efficace 
Que nus n'en a si petite parçon 
Dou roi dou ciel n'ait l'amor et la grace. 
Pour ce servir et amer vos doit on. 
N'est, voir, nus hom cui li douz Diex tant hace 
N'en ait merci s'il vos sert de cuer bon. 
Nus ne vos sert qui bone fin ne face. 
Qui donrai je mes amors, 
Mere Dieu, s'a vos non ? 


Ma vïele 
Vïeler vieut un biau son 
De la bele 
Qui seur toutes a biau non, 
En cui Diex devenir hom 
Vout jadis, 
Dont chantent en paradis 
Angle et arcangle a haut ton. 

Qui de s'ame 
Vieut oster le fiel amer 
Nostre Dame 
Doit jour et nuit reclamer. 
Fole amor, por li amer, 
Jetons puer. 
Qui ne l'aimme de douz cuer 
Bien se puet chetif clamer. 

Cil et celle 
Qui sert par devocïon 
La pucele 
Ou prist incarnacïon 
Por nostre redemptïon 
Li douz Diex 
Sen lit a ja fait es ciex ; 
Chambre i a et manssïon. 

Fresche rose, 
Fleur de lis, fleur d'esglentier, 
Qui t'alose, 
Aimme et sert de cuer entier 
Bien a trouvé le sentier 
De lasus, 
Mais loinz en sont et ensus 
Cil qui ne sont ti rentier. 

Virge monde 
Par cui Diex monda le mont, 
Si me monde 
Qu'en paradis m'emme mont. 
Ti ami ont bien le mont 
Seurmonté ; 
Ti ami vont tout monté 
Devant Dieu lassus amont. 

Porte dou ciel, 
De paradis planche et ponz, 
Sourse de miel, 
De douceur pecine et fonz, 
D'enfer, qui tant est parfonz, 
Nous desfen. 
Qui nou crient peu a de sen, 
Car n'i a rive ne fonz. 

Douce dame, 
Par mout vraie entencïon 
Cors et ame 
Met je en ta protectïon. 
Prie sanz delatïon 
Ten fil douz 
Qu'il nos face vivre touz 
In terra viventium. Amen. 


As sages dist et fait savoir 
Li sages livres de savoir 
Qu'a la paour de Dieu commence 
L'initïons de sapïence. 
Discrés et sages est sans doute 
Qui bien crient Dieu et bien le doute : 
Qui bien crient Dieu bien est parfais ; 
Qui bien crient Dieu en toz ses fais 
Garde toz tans chose ne face 
Dont envers lui rien se mesface. 
Hom qui toz tans est peüreus 
Beneois est et eüreus. 
Qui Dieu ne crient, sachiez sans doute, 
Nul mal a faire ne redoute. 
Qui doute Dieu par tout doute a. 
D'une empeerris qui douta 
De tout son cuer, de toute s'ame 
Nostre Signeur et Nostre Dame 
Et qui mout ama chasteé 
En jonece et en jone aé 
Un bel miracle weil retraire 
Et en rommans de latin traire. 
L'empeerris dou grant empire 
Qui toz tans croist n'onques n'empire, 
Qui la sorse est de chasteé, 
Fontainne et doiz de netteé 
Si le me face reciter 
Qu'a chasteé puisse esciter 
Ces grans signeurs et ces grans dames 
Qui por les cors perdent les ames 
Et en enfer les enlandonnent 
Par le frain qu'au cors abandonnent ; 
Les las de cors ont si tenriers 
Que les ames laissent en riers. 
La letre dit qu'a ce tempoire 
Que li tres grans princes de gloyre 
Qui seur touz princes vit et regne 
Le grant empire, le grant regne 
De Rome, volt a lui sosmetre 
Et par le sanc, selonc la letre, 
Des apostres edefia 
Rome a sa foy et dedia, 
Un empereür eut a Romme 
Mout bien creant et mout preudomme 
Et de mout grant auctorité. 
Dame de grant nobilité, 
Josne pucele, avoit a fame. 
De sa biauté couroit grant famme. 
L'empeeris, la damoysele, 
Par defors fu plaisanz et bele 
De cors, de bras, de mains, de vis ; 
Et se par dedens vos devis 
La biauté de la bele dame, 
Plus que de cors bele fu d'ame, 
Car Dieu douta de tout son cuer 
Et il ne puet estre a nul fuer, 
Se bien douta son creator, 
Dedens ne fust de bel atour, 
Car en bon cuer qui Dieu bien doute 
Toz biens s'asamble touz sanz doute. 
Bele fu ens, bele fu fors, 
Bel ot le cuer, bel ot le cors, 
Quar Dieu douta tant et cremi 
Que de tous vices l'escremi 
Et tint son cors en neteé. 
Ele ama tant sa chasteé 
Que, pour garder con nete et sage 
La loyalté de mariage, 
D'aversité tant endura 
Que cuer felon et cuer dur a 
Qui ot ses grans adversitez 
Se de pitié n'est escitez. 
L'empeeris fu gente et bele. 
Encore estoit josne pucele 
Quant l'empereres l'espousa. 
Sains Esperis les arrousa 
Si doucement de sa rousee, 
Luez qu'il l'ot prise et espousee, 
Qu'il l'ama tant et ele lui 
C'une chose furent andui : 
Diversité n'eut nule entr'eus, 
Mais tout ausi con dit sains Peus 
Sa fame ama tant l'emperere 
Pour li laissa et pere et mere 
Et furent dui en une char. 
Qui tient mariage a eschar 
Et qui le desront et devise 
Dieu escharnist et Sainte Eglyse. 
On ne doit fraindre ne desjoindre 
Ce qu'assambler vielt Diex et joindre, 
Se trop n'i est granz li meschiés. 
De sa fame est chascuns hons chiés, 
Ce dit sainz Polz, qui le devise, 
Si con Diex chiez de Sainte Eglise, 
Et ausi, selonc les escris, 
Amer la doit com Jhesu Cris 
Sainte Eglise, pour cui sousfri 
Mort en la crois ou il s'ouffri ; 
Et si com a Dieu, c'est la somme, 
Doit sougite estre fame a homme. 
Et li hom doit amer sa fame 
Autant com fait son cors et s'ame ; 
Et, se mout ne l'aimme et honneure, 
Dieu escharnist, lui deshonneure. 
Mout bone vie andui menerent 
Et mout loialment s'entr'amerent 
L'emperere et l'empereris. 
Tant les ama Sainz Esperis 
Et andeus si les espira 
Que leur empires n'empira 
A leur tans point ne ne descrut, 
Ainz amenda assez et crut. 
A leur tans mout autorisierent 
Crestïenté et essaucierent. 
Et nequedent, si com moy samble, 
Ne furent pas lonc tanz ensamble, 
Car il avint, si com Dieu pleut, 
Que volenté l'emperere eut 
De sainz et saintes viseter. 
Pour l'ame ou ciel faire habiter, 
Travillier volt le cors en terre 
En viseter et en requerre 
Par divers liuz, par païs mains, 
Et loinz et pres, saintes et sains. 
Pour requerre son creator, 
Fait l'emperere grant ator : 
Assez assamble or et argent, 
Assez assamble bele gent 
Et richement mout s'apareille. 
Puis prent congié a sa pareille 
Et d'un sien frere mout li proye. 
L'empeeris mout s'en esfroye 
Et mout volontiers le chosast 
De ce voyage s'ele osast. 
Plourant s'en part li emperere. 
Son grant empire et son biau frere 
Commande a Dieu et a sa fame. 
Mout demeure triste la dame : 
Assez souspire, assez lamente 
Et mout durement se demente. 
Et nepourquant, quant ses bons sire 
Partis s'en est, son grant empire 
Tient en mout grant prosperité. 
Mout est plainne de charité, 
Mout aimme Dieu et Sainte Eglyse. 
La mere au roy qui tout justise 
Honneure et sert de bon corage. 
A nus genolz devant s'ymage 
Souvent gemist et souvent pleure. 
Mout aimme, chierist et honneure 
Le biau frere son biau signeur. 
Ele li porte honeur grigneur 
Que ne saroit nule autre faire, 
Car tant est franche et debonaire, 
Saige, cortoyse et bien aprise 
Que renommee plus la prise 
Que toutes celes de l'empire. 
Pour ce que l'en pria ses sire, 
Tant le chierist, honeure et aimme 
« Biau tres doz frere » adez le claimme. 
Li vallés ert de tel biauté 
Ne cuit qu'en une royauté 
Plus bel ne plus plaisant eüst 
S'anemis ne le deceüst ; 
Mais dyables, qui decevans, 
Qui soutilz et apercevans 
Et promptes est en tous malices, 
Fist tant qu'il fu musars et nices. 
Bien decevoir cuida par lui 
Assez plus tost que par nului 
L'empeeris, la sainte dame, 
Car il seit bien quant pres de fame 
Puet josnes hom estre assejor 
Et il la tente nuit et jor, 
Petit avient qu'ele ne chaie. 
Puis qu'om et fame sont en chaie 
Et li uns voit l'autre souvent, 
La lettre m'a bien en couvent 
Glacier les estuet et chaoir 
Se Diex nel fait par son pooir. 
Par le vallet, qui tant est biaus, 
Vielt dyables de ses cembiaus 
La bone dame encembeler 
Et guiller s'ame et tremeler. 
Mout ert li vallés biaus et gens, 
Estrais et nez de hautez gens, 
Mais dyables tant l'enlaidy 
Et tant le fist sot et braidi 
Qu'amer li fist d'amor amere 
La fame son signor, son frere. 
N'aimme tant rien en tout le monde. 
Tant la voit gente, bele et blonde 
Qu'il estudie et pense a li 
Tant qu'a le vis tout empali. 
Ses vis li plaist tant et sa face 
Que li siens vis tous en esface. 
Ce le fait noir, ce le fait lait 
Qu'il la voit blanche comme lait. 
Si l'a soufflé li anemis 
Qu'el cors li a tel brasier mis 
Qui si l'embrase et si l'esprent 
Qu'a lui meïsme bien aprent 
De quel brasier cil sont espris 
De fole amor qui sont souspris. 
L'empeeris, la sainte fame, 
Ne set nïent de l'ardant flame 
Dont a le cuer cil embrasé. 
Souvent le voit si tresvasé 
Que toute en est esprise d'ire. 
Sa grant doleur n'ose pas dire 
Li vallez a l'enmpeeris, 
Car il crient mout ne soyt peris 
Si tost com ele le sara. 
Ses cuers li dist que ja n'ara 
Dou mal qu'il porte si tres fort 
Par li remede ne confort. 
Bien seit qu'ele est si sainte fame 
Ainz se lairoit en une flame 
Rostir, bruïr et graïllier 
Son cors daignast tant avillier, 
Pour rien nule c'on li donast, 
Qu'ele a nului s'abandonnast 
Ne tort fesist l'empereor. 
Et de ce rest en grant freor 
Qu'il voit qu'ele est fame son frere 
Et si seit bien se l'emperere 
Ooit le vent de cest affaire, 
De lui justice feroyt faire 
Si grant com porpenser saroit. 
Bien seit ja mais s'amor n'aroyt 
S'il en ooit un mot tentir. 
Par ce se cuide repentir 
Et par ensi contrepenser 
Cuide son cuer vaintre et tenser. 
Ne dort en lit ne ne repose, 
Ses sens a sa folie oppose 
Et bien le prueve a lui meesmes 
Que ses affaires est trop pesmes. 
Sens le chastie, blasme et chose 
Quant pense nes a ceste chose, 
Mais, luez qu'avant revient folie, 
Si le deçoit, si l'ennolie 
Tout tient a truffe et tout a trueve 
Quanque raisons li mostre et prueve. 
Folie si a lui le sache 
Ne prise riens que savoirs sache. 
Ses sens a lui jor et nuit tence, 
Et nequedent ne fait en ce 
Se nuire non. Humains savoirs 
Nus faus ne seit amer, c'est voirs, 
Par ce que riens ne seit penser. 
Legierement se puet tenser, 
Mais li sages tant subtelie 
Que par son sens s'enlace et lie, 
Quar il ne puet estre a nul fuer 
Qu'il n'ait emprainte ou fons dou cuer 
Et seelee en son corage 
Cele samblance, cele ymage 
Ou estudie adez et pense ; 
Por ce trop a envis se tense. 
J'apel ci sens subtilité : 
Sages selonc la verité 
N'est nus se Dieu ne crient et doute. 
Tost qui Dieu crient fors de lui boute 
Et fol pensé et fol delit, 
Mais cil de cui cis livres lit 
Sages n'ert pas de tel savoir. 
Qui sages est bien puet savoir 
Se sages fust de saige sens, 
Ja ne s'asentist ses assens 
Que d'amor dame requesist 
Ou tant religïon veïst. 
Folie fist dou reveler, 
Mais amors ne se puet celer 
Ne plus que fait alesne en sac. 
Tost ront la corde de son bac 
Et tost rompues a ses resnes 
Cui amors point de ses alesnes. 
Mout i mist ainz qu'il l'osast dire, 
Con cil qui doutoit l'escondire, 
Mais a la fin se descouvri 
Et son corage li ouvri. 
La dame un jor est en la sale. 
Son serorge voit taint et pale, 
Se li demande dont ç'avient 
Que ses vis si pales devient. 
Cielz qui la va mout remyrant 
A traitis mox, en souspirant, 
Respont : « Dame, n'est pas merveille 
Se ma face clere et vermeille 
Est devenue pale et tainte : 
Vostre face a la moye estainte, 
Vostre clers vis le mien esface. 
Vostre biaus cors, vo bele face, 
Vostre valeurs, vostre grans pris 
De vostre amor m'ont si espris 
Que ne puis vivre ne durer. 
Vostre amors me fait endurer 
Tant tristre moys et tant tristre an 
Que plus sui tristres de Tristran. 
Plus vos aim, dame, et plus i be 
Que Pyramus n'ama Tysbé 
Ne que Tristrans Ysor la blonde. 
Ainc nus amans qui fust ou monde 
Ne nus vivans tant n'ama fame 
Com je vos aim, ma douce dame. 
Si fort m'esprent, si fort m'atise 
Vo grant biauté, vo gentelysse 
Dormir ne puis, mengier ne boyre. 
Vos ne porrïez, dame, croyre, 
Ce sai je bien seürement, 
Com je vos aim tres durement. 
Dame, en vos ai si mis mon cuer 
Que tout le mont veil jeter puer 
Pour faire tout vostre plaisir. 
- Frere, atant vos poez taisir, 
Ce dist la dame en sousriant. 
Trop par avez povre esciant 
Quant vos amez vostre serorge. 
Ja, se Dieu plaist, a nul jor ge 
Cure n'arai de tel amer. 
En tele amor a trop d'amer ; 
Tele amors est dure et amere. 
Bien me disïez, biaus doz frere, 
Que vos m'amïez durement : 
Frere, sachiez seürement 
Que l'amors est voyrement dure 
Qui l'ame ardoir fait en l'ardure 
Qui dure autant com Diex durra. 
Ja mes cuers certes n'endurra, 
Ne li doz Diex ja ne l'endurt, 
Si dure amors entre nous durt. » 
L'empeeris, la sage dame, 
Chastïé l'a com saige fame. 
Le fol la saige chastia, 
Et quequ'ele le chastie, « A ! 
Fait ele a lui, biaus tres doz frere, 
Se savoit ore l'emperere 
Que m'euïssiez de ce requise, 
Vos avrïez certes aquise 
Sanz fin son mautalent et s'ire. 
Mais, se Dieu plaist, ja voir messire - 
N'en soiez ja en nul esfroy - 
Ne le sara nul jor par moy, 
Ne ja de ce ne vos tamez 
Que mains chieris ne mains amez 
Soyes de moy ne que devant. 
Pour mon signeur en mon devant 
Vos garderoye et en mon saim, 
Mais j'ai vers lui le cuer si saim 
Ne connoistrai ne ne connui, 
Se Dieu plaist, homme fors que lui. 
Vostre deduit ailleurs querrez ! 
Et loinz et pres mout trouverez 
Beles dames et bien polies 
Ou porrez faire vos foliez. » 
Ainsi la dame l'a repris, 
Mais cil est tant de li souspris 
Quant plus le chastie et reprent 
Tant plus l'embrase et plus l'esprent. 
Tout ce ne vaut une cenele. 
Li charbons vis et l'estincele 
Qui si l'alume et si l'esprent 
Si l'avulle, si le sousprent 
Ne puet alleurs metre s'entente, 
Mais jor et nuit la prie et tente 
Si comme cilz qui assejor 
Est avec li et nuit et jor. 
Ne seit ou tourt l'empeeris. 
Or la consaut Sains Esperis, 
Car s'ele arriere ne le chasce, 
Mout porra tost glacier s'eschace. 
N'est nule fame, tant soit sage, 
S'ele reçoit souvent message 
N'ele oit souvent paroles vainnes, 
Ne li remüent tost les vainnes 
Et ne deviengne a la fin fole. 
N'en doit oïr nes la parole 
Qui talent n'a de faire l'uevre. 
Qui pres de lui lait la culuevre, 
Aucune fois mort ele ou point. 
Aucune fois trueve on en point, 
Se myracle n'est ou merveille, 
Fame qui volentiers oreille. 
Nou di pour ce que garde eüst, 
Pour rien que cil dire seüst, 
L'empeeris, la Dieu amie : 
Le rosel ne resamble mie 
Qui a tous vens vaintre se laisse 
Et pour chascun se ploie et plaisse. 
Ici me samble que je voie 
Que ne vont pas tout une voie 
Ne ne sont pas tout d'un acort 
L'empeeris dont je recort 
Et la fame Phutyfaron, 
Qui Joseph au tans Pharaon 
Pour sa biauté esforcier volt. 
Cele a Joseph son mantel tolt 
Et mout le prie et mout l'asproye. 
Ceste est prïee, cele proye ; 
Cele requiert, ceste est requise. 
Ceste doit bien avoir aquise 
L'amor de Dieu, et si a ele, 
Qui tant est gente et tant est bele 
Et si se garde en sa jovente 
Que vens n'orages ne tormente 
Mouvoir ne püent sa maison. 
En cesti a sens et raison, 
Mais en celi n'en avoit point. 
Li jovencialz souvent la point 
Et par parole et par samblant ; 
Souvent li dit tout en tranblant 
Con cil qui l'aimme, crient et doute 
Morir l'estuet sanz nule doute 
S'ele de lui n'a tost pitié. 
Cele qui de grant amistié 
L'aimme pour l'amor de son frere 
Grant pitié a de sa misere ; 
Bien aperçoit a son affaire 
Qu'il l'aimme tant ne seit que faire. 
Ne seit la dame qu'ele en face : 
Bien seit que s'ele le dechace 
Et s'ele en sus de lui l'esfroye, 
Il n'iert ja nus qui cuit ne croye 
Qu'ele le face pour tel chose, 
Et nequedent souvent la chose 
Ses cuers de ce qu'ele l'escoute. 
Bien voit s'envers lui n'est estoute 
Qu'ele n'en iert ja mais delivre. 
Lors li desfent tout a delivre 
Ne parolt mais de tel affaire, 
Honte dou cors li feroit faire. 
Quant entendi li damoysiaus, 
Le cuer, qu'avoit tout plain d'oisiax 
Et plain de joie et de leece, 
Plain eut de duel et de tristrece. 
Tant a de duel et tant a d'ire 
Ne seit que faire ne que dire. 
En dormant veille, en villant songe ; 
Faus tient a voir, voir a mençoingne. 
Ne voit riens nule ou se delit : 
Ne puet aler n'issir dou lit, 
Ne puet dormir, mengier ne boyre. 
La face a tainte, perse et noyre ; 
Eschanez est, pales et maigres. 
Que ses maus est amers et aigres 
Mout li apert bien en la face. 
L'empeeris ne seit que face 
Quant celui voit si amorté 
Dont li avoit tant enorté 
Qu'ele en pensast li empereres. 
Et d'autre part il est ses freres : 
S'il muert ensi, c'iert grans pitiez. 
Au lit ou il ert alitiez 
S'en vient. Com vezïee et sage 
Ce qu'ele pense en son corage 
Ne li dist pas, mout bien l'en garde ! 
« Frere, fait ele, or n'aiez garde, 
Mais soiez tous reconfortés. 
Bien voi que bon cuer me portez, 
Et j'amis doz, bon le vos port. 
D'or en avant mout grant deport 
Arez de moy se vos volez. 
Ou chaut mal dont vos si boulez 
Prochain conseil metrai, ce cuit, 
Se je vos truis saige et recuit. » 
Quant ces mos a cil entendus, 
De joie ou lit s'est estendus 
Et dist : « Dame, tous sui sanez ! 
Maigres puis estre et eschanez, 
Mais j'ai le cuer ou cors tout sain. 
Ma santez gist en vostre sain. » 
Cele ou mout a de loyauté 
Seut bien que pour sa grant biauté 
A cil le mal qui peu argüe 
Mains que chaus maus ou fievre agüe 
Mout met grant painne a porpenser 
A ce que le puist assenser 
Et qu'ele a droit chemin l'avoit. 
Par ce que si souvent la voit 
Set bien ses maus mout li agrege. 
Quant ert garis, en un tel piege, 
S'ele onques puet, l'empigera 
Ja mais des iex ne la verra 
Devant que revenra ses sire, 
Qui tant seroit forsenez d'ire, 
S'il savoit rien de ceste affaire, 
Tost le feroit pendre ou desfaire. 
Mais ja par li ne le savra. 
Fame est desvee et trop par a 
Petit de sens, par saint Pharon, 
Qui dit tel chose a son baron, 
Car ja celui puis n'amera 
N'a nul jor mais li ne querra. 
Ele s'ocist, ele s'afole : 
Adez cuide il qu'ele soit fole. 
Bien bredeler l'ose et bien dire 
Aucune, espoir, coinsse mon dire : 
« Je sui sainte Juste la nonne, » 
Mais tele le refuse a nonne 
Qui bien le rotroye ainz le vespre. 
Tele est poignans plus que n'est wespe 
Qui se vielt faire preudefame. 
Tele n'iert pas la sainte dame 
Dont vos acont ceste matere. 
Ne volsist pas que l'emperere 
Pour nule chose le seüst 
Ne nus par li anui eüst, 
Et s'a le cuer si enterin 
Le bon paumier, le pelerin 
Dont si doucement li remenbre, 
Ne fauseroit pour perdre menbre 
Ne pour toute vive escorchier ; 
Et s'ele ert fame a un porchier, 
Tout ausi bien com a un roy 
Li vorroit ele porter foy. 
Li bachelers cui amors point 
De li amer ne recroit point. 
Mout la requiert et mout la proye, 
Mout la tient courte et mout l'asproye 
Et merci crie nuit et jor 
Si comme cil qui assejor 
Est avec li et tart et tempre ; 
Mais ainz dyables, qui destempre 
Mout volentiers malvaise sausse, 
Nes sa penssee n'i fist fausse. 
Onques n'i sot tant colloier 
Li damoysiaus que foloier 
Par nul engien ne par nul art 
La fesist nes d'un seul regart. 
Par grant cautele un jor la dame 
Dit au vallet : « Frere, a nul ame 
Gardez ne ditez nostre affaire. 
Une mout riche tor fas faire 
Ou mout ara bel estre et gent. 
Pour ce qu'estre ne puis sanz gent, 
La nous irons souvent deduire. » 
Or n'a mais cil garde qu'il muire, 
Ce li est vis, quant ces paroles 
Ot, qui si sont douces et moles. 
De son mal cuide estre ou retor 
Quant oit parler de cele tor. 
Poissons i a, mais encor noent : 
Li musart croient quanqu'il oent. 
Cele qui fu sage et recuite, 
Quant la tors fu faite et estruite 
Et chambres enz gentes et beles, 
Vallés i fait metre et puceles 
Qui bien se saront entremetre 
De garder quanqu'i volra metre. 
La dame un jor en riche atour 
Tout esbatant vient vers la tour. 
Aprés li va li damoysiaus 
Tout sautelant com uns oisiaus. 
Bien cuide avoir bourse trouvee, 
Frainte la dame et endouvee, 
Mais, s'il savoit bien son corage, 
Plus la fuiroit que vent n'orage. 
La dame faint d'aler amont. 
D'aler avant celui semont 
Qui en volant i est montez. 
Je ne cuit pas qu'il ait contez 
Tous les degrés, non, la moytié ! 
Quant la dame a tant esploytié 
Qu'ele l'a mis en l'uis ferré, 
Veroillié l'a tost et serré ; 
Et quant il voit qu'il est en serre, 
De duel les dens estraint et serre, 
Si desvez est toz se depiece. 
Ne verra mais s'amye a piece. 
Or puet de li versefïer : 
Bon loisir a d'estudïer. 
« Ahi ! fait il, ahi ! ahi ! 
Com m'a ceste fame trahi ! 
Bien est cil plains de grant folage 
Qui fame croit, fole ne sage. 
Qui fame croit trop le compere. 
Fame engigna Adam no pere, 
Sansson le Fort et Salemon. 
Fame est dyables ; voir, c'est mon 
Nus ne se puet de li gaitier. 
Mout par seit bien fame alaitier, 
Par biau parler flater et oindre 
Celui cui vielt trahir et poindre. 
Mout se fait bon waitier de li ! 
Ceste m'a bien enseveli, 
Envolepé et ensachié. 
Je li vorroye avoir sachié 
Le cuer dou ventre a mes deus mains 
Tüer me puis, c'est or dou mains. 
Quant je de li n'arai confort, 
Bien m'est mestiers je me confort : 
Puis qu'est ensi que ne l'en chaut, 
Temprer li cuit un bain si chaut 
Envers mon frere, ainz que je muire, 
Que li ferai les iex esduire, 
Ardoir toute vive et larder. 
Ja si ne s'en sara garder. » 
La dame ensi tient em prison 
Le charbon vif et le tison 
Dont li dyables par sousprendre 
S'ame et son cors cuida espendre. 
Si se contient la sainte dame 
Ne croy qu'il ait home ne fame 
Qui mout ne l'aint en son empire. 
Sa renommee pas n'empire, 
Ainz monteplie adez et croist. 
Sainte Eglyse pas ne descroist 
En son empire, ainz monteplie. 
Quanqu'avoir puet done et desplie 
As povres gens et as malades. 
De bien faire est ses cuers si rades 
Qu'il n'en puet estre assasïez, 
Mais dyables, qui vessïez 
Et soutis est a tous maus faire, 
Grant envie a de son affaire. 
Li mal brasçans qui maint mal brasce 
Un si mal plait li muet et brasce 
Dont perdera ou vie ou menbre 
Se Dieu et sa mere n'en menbre. 
Honte li fist tant et contraire 
Que grans anuis est dou retraire 
Li lerres qui est en la tour. 
Trop pesamment certes m'atour 
A plus traitier de la matere ; 
Tant eut anui, honte et misere 
D'or en avant la bonne dame 
Que grans pitiez m'en prent, par m'ame. 
L'empeeris tient son empire 
Mout grant tempoyre ainz que ses sire 
Repairiez soit de son voiage. 
Assez souvent devant l'ymage 
La mere Dieu s'estent et ploye, 
Se li requiert et se li proye 
Son bon signor tost li remaint, 
En cui ses cuers et s'amors maint. 
L'empereres, qui son voyage 
A fait par maint païs sauvage, 
Tant a erré, c'en est la somme, 
Dou retor est bien pres de Romme. 
Quant l'entendi l'empeeris, 
Tous ses cuers, toz ses esperis 
En son cors est resuscitez. 
Pieç'a c'on dist que veritez 
Toz tans venir doit au deseure, 
Mais or m'est vis qu'aproche l'eure 
C'une grant piece ert au desoz. 
He ! Jhesu Cris, rois pix et doz, 
Con grans pitiex est dou retraire 
Le grant anui, le grant contraire 
Que ceste dame sousferra. 
Li empereres tant erra 
De Rome fu a trois jornees. 
Encontre lui encortinees 
Et jonchiez sont ja les rues. 
Toutes les voies sont vestues 
De messagiers et de courlius. 
Rome bruit ja toute en toz lius 
Tel joie font et clerc et lai. 
L'empereris sanz nul delai 
Vestemens vest nobles et gens. 
A compaignie de grans gens 
Montee est tost et esmeüe. 
Si grant joie a de la venue 
Son bon ami, son bon signeur, 
C'onques mais n'eut joie grigneur. 
Si grant joie a ne seit que face. 
Bien demoustre sa lie face 
Que grant joie a dedenz son cors. 
De la tor a celui mis fors, 
Pour la grant joie de son frere, 
Qui mar fust onques nez de mere. 
N'i pensse point de mal engien. 
Cil qui la dame n'aimme rien 
Nul talent n'a de li atendre. 
Pour li traïr et pour li vendre, 
Plus tost qu'il puet galoppe et point. 
En tel estat et en tel point 
La metera sanz demouree 
Dont ert mainte larme ploree 
Et mainte paume debatue. 
De chevauchier tant s'esvertue 
Qu'il encontre l'empereor. 
Grant hide en a et grant paor 
Quant l'aperçoit li empereres ; 
Mout se merveille quant ses freres, 
Qui tant ert biax, gens et bien fais, 
Est si müez et si desfais. 
Tant par est noirs, tains et tanez, 
Tant maigres et tant eschanez 
Qu'a painnes l'a reconneü. 
« Eü ! frere, fait il, eü ! 
Dites me tost, se le savez, 
Quel maladie vos avez. 
- Sire, fait il, bien vos puis dire 
N'ai maladie fors que d'ire. 
D'ire et de duel en mon corage 
Ai tel tempest et tel orage 
Que tous li cors m'est tempestez. » 
L'empereres s'est arestez, 
Se l'a baisié et acolé. 
« Frere, fait il, trop adolé 
M'avez par vostre morte chiere. 
Se vos m'amor avez point chiere, 
Ditez me tost, sanz delaiance, 
Dont sort et vient si grans pesance. 
- Sire, fait cil en cui s'est mis 
Li Sathanas, li anemis, 
Puis que savoir vos le volez, 
Pour vous sui je tant adolez 
Que je ne puis mengier ne boire. 
Vous ne porrïez, sire, croire 
Con j'ai le cuer taint et noyrci. 
Sire freres, merci ! merci ! 
Vos et moy a honni vo fame. 
De si bon renon n'avoit dame, 
Quant en alastes, en l'empire. 
Or sachiez bien que c'est la pire. 
Tout a doné vostre tresor, 
Tout vostre argent et tout vostre or 
A houliers et a lecheürs. 
Quant en alastes, c'ert la fleurs 
De toutes celes c'on seüst, 
Puis n'en vaut nus qui n'en eüst. 
Biaus tres doz frere, biax doz sire, 
Pour vostre amor en ai tel ire 
Et se l'a pris mes cuers si grief 
Pour un petit que je ne crief. 
Chascuns de li chifle et parole. 
Fole est en fait, fole em parole. 
Par tot se vent, par tout se donne, 
Par tout s'otroye et abandonne. 
Ele vielt clers, ele vielt lais, 
Bordel a fait de vo palais. 
A vo corone, a vostre honneur 
Tant par a fait de deshonneur 
Ja mais les vos por nul desir 
Ne la devez laissier gesir 
Ne c'une garce bordeliere. 
Tant par est fole sa maniere 
Ne voit bial clerc, ne voit bel home 
Avoir ne weille, c'est la some. 
Enviers nului son cors ne tensse 
Mais de li fait par tout despense. 
Ja escondis n'en ira nus, 
Et ce me grieve encore plus 
Qu'aucun i a cui ele esforce 
Par son avoir et par sa force. 
Moy meïsme volt ele avoir 
Et esforcier par son avoir, 
Mais ains me laissaisse desfaire 
Saichier a chevaus et detraire 
Qu'envers vos, frere, mespresisse 
Ne que si grant pechié feïsse. 
Quant vit refusee l'avoye 
Et son couvine tout savoye 
Et s'orde vie et son affaire, 
En une tor qu'ele fist faire 
M'enserra la Dieu anemie. 
Pour ce qu'ele ne voloit mie 
De son affaire plus veïsse 
N'a nului plus en apresisse, 
Enserré m'a deus ans et plus. 
Pour la prison, pour le renclus, 
Pour la tristrece ou j'ai esté, 
Biaus tres doz frere, ai tempesté 
Et si foible de grant pooir 
Le cors, con vos poez veoir. 
Et nequedent bien sai sanz doute 
Que l'orde vix, que l'orde gloute 
Est si plaisans et si tres bele 
Et si seit tant de la fauvele, 
Ausi con font teles i a, 
Que maintenant vos decevra. 
Frere, bien sai que la barnesse 
Tant par seit de la fauve asnesse 
Qu'a vos mout tost s'apaisera 
Et tost acroyre vos fera 
Qu'il n'a si bonne dame ou mont 
Et que l'iaue queurt contremont. 
Quant fame se voit au desoz, 
Si plaisanz moz a et si doz, 
Tant seit mentir et tant seit faindre 
Que nus ne la porroit ataindre. 
Tant dit, tant fait, tant ment, tant jure 
Que l'omme assote et desseüre 
Et maugré sien li fait acroyre 
Que blanche cappe est toute noyre 
Et c'une pie a sor la branche 
Qui ier fu noyre et hui est blanche. 
Nes quant prise est au present fait, 
Jure ele tant qu'acroire fait 
Qu'assez plus vraie est et plus juste 
Ne fu la none sainte Juste. 
Pour Dieu vos lo, sire emperere, 
Com mon signour et com mon frere, 
Que ses paroles ja n'oiez, 
Mais erranment la me noiez 
Ou vous la faites affoler, 
Vive enfoïr ou decoler. 
Biaus tres dous frere, biax doz sire, 
Tout li baron de vostre empire 
Grant honte en ont et grant vergoingne, 
Mais il n'est nus cui au cuer poigne 
Tant en parfont com il me fait. 
Envers vos, frere, a tant mesfait 
Qu'arse doit estre toute vive. 
Voir, ja mais tant com ele vive, 
Honeur n'arez un tot seul jor : 
Honte avec vos ert assejour 
Tous jors mais tant com vivera, 
Et chascun jor avivera. 
Et les iex, frere, me saichiez, 
Se savoir puet que vos saichiez 
Nule chose de ceste affaire, 
S'ele ainz un an ne vos fait faire 
Et destemprer un tel bevrage 
Dont vos morrez a fine rage. 
Tost vos ara si ensaugié 
Que tost arez tout en augié. 
A ce quant fame met sa cure 
En proupenser mal aventure, 
Malicïeus sont tant si fait 
Tous les maus pense et toz les fait. 
Malicïeuse, c'est la some, 
Cent mile tanz est fame d'ome. 
Meesmement ceste seit plus 
De tous malices ne fait nus. 
Pour ce lo bien qu'ele tost muire : 
Grans aumosne ert de li destruire. » 
Quant l'emperere oit le felon, 
Qui pires est de Guennelon, 
Qui si honist, qui si disfame 
Celi qu'amoit autant com s'ame, 
Comme son frere bien l'en croit, 
De nule rien ne l'en mescroit. 
Bien seit que fame est tost müee 
Et tost glacie et eslüee. 
Tel duel en a en son corage, 
Si tres grant ire, si grant rage 
Et si li cuers de duel li serre 
De son cheval trebuche a terre 
Et gist pasmés une grant piece. 
Au relever ses dras depiece 
Et de ses poins debat sa face. 
Ne seit qu'il die ne qu'il face, 
Pour peu de duel ne fent et crieve. 
De terre li lerres le lieve 
Qui ce malice a tout brascié ; 
Entre ses bras l'a embracié. 
Il et li prince qui la furent 
Conforté l'ont si com il durent 
Et par parole tant donté 
Qu'el palefroy l'ont remonté. 
Mout a pechié, mout a mesfait 
Qui ç'a brascé et qui ç'a fait. 
Lors aproche l'empeeris. 
Or la consaut Sains Esperis, 
Car ele en a mestier mout grant ! 
Mout a son las de cuer engrant 
De festoier a son pooir, 
De remirer et de veoir 
Et de baisier et d'acoler 
Celui qui ja a decoler 
La propose en son corage. 
Ne voit la lasse pas l'orage, 
La grant tempeste, la tormente 
Qui ja sa nef plonge et tormente. 
Ne voit mie la sainte fame 
Le grant brasier ne la grant flame 
Dont sa maisons est ja esprise. 
Comme cele qui bien aprise 
Et de toz biens est doctrinee, 
Grant multitude a amenee 
Et de clergié et d'autres gens. 
Les vestemens qu'ele a plus gens 
A vestus contre son signeur. 
N'ot onques mais joye grigneur 
Qu'ele a quant ele l'a veü ; 
De joie a si le cuer meü 
Quant l'aperçoit emmi la voye 
Que bien li samble qu'ele voye 
Dieu et sa mere et toz ses angeles. 
Se la roÿne des archangeles, 
Vers cui ele a grant amystié, 
D'or en avant n'en a pitié, 
L'espee est ja toute esmolue 
Dont la teste li ert tolue. 
Si tost com ele aprochié l'ot, 
Ne peut de joie dire mot, 
Ainz li a fait de ses biaus bras 
Entor le col un si dous las 
N'est nus tant durs, s'il le veïst, 
Pitiez au cuer ne l'en preïst. 
Quant la lasse baisier le volt, 
L'empereres plus tost qu'il pout, 
Qui d'ire fu toz eschaufez 
Et que souflé eut li maufez, 
Ferue l'a emmi la face 
Si crüelment qu'emmi la place 
Honteusement la fait chaoir 
Con cil qui ne la puet veoir. 
Deus de ses sers mout tost apele. 
« Ostés, fait il, ceste mesele, 
Ceste lisse puant et orde. 
Ou col li lachiez une corde, 
Si la traiez en ce bosquaige. 
Ou plus parfont, ou plus sauvage, 
La depiciez et decolez. 
Les bras dont je fui acolez 
Li peçoyez par mi andeuz. 
Le cors laissiez mengier as leuz, 
Et dyable maingucent l'ame ! 
Un seul jor ne doit vivre fame 
Qui honist roy n'empereür. 
Tant en veil faire que peür 
En aient mais toutes les autres. » 
A deus de ses plus felons viautres 
Honteusement l'en fait atant 
Mener ou boz tout debatant. 
Desveement jure et affiche 
N'i a si cointe ne si riche, 
S'encontre va de ce qu'il dit, 
Luez ne soit mors sanz contredit. 
Ainsi li serf la dame en mainnent. 
Petit et grant tel duel demainnent, 
Tel ire en ont et tel contraire 
Ne le puis dire ne retraire. 
Li plus puissant et li grineur 
Tant redoutent ce grant signeur 
N'osent parler n'un seul mot dire, 
Et nepourquant s'ont il tant d'ire 
Et de pitié qu'en larmes fondent 
Et de duel faire se confondent. 
Li puant serf de pute orine 
Ou boz en mainnent la roÿne, 
Qui au cuer a mout de destreces. 
Traïnant la vont par les treces 
Quant aprés auz ne puet tost corre. 
Or la daint la dame secorre 
Cui mout reclaimme de doz cuer. 
Sa bele bouche a nesun fuer 
Parler ne puet n'un seul mot dire. 
Li uns aprés l'autre la tyre 
Et sache par ses treces blondes 
Tant qu'es foriés viennent parfondes. 
Ou plus parfont, ou plus hideuz 
Qu'il i savoient entr'aus deuz, 
Demoré sont et aresté, 
Aparillié et apresté 
De faire ce c'on lor a dit. 
Li uns mout tost sanz contredit 
L'espee trait bien esmolue. 
La teste li eüst tolue 
Ne fust li autres qui s'escrie : 
« Esta ! esta ! n'en tue mie ! 
Tu iez desvez et fors dou sens. 
En trente liues en toz sens 
N'a, ce croy, dame ne pucele 
Tant soit plaisans ne tant soit bele, 
Tant soit polie ne tant blonde, 
Non voir, ce cuit, en tot le monde. 
Se tu le vielz, je le devis 
Que nos voloirs et nos devis 
Et nos deduis toz en façommes 
Ainçois que nos la defaçommes. 
- Bien as parlé a mon desir ! 
Rien en cest mont tant ne desir, » 
Fait cil. Atant la rue a terre. 
L'empeeris estraint et serre 
De mautalent les dens ensamble 
Et dist mout bas : « Diex, il me samble 
Que tu dou tout m'as oublïee. » 
Adonc en haut s'est escrïee 
Et dist : « Dous Diex ! merci ! merci ! 
Se de pooir as point ici, 
Vers moy ne soies si eschars 
Qu'endurer daignes que ma chars, 
Qui ne connut onques c'un homme - 
Ce fu l'empereour de Romme, 
Qui a grant tort m'a escillie - 
Par ces ribaus soit avillie. 
Dous Diex ! doz Diex ! ce dist la dame, 
Se delés toy se seoit m'ame 
Et mes cors ci gisoit toz mors, 
Se veïsse ces vilains ors 
Touchier ma blanche char polie 
Poul malvaistié ne pour folie, 
Se vaurroye je jus descendre 
Pour d'aus ma nete char desfendre. » 
Cil en cui n'a point de pitié, 
Point de douceur, point d'amistié 
Lors la traïnent par les treces 
Et se li font tant de destreces, 
Tant de doleur, tant de contraire, 
Si haut la font crïer et braire 
Retentir fait tout le bosquaige. 
Tant par est plaine de grant rage 
Pour peu de duel ne crieve et fent. 
Quanqu'ele puet d'aus se desfent, 
Mais sa desfence petit vaut, 
Car li larron fossier ribaut 
Grans colz li donent et grans flas 
Et si li destraignent les bras 
A lor durs poins - qu'arde maus feus ! - 
Li sans li saut en mout de leus 
Par mi les ongles fors des mains. 
« Certes, fait ele, c'est dou mains, 
Vos ne m'arez conquise a piece ! 
Ainz en tenra chascuns sa piece 
Et ainz iere toute esbraonnee 
Que ja vos soye abandonnee. 
Dous Diex ! doz Diex ! ce dist la dame, 
Garde que ceste lasse fame 
De ces ribaus ne soit soillie. 
Tant m'ont batue et tant roillie 
De toutes pars en saut li sans. 
Onques nule garce de chans 
Si vielment mais ne fu detraite. 
Diex, qui t'espee as toz jors traite 
Pour desfendre touz tes amis, 
Desfen de ces deus anemis 
Par ta douceur ma chasteé. 
He ! tres doz Diex, fait ele, he ! he ! 
Par ta douceur, sousfrir ne daigne 
Ma chasteez brist ci ne fraigne. » 
Lors se rescrie a sa vois clere : 
« He ! douce virge, douce mere 
Qui Dieu portas en tes doz flans, 
Sequeur me tost, il en est tans. 
Prie ton fil qu'il me sequeure : 
Il m'est avis que trop demeure. » 
Li tres doz Diex, li tres doz pere 
Qui a sa douce sade mere 
Tramist l'archangele Gabrïel 
Et Susannam par Danïel 
De mort honteuse delivra, 
L'empeeris conseil livra. 
Li tres doz Diex ne voloit mie 
Que violee fust s'amie 
N'espandus fust li sans royauz 
Par les deus cuivers desloyaus, 
Car il avint que Diex de Rome 
Un mout haut prince, un mout preudome, 
Ramenoit de pelerinage. 
Par la forest, par le bosquage 
Passe a mout riche compaingnie. 
L'empeeris a bien oïe, 
Qui si haut crie et si haut brait 
Bruire et tentir tout le bos fait. 
Cele part point, cele part broche, 
N'espargne bois, buisson ne roche, 
Mais quanqu'il puet le destrier point. 
Ja n'i venra, ce croy, a point 
Se li doz Diex mout tost nel mainne, 
Car ja la lasse pert l'alainne. 
Li dui ribaut si la destraignent 
Pour un petit qu'il ne l'estaignent. 
Li princes point, li princes broche ; 
De chevaliers une grant troche 
Aprés lui poignent tout fendant 
La ou la vois vont entendant. 
Les larrons voient, qui encores 
Par les treces blondes et sores 
Traïnoient l'empeeris. 
Se ne fust li Sains Esperis, 
Honnie fust par estevoir. 
Ne se pooit mais removoir 
Ne traire pié ne main a li. 
Au besoing ne li failli 
Cele qu'avoit tant reclamee 
Et tant servie et tant amee. 
Li chevalier, quant l'ont veüe, 
Mout grant pitié en ont eüe. 
Pour la biauté, dont tant i voient, 
Tenrement pleurent et larmoyent. 
Les deus ribaus ont si bleciez 
Que mors les ont et depieciez. 
Ainsi la dame est delivree 
Qui a grant honte estoit livree. 
Lors prent li princes a enquerre 
Dont ele est nee et de quel terre, 
Ou ele va ne qu'ele quiert. 
De chief en chief tout li enquiert, 
Mais la saintisme crestïenne, 
Qui a la gloyre terrïenne 
De tout en tout dist « cuite, cuite, » 
Celee s'est comme recuite. 
« Sire, ce dist la sainte dame, 
Je sui une mout povre fame 
Qui par cest bois ici passoye. 
Nul mal a faire ne pensoie 
Quant m'asaillirent ci dui homme. 
Morte m'eüssent, c'est la somme, 
S'amené ne vos eüst Diex. 
- Certes, fait il, ce fust grans diex, 
Car il me samble et est avis 
A vo biau chief, a vo biau vis, 
A vo biau cors, qui tant est gens, 
Qu'estraite estez de hautes gens. 
- Biaus dous sire, ce dist la dame, 
Souvent a assez povre fame 
Envoie Diex assez biauté. 
Por Dieu et pour vo loiauté, 
Biaus tres doz sires, je vos proy 
Que vos aiez pitié de moy 
Et getez fors de cest bosquage. » 
Cielz qui gentilz est de corage 
Mout grant tenror en a au cuer. 
« Certes, fait il, ma douce suer, 
Je vos menrai avec ma fame, 
Qui est ausi mout bele dame. 
En ses chambres la servirés, 
Un nostre enfant noz norrirez, 
Qui mout est biaus, doz et seris. » 
Lors l'encline l'empeeris 
Tout em plorant et dist : « Biau sire, 
Mout dites bien - Diex le vos mire ! - 
Mais je vos pri de rnout doz cuer 
Que ja pour Dieu a nesun fuer 
N'endurt vostre grant cortoysie 
Que nus me face vilonnie. 
- Par saint Pierre, fait il, de Romme, 
En ma cort n'a nul si haut homme, 
Nez mon frere, n'en alast fors 
S'il vous faisoit ne que mon cors. 
- Sire, ce respont la roÿne 
En souspirant, la teste encline, 
Diex et sa mere le vos rendent ! » 
Montee l'ont, plus n'i atendent. 
Leur chemin tiennent et leur voie, 
En lor païs viennent a joie. 
Li haus hom, et il et sa fame, 
L'empeeris, l'estrange dame, 
Pour sa biauté mout conjoïssent 
Et mout l'onneurent et chierissent 
Pour son senz et pour son savoir. 
Et la lasse est d'aus bien a voir 
Si tres soutilz, si tres maniere 
Plus prisent li et sa maniere 
Que fame c'onques mais veïssent. 
Et riche et povre la chierissent. 
De biau parler est si aprise 
Que chascuns l'aimme, honeure et prise. 
Mout l'aimment tuit et fol et sage. 
Li sages clers dit en sa page : 
« Qui saigement et bel parole 
Amer se fait par sa parole. » 
Et Salemons dist es Proverbes 
Qu'ameres bouches et acerbes 
Les pluiseurs guillent et deçoivent, 
Et par eles maint mal reçoivent. 
Bouche parliere, bouche fole 
Li et autrui tue et affole. 
Cele ou n'a point de fiel amer 
Chierir se fait et mout amer. 
Si douce bouche a la roÿne 
N'est hom ne fame qui haïnne 
Portast a si tres douce dame. 
Et s'avient il trop peu de fame 
Langue poignant n'ait comme foisne. 
Les pluiseurs ont mestier de droisne, 
Mais nul mestier n'en avoit ceste. 
De li la dame fait grant feste 
Plus que de toutes ses puceles, 
Dont en ses chambres a de beles. 
Mais leurs biautez toutes esface 
Li plaisans vis, la plaisans face 
De la lasse, de l'esplouree 
Qui ja le tiers est esflouree. 
N'est pas merveille se marcist 
Face que joie n'esclarcist. 
La dame tant la prise et aimme 
Que compaingne et sereur la claimme. 
Son seul enfant li donne et baille : 
N'ot onques mais si riche baille 
Tel baiasse ne tel meschine. 
Autant en pense la roÿne 
Con s'en ses flans l'eüst porté. 
Auques le cuer a conforté, 
Et par ce mipartist ses dieux 
Qu'avis li est que li doz Dieux 
S'ame esmerer vielt et florir 
Por faire a povreté morir. 
Ele seit bien de verité 
Que Diex aimme tant povreté 
Qu'il meïsmes povres volt estre. 
Sa conversatïon, son estre 
Mout durement prise li sire. 
Les autres puceles voit rire, 
Aler as baus et as karoles 
Et contenances faire foles, 
Mais ele ne se vielt mouvoir ; 
Le plus dou jor par estevoir 
Est en moustier et en chapele, 
Ou loe Dieu, prie et apele. 
De ce li sires s'esmerveille 
Qu'as autres point ne s'apareille, 
Qui deus et deus s'entracompaignent, 
Qui se vernicent, qui se paignent, 
Qui se farteillent et qui s'oingnent, 
Qui s'acesment et qui se joingnent, 
Envolepent et appipoudent, 
Qui musetent, chifflent et godent 
As chevaliers aval les sales. 
Plus volentiers vest robes sales 
Que festiveuz robes ne face. 
De larmes plus leve sa face 
Qu'ele ne face d'yaue rose. 
Mout plus volentiers est enclose 
En un moustier la sainte fame, 
Devant l'ymage Nostre Dame, 
Qu'ele ne voist veoir karoles. 
Vanitez n'uyseuses paroles 
Eschive et fuit a son pooir. 
Entre deus iex ne quiert veoir 
Homme qui die lecherie 
Ne beit a nule vilonnie. 
Ele a grant droit, que par mi l'uel 
Puet on conoistre auques le weil 
Et de la sage et de la fole. 
Quant iex de fame souvent vole 
Vers le fol homme qui l'esgarde, 
Ele a mestier de bone garde. 
La roÿne par son esgart 
Ne moustre mie c'on l'esgart. 
Si simple esgart, qui bien l'esgarde, 
Dïent que s'ame son cors garde. 
Si oel sont symple et vergondeuz, 
Dire nul mal ne puet on d'euz. 
Tant est de sainte contenance 
Qu'a Dieu amer toz ciaus avance, 
Escite et point a tous biens faire 
Qui bien remirent son affaire. 
Mais anemis, qui maint mal seit, 
Qui le mal aimme et le bien heit, 
De li tenter se rapareille. 
Se Diex encor pour li ne veille, 
Toutes voies la vielt brisier : 
Soufler revient et atisier 
Un feu si tres grant et si grief 
Et si ardant qu'en terme brief 
Ou sa chasteé brisera 
Ou toute vive la fera 
Ardoir en feullee et en cendre, 
Noier ou enfoïr ou pendre 
Ou a fors keues de chevaus 
Traire, sachier par mons, par vax. 
He ! dyables, com iez cinceus, 
Con grant envie as de toz ceus 
Qui vivre weillent chastement 
Et Dieu servir honestement. 
Ta grans versusce, ta malice 
Les chastes cuers point et entice 
Jor et nuit a luxurïer. 
Mout iez joians quant conchïer 
Puez ou chaste home ou chaste fame, 
Mais ciaus qui aimment Nostre Dame 
Et avoir sevent chaste cuer 
Decevoir ne pués a nul fuer. 
Voir, qui sans cuer de cors est chastes 
Tost est venchus s'un peu le hastes. 
A envis est la chars tensee 
Se li cuers n'a chaste pensee. 
L'empereris, la sainte fame, 
Chaste iert de cuer, de cors et d'ame. 
Por ce ne la peut varïer, 
Tant la seüst bien tarïer, 
Li enbraserres de luxure. 
En chasteé mist si sa cure 
Com ors recuis fu esmeree 
De cuer, de cors et de pensee. 
La ou manans ert la roÿne, 
La lasse dame, l'orphenine 
Qui norrice ert d'autrui enfant, 
Un chevalier avoit manant 
Qui mout ert biaus et envoisiés, 
Renommez d'armes et proysiez. 
Au signeur ert frere germains. 
Le vis, le cors, les bras, les mains 
Souvent remire de la dame. 
Ainz mais ne vit si bele fame, 
Ce li tesmoigne ses corages. 
Con cil qui cuide estre mout sages 
Biau la salue et aparole 
Et mout la tente par parole 
Et par moz covers et soutilz. 
Cele qui pas n'est enfantilz 
Por son frere mout le deporte 
Et plus d'un autre honeur li porte 
Et dit con dame bien aprise 
Qu'ele mout l'aimme et mout le prise. 
Cilz qui amors fait foloyer 
Cuide pour ce qu'ele otroyer 
Tout maintenant s'amor li doye ; 
Bien pres en cuide estre a deus doye, 
Mais loins en est plus de mil aunes. 
Enfantis est ses bez et jaunes 
Quant s'amor pour ce cuide avoir 
Que la dame par son savoir 
Biau pour son frere l'aparole. 
Pieç'a que de bele parole 
Liez et joians est li musars. 
Il est assez de telz buisnars 
En cui il a tant de folie, 
S'une parole un peu polie 
Leur respont une bele dame, 
Qu'il cuident bien, foy que doy m'ame, 
Qu'a envers l'aient ensachiee 
Et, s'il la boutent, que luez chiee. 
De fol foleur, de cuir corroye. 
Assez, par saint Florent de Roye, 
I a de celes qui a voir 
Sevent mout bien par leur savoir 
Et tenir les faus et les sages, 
Qui nes cuers ont et nes corages. 
Tele au siecle fait bele chiere 
Qui mout se tient et nete et chiere 
Et plus a envis mesferoit 
C'une beguine ne feroit. 
Si faite estoit l'empeeris : 
Uns moz avoit doz et seris 
Dont se faisoit amer au monde 
Et s'ert plus qu'ors et nete et monde. 
Cielz qui son cuer en li a mis 
De grant foloir s'est entremis, 
Quar ne qu'il puet ou ciel monter 
Ne la puet vaintre ne donter. 
N'estoit pas simple ne folete. 
Ausi com a vielle fauvete 
Mauvais brillier faisoit a li. 
A cest oisel a il failli, 
En autre liu voist oiseler, 
Dosnoyer et damoyseler ! 
Ovides dist que cele est chaste 
Que nus ne prie ne ne haste, 
Et il dist voir, par Nostre Dame ! 
Tele a renon de preudefame 
A cui li piez tost glaceroit 
Qui un petit la chaceroit, 
Mais ceste ci ne puet glacier, 
Tant la sache nus dechacier. 
De bon renon est cele a force 
Que nus ne prie ne n'esforce : 
De bon renon est maugré sien 
Cui nus ne prie ne c'un chien. 
Maugrez en ait et males graces 
Cele qui a froncies faces, 
Le col ridé et creceli 
Se nus nul mal ne dit de li ; 
Cui viellece a le front froncié 
Maugrez en ait s'a renoncié ; 
Mais ceste doit estre aouree 
Qui tant est bele et enflouree 
Que chascuns prie et chascuns haste 
S'ele se tient nete et chaste. 
Bons grez en ait l'empeeris, 
Et garde en soit Sains Esperis, 
En plainne fleur qui si se garde 
Qu'avoir ne puet de nului garde. 
Mielz vieut c'om l'arde, noit ou pende 
Sa chasteé que ne desfende. 
Li chevalicrs mout s'entremet 
De li proyer, mout li promet, 
Mout l'asproie, mout la requiert, 
Et, quant il voit que rien n'aquiert 
N'a lui ne la puet ademetre 
Ne par doner ne par prometre, 
Par plaindre ne par dolouser, 
Lors la vielt prendre et espouser. 
A force vielt que soit sa fame, 
Se la fera contesse et dame 
De grant terre et de grant païs. 
La dame voit qu'est folz naïs 
Quant a force la vielt avoir. 
Lors vielt user de son savoir. 
Bien voit que parole polie 
N'a mestier contre sa folie. 
Lors li a dit la sage dame 
Qu'ele s'amie ne sa fame 
Ne sera ja pour rien qu'il die ; 
Trop par est plains de vilonnie, 
Trop par est folz, trop par est lourdes 
Quant il ne lait ester ses bourdes, 
Car de lui n'a talent ne cure ; 
Trop longue toile bat et cure 
Et longuement paie la bee 
Quant a li pense et a li bee ; 
Sache tres bien qu'ele a nul fuer 
Ne sa pensee ne son cuer 
N'aploieroit a li amer, 
Ainz se lairoit noier en mer ; 
Ses prïeres et son tans pert, 
Ce li dit bien tout en apert, 
Ne ja de ce ne tiegne conte, 
Car ne penroit ne duc ne conte. 
Cielz qui plains est de grant derroy 
Et plus valoir cuide d'un roy 
Mout grant desdaing a en son cuer 
Quant ele ensi le rue puer 
Et quant vers lui si se tient chiere 
Que biau samblant ne bele chiere 
N'en puet mais traire ne sachier 
Ne que s'il ert fielz d'un vachier. 
« Dame, fait il, grant tort avez 
Quant un haut home destravez. 
En cest païs n'a haute dame, 
Se la voloie penre a fame, 
Qui n'en eust grant joie au cuer, 
Mais je pour vos les jet si puer 
Toutes nes pris un grain de baie. 
- C'est bon, fait ele, or joue baie 
Et tume devant l'oriwel. 
Je voi mout bien qu'au poliwel 
M'atirrïez se je voloie, 
Mais ainz noier voir me lairoie. » 
Li chevaliers forment s'aïre 
Quant tex paroles li oit dire. 
« Certes, fait il, bien doivent estre 
Ces riches dames de riche estre 
Fieres, cointes et desdaingneusez 
Et despisanz et desponeusez 
Quant une povre chamberiere 
Tant despisanz est et tant fiere. 
- Sire, ce dist la sainte dame, 
Pour ce se je sui povre fame 
Ne doi je pas m'ame despire 
Ne que la dame d'un empire. 
Li povre homme et les povres fames 
Autant amer doivent lor ames 
Et d'aux sauver penre conroy 
Autel con roÿnes ou roy. 
Les pauvres gens ne heit pas Diex. 
Ausi grant droit ont es sainz cielz 
Li orphenin, li orphenines 
Com ont li roy et les roÿnes. 
Tant de douceur a Diex en lui 
Pour povreté ne heit nului, 
N'a lui, telz est mes eschians, 
N'est nus povres ne mendians 
Se cielz non qui mal quiert et chace 
Et qui mal fait et qui mal brace. 
Cielz est bien povres cui Diex heit, 
Qui rien ne vaut ne rien ne seit. » 
Quant cil ne seit plus que respondre 
Pour l'abaubir, pour le confondre, 
Au jargonner et au mesdire 
Se prent et li commence a dire : 
« Mout apert bien, dame, a vostre estre 
Qu'esté avez soignanz a prestre 
Ou fame a aucun guileour 
Ou clerjastre ou preecheour, 
Qui preechier savez si bien. 
En vo baston ont mors maint chien 
Et maint païs avez fusté. 
Endormi et embuleté 
Avez maint clerc et maint provoire. 
A maint marchié, a mainte foire 
Desployé avez vos buiriaus. 
Ne cuit fame dusqu'a Muriaus 
Tant saiche guille con vos faites. 
Vos estes dame des parfaites, 
Des pappelardes, des beguines. 
Se contesse estïez de Guines, 
Se faites vos trop le norroys ! 
Nos empereres et nos roys 
Deüssent estre vostre oier. 
Je ne vous sai tant biau proyer 
Ne moy tant metre en vostre esgart 
C'un biau souris n'un biau regart 
N'un biau samblant en puisse avoir. 
Croire ne puis pour nul avoir 
Que trop de guille n'ait en fame 
Qui regarder ne vielt nule ame, 
Qui si se tient et coie et symple. 
Certes telz vos voit soz la guimple 
Qui mout pau seit que vos pensez. 
- Sire, fait ele, mes pensez 
Seit Diex mout mielz que nus ne face : 
Diex voit ou cuer, hons en la face ; 
Diex voit le cuer, le vis li hom. 
Diex, qui seit bien m'entencïon, 
Milleur me face vos ne dites. 
Si me consaut Sains Esperites, 
De telz paroles peu me chaut, 
Car ne me font ne froit ne chaut. 
De telz erluses petit m'est. 
Diex seit mout bien quex chascuns est. 
Foi que je doi la bele dame, 
Vostre ami ne vostre fame 
Ne serai ja jor que je vive ! 
De grant nïent, de grant widive 
Et tempre et tart vos debatez 
Et trop froit fer certes batez. » 
Ainsi la dame se desfent 
Envers celui qui crieve et fent 
Quant il a chief n'en puet venir. 
Ce le par fait tout desenir, 
Ce le tue, ce le confont, 
Ce li remet le cuer et font 
Que par samblant si le desdaingne 
Que nes l'ueil torner ne li daingne 
N'enbatre en liu n'aler en voie 
Ou le choisisse n'ou le voye. 
Pechiez si l'engigne et deçoit 
C'une haine [l. haïne] li conçoit 
En son corage si tres grant 
Que jor et nuit est mout engrant, 
Si com dyables li entiche, 
De proupenser aucun malice, 
Aucun engien, aucun affaire 
Par coi la puist faire desfaire. 
« Certes, fait il en son corage, 
Mout doi or estre plains de rage 
De cele truande avolee, 
Qui çaiens vint toute adolee, 
Qui si me despit et desdaigne 
Que nes regarder ne me daigne 
N'acointier ne daigne nul homme 
Ne que l'empeeris de Romme. 
Je la ferai en une flame, 
Se j'en devoye perdre m'ame, 
Ainz demain vespre graïllier. 
Mar m'ose, voir, tant avillier 
Et mar s'amor m'a refusee ! 
Ne me pris mie une fusee 
Se tant ne fas que vive l'arde, 
La truande, la pappelarde ! 
Ardoir doit on fame et larder 
Qui ne daigne home regarder. » 
Or entendez, ne vos anuit, 
Que li maus lerres fist la nuit 
Par l'escitement l'anemi, 
Qui espris l'ot et embrami. 
Coiement vint au lit la dame, 
L'empeeris, la sainte fame, 
Qui son neveu par grant solas 
Tient en dormant entre ses bras. 
Un coutel trait de bonne forge, 
Au valeton colpe la gorge. 
Le coutel a coyement mis, 
Si com li dit li anemis, 
Es mains la sainte empeeris. 
Cielz qui malignes esperis 
Mainne et conduit en sa grant couche, 
Quant ç'a bracié, mout tost se couche. 
E ! Diex ! com a mal esploitié ! 
Il a pis fait de la moytié 
Ne fist Chaÿns, si com moy samble. 
Cist en vielt deus tüer ensamble, 
Mais fors qu'Abel n'ocist Caÿns. 
Li siens murtres fu fins saÿns 
Envers cestui, qui bien i garde. 
Cist l'enfant tue pour la garde, 
Qu'il vielt qu'aprés resoit ocise, 
Et ce le mal croist et atise 
Qu'a un caup tüer ne vielt mie 
L'empeeris, la Dieu amie, 
Ainz vielt que ses cors biaus et gens 
Soit tormentés voiant les gens. 
En li tormenter et destruire 
Se vielt li leres mout deduire. 
Chaÿm Abel tue en veillant, 
Cist son neveu tue en dormant. 
Chaÿm Abel tout seul ocist, 
Deux a un colp en tue cist. 
Tant est crüelz cist omecides 
Nes dou retraire est ce grans hydes. 
La sainte dame, quant s'esveille, 
Mout s'esbahist, mout s'esmerveille 
Quant sent son lit et sent son flanc 
Ensanglenté et chaut de sanc. 
Quanqu'ele puet en haut s'escrie : 
« Diex ! Diex ! Diex ! Diex ! sainte Marie ! » 
Li sires saut et saut la dame. 
Alumer font, la lasse fame 
En son lit truevent maintenant, 
Le coutel en sa main tenant. 
En cler sanc est toute waee. 
L'enfant truevent geule baee 
Entre ses bras tout depichié. 
Si noyrement sont correchié 
Il ne fait mie a demander. 
Ne convient pas les gens mander : 
Trop en i vient en peu de terme. 
Maint cri i a et mainte larme, 
Maint chevel rout, maint poing detors. 
Li sires crie com uns tors 
Et tel duel a ne seit que face. 
La dame esgratine sa face 
Et contre terre se flatist ; 
Si forment brait, si haut glatist 
Retentir fait tout le palais. 
De chevaliers, de clers, de lais 
Tel noyse i a qu'a pluiseurs samble 
Tous li païs en crolle et tranble. 
Plus grant doleur ne vit mais ame. 
L'empeeris, la lasse dame, 
De ce que voit si s'esmerveille 
Qu'a painnes seit se dort ou veille. 
Tant honteuse est, tant esbahie 
Ne seit la lasse qu'ele die. 
Pueples akeurt de toutes pars. 
Li pluseur dïent qu'a lupars 
Et a lyons soit luez jetee. 
Autre redïent qu'ert betee 
Et traïnee aval la vile. 
Auquant redïent : « Par saint Gille, 
Mais toute vive l'enfuece hon ! 
De mautalent, de sanmueçon 
Forsenez iert ancui li sire 
S'on ne refroyde sour li s'ire. 
De duel morront sires et dame 
S'ele n'est arse en une flame 
Et tost livree n'est a mort 
Pour l'enfant qu'a murtri et mort. » 
De l'ardoir sont pluiseur engrant ; 
Li autre en ront pitié mout grant, 
Tenrement pleurent et souspirent 
Et mout leur poise qu'ainc la virent. 
Pour son biau cors qui tant est gens 
Pitié en ont piteuse gens. 
Li murtriers qui fait la dorveille 
Au lit aqueurt, mout s'esmerveille 
De ce qu'il voit par son samblant 
Au coutel a pointe sanglant. 
« Laronesse ! fait il, murtriere ! 
Bien pert qu'avez esté routiere 
Et mainte geule avez colpee, 
Mainte eglyse arse et desrobee, 
Mains murtres faiz et mains malices. 
Frere, frere, trop fustes nices 
Et trop folement esploitastes 
Quant en vos chambres entoytastes 
Tel ribaude, tele avolee, 
Qui portee a verge pelee 
Plus de set ans par le païs. 
Frere, bien fustes folz naïs 
Quant vos chaiens la herbergastes 
Et quant mon biau neveu livrastes 
A tele ribaude fossiere. 
Certes a faire la fosse ere 
Ou maintenant ert enfoïe. » 
Lors l'a par les treces saisie, 
Desoz ses piez la jete et rue ; 
Pour peu qu'il ne l'ocist et tue 
Tant la hurte, tant la debat. 
« Frere, fait il, sanz nul debat 
Faites le feu tost alumer, 
Se la me faites ens tumer. 
Ou on l'enfuece toute vive 
Ou vos pour Dieu sour cele rive 
La me laissiez en un coler 
Traire aprés moy et decoler. 
S'il ne vos siet, par mons, par vaus 
As fors keues de mes chevaus 
Soit traïnee si grant piece 
Que la bouele en saille et chiece, 
Adont jetee soit as chiens 
S'orde charoigne en un ort fienz. » 
Tant a anui, honte et contraire 
Ne seit que dire ne que faire 
La dolante d'empeeris. 
En souspirant a moz seris, 
De tout son cuer, de toute s'ame 
Requiert et prie Nostre Dame 
Par sa douceur que la sekeure. 
Ele n'atant mais fors que l'eure 
Qu'ele soit arse ou traïnee. 
Mout est dure sa destinee. 
Si grant honte a de grant pooir 
Regarder n'ose ne veoir 
Entre deus ielz ne fame n'omme. 
La mere Dieu qu'ele renome 
Si doucement dedens son cuer 
Endurer ne puet a nul fuer, 
Pour ce que tant de li li menbre, 
Qu'ele i perde vie ne menbre. 
La lasse a tant de honte et d'ire 
Ne puet parler n'un seul mot dire, 
Ainz a tel hide et tel freür 
Et de la mort si grant peür 
Que tous li cuers li faut et tranble 
Et si biau menbre tuit ensanble. 
La grans douceurs de Nostre Dame, 
Qui au besoing ne faut nule ame 
Qui de cuer la prit et requiere, 
Le cuer sa dame en tel maniere 
De si tres grant douceur esprist 
Que grans pitiez de li li prist. 
« Sire, sire, ce dist la dame, 
Pour Dieu de ceste lasse fame, 
Qui honte a tant eüe ci 
Aiez pitié par vo merci. 
Se nostre enfant noz a ocis, 
Un ausi bel com estoit cis 
Noz puet bien Diex, se lui plaist, rendre. 
L'ardoir, l'enfoïr ne le pendre 
Ne lo je pas, biaus tres doz sire. 
Diex pardona sa mort et s'ire, 
Et noz li pardonons la mort 
De nostre enfant que noz a mort. 
Biau doz sire, par Nostre Dame, 
Ele par est si bele fame 
Et si doucement m'a servie 
Que j'a sa mort ne m'acort mie. 
Puis que Diex l'a si bele faite, 
Ja ne sera par noz desfaite. 
Trop grans pitiez est quant s'est mis 
En si biau cors li anemis. » 
Quant voit li sires que sa fame 
A tel pitié de cele dame, 
Mout grant pitié en a eüe, 
Mais luez l'eüst arse ou pendu 
S'il en volsist croire son frere. 
Mout aigre sausse et mout amere 
Destrempee a li las a s'ame. 
Li sires fait prendre la dame ; 
Droit a la mer la fait conduire 
Pour ce qu'il vielt qu'en vivant muire. 
Un maronnier qui est au port 
Fait commander que tost l'emport 
En une terre si sauvage 
Qu'ele n'entende nul langage 
Et que ja mais n'ait un bon jor. 
Menee en ont sanz nul sejor 
La lasse dame, la frarine, 
Tout debatant sour la marine. 
Li maronnier sanz ademise 
En lor nef l'ont volentiers mise 
Pour ce qu'ele est si bele dame. 
D'ire et de duel la lasse fame 
Ses blondes treces tyre et ront. 
Pluiseur dïent qu'il la ferront 
S'ele ne lait son duel affaire. 
Grant pitié ont de son affaire. 
En haute mer quant sont venu, 
Mout grant plait ont entr'aus tenu 
De la biauté de cele dame. 
« Par le cuer biu, si bele fame 
Ainc mais, font il, ne fu veüe ! 
De ses regars, de sa veüe 
Devons noz estre tuit refait. 
Se nos voloirs volentiers fait, 
Mout i arommes grant deport 
Ainz que viengnommes mais a port. 
Plus est polie et plus deugie 
Et plus blanche que nois negie. » 
Li ullage, li maronier, 
Li desloial, li pautonier, 
Entor li viennent tout ensamble. 
« Dame, font il, si com nos samble, 
Mout est dure vo destinee, 
Et nequedent bien assenee 
Estes pour voir, n'en doutez mie, 
Se volez estre nostre amie. 
Se toute aaise estre volez, 
Baisiez chascun et acolez 
Et chascun faites son deduit. 
Ne sonz pas plus de set ou d'uit 
Qui de la nef somes li maistre : 
Se vos de noz bien volez estre, 
De toz les autres n'arez garde. » 
En souspirant le ciel esgarde 
La dolante d'empeeris. 
« He ! fait ele, Sains Esperis, 
Quant finera ceste hataille ? 
Ne vois en liu c'on ne m'assaille. 
Ne puis durer n'en mer n'en terre, 
Chascuns d'amors me vielt requerre. 
Par ma biauté sui mal detraite. 
Diex, mielz vausisse que contraite 
Faite m'eüssiez ou mesele 
Que si polie ne si bele. 
Se plus n'avoye d'amertume 
Que de la mer qui saut et tume, 
S'est mes cuers tous amertumez 
Et en peür de mort tumez, 
Et par mi ce me vielt amer 
Chascuns d'amere amor en mer. 
Par tout m'assaut amors amere. 
Mar conceüe fui de mere ! » 
Ce dist li maistres de la nave : 
« S'estïez dame de Souave, 
De Bloys contesse ou de Soissons, 
Se faites vos de vos poissons 
Et grant chierté et grant dongier. 
Ja vos ferai en mer plongier, 
Se devenrez loutre ou plongons 
Se tuit en vos ne noz plongons. 
Et pour ce que noz refusez, 
Se devoit estre toz usez 
Et vostre cors et vostre chars, 
N'en serai je ja mais eschars 
Que tuit n'en aient, un et autre. » 
Si compaignon, li felon viautre 
Respondent tuit : « De qu'est or ce, 
Maugrez son nez et tout afforce 
En ferons nos noz volontez ! » 
Pour assevir leur dolentez, 
Pors l'ont saisie tuit ensamble 
Et tant qu'a force, ce me samble, 
Morte l'eüssent et honnie, 
Mais endurer ne le volt mie 
Li debonaires Jhesu Cris. 
Pour ce que brait a si haus cris, 
Un en i eut qui s'escria : 
« Pour Dieu, signeur, qui tout cria, 
N'esforchiés mie cele dame, 
Car mout pert estre haute fame. 
Lassus ou ciel siet la grans garde 
Qui nous et tous nos fais esgarde 
Et jor et nuit, et tempre et tart : 
Se tant par estes fol witart 
Et pechié faites tant amer 
Que l'esforciez ensi en mer, 
Tous vos transgloutira la mers, 
Car telz pechiez est trop amers. » 
Li maistres d'aus adont parla, 
As notonniers dist : « Laissiez la ! 
Povre deduit a cil, par m'ame, 
Qui vielt avoir a force fame. 
Par les sains de Coustantinoble, 
Dame, fait il, trop estes noble 
Et, puis que vos tant estes cointe, 
La parteüre et la desjointe 
Or entendez que je vos faz : 
Ou vous faitez tous Inos soulas 
Et nos deduis tout lïement 
Ou orendroit isnelement 
Faites en mer le saut au chien. 
Se m'en desditez, sachiez bien, 
Je vos ferai com ours beter 
Et par les piez en mer jeter. » 
Cele qui a si saige cuer 
Que le cors heit et jete puer 
Pour bien amer et sauver l'ame 
Plourant deprie Nostre Dame 
Que la sekeure et la consaut. 
« Or tost, font il, faites le saut 
Ou lïement ou volentiers 
Toz nos voloirs faitez entiers. 
Assentez vos a nous amer 
Ou vos bevez toute la mer. » 
Adont respont a moz seris 
La dolante d'empeeris : 
« Par Jhesu Crist et par sa mere, 
Vostre amors m'est si tres amer, 
Si tres salee, si saumuire 
Qu'assez veil mielz qu'a un saut muire 
Et que noïe soie en mer 
Que je m'assente a vous amer. 
J'aim assez mielz que mers m'engloute 
Vo soignanz soie ne vo gloute. 
Assez m'acort mielz a noyer 
Que Dieu guerpir ne renoyer. 
Je ne sui pas si fannoïe 
Que pour peür d'estre noÿe 
Mon creator m'ame renoit 
Et en ordure mes cors noit. 
- Por les denz bieu ! font cil ulage, 
Cele fresaie, cele drage, 
Jetons en mer isnelement. 
Espoir par son sermonement 
Cuide que nos talens changons. 
Ele nos tient toz pour changons, 
Pour enfantilz et pour buisnars. » 
Lors la prendent de toutes pars 
Par les piez, par les treces blondes ; 
Jeter la welent seur les ondes. 
La lasse crie, brait et pleure 
Et prie Dieu que la sekeure, 
Quar pour s'amor morte et alee 
Et noïe iert en mer salee. 
A haute vois la lasse fame 
Reclaimme et prie Nostre Dame 
Qu'ele de s'ame prengne cure, 
Qu'au cors la mers iert sepulture. 
La mere Dieu, qui bien l'oÿ, 
Les maronniers si esbloÿ 
Et mist en aus tele freür 
De li noyer eurent peür. 
Li larron, li Deu anemi, 
Qui d'ire sont tout enbrami, 
Seur une roche qu'ont veüe - 
La frarine ! la durfeüe ! - 
Si crüelment l'ont fors rüee 
Pour peu ne l'ont morte et tüee. 
Criant la laissent sour la roche, 
Atant s'en vont. De male broche 
Ait chascuns d'aus crevez les ielz ! 
De mort la laissent a plain pielz. 
Ses paumes bat, ses poins detuert ; 
Dire puis bien qu'en vivant muert, 
Car je croi bien que la chetive 
S'amast mout mielz morte que vive. 
N'est nus qui ja demander doie 
S'en vivant muert quant a deus doie, 
Voire a plain pielz, perçoit la mort. 
Avis li est que ja l'amort, 
Avis li est que ja la sente, 
N'ele ne voit voie ne sente 
Par ou ele li puist estordre. 
Ses poins a batre et a destordre 
En commence la lasse fame. 
« Dame, fait ele, dame, dame ! 
Virge, virge, virge sacree 
En cui fichie et aancree 
Toute m'amor ai tel piech'a, 
De tes dous iex regarde cha. 
Lasse ! de mort sui a plain pielz. 
Lasse ! lasse ! mais j'aim mout mielz 
Que mers me noit, que mers m'engloute 
Si sote fuisse ne si gloute 
Que fesisse si grant offensse 
Que je general ne despensse 
A ces gloutons de moy fesisse. 
Envers Dieu trop me mesfesisse 
Et vers le bon empereour 
Qui, par le larron murtreour, 
De s'amor m'a si esfachie 
Par tout le mont sui dechacie. 
Lasse ! lasse ! com mortel guerre ! 
Durer ne puis n'en mer n'en terre. 
Barons et terre et mers m'assaut. 
Or me desfende, or me consaut 
Et daint sauver sour ceste pierre 
Cilz qui en mer sauva saint Pierre. » 
Ensi la dolante escillie, 
Ensi la lasse perillie 
Son duel demainne sour la roche. 
Desesperance tant l'aproche 
Et duel demainne tant amer 
Pour un petit ne saut en mer. 
N'i a si parfait ne si fort 
Qui tost ne chaie en desconfort 
Et tost ne face aucun fol saut 
Quant fortune si fort l'assaut. 
L'empeeris siet sour la roche. 
De toutes pars la mers l'aroche, 
De toutes pars la mers l'assaut ; 
Si en bas tume et si haut saut 
Qu'avis li est que tous li mondes 
Acouvetez doie estre d'ondes. 
Souvent a Dieu crie merci. 
De faim a tout le vis noirci ; 
Bien a trois jors que ne mainga. 
Trestoz li cuers li desment ja. 
La fains l'ocist, mers la tormente. 
Plorant la lasse se demente. 
« Lasse ! fait ele, lasse ! lasse ! 
La fains m'ocist, la mers me lasse, 
Desqu'a la mort li fains m'assaut. 
Si pres de moy la mers resaut 
L'eure ne gart que m'acravent. 
De toutes pars resont li vent, 
Qui si me hurtent et debatent 
Pour peu qu'en mer jus ne m'abatent. 
Lasse ! lasse ! con grant bataille ! 
Ne voi riens nule ne m'asaille : 
Terre m'asaut par la defors, 
Mers transgloutir revieut mon cors, 
Fains me rasaut si par dedens 
Qu'ele me serre ja les dens. 
Lasse ! lasse ! ci me morrai. 
Ja de nului confort n'arai. 
Lasse ! se fuisse viaus a terre, 
Ja presisse mon pain a querre. 
Ainz qu'enduraisse si grant fain, 
Quesisse je, lasse, mon pain 
Avec les povres par les rues. 
He ! tres doz Diex, por quoy me rues, 
Pour quoy me jetes tu si puer ? 
Ja t'aim je tant de mon las cuer ! 
He ! lasse, lasse ! que dirai ? 
Tant de tourment et tant d'ire ai 
Pour un petit ne m'oci d'ire. 
Lasse ! lasse ! je puis bien dire 
Que li douz Diex me tente trop. 
Plus m'a tentee ne fist Job. 
Trop m'a tentee, c'est la somme. 
Empereriz fui ja de Romme, 
De tout le mont, lasse ! fui dame ; 
Or sui la plus chaitive fame 
Et la plus povre qui soit nee. 
He ! he ! fortune, quant montee 
M'eüs en haut, jus me tumas ; 
Le pis fait que tu puez tu m'as. 
En plus froit liu n'en plus amer 
Tumer ne me peüs qu'en mer. 
Trouvee en toy d'aversité 
Ai plus et d'imfortunité 
C'onques ne fisent tuit ensamble 
Tuit cil qui furent, ce me samble. 
Tant ai fort desconfort tu ne 
Me puez mais conforter, fortune : 
N'as mais pooir que pis me faces. 
Onques sains Job ne sains Wistaces 
Tant ne perdierent com j'ai fait. 
Cors et avoir pert tout affait. 
Assez petit m'est de l'avoir : 
S'un povre liu peüsse avoir 
Ou Dieu servise en ceste vie, 
D'avoir n'euïsse nule envie. 
C'est tout alé, ce ne puet estre. 
Lasse ! n'arai ne clerc ne prestre 
Par cui je soie confessee. 
Trop me par a Diex apressee, 
Trop me despit, trop me desdaigne 
Quant a la fin sousfrir ne daigne 
Que son saint cors recevoir puisse 
Ne sepulture mes cors truisse. 
Lasse ! la mers m'engloutira. 
Mes cors par mer flotant ira ; 
Ensevelis n'iert ne plourez, 
Mais de poissons ert devorez. 
N'arai baron, pere ne mere, 
Parent n'ami, sereur ne frere, 
Lasse ! par cui plouree soye. 
Se Dieu pleüst, de dras de soye, 
De chiers samis, de siglatons 
Ma chars, qui plus que nus matons 
Bele et blanche est, nete et polie, 
Deüst bien estre ensevelie. 
Lasse ! or ai dit trop grant wisdive. 
S'il plaist a Dieu que m'ame vive 
Par sa douceur lassus en gloyre, 
Ma char ne pris mie une poire. 
Li piteuz roys, li hiaus, li doz, 
En cui mes cuers est fichiez toz, 
Par les prïeres Nostre Dame 
En paradys daint rendre m'ame 
Louier et retributïon 
De la grant persecutïon 
Qui tant est granz et tant est dure 
Que mes las cors sueffre et endure. 
Ensi la lasse empeeris 
A piteus mos et a seris 
Jusqu'a la nuit s'est dementee. 
Lors l'a peürs si tormentee 
Que tous li double ses anuis. 
Li frois, li fains, la mers ! a nuis 
Si la tormentent pres s'en va 
Li esperites ne s'en va. 
« Dous Diex, fait ele a basse vois, 
Qui a paissïon en la crois 
Pour noz delivrer te livras, 
Qui Danÿelem delivras 
Et gardas ou lac perilleus 
Des crüeuz lyons familleus, 
Qui les enfans gardas aaise, 
Liez et chantans en la fornaise 
Et qui Jonam gardas sanz painne 
Trois jors ou ventre a la balainne, 
Soies garde de mon las cors 
Et, s'il te plaist, jete me fors 
Prochainnement de cest peril. 
Dame dou ciel, prie ton fil 
Que mon las cors povre et deget 
De ceste mer maint fors et get 
Et se me mete a tele rive 
Ou j'en quieté et en pais vive 
Et ou si bien servir le puisse 
Propice et doz m'ame le truisse. » 
La sainte fame en tel maniere 
En oroison et en prïere 
Toute la nuit a trespassee. 
Au point du jour est si lassee, 
Si sommeillanz, si fameilleuse, 
Si afflite, si doulereuse 
La langue mais ne puet movoir. 
La lasse adonc par estouvoir 
En soupirant s'est endormie. 
Tout en dormant tramble et fremie, 
Pleure, gemist, gient et lamente. 
Mais li sainz mugés et la mente, 
Li esglentiers, li lis, la rose 
Qui souef ieut seur toute chose, 
De s'oudeur sainte et glorïeuse 
Saoulee a la fameilleuse, 
La perilliee confortee, 
Releesciee l'amortee. 
Endormie est la perillie, 
Et Nostre Dame est esvillie. 
Or ai voir dite grant falorde 
Et mausseant et fole et lorde ! 
Onques ne fu la glorïeuse 
Ne soumillans ne pereceuse, 
Mais pour tous ciaus est esvillie 
Qui la prïent et ont prïee. 
Trop par ai dite grant merveille. 
La mere Dieu tout adez veille, 
Et jor et nuit la virge monde 
En esveil est pour tout le monde. 
S'ele dormoit une seule eure, 
Tous li mons ce desoz deseure 
Trebucheroit pour les mesfais 
Que noz faisons et avons fais. 
Mais pour ce ai dit qu'a soumillié 
Qu'ele m'a tout esmerveillié 
De ce qu'ele a tant enduré 
Que tant torment ont tant duré 
A la lasse qui tant endure 
De durté seur la roche dure. 
Nequedent bien sai sanz doutance 
Que pour sa grant perseverance 
Qu'ele voloit bien ataster, 
Ne se voloit mie haster. 
Avec tout ce puis encor dire 
Que Nostre Dame et Nostre Sire 
Et tempre et tart, et soir et main 
Adez la tinrent par la main, 
Ou autrement en nul endroit 
En tant perilz n'alast tant droit. 
Mervillier pas ne noz devomes, 
Qui pecheor et chaitif somes, 
Se li doz roys de verité 
D'aucune grant adversité 
Aucune fois noz daigne batre 
Un an ou deux ou trois ou quatre 
Quant endura que cil sains cors, 
Qui plus ert purs que n'est purs ors, 
Tant eut de tribulatïon. 
Diex sueffre parsecutïon, 
Ce dist la letre et fait savoir, 
A ciaus qu'il aimme plus a voir 
Ne fait a ciaux qu'il n'aimme mie, 
Et li peres bat et chastie 
Plus son enfant qui a sa grace 
Que celui cui il heit ne face. 
Ausi nos peres de lassus 
Ciaus qu'il plus aimme, ciaus bat plus. 
La letre dist bien et revele 
Cialz que Diex aimme, cialz flaele. 
En Dieu n'a point de desmesure ; 
Tout a compas, tout a mesure 
Et par raison fait quanqu'il fait. 
Envers noz point ne se mesfait 
De chose nule qu'il nous face. 
Folie quiert, folie chace 
Qui raison vielt de Dieu enquerre. 
Diex fait de nous con de sa terre. 
Si com li potiers sour sa roe 
Sa volenté fait de sa boe, 
Diex fait de tout a son plaisir. 
N'i a si bon com dou taisir 
Et d'esgarder et de veoir 
Sa signorie et son pooir. 
Diex ne fait riens ou n'ait raison, 
Ce doit savoir nes uns lais hon, 
Et s'a voir dire bien m'eslais, 
Peu voit li clers plus que li lais, 
Se trop n'est sages et letrés, 
Ou pooir Dieu n'en ses secrez. 
Li secré Dieu sont si estroit, 
Si jugement si par destroit 
Et si les fait ocultement 
Que dire puis seürement 
Peu plus dou lai i voit li clers, 
mais de ce sui sertains et fers 
Par la letre qui le m'ensaingne 
Que c'est eurs [l. eürs] et bonne ensaingne 
Et mout par est grans preus a l'ame 
Quant preudom a et preudefame 
Aucune fois adversité. 
Par trop avoir prosperité 
Ames perdues sont cent mile, 
Et cil et celes, par saint Gile, 
Qui ont adés prosperité 
N'onques n'ont mal n'aversité 
Savoir pueent par l'Escriture 
Qu'il sont en mout grant aventure. 
L'empeeris, la sainte dame, 
Bien dut avoir tres saintisme ame 
Quant tant sousfri d'aversité 
En si tres grant humilité. 
Or revenrai a ma matiere, 
Si vos dirai comment la mere 
Le grant signeur qui tout cria 
De tous ses maus la recria. 
Cele qui toz tans par coustume 
Est la douceurs, la souatume 
Qui adoucist et assouage 
Toute doleurs et tout malaige, 
Cele qui est l'estoile clere, 
Qui pucele est et virge et mere, 
Cele qui est la sainte voie 
Qui tous les siens ou ciel avoie, 
Cele qui est tant preus, tant forte, 
Qui tout conseille et tout conforte, 
L'empeeris a confortee 
Qui tant est triste et amortee. 
La douce virge pure et monde, 
L'empeeris de tout le monde, 
La mere au grant empereor 
Dont roy et conte ont tuit peor, 
A l'empeeris esgaree 
Seur la roche s'est demoustree 
Si tres clere, ce li est vis, 
De la clarté de son cler vis 
Toute la mers est esclarcie. 
« Pour ce, fait ele, bele amie, 
Que ton biau cors en chasteé 
As si tenu tout ton aé, 
Toutes tes tribulatïons 
Et toutes tes temptacïons 
Faillies sont et tresalees. 
Descouvertes et revelees 
Seront toutes les vilonnies, 
Les traïsons, les felonnies 
Qu'a mout grant tort cil faites t'ont 
Qui ja pourri mesel en sont. 
Pour ce que tu ne cuides mie 
Ce soit fantosme que je die, 
Si tost com ierez esvillie, 
Toute seras joians et lie 
Et soëlee et repeüe 
De ce que tu m'aras veüe. 
Or te refai si de ma face 
Que ja mais fains mal ne te face. 
Que mielz te soit de ma venue, 
Que saichez bien que m'as veüe, 
Si tost com tu t'esvilleras, 
Une sainte herbe trouveras 
Souz ton chief cui donrai tel grace, 
Tele vertu, tele efficace 
Tuit li lepreuz qu'en donras boire 
Ou non la mere au roy de gloyre 
Gari seront et aligié, 
Ja si fort n'ierent agregié. » 
L'empeeris, la sainte fame, 
De l'avisïon Nostre Dame 
Toute se saoule et refait. 
Oublïé a trestout a fait 
Et sa grant faim et sa malaise. 
Si dort souef, si dort aaise 
Qu'ainc ne jut mais par tel delit, 
Tant fust en emperïal lit. 
La mere Dieu, ce li est vis, 
Resplendissant a plus le vis 
Que n'est solaus a mïedi, 
Voire encor plus que je ne di. 
De sa biauté n'est pas parole. 
De sa biauté nus ne parole 
Qui en parout soufisamment. 
Por ce n'en os parler gramment. 
Nus sens ne puet a ce soufire 
N'on ne se puet miex desconfire 
Que de parole maintenir 
Dont on ne set a chief venir. 
Saichiez pour voir, c'en est la some, 
Que tant de sens n'a pas en home 
Descrire sache la grant dame 
Qui mout mielz aimme biauté d'ame 
A cinc cens doubles que ne face 
Biautez de cors, biautez de face. 
Croyre devons que mout est bele 
La sainte virge, la pucele 
De cui biauté tuit se refont 
Tuit cil qui en paradys sont. 
Bele tant est de grant pooir 
Que soëlé de li veoir 
Estre ne pueent li archangele, 
Li saint, les saintes et li angele. 
Croire devons que mout est clere 
Et mout d'esmeree matere 
La sainte estoile ou s'esconsa, 
Ou se repost, ou s'aombra 
Li clers solaus et li clers rais 
Qui esclarcist tous les cuers vrais, 
Qui enlumine ciel et terre. 
Folz est qui plus en vielt enquerre. 
Quant la roÿne est esvillie, 
Durement s'est esmervillie 
De la merveille qu'a veüe. 
Toute est refaite et repeüe ; 
Tout a refait le cors et l'ame 
De l'avisïon Nostre Dame. 
La sainte herbe qu'a son chief trueve 
Bien li demoustre et bien li prueve 
N'est pas songes n'illusïons 
Ne fantosme s'avisïons. 
Quant Nostre Dame a aouree 
A genoillons, sans demouree, 
Tout en ourant, l'erbe a coillue. 
Ainz mais si bele n'ot veüe. 
Si sainte odeurs et si sains flairs 
Ist de cele herbe toz li airs 
De sainte oudeur est raemplis. 
Ses wanz en a la dame emplis. 
Garder la welt par grant cautele, 
Quar ele seit mout bien qu'autele 
Recouvree ne porroit estre. 
La douce mere au roy celestre 
Si doucement l'a visetee 
Que tout li siet, tout li agree 
Quanque devant li ert contraire. 
La douce dame debonaire, 
La mere au roy de verité 
Qui fist en mer transquillité 
Pour ses apostres qui crïoient 
Qu'il lor aidast, quar il noioient, 
La mers qui tant estoit orrible 
Faite a si coye et si paisible 
Qu'il est avis que dire doie : 
« Dame, pour vos Diex me maistroye 
Si durement que ne me puis 
Mouvoir ne que l'iaue d'un puis. » 
Les crüelz vens qui si ventoyent 
Pour peu qu'il ne la craventoyent 
Ra Nostre Dame toz plaissiez, 
Tous abatus, tous abaissiez, 
Et tant par est li airs seris 
Toute refait l'empeeris. 
Or est en pais, or est aaise, 
Or ne voit rien qui li desplaise 
Ne qui li griet, ce li est vis. 
Le cuer, les mains, les ielz, le vis 
Plourant au ciel lieve la dame ; 
De tout son cuer, de toute s'ame 
Dieu et sa mere en glorefie 
Et doucement les en mercie. 
La douce mere au roy de gloyre 
Celi qui l'a en tel memoyre, 
L'empeeris, sa bone amie, 
Seur la roche n'oblie mie. 
De tous ses maus l'a respassee 
Et ains que prime soit passee, 
Si com Diex vieut qui la porvoit, 
La sainte dame une nef voit, 
Qui vers la roche vient fendant. 
Envers le ciel en va tendant 
Tout en plourant et ielz et faces ; 
A Dieu en rent mercis et graces. 
Quant ele voit qu'auques aproche 
La nez de li et de la roche, 
Pour Dieu et pour sa douce mere 
En haut leur crie a sa vois clere 
Qu'en lor nef avec auz la metent 
Et dou peril de mer la jetent. 
Con cil qui bonnes gens estoient, 
Quant toute seule ensi la voient, 
Mout grant pitié en ont eüe 
Et en lor nef l'ont receüe. 
Pour ce que haute fame samble, 
Mout l'onneurent trestuit ensamble 
Et livrent tout son estevoir. 
Conbien en mer furent de voir 
Dire et conter ne vos sai mie, 
Mais la lettre me certifie 
Luez qu'arivee fu la nez, 
Un mesel tout porri sanz nez 
Encontré a la sainte fame. 
De la parole Nostre Dame 
Bien li menbra, bien li souvint. 
Vers le mesel tout plourant vint ; 
La sainte herbe de vin destempre, 
Se li fait boire la destempre. 
Si tost com il l'ot avalee, 
Sa char porrie et mesalee 
Toute li sane et renovele. 
Volee tost est la novele 
Et portee par le païs. 
Et par chassus et par laïs 
Mesel akeurent et atrotent 
Qui se degratent, qui se frotent, 
Aprés la sainte bonne fame. 
De la sainte herbe Nostre Dame 
Toz les garist et toz les cure. 
En auz saner met si sa cure 
L'amie Dieu, la sainte chose 
Qu'ele nez blasme ne ne chose 
De la grant presse qu'il li font 
Mais en larmes li cuers li font 
Pour la grant pitié qu'ele en a. 
Ainz li doz Diex mais ne donna 
A nule herbe si tres grant force. 
De toz mesiax chiet jus l'escorce 
Et tout sont sain et respassé 
Luez que le col en ont passé. 
Et par amont et par aval 
Viennent a pié et a cheval ; 
Et par viles et par viletes, 
En litieres et en charetes 
Poursuivant vont la sainte fame 
Qui porte l'erbe Nostre Dame. 
En peu de tans tant en garist 
Toz li pueples s'en esbarist 
Et toz li mons s'en esmerveille. 
Ce dist chascuns que tex merveille 
En nul tans mais ne fu oïe. 
Mout est la dame conjoïe 
Et par chastialz et par citez. 
Es griez mesiaus, es alitez 
Por l'amor Dieu met si sa cure 
Nez en leur lis les sane et cure, 
Et, maintenant que le col passent, 
Dou saint bevraige si respassent 
Plus que devant ont netes chars. 
D'avoir eüst charcié deus chars 
S'ele volsist penre loier, 
Mais une fuelle de noyer 
Ne prise terrïen avoir. 
A Dieu conquerre, a Dieu avoir 
Met si son cuer et son corage 
Que tout le monde comme sage 
Heit et despit pour sauver l'ame. 
Tant pleure adez la sainte fame 
Et tant jeüne et eure et veille 
Que sa face clere et vermeille 
Oscure et pale li devient. 
Povrement va, povrement vient 
Com povre fame, com estrange. 
Ne vielt loier, los ne losenge 
De nule chose qu'ele face. 
Si esfacie est ja sa face 
Et ses clers vis si deperis 
Ne samble mais l'empeeris 
Qui tant ert bele et tant ert blonde 
C'on en parloit par tot le monde. 
N'est mais si bele con ja fu, 
Mais Sains Espirs de son chaut fu 
Le corage si li fait chaut 
De biauté de cors ne li chaut. 
N'aimme pas tant la sainte fame 
A embelir le cors com l'ame. 
L'amors de l'ame si l'esprent 
Que nul conroy dou cors ne prent. 
Bien seit quant plus le cors marcist, 
L'ame tant plus en esclarcist. 
Au cors norrir ne bee mie. 
Ele seit bien, la Dieu amie, 
Ele seit bien qu'il porrira. 
Ele seit bien qu'en porre ira, 
Mais ne porra l'ame porrir. 
Por ce la vielt paistre et norrir 
De chasteé, de continence 
Et d'orison et d'astinence. 
Par le cors faire travillier, 
Par le cors faire assez villier, 
Par le cuer faire assez ourer, 
Par les ielz faire assez plorer, 
Encraisse et paist et norrist s'ame 
L'empeeris, la sainte dame. 
En Dieu servir toute est sa cure. 
Ou qu'ele soit, jor et nuit cure 
Les meseles et les mesiax. 
Ne prise mais deus viez fresiax 
Toute la gloyre terrïenne. 
Devenue est phisicïenne : 
Par tout comporte sa sainte herbe, 
Par tout ocist, par tout enherbe 
Et tout lepre et tout poacre. 
No phisicïen, s'en leur Macre 
De tex herbes auques trouvoient, 
Tel largece pas n'en feroyent 
Con fait la tres saintisme fame. 
Phisicïenne est Nostre Dame : 
Loier ne prent de rien que face ; 
Tout fait pour Dieu, tout fait par grace. 
No maistre, no physicïen 
Ne sont pas chaint de tel lïen, 
Si me consaut Sains Esperis, 
Com ert la bonne empeeris. 
Ce les ocist, ce les confont 
Que nule rien pour Dieu ne font. 
Ainz vos di bien tout a estrous 
Que ce qui ne vaut pas un trous 
Nous vendent il vint sous ou trente. 
Autant leur est s'il pluet con vente, 
S'on muert con vit, s'on rit con pleure 
Mais qu'estre puissent au desseure 
Et que l'aubert en aient trait. 
La verité qui d'aus retrait, 
Barat et guille il i a trop. 
Trois cuillereez de syrop, 
Qui a envis valent un oef, 
Nous vendent il dis sous ou nuef. 
Mar est bailliz li crestïens 
Qui souvent chiet en leur lïens. 
De couvoitise a tant en auz 
Que bien volroyent que sainz Polz 
Jeüst cinc anz de la quartainne 
Et dou chaut mal la Magdelainne 
Mais qu'il cuidaissent d'aus avoir 
Et grant pecune et grant aveoir. 
Tost est venus dou plus au mains 
Li las qui chiet entre leur mains : 
Sa borse donnent tel poisson 
Qu'ele li a male foisson. 
Mout tost li donnent tele pile, 
S'el ventre avoit besanz dis mile, 
Se li font il rendre et vomir. 
C'est une chose dont trop m'ir. 
Toutes leur piles lor claim cuites ; 
Ainc nes amai crüez ne cuites. 
Mainjueent les cil qui les font ! 
Sa nature ocist et confont, 
Si me consaut li bers sains Giles, 
Qui use adez syros et piles 
Et qui croit maint physicïen, 
Quar ne sont pas tuit Galïen 
Cil qui se mellent de phisique. 
D'aus n'os parler plus ici, que 
Mout crieng qu'encor entr'aus ne chaie. 
Pris sui com oiselés en chaie 
Quant je leur chie entre leur mains. 
Or m'en gart Diex et sains Germains ! 
Car plus les dout en men courage 
Que tourbeillon ne vent n'orage. 
N'i a si boiteus ne si clop, 
Quant sui malades, que n'aim trop ; 
Mais, luez que Diex santé m'envoye, 
Volé s'en fuissent bien vorroye 
Outre la mer au Saint Sepucre 
A tout leur miel, a tout leur çucre, 
Quar si me sont wapes et moistes 
Leur fïoletes et leur boistes 
Qu'eles me tolent tout le cuer. 
Quant sui gariz, je ru tout puer. 
Eles m'ocïent nes dou flair. 
Bon pain, bon vin et le bon air 
Aim assez mielz, par saint Wistace, 
Que toz leur obsimiax ne face 
Ne que toutes leur erboulees, 
Qui tantes borses ont boulees. 
L'empeeris, la sainte fame, 
De la sainte herbe Nostre Dame 
Marchié plus grant fait et milleur 
Qu'il ne noz font certes des leur. 
Mout est large phisicïenne 
Pour amor Dieu la crestïenne. 
Tant en garist et tant en sane 
N'ot en cest an provoire en senne 
Del raconter ne fust toz las. 
Ci endroit, par saint Nicholas, 
Un peu d'alainne repenrai 
Et puis aprés vos apenrai 
Comment cura ses anemis 
Cele en cui Diex tant bien a mis. 
Cilz qui le fil son frere eut mort 
Pour la dame livrer a mort 
Qu'a lui ne pooit ademetre 
Mesiaus devint, ce dist la lettre. 
Li las dolans, li las mesfais, 
En peu de tans fu si desfais 
Qu'il fu trestoz en une blostre ; 
Ne samble pas homme, mais mostre. 
Grant duel ses freres en demainne. 
En grant cure est et en grant painne 
De porchacier phisicïens, 
Mais s'Ypocras et Galïens 
I venissent a ce tempoyre, 
Vaillant une porrie poire 
Entr'aus deus pas ne li aidaissent. 
S'en un pressoir tout l'essaidaissent, 
N'en fust li venins essaidiez. 
Se par la dame n'est aidiez 
Qui les lepreuz pour Dieu aïde, 
Ja n'iert aidiez par nule aïde. 
La renommee, la grant fame 
Qui keurt de la saintisme fame 
Qui les mesiax garist et cure 
Oit li sires par aventure 
Qui pour son frere est en esfroy. 
Maint ronchi et maint palefroy 
Fait enseler por l'aler querre. 
Cerchier la fait par mainte terre 
Et amener a mout grant painne. 
Cele qui mout traveille et painne 
Et qui mout veille et mout geüne 
Et prise au cors a grant rancune 
Pour bien amer et sauver l'ame 
De son signeur et de sa dame 
Reconneüe ne fu mie. 
L'empeeris, la Dieu amie, 
Par la face qu'a si cangie 
De legier d'auz s'est estrangie. 
Ses pales vis, sa pale face, 
Legierement son non esface. 
Nes li murtriers, li desloyaus 
Qui porris est jusqu'as boiaus, 
Ne l'a mie reconneüe. 
Ainc de nului ne fu veüe 
Qui reconnoistre la peüst. 
La dame mout s'en esjoïst 
Et en Dieu mout s'en esleece 
De ce que mesaise et povrece 
Au siecle l'ont morte et estainte 
Et devant Dieu pourtraite et painte. 
Biautez de cors enlaidist l'ame, 
Ce seit mout bien la bonne dame, 
Se mout n'i a de loyauté. 
Bien seit que par sa grant biauté 
Eüst dampnee et morte s'ame 
Se fors ne fust plus qu'autre fame. 
Par biauté de cors et de vis 
Souvent avient, ce li est vis, 
Que les pluiseurs sont engingnies. 
Plus sont plaisans et alignies 
Et en tres grant biauté parfaites, 
Tant se sont eles ains mesfaites 
Se mout n'i metent grant esfors 
Et mout li cuers n'est vrais et fors. 
Pour ce ne chaut la dame sainte 
Se biautez est en li estainte, 
Qui tantes foys l'a guerroÿe. 
Avec les malvaisez roÿe 
Et contee l'eüst biautez 
Se ne fust sens et loyautez. 
Li sires a la sainte dame 
Deprie pour Dieu et por s'ame 
Qu'ele son frere daint curer. 
Fiancier li vielt et jurer 
Par devant mout de bonnes gens 
Que toz ses ors et ses argens 
Abandonnez li est et iert 
S'ele fait ce qu'il li requiert. 
« Sire, ce dist la Dieu amie, 
Pour vostre avoir ne ving je mie, 
Ainz ving pour Dieu, non por autrui. 
Pour le grant coust et por l'anui 
Qu'avez eü pour moy cerchier 
Et pour ce que mout vos ai chier 
Pour la francise qu'en vos voy, 
S'il se confesse devant moy 
Et devant set que nomerai, 
Se Dieu plaist, tot le sanerai. » 
Plourant devant la sainte dame 
Et devant son frere et sa fame 
Et devant autres jusqu'a sis 
S'est li puans mesiax assis. 
Tant a la char orde et sullente 
Tout entor lui l'air empullente. 
Enflez est si qu'il ne voit goute. 
Li venins li sort et degoute 
De toutes pars aval le vis. 
Tant par est lais qu'il n'est hom vis 
N'en doye avoir peür et hyde. 
Tous ses pechiez fors l'omecide 
A revelez et descouvers 
Li caffres porris, li cuivers 
Dont Diex la dame a si vengie 
Que ver li ont la char mangie 
Et les levres dusques es dens. 
En son cuer porri la dedens 
Le grant murtre bien lor cela. 
Ainz li murtriers nel revela, 
Puis qu'il l'eut fait, ne regehi. 
« Frere, frere ! gehi, gehi ! 
Ce li a dit la sainte fame. 
Foy que je doi la bele dame, 
N'iez encor pas bien confessez : 
Le mal dont plus iez apressez, 
Qui plus te grieve et plus te cuit 
Encor n'as pas gehi, ce cuit. 
Encor n'as pas dit le pechié 
Por coy Diex t'a tant entechié. 
Amender ne puez ne tehir 
Tant con tu l'aiez a gehir. 
Tu nos a dit grant multitude 
De grans pechiez, mais se tu de 
Cestui bien tost ne te delivres, 
Ja dou grant mal n'ieres delivres 
Ou cis pechiez t'a embatu 
Et pour quoy Diex t'a si batu. 
Se ce pechié de toy ne saches, 
Ma mecine, tres bien le saches, 
De vertu point en toy n'ara. » 
Et duel et honte tant par a 
Li mesiax ors ne puet mot dire, 
Ainz pleure tant, gient et souspire 
Qu'un tout seul mot ne puet respondre. 
Dou murdre celer et repondre 
Voit bien qu'il n'en venra a chief. 
Pour son frere est a tel meschief, 
Tel honte en a et tant li grieve 
Pour peu ses cuers porris ne crieve. 
Quant voit son frere li bons sire, 
Qui regehir n'ose ne dire 
Son grant pechié, son grant mesfait, 
Grant honte en a, grant mal li fait. 
« Frere, fait il, lai ton gemir. 
Je me courous a toy, je m'ir 
Quant erranment ne jetes fors 
Toutes ordures de ton cors. 
Lai ton gemir, monde ton cuer, 
Jete vergoigne et honte puer, 
Se te netoye de tout vice, 
Et, se mesfait m'as en ice 
Que tu diras de nule rien, 
Diex le te pardoinst et je bien, 
Je te pardoing, biaus tres doz frere. 
Pleges t'en doing Dieu et sa mere. » 
Li lerres murtriers et revois 
En souspirant a basse vois, 
Tout em plorant et tout a trait, 
Adonc reconte, adonc retrait 
Comment por la dame desfaire 
Qui ses voloirs ne voloit faire 
Murtri avoit son neveçon. 
« He ! Diex ! com en cest [ms. ceste] leçon 
A, fait li sires, fort latin ! 
Mar te levaisses au matin 
Que tu fesis tele jornee, 
Car il n'estoit a cel jor nee 
Nule plus bele creature 
Qu'ert mes bialz fiex n'en cui ma cure 
Si mise eüsse com en lui ; 
Mais orendroit plus tristes sui, 
Foy que je doy mon cors et m'ame, 
De ce que je la bele dame 
Mener par mer fis en eschil 
Que je ne soye de mon fil. 
- Lasse ! lasse ! refait la mere, 
Com est dure, com est amere, 
Com est pesme ceste novele ! 
Lasse ! orendroit me renovele 
De nostre enfant trestoz mes diex. 
He ! lasse ! lasse ! N'onques Diex 
Criature ne fist plus bele 
Ne mielz aprise qu'estoit cele 
Qui mon enfant me norrissoit. 
S'ele encore vit, ou qu'ele soit, 
De son cors soit li sires garde 
Qui tout gouverne et qui tout garde. » 
La dame assez pleure et souspire. 
Tout em plourant ele et ses sire 
Mout doucement vont regretant 
La bele dame et lor enfant. 
Quant plourer voit la sainte fame 
Son bon signeur, sa bonne dame, 
Pitié en a et longuement 
Pleure avec auz mout tenrement 
Et puis aprés lor prent a dire : 
« Ma douce dame, mes doz sire, 
Saichiez de voir que je sui cele 
Qui fui jadis vostre pucele. 
Je sui la lasse entre cui bras 
Gisoit voz fiuz par grant solas 
Quant cis lerres que je ci voi 
Pour desfaire, por honnir moy 
Le murtri et colpa la geule. 
Pour ceste chose toute seule, 
Se Diex ne fust misericors, 
Terre engloutir deüst son cors. 
Assez me fist anui et honte, 
Mais de tout ce ne tieng mais conte. 
Ce qu'il m'a fait Diex li pardoinst 
Et sanité a sa char doinst. » 
A ces moz sour la sainte fame 
Li sires se pasme et la dame. 
Tant la baisent et tant l'acolent 
Pour un petit qu'il ne l'afolent 
Et il et tuit cil de la vile, 
Dont il i a plus de trois mile. 
Quant li dex fu tous tresalez, 
Li ors porris, li mesalez, 
Em plourant chiet as piez la dame ; 
Pour Dieu li deprie et pour s'ame 
Son mautalent que li pardoinst 
Et dou saint bevraige li doinst. 
Cele qui est piteuse et tendre 
Boire li fait sanz plus atendre 
Del bevraige qui a tel force 
Les malans, la royffe et l'escorce 
Chaoir li fait en un moment 
Et sanez est mout sainnement ; 
Nez est et sains com sainne pomme. 
A jointes mains, c'en est la somme, 
Prie li sires et la dame 
Tout em plourant la sainte fame 
Que pour l'amor au roy celestre 
Avec auz daint manoir et estre 
Et a baron prengne son frere, 
Qu'ele a jeté de tel misere, 
Et dame soit de quanqu'il ont. 
La sainte dame leur respont 
Qu'ele n'ara ja mais baron, 
Ami n'espoz se celui non 
Qui sires est de tout le monde. 
Mout doucement garist et monde 
Touz les mesiax de la cité. 
Mout se par fuissent delité 
Cil dou païs de grant pooir 
En li festoier et veoir 
S'il li pleüst a demourer. 
Maintes chaudes larmes plorer 
I fist quant ele s'en ala. 
A li convoier tele ale a 
Comme aprés un haut corssaint. 
Qu'est or ce qu'ai dit ? Diex me saint ! 
Corsains ert ele et saintuaires. 
De si sains cors n'est il or gaires. 
De larmes l'ont toute arrousee, 
Tant l'ont en plourant dolousee 
Et acolee clerc et lai, 
Mais n'i vielt metre nul delai 
Pour duc, pour conte, pour contesse, 
Pour prïere ne pour promesse 
Que povre et seule ne s'en voise. 
Ses cuers se rit, ses cuers s'envoyse 
En sousfrir painne et povreté. 
Pour l'ame a puer le cors jeté. 
Sainz Esperiz l'a si esprise 
Que ses cuers n'aimme ne ne prise 
Acointance n'amour humainne, 
Car bien voit qu'est et wide et vainne. 
Seule s'en va la crestïenne 
Comme povre phisicïenne. 
Ne vielt solas ne compaignie 
Fors que de Dieu la Dieu amie. 
Tout em plourant, tant com la voyent, 
Des ielz la mainnent et convoient, 
Car remanoir trestoz les fait 
Riches et povres tout affait. 
Assez eüst chevalcheüres, 
Deniers, joiaus et vesteüres 
S'ele volsist, mais n'en a cure. 
La sainte fame vesteüre 
Assez errese, assez tenve a. 
Sains et saintes visetant va 
Et par amont et par aval. 
Ses sires Dieu quist a cheval, 
Mais ele a pié le vielt requerre. 
Quant a alé par mainte terre, 
Par bors, par viles, par citez, 
Et sains et saintes visetez 
Et faite mainte bele cure, 
Si com Dieu pleut, par aventure 
A Rome droit est repairie. 
Mais mesaise l'a si mairie 
Toute est marcie et esfloree 
Sa bele face coloree. 
En chemin n'en rue n'en voie 
Ne la conoist nus qui la voie. 
Auquans mesiauz par Rome cure 
Priveement, qu'ele n'a cure 
Que de nului soit conneüe, 
Entiercie n'aperceüe. 
Et nequedent par la cité 
Savoir quident de verité 
Que morte soit mout a grant piece. 
Pour c'est bien droys que ses nons chiece 
Et morte soit tant com au monde ; 
Mais l'empeeris bele et blonde, 
Qui biauté eut tant et savoir, 
Regreter et ramentevoir 
Oit ele encore assez souvent. 
De sa biauté, de son jovent, 
De sa valor, de sa richece, 
De son signeur, de sa noblece 
Lors li remenbre et resouvient, 
Et a plourer tant li convient 
Que toute est vainne et trespensee. 
Aprés revient une pensee 
Qui li redist : « Chaitive, qu'as ? 
Ceste aventure et cis griés cas 
Avenus t'est pour ton grant bien. 
Gracie Dieu sour toute rien 
De povreté ou il t'a mise. 
Richesce avec le gruis tamise 
Assez souvent et rue puer 
Çaus qui en li metent leur cuer. 
Avec le bren, avec le gruis 
Ou fonz d'enfer, ou puant puis, 
Rué seront et tamisié 
Li plus riche, li plus prisié. 
Dampné seront tout li plus riche. 
Richece toz les riches triche. 
Bien puez voir tout en apert 
Que richece mainte ame pert 
Et povretez en sauve maint. 
Em paradys, la ou Diex maint, 
Les bons povres mainne et adresce 
Vraie humilitez et povresce. » 
Ainsi la richesce dou monde 
Ou cuer la dame nete et monde 
Fait a la foiz aucune enpainte, 
Mais povretez i est si painte 
Et si despit humain avoir 
Richesce liu n'i puet avoir. 
Sains Esperis la sainte fame 
De son brasier et de sa flame 
A si esprise et enbrasee 
Ne prise une feve frasee 
Toute richece terrïenne. 
Tant est soutilz phisicïenne 
Qu'ele seit bien tout sanz orine 
Que siecles est de pute orine 
Et se seit bien sanz taster vainne 
Qu'humainne amors est fausse et vainne 
Et se seit bien sanz taster poz 
Qu'avoir ne puet si bon espoz 
Con Jhesu Crist, le piu, le doz, 
Qui biaus et sades est sor toz. 
Ne vielt amer la sainte fame 
Fors Jhesu Crist et Nostre Dame. 
Por bien amer ces deus ensamble 
Quanqu'elle puet au siecle s'amble. 
Pour estre a Dieu et pure et monde 
Estrangier vielt trestot le monde. 
Pour Dieu en li bien aengier, 
Trestot le mont vielt estrangier, 
Car nus ne puet Dieu bien amer 
Tant com il aint le siecle amer. 
L'amors dou siecle est trop amere. 
Pour ce la hait Diex et sa mere, 
Pour ce n'acointe homme ne fame 
L'empereriz, la sainte dame. 
L'amour du mont lait estraiere. 
Ne vieut coussin, ne vieut chaiere, 
Ne vieut bons vins ne bones chars, 
Ne vieut courtines, ne vieut chars, 
Ne vieut destriers ne palefrois. 
Bien puet estre q'aucune fois 
La point la chars, tente et assaut, 
Mais petit prise sen asaut. 
Touz jours la chars est contre l'ame, 
Ce set mout bien la bone dame. 
Assez vorroit maingier et boire, 
Qui son conseil en vorroit croire, 
Avoir grant joie et grans solas, 
Grans godemines, grans degras, 
Mais mout li rabat de son conte 
La dame, qui mout bien la donte : 
De son conseil croire n'a cure. 
A l'ame quiert bonne pasture, 
Mais de la char rien ne li chaut : 
Autant li est s'a froit con chaut. 
Tout le cors bee a essillier 
Par geüner et par veillier. 
Le cors ocist, le cors afame 
Por bien norrir et paistre l'ame. 
Par defuïr toute richesce, 
Par tenir le cors en povresce, 
Bee mout l'ame a enrichir. 
Quant agenoillier et flechir 
Se puet assez la sainte fame 
Devant l'ymage Nostre Dame, 
Toute est refaite et saoulee. 
Bon morsel ne bonne goulee 
Ne prise mie un faus bouton. 
En liu de porree au mouton, 
En liu de poissons et de chars 
Bien petitet, bien a eschars 
Bis pain mainjue et noire torte. 
S'ame a sa char dit bien : « Tor te ! 
Trai toy en la ! Laisse m'aler ! 
Je ne veil pas tant enmaler 
Ne toy tant querre de devices 
Chaïr me faces en ors vices, 
Ou cil trebuche et ou cil chiet 
Qui fait au cors quanqu'il li siet. » 
L'ame au cors dit sovent : « Fui ! fui ! 
Je t'ai laissié et a Dieu fui. 
Fui toi ! fui toi ! Je ne weil pas 
Que perde Dieu por morsiaus cras 
Si com ont fait et font maint riche 
Cui li ventres deçoit et triche. 
Je ne t'ai mais certes si chier 
Que je me lais a toi trichier. » 
S'ame seit bien dire a son ventre : 
« Fui toy ! fui toy ! Quanqu'en toy entre 
Devient nïens et porreture. 
Fui toy ! fui toy ! Plains de luxure 
Iez quant tu as maingié assez. 
Quant tout iez plains et entassez, 
Adonc te vielz au giu aerdre 
Qui l'ame fait dampner et perdre. 
Pour ce que has toi et ten geu, 
A geüner m'esbat et geu. » 
Vers l'anemi, quant il la tente, 
Se redesfent par grant entente. 
Bien li keurt sus, bien li rebiffe ; 
Nel prise mais une viez biffe. 
La lettre dit, si com moy samble, 
Qu'a trois champions tout ensamble 
Chascun de nos convient combatre, 
Et cilz qui il porront abatre, 
Saichiez por voir qu'il iert peris. 
Souvent tentent l'empeeris 
Li mondes, la chars, li dyables, 
Mais si ferme est et si estables 
Et si sagement se combat 
Que toz trois les vaint et abat. 
N'est nus, tant soit esperiteuz, 
De ces trois anemis morteuz 
Douter ne doie les estors. 
Il nos font tant de divers tors 
Et tans d'assaus divers noz muevent, 
Se pereceus et vains nos truevent, 
Dont noz aront tost amatis 
Et en enfer mis et flatis. 
Li crüelz mondes, li pervers, 
A noz toz fait tanz tors divers 
Tost nos ara vaincus, ce cuit, 
Se nos ne somes mout recuit. 
La lasse chars que nos portons, 
En cui norrir nos deportons, 
A nostre preu ne bee point, 
Mais jor et nuit nos tente et point. 
Au preu de l'ame ne tent mie, 
Ainz est sa mortex anemie. 
Li diable, li anemi 
Adez resont tot embrami 
De decevoir noz et tenter 
Et de nos ames tormenter. 
Cist champion, cist aversaire, 
Tuit troi a l'ame sont contraire 
Et tuit troi velent dampner l'ame ; 
Mais, se prenons garde a la dame 
Qui tant par est de grant esfors 
Et tant par est et sage et fors, 
Mout les aromes tost dontez 
Et tost vainchus et seurmontez. 
Le monde despit et confoule 
Par ce qu'ele voit bien qu'il boule 
Et a boulez toz ses amis 
Et en enfer toz les a mis. 
Par abstinence la char donte ; 
Meilleur l'a quant plus li fait honte. 
Les anemis et les dyables, 
Les sousduianz, les decevables, 
Qui grant estuide et grant pooir 
Metent a li faire cheoir, 
Vaint par veillier et par ourer 
Et par gemir et par plourer. 
L'empeeris, la sainte fame, 
A l'aiue de Nostre Dame 
Ensi ces trois fors anemis 
A soz ses piez boutez et mis. 
Se noz volomes autel faire, 
N'aront pooir en nostre affaire 
Ne nule rien nes cremirons, 
Mais maugré auz a Dieu yrons. 
La sainte dame en cui Diex maint, 
Qui mesiax cure et sane maint, 
A Rome esté n'eut pas jors vint 
Quant la novele de li vint 
As oreilles l'empereour, 
Qui mout estoit en grant freour 
De son frere, qui languissoit 
Si que dou lit nul tans n'issoit. 
Luez que la dame eut disfamee, 
Tant esprise, tant enflamee 
Fu sa chars de meselerie 
Plus grief mesel n'eut nul en vie. 
Quant ot contee la grant truffe, 
Tele lastree, tele buffe 
Li dona luez li bers sains Ladres 
Toz vermelus devint ses madres. 
Ainz que li ans fust trespassez, 
Devint il quaffres si quassez 
Toz fu porris et vermelus 
Et toz couvers de vers menus. 
Pour la mençoigne, pour l'outrage, 
Pour le pechié, pour la grant rage 
Que dite eut de la sainte fame 
Li donna Diex et Nostre Dame 
Si forsenee maladie 
Qu'il n'est nus jors qu'il ne maldie 
Quarante fois ou plus la mort 
Pour ce que pieç'a ne l'a mort. 
Tant par est plains d'ardant poacre 
De tout l'erbier c'on trueve en Macre 
Ne feroit on pastel ne jus 
Qui en boutast un malan jus. 
Ses grans boces, si grant malan 
Si li cuisent et font mal an 
« Las ! las ! dolans ! las, las, las, las ! » 
Tant crie et huce toz est las. 
Gros et enflé a tant le vis 
Et tant orrible n'est hom vis, 
S'a grant mort n'est, qui le connoisse. 
Par tout le cors a tant d'angoisse 
N'i a trois doie de char sainne. 
Par tout venimme, par tot sainne, 
De toutes parz est touz bloustrex, 
De toutes parz est plains de treus, 
De toutes pars est deplaiés, 
De toutes pars est plus naiez 
Que viez touniax a malvais fons. 
Es grans plaies, es trolz parfons 
Convient souvent naie et estouppe. 
Chascuns pour lui son nez estouppe 
Autant ou plus com pour charoingne. 
Venir la dame sanz aloingne 
Fait devant lui li empereres. 
Grant feste en fait et dit : « Mes freres 
Si tres griément, dame, est malades, 
Et tant ses maus est fors et rades 
Prochainnement morir l'estuet. 
Nule phisique aidier n'i puet 
Ne nul conseil n'en puis avoir 
Par prïere ne par avoir. 
S'i volez metre entente et cure 
Et Diex pour vos le sane et cure, 
Ne serai pas vers vos eschars, 
Ainz vos donrai chargié deus chars 
D'or et d'argent, de dras de soye. 
- Sire, fait ele, ou que je soye, 
Li puissans Diex, li vrais, li voirs, 
Me livera mes estevoirs, 
Telz est ma fois et ma creance, 
Mais saichiez bien tout sanz doutance 
Que ja de trestout vostre avoir 
Vaillant un oef n'en quier avoir. 
Ja li doz Diex tant ne me hace 
Que denier aie de la grace 
Qu'il et sa mere m'ont donnee ! 
Ainz iert par grace abandonnee 
A tous cialz qui en Dieu querront 
Et qui pour Dieu la requerront. 
Saichiez de voir, sire empereres, 
Se confesser se vielt voz freres 
De ses pechiez par bonne foy, 
Oiant l'apostoile, oiant moi, 
Oiant tous les senax de Romme, 
Sainz iert ancui com une pomme. 
Autrement n'iert ja mais curez 
De ce soit toz asseürez. » 
Cielz qui le mal endure grant 
De lui saner est mout engrant 
Et, ja soit ce que mout l'apresse 
Oiant tant de gent la confesse, 
Faire la vielt, quequ'il li griet, 
Et dist que mout li plaist et siet. 
Les senax mande et l'apostoile. 
S'un seul pechié, ce dist, leur çoile, 
Il otroie c'on l'enchaïnt 
Et c'on as forces l'en traïnt. 
Quant l'apostoiles est venus, 
Li grans pueples et li menus 
De toutes pars sort et assamble ; 
Tant en i a, quant sont ensamble, 
Qu'entrer ne pueent ou palais. 
Oiant les clers, oiant les lais, 
Au grief mesel dit l'apostoiles : 
« Garde, biau frere, que ne çoiles 
Tes grans mesfais, tes grans pechiez, 
Si laidement iez entechiez, 
Par aventure, et si desfais 
Par grans pechiez que tu as fais. » 
Adont ra dit li emperere 
Tout em plorant : « Biau tres doz frere, 
Pour Dieu te pri a jointes mains 
Que pour le plus ne por le moins, 
Por honte ne por autre chose 
Envelopee n'aies chose 
Dedens ton cuer n'ensevelie, 
Tant soit vilaine vilonnie, 
Tant soit mesprisans mesprisons 
Ne tant traïtre traïsons, 
Que tout ne rues puer et lances. 
Navrez fusse ore de deus lances, 
Biax douz frere, ou de deus espiez 
Si te veïsse sain seur piez. » 
Li ors porris adonc respont : 
« Biax sire frere, qui repont 
Encontre Dieu sa vilaine wevre 
Vers tot le monde se descuevre. 
Par ce qu'a Dieu me sui couvers, 
Vielt il que soie descouvers 
Et honnis devant tout le mont. » 
Plourant les ielz lors lieve amont 
Et dit : « Las ! las ! Et ce que monte ? 
Vielz pechiez fait novele honte. 
Honnis me sui par mon pechié. 
Las ! las ! chaitis ! Tant ai pechié 
Que Diex m'a honni et desfait, 
Si vil mesel et si ort fait 
Que toz li mondes me dejete 
Et que plus pu que nule sete. 
Las ! las ! fait il, Diex ! Diex ! Diex ! Diex ! 
Las ! las ! las ! las ! com fu grans diex 
Quant je fui onques nez de mere ! 
Saichiez, saichiez, sire emperere, 
Et bien le saiche ceste dame, 
Si consaut Diex mon cors et m'ame, 
Que j'onques ne fis en ma vie 
Pechié mortel ne vilonnie 
Dont esté n'aie vrais confez 
Fors un tot seul, dont me confés 
A tous les clers, a toz les lais 
Et a toz celz de cest palais. 
Sire emperere, bien saichiez 
Se vos la langue me saichiez, 
Quant confessez iere orendroit, 
Vos arez certes mout grant droit. 
Frere, vers vos sui tant mesfais, 
Si tost con vos orrez mes fais, 
Bien vos porrez vers Dieu mesfaire 
Se vos ne me faites desfaire, 
Ardoir et graïllier en flame. 
A vos trahi la bonne dame, 
La sainte fame, le saint cors 
Qui pure et fine estoit plus qu'ors 
Et plus nete que n'est argens, 
Piteuse et douce a toutes gens. 
Las ! Par moy fu mors et peris 
Li cors la bele empereris 
Ou tant avoit de neteé. 
Las ! las ! Pour sa grant sainteé 
Seur toutes fames l'enhaï. 
Ausi con Judas Dieu trahi 
La trahi je vers vos, biau frere. 
Pour ce, sire doz emperere, 
Qu'ele estoit de si haut affaire 
Que mes voloirs ne voloit faire, 
Me penai je de li trahir ; 
Si la voz fis tant enhaïr 
Par l'anemi qui fu mes mestre 
Que li fesistes d'un chevestre 
Un landon faire et un coler, 
Traire en un bos et decoler. » 
Quant l'empereres l'entendi, 
Pour peu li cuers ne li fendi 
Et de pitié et de tristrece, 
De mautalent et de destrece. 
Si tres grans ire en lui s'enbat 
Qu'il se dehurte et se debat 
De ses deus poins par mi son vis. 
« Las ! las ! fait il, pourquoi sui vis ? 
Las ! las ! fait il, que devenrai ? 
Las ! quel conseil de moy penrai 
Quant la plus bele creature 
Qu'ainques fesist Diex ne nature, 
La mielz vaillant et la plus sage, 
Decoler fis par ma grant rage 
Et par ma grant forsenerie ? 
Ha ! douce dame, douce amie, 
Com a grant tort vos ai ocise ! 
Si tres parfont taille et enchise 
Mon las de cuer ceste novele 
Pour un petit d'une alemele 
Ne me fier, las ! par mi le cuer. 
Ha ! douce amie, douce suer, 
Douce, douce plus de mil fois, 
Tant est mes cuers pour vos destrois 
Tous me remet de duel et font. 
Se je savoie ou vostre os sont, 
Ne seroient en nule terre 
Nus piez nes alaisse requerre 
Sanz nul delai, sanz nul sejour ; 
Ses beseroie chascun jour 
Et s'en feroie saintuaire. » 
Lors rehurte et fiert son viaire 
Et sa forcele de ses poinz ; 
D'ire est ses cuers si parfonz poinz 
Ses dras de soie touz descire, 
Ses chevox ront, traite et detire, 
Son vis esgratine et depiece 
Et gist pasmés une grant piece. 
L'apostoiles et li senat 
Mout sont dolant et mout sont mat 
Dou duel que fait li empereres. 
Et li puanz mesiax, ses freres, 
Tel peür a ne seit qu'il face ; 
Mout grant doute a qu'il nel desface. 
Grant duel demainnent ou palais : 
De chevaliers, de clers, de lais 
A si grant duel contreval Romme 
Que tuit lamentent, c'est la somme. 
Pluisor pleurent l'empereor, 
Car grant doute ont et grant paor 
De mautalent qu'il ne s'ocie. 
Li plus pleurent la Dieu amie, 
Qui tant ert bele et tant ert sage, 
De franc cuer et de franc corage 
Et tant de biens leur avoit fais. 
Ses dis regretent et ses fais, 
Ses biaus dons, ses beles aumosnes. 
De clers, de lais, de vielz, de josnes 
Regretee est la sainte dame. 
Ou païs n'a homme ne fame 
Ne cuit qu'ele soit decolee. 
Cele cui Diex a escolee, 
Qui tant est douce et tant est sage 
Et tant par a piteuz corage, 
Mout tenrement pleure et souspire 
Pour ce qu'ele voit que ses sire 
Si grant duel fait pour li et mainne. 
Tout em plorant de l'erbe sainne 
Ou non dou haut signor de gloire 
Au grief mesel donna a boire. 
Tout maintenant qu'il l'a beüe, 
Tout ausi tost li est cheüe 
Sa puanz roife, s'orde escraffe 
Com au poisson quant on l'escraffe. 
Quant a beü, si sains est luez 
Que toz devient noviaus et nuez : 
Sainz est dedens, sains est defors, 
Net a le vis, net a le cors, 
Nes piez, nes bras et mains polies. 
Quant Naamain fist sains Helyes 
Set fois baignier ou flun Jordain, 
N'ot plus le cors et bel et saim 
Qu'a li freres l'empereor. 
Pour ce que la dame a paour 
De duel ses sire ne s'ocie, 
Tenir ne se puet ne li die : 
« Laissiez vo duel, sire empereres, 
Car toz sanez est vostre freres, 
Et cele encore est sainne et vive 
Qui si grant duel en vos avive. 
Sire, sire, ne plorez mie. 
Je sui vo fame et vostre amie, 
Je sui la lasse empereris 
Qu'a jetee Sains Esperis 
D'aversités teles et tantes 
Ne sai dire queles ne quantes. 
Diex li pardoinst, sire emperere, 
Et je si fas a vostre frere, 
Qui sanz deserte et sanz mesfait 
Tant anui m'a et tant mal fait. » 
Quant l'empereres l'entendi, 
Les mains au ciel luez en tendi ; 
Tout em plourant en mercia 
Le creator qui tout cria. 
En piez saut sus et si l'embrace, 
Cent fois li baise et ielz et face 
Ainz qu'il la puist araisoner : 
Un tout seul mot ne puet soner 
Pour la pitié qu'il a de li. 
Quant parler puet, lors jete un cri 
Et dit : « Merci, doz Diex, doz Diex. 
De toutes les vertus des cielz 
Soiez tu, Sires, gracïez 
Et loez et magnefïez 
Quant m'as rendue et ramenee 
La riens ou mont qu'ai plus amee. » 
L'apostoiles pour la merveille 
Souvent se saigne et esmervelle. 
A jointes mains Dieu en mercie 
Et ma dame sainte Marie 
Pour le myracle mervilleus. 
Par toute Rome, par touz leus 
Tans sains et tante cloche sone 
Touz en tonbist, toz en resone 
Et li païs et la contree. 
De la perdue retrouvee 
Font si grant joie par tot Romme 
Ja recontee n'iert par homme. 
Petit et grant en glorefïent 
Dieu et sa mere et magnefïent. 
Si grant joie a par le palais 
Qu'il est avis qu'a un balais 
Chacié en ait duel et tristrece 
La grant joie, la grant leece 
Qui en la sale est descendue 
Et si soudainnement venue. 
L'empereres a de sa fame 
Si tres grant joie n'est nule ame 
Conter la saiche ne retraire, 
Mais mout li grieve dou contraire, 
De la povrece et dou torment 
Qu'ele a soufert si longuement. 
Tant a leece, tant a joye 
Que bien li samble que Dieu voye 
Quant il la voit en mi le vis. 
« Dame, fait il, il m'est avis 
Que Diex vos ait resuscitee. 
Voir, si a il quant delivree 
Vos a de tante adversité. 
Seignorie et prosperité 
Arez assez dorenavant 
Plus que n'eüstes ainz devant. 
Ne vos sai, dame, plus que dire : 
M'ame et mon cors et mon empire 
Et quanque j'ai, et plus et mains, 
Met et commant entre vos mains, 
Car je voy bien, ausi font maint, 
Qu'en vos est Diex et en vos maint. 
De moy chier tenue et amee, 
De moy servie et honeree 
Serez assez plus qu'ainc ne fustes. 
Bien voi que nez, bien voi que justes 
Est vostre cuers et vostre cors. » 
La sainte dame respont lors 
Et dit : « Vo grant terre, biau sire, 
Vo grant regne, vo grant empire 
Si bien vos doinst Diex maintenir 
Qu'au grant regne puissiez venir 
Ou regnent cil et regneront 
Qui bien ont fait et bien feront, 
Mais a un mot saichiez, biau sire, 
Que je vos cuit tout vostre empire. 
Cuite vos claim tout vo tresor, 
Tout vostre argent et tout vostre or. 
Saichiez le bien de verité 
Qu'en ma tres grant adversité, 
Qui tant fu grans et tant amere, 
A Dieu voai et a sa mere 
Et continence et chasteé. 
Ja, se Dieu plaist, en mon aé 
Seignour n'arai mais ne baron 
Se le doz roy des angeles non, 
Qui bons et vrais est deseur toz, 
Debonnaires, sadez et doz. 
S'amours, qui en mon cuer converse, 
Espuise, espant, trebuche et verse 
Toute autre amour fors de mon cuer : 
Por s'amour get tout le mont puer. 
S'amor me fait le cuer si chaut 
De tout le monde ne me chaut, 
Car esprouvé ai bien par foy 
Qu'en nului n'a fors en Dieu foy. 
Tant ai veü, tant ai trouvé, 
Tant essaié, tant esprouvé 
Que je sai bien, je n'en dout mie, 
Folz est qui en home se fie. 
Tous hom est wis, faus et glaçans, 
Maus traïtres, maus pourchaçans. 
Sire emperere, bien dire os 
Que toz hom est toz de mort bos, 
Toz hom est wis, toz hom est vains, 
N'a point de cuer, c'est toz aubainz. 
Nus hom sanz Dieu, c'en est la fins, 
N'est purs ne vrais, entiers ne fins. 
Diex est toz cuers, Diex est toz force ; 
Il n'a en Dieu aubain n'escorce. 
Touz hom sanz Dieu touz est pourris, 
Mal affaitiez et mal nouris. 
Hom au besoin faut son ami, 
Ç'ai esprouvé mout bien en mi, 
mais Diex par est si acerins, 
Si tres vrais, si tres enterins 
Que cheoir ne puet ne glacier 
Cil qui le vielt bien embrachier. 
Bon apuier se fait a lui, 
Car au besoin ne faut nului. 
Diex est si fors de grant pooir 
Que glacier ne puet ne cheoir 
Ne mespasser a nesun fuer 
Qui s'i apuie de bon cuer. 
Veü en moy ai averer, 
Sire emperere, qu'esperer 
Milleur se fait, c'en est la some, 
En Dieu qu'en prince n'en nul home, 
Que sages fait, c'en est la voire, 
Qui s'i atent, qui s'i espoire, 
Mais deceüz est sanz doutance 
Qui met en homme s'esperance. 
Pour ce, pour ce, sire emperere, 
Que fois en home est corte et rere, 
Affïer mais ne m'i os plus. 
De bonne foi sanz Dieu n'est nus. 
Toz hom est faus, wis et menteres ; 
Toz hom glaçans est et guilleres. 
Dou charbon vif par sui si cuite 
Qu'a toz homes di : “ Cuite, cuite ! ” 
Amors d'omme est aventureuse 
Et redoutanz et perilleuse. 
Qui mielz li fait, souvent avient 
C'est cil a cui noax en vient. 
En amer Dieu, c'est sanz doutance, 
N'a aventure ne cheance. 
Qui mielz l'aimme, qui mielz le sert 
Mielz est de lui et plus desert. 
Cielz qui mielz l'aimme milleur l'a. 
Mout bon amer certes fait la 
Ou bonne amors ne puet perir. 
Diex est si larges de merir 
Nus en lui perdre en nule guise 
Ne puet s'amor ne son servise. 
Il n'est fors Dieu nus vrais amis ; 
Pour ce ai men cuer en li tout mis. 
S'amours n'est mie d'aventure : 
Touz tans parmaint et touz tans dure. 
Tout autre amor estuet changier, 
Müer, faillir et estrangier, 
Mais l'amors Dieu point ne s'estrange, 
Car Diex ne mue ne ne change. 
En toz tans est Diex en bon point. 
Qui que mut, Diex ne mue point. 
Por ce que Diex ne puet müer, 
Ne departir ne remüer 
Men courage ne weil de lui, 
Ainz l'amerai plus que nului. 
Toute autre amor m'iert bien amere 
Por bien amer lui et sa mere. 
Pour Dieu amer m'iert tout amer, 
Car nus sanz Dieu ne set amer. 
Il n'est fors Dieu nus vrais amanz. 
Si com le fer li aïmanz 
Ensache a lui, trait et atache, 
Ausi s'amours men cuer ensache. 
A lui mes cuers est si aers 
Por derompre vainnes et ners 
Ne pour perdre membre ne vie 
Ne serai mais fame n'amie 
A roy n'a prince n'a baron 
Jor que je vive s'a lui non. 
Vrais amis n'est nus fors que Diex ; 
Avec lui est mes cuers es ciux, 
Encor soit ci mes las de cors. 
Ja mais mes cuers n'istera fors 
Ne de sa mere ne de lui. 
Quant toz li mons me quist anui, 
Quant toz li mons me dejeta, 
Quant toz li mondes me beta, 
Quant toz li mondes me failli, 
Quant toz li mondes m'assailli, 
Adont m'aida li tres doz Diex. 
De toz mes anemis mortex 
M'a delivree mes amis. 
Pour ce ai mon cuer en lui si mis, 
Pour ce est mes cuers en lui si fers 
Qu'ausi com en l'acier li fers 
Aers a lui est et sodez. 
Ja deceüs n'iert ne godez 
Mes cuers pour terrïen empire. 
Mes amis est Diex et mesire, 
Mes barons et mes avouez. 
En lui mes cuers est si noez 
Et trestant l'aim et tant m'i fi 
De tout le mont pour lui di “ fi ! ” 
Pour ce que plus s'amye soye, 
Les siglatons, les dras de soie, 
Les sambuez, les lorains riches, 
Les aniaux d'or et les affiches, 
Les cras morsiaus et les mous liz, 
La grant gloire, les granz deliz 
De l'empire et de la corone 
Guerpis pour estre povre none. 
Au roy dou ciel veil estre espouse. 
Ce poise moy, quant je fui touse, 
Quant je ne fis ce que j'or fas. 
Mon cors desdaing et mon cors haz 
Quant nus fors Diex fu de lui sire 
Pour royaume ne pour empire. 
Non pas pour ce bien sai que toz 
Est Diex si piux et si tres doz 
Ne refuse vielle ne josne. 
De ce fait il mout grant aumosne 
Et de ce fait grant largeté. 
Par sa grant debonaireté 
N'est nus tant vielz ne tant tart vingne, 
Se labourer vielt en sa vigne, 
Ce loyer ne li doinst meïsme 
Qu'ont cil de tierce ou cil de prime. 
S'en ma viellece devieng none 
Et en sa vingne viengne a nonne, 
Encor porrai bien recouvrer, 
S'a mon pooir veil bien ovrer 
Et le cuer n'ai faus et lanier, 
Le guerredon et le denier, 
Mien escïent, qui senefie 
Loier de pardurable vie. 
Pour lui guerpis et guerpirai 
Quanqu'en cest mont a guerpir ai, 
Car qui le vielt tost aconsiurre 
Tout doit laissier pour lui ensiurre. 
A lui me doins, a lui m'otroy. 
Le veu, la promesse et l'otroi 
Que fis a lui et a sa mere, 
Quant pour nïent, sire emperere, 
Me commandastes a desfaire, 
Renouveler veil ci et faire 
Devant mon pere l'apostoile. 
Pour le forment guerpis le soile, 
Pour paradys deguerpis Romme, 
Por Jhesu Crist terrïen homme. 
Devant vos, devant voz senas 
De bouche di et d'uevre fas 
Ce que j'adons pensai de cuer : 
Le mont renoy et jet tout puer. 
Mondainne honeur, mondainne empire, 
Qui l'ame charche et l'ame empire, 
Cuit et renonz, jet puer et lais, 
Voiant toz cialz de cest palais. 
Pour le grant roy, pour le signeur, 
Pour le tres grant empereeur 
Qui sanz fin vit et sanz fin regne, 
Lais mortel home et mortel regne. 
Pour paradis lassus amont, 
Lais et guerpis trestot le mont. 
Por Dieu guerpis, por Dieu refus 
Le mont fuiant, faus et confus. » 
L'empereres pleure et gemist, 
De mautalent tranble et fremist 
Et bien desfent a l'apostoyle 
Ja ne soit telz qu'il li doinst voile. 
Souvent jure le roy celestre 
Qu'en Romme n'a ne clerc ne prestre, 
Se sa fame de lui desoivre, 
Noier nel face enmi le Toyvre. 
Cele en cui Diex met hardement 
Requiert sanz nul delaiement 
Hardïement a l'apostoile 
Le froc li doinst tost et le voile, 
Et s'il le laist pour la peür 
De son baron, l'empereür, 
Pour doute d'omme ne de fame, 
Dex de ses mains requiere s'ame. 
L'apostoiles pleure et souspire. 
Mout doucement li prent a dire : 
« Dame, dame, ne faites preu. 
Je vos assol de vostre veu 
Et sour moy preng tout le mesfait. » 
Et clerc et lai trestout affait 
Et li senat et l'empereres 
Et sour toz les autres ses freres 
As piez la dame s'umelïent 
Et em plorant pour Dieu li prïent 
Sa volenté laist et refraingne 
Et qu'ele endurt que sour lui preigne 
L'apostoiles tout cest affaire. 
Mais pour auz toz n'en vielt rien faire, 
Ainz dit la sainte empereris 
Qu'ainz sousferoit que fust peris 
Ses cors et ars enz en un feu 
Que pour nului frainsist son veu 
Ne qu'ele a ce ja s'asentist 
Ja mais sa char homme sentist. 
L'empereres pleure et souspire ; 
Mout a grant duel, mout a grant ire, 
Grant destorbier et grant contraire 
Quant ne la puet a lui ratraire. 
Mais quant il voit a la parfin 
Qu'ele a si vrai, qu'ele a si fin 
Le cors, le corage et le cuer 
Que pour Dieu vielt tout jeter puer, 
Guerpir l'empire et la corone, 
Tout em plorant congié li donne. 
Pour peu que li cuers ne li part 
Quant en tel guise s'en depart, 
Mais l'apostoiles tant l'em proie, 
Tant l'en tient cort et tant l'asproye 
Et par raison tant le corjonne 
Que, maugré sien, congié l'en donne 
Et assentis s'i est afforce. 
Cele qui se haste et esforce 
D'aler au haut espoz celestre 
Ensi se depart dou terrestre. 
Ensi de la main l'apostoile 
Beneïçon et froc et voile 
Reciut la sainte empereris. 
Si l'espira Sains Esperis 
Que jeta puer toutes richeces 
Et fist colper ses blondes treces 
Et la coronne terrïenne 
Guerpi pour la celestïenne. 
Pour ce qu'a Dieu se vout acroistre, 
S'apetisa en petit cloistre, 
Pour cloistre a mis l'empire jus. 
Poree en langes, pois au jus 
Aimme assez mielz la sainte fame, 
Pour encraissier, pour norrir s'ame, 
Que ne feroit chargié un char 
De chars pour encraissier sa char. 
Ele seit bien, la sainte fame, 
Qui encraissier vieut a droit l'ame 
Le cors couvient amaigraier. 
Eschaucirrer et roidoier 
Adez la chars vielt contre l'ame 
Qui ne l'amesgroie et affame. 
Ele voit bien sanz alumer 
Qu'il couvient desacoustumer 
Les cras morsiax et les devices 
Celui qui vielt fuïr les vices. 
Qui ne refraint la char et donte, 
L'ame chevauche et seur li monte. 
Qui ne la fraint, qui ne l'esfelle, 
Touz tans rebourse est et rebelle. 
La char convient desendruïr 
Qui les pechiez vielt defuïr. 
Qui s'endruist trop et encraisse 
A pechié faire trop s'eslaisse. 
Pour ce sa char fait bon laissier 
A endruïr, a encraissier. 
Par trop fors vins, par trop cras mors 
A pechié s'est mains hom amors. 
Pour ce la dame a son corsel 
Doner ne vielt nul cras morsel. 
Si le tient cort par abstinence 
Qu'il ne roidoie ne se tence 
Encontre l'ame de rien nule. 
Ne lait au cors metre en sa mule, 
Entasser chose n'ensachier 
Dont l'ame puist a mal sachier. 
L'empereris, la sainte fame, 
Pour Dieu servir, por salver s'ame 
De l'empire s'est deschargie, 
Si s'est enclose et enparchie 
En cloistre ou ne voit mais nului. 
Enclose s'est avec celui 
Qui vrais et bons est deseur toz. 
C'est li tres biaus, c'est li tres doz, 
C'est li tres sades Jhesu Cris, 
Qui en son cuer est si escris 
Et en son cuer si se repose 
Pour lui oublie toute chose, 
Pour lui oublie tout le mont. 
N'est jors cent fois ses cuers ne mont 
Em paradys pour lui veoir. 
Sa signorie, son pooir, 
Sa douce mere, ses archangeles, 
Ses sains, ses saintes et ses angeles 
Dedens son cuer souvent remire. 
Par pensee souvent se mire 
En la biauté de Nostre Dame. 
Ele est en terre, mais ja s'ame 
Em paradys maint et converse. 
Diex, quel nonain ! Diex, quel converse ! 
Diex, quel dame ! Diex, quel rendue ! 
Souvent se gist toute estendue 
Batant son pis et sa forcele 
Devant l'ymage a la pucele 
Qui en ses flanz porta mois nuef 
Son ami doz, son baron nuef, 
Qui mis li a l'anel au doit. 
Si netement seit bien que doit 
Garder son cuer, s'ame et son cors 
Que plus soit nete et pure qu'ors. 
Ele seit bien puis qu'espousee 
Et beneoite est et sacree 
Au haut signor qui tout cria, 
Qui l'anel mis au doit li a, 
Vers tous pechiez se doit tenser 
En fait, en dit et en penser. 
Elle set bien que ses espouz 
Tout sanz taster vainne ne pous 
Set bien et voit quanqu'elle pense. 
Si garde si sen cuer et tense 
Que nes de penser vilenie 
Tout le nestoie et tout le nie. 
A Dieu sen cuer met en despense : 
Tant doucement souvent i pense 
Laissier ne daingne sen penser 
Fors seulement a lui penser. 
A Dieu penser a grant deduit, 
A Dieu penser si se deduit, 
A Dieu penser si se refait. 
Des douz pensers qu'elle a lui fait 
Plus se refait la crestïenne 
Que de viande terrïenne. 
Tuit li penser li sont amer 
Fors cil qui sont a Dieu amer. 
Pour estre a Dieu tres bien acointe, 
De tout le mont se desacointe. 
A Dieu amer s'est si livree 
De s'amor est toute enyvree. 
De tous acointes se delivre ; 
Ne vielt acointe fors son livre. 
Avis li est qu'a Dieu conseille 
Quant son sautier lit et verseille, 
Et si fait ele sanz doutance. 
La lettre dit qui l'enrommance 
Qui lit, qui eure, qui verseille 
A Dieu parole, a Dieu conseille. 
Gregoyres dit, ou je le lui, 
Qu'a Dieu parole et Diex a lui. 
Pour ce ne doit ja nus essoines 
Detenir clers, nonains ne moinnes 
Qu'en orison souvent ne soient, 
Souvent ne lisent et saumoient. 
Par ces trois choses aüser 
Puet on deçoivre et amuser 
Le guillant siecle et l'anemi, 
Signour de Dieu faire et ami. 
Par ces trois choses sont tensees 
Legierement vainnes pensees. 
Par ces trois chosez si seris 
Est li sainz cors l'empereris 
Qu'en oubli mis a tout le mont 
Et pense adez lassus amont. 
L'empereris, la sainte fame, 
Devant l'ymage Nostre Dame 
Toute la nuit mout souvent veille 
Et son sautier lit et verseille 
Tant que trespasse souvent none. 
Or est es bains la sainte none, 
Or se deduit, or est aaise, 
Or n'a mais rien qui li desplaise, 
Or ne li faut mais nule chose 
Quant enserree est et enclose 
Avec le bel, le bon, le doz 
De cui amor s'enyvre toz 
Ses cuers, ses cors et ses corages. 
Or a bien toz ses avantages 
Quant enclose est avec celui 
Qu'ele a amé plus que nului ; 
C'est li doz roys de chasteé 
Pour cui amor en neteé 
A tant gardé son biau jovent. 
Or le remire et voit souvent 
De l'uel de contemplatïon, 
Or i met si s'ententïon 
Petit pense ailleurs a nul fuer, 
Adez le voit des ielz dou cuer. 
Qui que soit Marthe, ele est Marie. 
Or est refaite, or est garie 
Quant guerpie a la vie active 
Pour estre en la contemplative. 
Or est en grant transquillité 
Quant toute curïosité 
Jetee a puer et toute painne 
Et siet si com la Madelaynne 
As doz piez le doz Jhesu Crist 
Pour oïr les doz moz qu'il dist 
De sa tres douce sainte bouche. 
Mout doucement au cuer li touche 
La grans douceurs que li doz sire 
En l'Evangile daingne dire. 
« Venez, fait il, venez, venez 
Qui travilliez et qui penez 
Et qui lassé et chargié estes. 
Es grans joyes et es grans festes 
De paradys vos referai. 
Essaiez moy, doz vos serai. 
Essaiez moi com je sui toz 
Debonaires, piteuz et doz. 
Nului qui m'aint je ne jet puer 
Car humeles sui et doz de cuer. 
Çaus qui m'aimment aim durement. 
Portez men fais seürement ; 
Mes fais soués est et legiers. 
Cil qui me servent volontiers 
Et cil qui bien amer me welent 
De rien qu'il facent ne se duelent. » 
Ceste promesse douce et sade 
De Dieu servir la fait si rade 
Meesmement en l'esperite 
Qu'en quanqu'ele fait se delite. 
Ses esperites est si fors, 
Son cors fait tant par son esfors 
Au Dieu servisse travillier, 
Tant jeüner et tant villier, 
Tant saumoyer et tant ourer 
Et tant gemir et tant plourer 
Qu'apertement puet on veoir 
Tant de vigueur, tant de pooir 
Ne puet avoir nus cors de fame 
Se n'est par la vertu de l'ame. 
De Dieu servir, c'en est la somme, 
Tost est las cors de fame et d'omme. 
A Dieu servir vertu n'a point 
Se ne l'esforce l'ame et point. 
De Dieu servir mout tost se lasse 
La chars chaitive, fraille et lasse. 
De la saintisme empereris 
Est si tres chaus li esperis 
Que tout le cors en a boillant. 
Quant plus se va agenoillant, 
Quant plus la char traveille et tue, 
Tant plus en Dieu se resvertue. 
L'amors de Dieu si l'a esprise 
Que la char n'aimme ne ne prise 
Une rachinne de fenoil. 
Si saint coude, si saint genoil 
Tant s'acoudent, tant s'agenoillent 
Que de cler sanc taignent et moillent 
Assez souvent la terre froyde. 
Quant plus traveille, plus est royde 
Et plus ses cuers est en melide. 
Se sa chars blanche fronce et ride 
Par l'abstinence qu'elle mainne, 
Joie ses cuers grant en demainne. 
Tant geüne, traveille et eure, 
Veille, gemist, souspire et pleure 
Qu'ele en noircist toute et palist. 
Ensus de li fiert et galist 
Toutes les aisez de la char. 
A gaberie et a eschar 
Tient la saintisme crestïenne 
Toute la gloyre terrïenne. 
La sainte dame nete et monde 
Seit bien que la gloyre dou monde 
Tant ne puet croystre ne florir 
Qu'il ne l'estuit mout tost morir 
Et, quant plus monte, plus bas chiet. 
Qui plus en a, plus li meschiet ; 
Et nequedent tel mescheance 
Tienent li fol a grant cheance, 
Mais tel chaance a grant meschief 
Tiennent li sage, par mon chief. 
Si fait la sage empereriz. 
Si l'ensagist Sainz Esperiz 
Que vainne gloire tant desdaingne 
Que ses cuers nes penser n'i daingne. 
Ele seit bien, c'en est la voire, 
D'amer le siecle ne sa gloyre 
Ja hom ne fame ne jorra. 
Ele seit bien qu'ele morra 
Et se ne seit le jor ne l'eure. 
Pour ce gemist et pour ce pleure 
Et pour ce adez a grant envie 
De Dieu servir en ceste vie 
Tant de doz cuer, de vrai, de fin 
Que bon trespas et bone fin 
Li daint trametre et envoier 
Et en tel lieu s'ame avoier 
Qu'ele aler puist si droyte voie 
Sa sainte face sanz fin voie. 
Elle set bien, n'en doute pas, 
La bone fin, le bon trespas 
Amainne adés la bone vie. 
L'espouse Dieu, la Dieu amie, 
L'empereris, la sainte nonne, 
En doutance est adez qu'a nonne 
La mors complie ne li sont. 
Pour li waitier, por ce li sont 
Adez overt li oel dou cuer. 
La mort n'oublie a nesun fuer, 
Mais jor et nuit adez la voit. 
Pour ce la dame se provoit, 
Pour ce la dame s'apareille, 
Pour ce jeüne, por ce veille, 
Pour c'est adez aparillie, 
Pour c'est adez esmanvillie. 
L'empereris, ce n'est pas doute, 
Mout crient la mort et mout la doute. 
Ainz que s'eure soit acomplie 
N'ainz que la mort li sont complie, 
Qui a pluiseurs souvent la sonne 
Ainz qu'il soit vespres, voire ainz nonne, 
Aparillier se vielt si bien 
Qu'ele ne puist douter de rien 
Sa grant impetuosité. 
La mort doute par verité 
Tant qu'ele adez jor et nuit veille 
Et, s'a la fois li cors soumeille, 
L'ame toz tanz est esveillie, 
Acesmee et apareillie 
De recevoir en net ator 
Son salveür, son creator. 
Miudre de li ne porta voile. 
Sa lampe a si garnie d'oile 
Qu'ele art adez, et nuit et jor. 
Bien pres qu'adez est assejor 
A nus genolz la sainte fame 
Devant l'ymage Nostre Dame. 
Devant li s'est tante foÿe, 
Et tant flechie et tant ploÿe 
Et tant couchie et estendue 
Qu'oïe l'a et entendue. 
Souvent li prie de cuer fin 
Qu'ele la traie a bonne fin 
Et que sa fin face si fine 
Qu'ele ait la joie qui ne fine. 
Tant conforta Sains Esperis 
Et enforça l'empereris 
Qu'ainc n'entesvi ne ne recrut, 
Ainz amenda adez et crut 
A Dieu servir et a bien faire. 
Haut conseil mist en son affaire 
Quant si le monde jeta puer 
Et quant ama de si doz cuer 
La mere au roy qui tout cria. 
Tant la servi, tant la pria 
Et devant li tant s'estendi 
Que ses prïeres entendi 
Et qu'ainz la fin si l'afina 
Que si tres finement fina 
Qu'ele eut la joie au finement 
Que desiroit si finement. 
Quant defina la sainte fame, 
De son saint cors la saintisme ame 
La mere Dieu mist es sainz cielz. 
Li roys des roys, li diex des diex, 
Li emperere, li grans sire 
Pour cui guerpi eut son empire, 
Em paradys la corona 
Et en douayre li donna 
Com a s'espeuse et a s'amie 
S'amor et pardurable vie 
Et la joie qui tant est fine 
Qu'ele ne faut ne ne define. 
A la quel joie li doz pere 
Par les preces sa douce mere, 
Par sa douceur et par sa grace 
Tous et toutes partir nos face 
Et toz nos maint a bonne fin. 
Ici commens et ici fin. 
Qui vielt oïr oie comment 
Un petitet de mon froment 
Veil ci semer et de m'anone : 
Parler encor veil de ma none. 


lci me prent, ici m'aard 
Granz volentez, par saint Maard, 
Qu'a mes dames que mout ai chieres, 
As damoyseles, as cloistrieres 
De Nostre Dame de Soissons, 
Envoy un mes de tes poissons 
Com j'ai peschié a Vi seur Aisne. 
Par un garçon sour un ais ne 
Lor tramet je pas cest present, 
Ainz lor envoy, ainz lor present 
Par cest biau livre et par ces pages, 
Qui parleront plus bel q'uns pages, 
C'unz troteapié ne c'unz corliuz. 
De toutes celes qui cors liuz 
Pour Jhesu Crist ont esleüs 
Doit cis presens estre leüs 
Et li myracles de la dame 
Qui jeta puer le cors por l'ame. 
Par le myracle et par la queue 
Daint Diex voloir qu'encor esqueue 
Aucune bonne crestïenne 
D'amer la joie terrïenne. 
Livres, va t'en isnelement, 
Salue moy mout doucement 
L'abbeesse de Nostre Dame, 
Qui mout est certes douce fame. 
Les damoiseles, les cloistrieres 
Salue moi, quant en cloitre ieres, 
Cent mile fois a tout le mains 
Et si leur di qu'a jointes mains 
Mout doucement leur quier et proy 
Qu'eles prïer veillent por moy ; 
En toz biens cil les face croistre 
Qui renclus, cele, chambre et cloistre 
Fist de la virge pure et monde 
Qui tout espure et qui tot monde ; 
La douce dame par sa grace 
Vielles et josnes tex les face 
Et fors de cloistre et en couvent 
Qu'a leur espoz tiegnent couvent 
Et si le servent de cuer fin 
Vivre avec lui puissent sanz fin. 
Quant de Soissons departiras, 
Cinc cenz fois salüer m'yras 
L'abeesse de Fronteuvraut, 
Que je mout aim et qui mout vaut. 
De son affaire ai tant apris 
Que je mout l'aim et mout la pris ; 
De toz les cloistres qu'ele garde 
Et de li daint cele estre garde 
Qui en sez flanz nuef moys garda 
Le roy qui tout en sa garde a ; 
La douce dame glorïeuse, 
La debonaire, la piteuse, 
Leur cors garder daint et leur ames. 
Toutes rendues, toutes dames 
Noires et blanches qui le monde 
Pour l'ame faire pure et monde 
Avez guerpi et jeté puer, 
D'or en avant d'ententil cuer 
Entendez la page presente 
Que vos tramet, que vos presente 
Li prïeuz de Vi, danz Gautiers. 
Vos orisons et vos sautiers, 
Voz doz ave, voz doz salus 
Desire plus que bars ne lus. 
Pour la douceur de Nostre Dame 
Toutes vos prie que vos s'ame 
En toz les biens fais acuelliez 
Que jor et nuit pour vos cuelliez. 
La sainte virge pure et monde 
Qui toz les sienz netoye et monde 
Si vos netoit et si vos mont 
Et si vos face cest vil mont 
Et cest vil siecle seurmonter 
Qu'en paradys puissiez monter. Amen. 
De la chasteé as nonains Vous damoyseles e vos dames 
Qui de cuer et de cors et d'ames 
Au roy dou ciel estes donnees, 
Qui beneoytes et sacrees 
Estes au roy de paradys, 
Prenez garde que fist jadis 
L'empereris de grant bonté 
Dont ci devant vos ai conté. 
Puis que pour Dieu se fu tousee 
Et d'anel d'or l'eut espousee, 
Si li fu bons, si li fu doz 
Qu'a lui ses cuers se donna toz 
N'ainc puis son cors ne li toli. 
Si biau baron ne si poli 
Com Diex est ne poez avoir. 
Ce doit chascune bien savoir 
Que nul amant tant amoureuz, 
Tant vrai, tant doz, tant savoureuz 
Com Diex est avoir ne poez. 
S'en lui laciez, s'en lui noez 
Vostre corage et vostre cuer, 
Tant vos iert doz qu'a nezun fuer 
Ne vaurrïez nul autre avoir. 
L'empereris fist grant savoir 
Quant ele a lui se maria 
Et quant son cuer si varia 
De toute humainne criature 
Qu'ele onques puis talent ne cure 
N'eut de nul home, tant fust biax. 
Et nequedent de grans cembiax 
Assez li fist li anemis, 
Mais si parfont enté et mis 
Avoit en Dieu corage et cuer 
Que tout le monde jeta puer 
Et que tout homme desdaingna. 
L'amors de Dieu si l'empraingna 
Qu'a la mort vie li conçut 
Et Diex ou ciel l'ame en reçut. 
Faites autel com ele fist : 
Pour la douceur de Jhesu Crist 
Fuiez et despisiez le monde, 
Tenez le cuer et le cors monde 
Si com la sainte empereris. 
Sachiez que li Sainz Esperis 
En vos habite et en vos maint 
S'en vo defaute ne remaint. 
Pour Dieu tenez net le manoir 
Ou habiter doit et manoir 
Et reposer jor et nuit Diex. 
Aiez les cuers esperiteux, 
Aiez nes cuers, aiez nes cors. 
Netes et pures com fins ors 
Estre devez et glorïeuses, 
Et plus que pierres precïeuses 
Estre devez cleres et beles. 
Saichiez, saichiez, vos damoyseles 
Qui a Dieu estes marïees, 
Qu'estrangies et varïees 
De tout le monde devez estre. 
Vos qui pour le regne celestre 
Guerpi avez peres et meres, 
Parenz, amis, sereurs et freres, 
Et copees vos treces blondes, 
Gardez, gardez que cis vielz mondes 
A lui amer ne vous rapiaud. 
L'amors dou monde mort espiaud 
Et mort perpetuel engenre. 
Pour ce s'i fait perilleuz penre. 
Ostez dou siecle vos ententes : 
Se vos sereurs, se vos parentes 
Ont leur lorains, ont leur sambuez, 
Se pareez sont et vestues 
Et richement apipaudeez 
Et vos, qui estes bertoudees 
Pour amor Dieu et reoingnies, 
En cloistre misez et coingnies, 
Gardez, por Dieu, de rien n'en chaille. 
Vos savez bien sanz nulle faille 
Que cis vielz mondes et sa gloyre 
Ne vaut la keue d'une poyre. 
Comme fumiere tresira, 
Tout est nïent, tout porrira. 
Vous damoyseles, vos velees 
Cui a s'amor a apelees 
Li crïeres qui tout cria, 
Le siecle et tout quanqu'il i a 
Haïr devez et defuïr, 
Et plus que fiens vos doit puïr. 
Siecles est ors, vielz et puans 
Et se par est tant engluans 
Qu'issir n'en puet ne remüer 
Cil qui sa glus puet englüer. 
Fuiez le mont, fuiez ses vices, 
Ses chiers morsiax, ses grans devices, 
Que pluiseur aimment tant, c'est diex, 
Que de leurs ventres font leurs diex. 
Se vos parentes ont les tables 
Et les viandes delitables, 
Les bars, les lus et les saumons, 
Ne vos en chaille. Salemons 
Dist que mielz vaut une bouchie 
De pain sec a joye maingie 
Que plaine maison de vitaille 
Maingie a noise et a bataille. 
Vo povreté prenez en pais : 
Les gens dou siecle ont mout grant fais 
D'aquerre ce malvaisement 
Qu'il redespendent folement. 
Cil grant signor et ces grans dames 
Pour ce souvent perdent leur ames, 
Qui au besoing leur fuit et faut. 
Vos en avez, se Diex me saut, 
Ce m'est avis, le mielz parti. 
Mielz ameroie un oef parti, 
Un oef pochié ou un oef blanc 
Que trente mes boulis en sanc. 
Mielz vaut uns oez sanz cuisençon 
Que trente mes de raençon. 
Mau mors avale et male moute 
Qui raençon englot et toute. 
Se vos sereurs et vos parentes 
Ont les grans terres, les grans rentes, 
Les grans traïns, les grans ators, 
Les grans palais et les grans tors, 
Les biaus barons, les rois, les dus, 
Ne vos en chaille, car mout plus 
Vaut Diex que roys ne dus ne face. 
La biautez Dieu onques n'esface, 
Mais biautez d'omme est tost faillie 
Et tost la face a empalie. 
Tant par a d'incouvenïenz 
En tout homme que c'est nïenz. 
Tous li plus fors, toz li plus biax 
A mout tost fait toz sez cembiaus. 
D'omme est si fraille la nature 
Que petit vit et petit dure, 
Tost faut, tost muert et tost devie. 
Courtes et brieves de sa vie 
Sunt mout les bonnes et les metes, 
Et pour ce crie li prophetes 
Que toute chars, c'en est la voire, 
Est herbe seche et que sa gloyre 
Descroe et chiet com fleurs de fain. 
D'omme mortel talent ne fain 
Ne devez ja nul jor avoir, 
Mais vostre espoz, le vrai, le voir, 
Devez toz tanz, viellez et tousez, 
Desirer com vraies espousez, 
Car telz biautez en lui s'aüne 
Que li solaus et que la lune 
S'esmerveillent de sa biauté. 
Se vos li portez loiauté 
Et faites ce qu'il li serra, 
Desor les chiés vos aserra 
Coronnes d'or cleres et fines 
Et vos fera toutes roÿnes. 
Portez li foy ou que soiez. 
Se li lerres, li renoyez, 
Li dyables, li anemis, 
Qui de maint mal s'est entremis, 
Vos aguillonne, point et tente, 
Desfendez vos par grant entente. 
Tenter vos cuide tant et poindre 
Departir vos puist et desjoindre 
De vostre ami, de vostre espouz. 
Bien seit se de lui et de vous 
Faire pooit divorcïon, 
En vos aroit grant porcïon. 
Gardez si prez tout vostre affaire 
Qu'il ne vos face chose faire 
Dont vos soiez de lui sevrees. 
Es myreoirs de vos pensees 
Voz concïences si mirez 
Et si voz ames atirez 
Que vostre espous n'i voie chose 
Dont il vos hace a la parclose. 
Les beles dames de ça fors 
Mout bel acesment leur biax cors 
Et souvent mirent leur biax vis 
Pour ce que welent a devis 
Estre plaisans a çax et beles 
Qui leur amour ont mise en eles. 
Vos damoiseles, vos cloitrieres 
Qui guerpies les robes chieres 
Avez pour les coteles blanches 
Et pour les fros as noires manches, 
Se vos volez que vostre espous 
S'amour asiece toute en vos, 
Et en viellece et en jouvent 
Gardez que vos mirez souvent 
Ou myreoir de conscïence. 
Gardez nule inconvenïence 
Voz sainz espouz en vos ne voie 
Pour quoi s'amor tolir vos doie. 
Leurs vis mirent seculers dames 
Mais vos devez mirer vos ames 
Le vis mirent et vos le cuer. 
Leurs myreoirs jetez toz puer. 
Leur myreoir ne vos sont preu ; 
N'i puet avoir l'ame nul preu. 
Es myreoirs de Sainte Eglyse, 
Qui cler et bel sont a devise, 
Myrer se doivent cil et celes 
Qui weillent ames avoir beles. 
Li myreoir, li essamplaire 
Par coi devommes a Dieu plaire, 
Ce sont li livre ou vies maintes 
Trovommes de sains et de saintes. 
Es saintes vies, es sainz faiz 
Des sainz hommes et des parfaiz, 
Des saintes virges, des puceles 
Qui tant a Dieu par furent beles 
Mirer se doivent bonne gent. 
Tel myreoir sont bel et gent, 
Tel myreoir sont reguler. 
Nus n'a le cuer si seculer, 
Se bien se vielt souvent myrer, 
S'ame ne puist si atirer 
Que volentiers la verra Diex 
Et s'en fera s'espeuse es cielz. 
Des myreoirs dont je vos cont 
Deus en i a qui propre sont 
A vous cloistrieres, a vous dames ; 
Ce sont deus resplendisanz gemmes, 
Deus saintes pierres glorïeusez, 
Deux esmeraudes precïeuses 
Dont tous li mondes resplendist. 
Mais tout autant, qui voir en dit, 
Est plus clere de l'autre l'une 
Com li solaus plus de la lune. 
La premiere de ces deus gemmes 
Ou remirer devez voz ames, 
C'est la pucele precïeuse, 
C'est la roÿne glorïeuse 
Qui roÿne est de tout le monde. 
La Magdelaynne est la seconde. 
Vous puceletes et vos tousez 
Qui amies et qui espousez 
Estes au roy de verité, 
Pour garder vo virginité, 
Pour fuïr toute vilonnie, 
Mirez vos bien, nel laissiez mie, 
Ou myreoir que cele porte 
Qui dou ciel est et pons et porte, 
Qui plus fu pure que purs ors, 
Virge de cuer, virge de cors. 
Virginitez par est si fine 
Qu'as angeles dou ciel est cousine. 
Virginitez par est si nete 
Que flors de lis ne vïolete 
N'iout si soëf com ele fait. 
Escriture dit tout affait 
Ceste vertu qui puet aquerre, 
Il mainne vie d'angele en terre, 
Mais saichiez bien certainnement 
Ne flaire pas tres doucement 
Au roy dou ciel virginitez 
Se n'est avec humilitez. 
Par ce que tant s'umilia 
La mere au roy qui tout cria, 
En ses sainz flanz Diex descendi. 
Humilitez Dieu nos rendi, 
Qu'orgiulz tolu si nos avoit 
Que de nos tous cure n'avoit. 
La mere au roi de verité 
Ne dist pas la virginité 
Veüe a Diex de sa pucele, 
Mes l'humilitez de s'ancele. 
Qui puet avoir virginité 
Gart que de vraie humilité 
Bien l'ait enclose et bien couverte : 
Adont seüre soit et certe 
Qu'ele pareille iert as archangeles 
Et coronnee avec les angeles. 
Qui le myreoir Nostre Dame, 
Qui tant est biax pour myrer l'ame, 
A adiré, frait et perdu 
N'ait pas le cuer si esperdu 
Que maintenant l'autre ne preingne 
Et a la Magdalainne apreingne 
Que tant douceur a Diex en lui 
Que jeter puer ne vielt nului, 
Mais a deus mains reçoit et prent 
Celui qui de cuer se repent. 
S'aucune i a qui soit cheüe, 
Gart que ne soit si durfeüe 
Que pour ce chiece en desespoir, 
Car c'est pour son grant bien espoir. 
Diex sueffre bien, ce n'est pas doute, 
Qu'aucune qui d'orguel est toute 
Estançonnee et souspuïe 
Aucune fois soit embuïe. 
Li doz Diex bien sueffre et endure 
Celi qui plus cuide estre pure 
A chanceler et a glacier 
Pour orguel qu'il en vielt chachier. 
Mout vaut mielz humele chasteés 
Qu'orguilleuse virginitez. 
Avec orguel n'est bons nus biens, 
Car Diex le heit sour toute rienz. 
Ou myreoyr la Magdalainne, 
Qui tant fu nete et tant fu sainne 
Aprés ce qu'ele eut tant mesfait, 
Mout bon myrer certes se fait. 
Nule n'en soit desesperee : 
Qui virginité l'esmeree 
Ne puet avoir chasteé quiere 
Et soit en Dieu seüre et fiere, 
Car chasteés ensiut adez 
Virginité de pres en pres. 
Ce sont deus dames, deus voisines, 
Qui sont parentes et cousines ; 
Ce sont deus dames, deus puceles, 
Qui sont au siecle et a Dieu beles ; 
Mout sont beles, mout sont polies. 
Celes qui aimment les folies, 
Luxure, yvrece, gloutonnie, 
Qui en enfer maint glouton nie, 
Touz tans banissent de leur rue ; 
Plus les heent que crapouz rue. 
Mais sachiez bien de verité 
Que mout aimment sobrïeté, 
Et d'abstinence et de geüne 
Grant joie demainne chascune. 
Mout sont sobres, blanches et netes 
Et plus assez que vïoletes 
Defuient tai, fumier et fanc. 
Mout sont leur chainse bel et blanc 
Et bien ridé et bien lïé, 
Souef flairant et delïé. 
Virginitez et chasteez 
Sont bien de toutes neteez. 
Ce sont deus fleurs si enflorees 
Que qui les a bien odorees, 
Plaisanz li sont sour toute chose. 
Plus soef welent ne fait rose 
Quant de novel est espanie. 
Toute ordure est d'eles banie 
Et toutes neteez assise. 
Bien a amors a sa devise 
Qui a amie a une d'eles. 
Eles sont tant blanches et beles, 
S'en eles bien vos remyrez, 
Comme flouretes blanchirez 
Et se serez, n'en doutez mye, 
En l'autre siecle, en l'autre vie, 
Des saintes fleurs de paradys. 
Myrez vos i com fleurs de lis, 
Serez flairanz, douces et beles. 
Saichiez de voir se vos en eles 
Des ielz dou cuer bien vos mirez, 
L'anemi tost abaubirés. 
Mais tant seit de la vielle dance, 
S'il voit en vos point d'incoustance, 
De tez pensers vos amenra 
Par quoy mout tost vos souspenra. 
Quant li cuivers, li envïeus, 
Pensers vos amainne envïeuz 
Refusez les, jetez les puer, 
Si soulevez a Dieu vo cuer 
Et commenciez le doz salu 
Qu'a moutes genz a mout valu. 
Saichiez de voir, vos damoyseles 
Vos cloistrieres, vos jovenceles, 
Se par prïeres ne tensez 
Temptatïons et folz pensez, 
Li dyables, qui seit maint tour, 
Tant vos ira souvent entour 
Qu'un malvais plait vos bastira : 
De vostre espouz vos partira 
Se vos de lui ne vos waitiez. 
S'asavourez et alaitiez 
Dedenz voz cuers foles penseez, 
Ja ne serez vers lui tensees, 
Car nus ne puet sa char tenser 
S'avant ne tense le penser, 
N'a Dieu n'est chastes a nul fuer 
Qui avant n'est chastes de cuer. 
De chasteé nus ne se vant 
Se de cuer n'est chastes avant. 
Pour ce se fait mout bon tenser 
Et retraire de fol penser. 
Mais anemis, se Diex me saut, 
Les chastes cuers mout plus assaut 
Qu'il ne face les dissolus. 
Il est assez plus esmolus, 
Plus trainchans et plus afilés 
Vers vos, dames qui le guillés, 
Qui li tolez vos beles ames, 
Que vers pluiseurs seculers dames 
Qui a la char tant obeïssent 
Les ames dampnent et perissent. 
Fame qu'il voit que toute est seue, 
Qui toute va a male veue, 
N'asaut il pas tant com celi 
Qui cure et garde prent de li. 
Li dyables de joie oisele 
Quant une sainte damoysele 
Qui pour Dieu a guerpi le monde, 
Qui tant est pure et tant est monde 
Qu'ieut plus soef que fresche rose, 
Puet tant tenter qu'a la parclose 
Fait le penser devenir fait 
Et tant qu'a Dieu puïr la fait. 
Damoyseles, se ne tensez 
Vos corages et vos pensez, 
Vos estez mortes tout affait, 
Quar li pensers norrist le fait : 
Del fol penser vient la fole wevre. 
De fort escu qui ne se cuevre 
Envers dyable et escremist, 
Tel colp li donne dont gemist 
Et fait grant duel la lasse d'ame. 
La cloistriere, la bonne dame, 
Doit tant savoir de l'escremie 
Que dyables ne la puist mie 
Ferir a nu n'a descouvert. 
Se l'uel dou cuer n'a mout overt, 
Tant li fera de soutix tours, 
S'elle estoit fors com une tours, 
Se la feroit il chanceler. 
Il set ses cous si bien celer 
Et si set tant de la retraite 
Qu'ainz qu'elle soit arriere traite, 
La ferra il en tel endroit 
Qu'elle n'ira ja mais si droit 
Com elle a fait dusqu'a celle eure. 
Quant li deables li queurt seure, 
Se tost n'apele Nostre Dame 
De tout son cuer, de toute s'ame, 
Tost li fera par son abet 
Un tel tortpié, un tel jambet 
Dont perdera en un moment 
Ce qu'a gardé si longuement. 
Mais sache bien, se Diex me saut, 
Se de cuer vielt, quant on l'asaut, 
La douce mere Dieu huchier, 
Garde n'ara de trebuchier ; 
Et, s'ele oublie en nule guise 
La mere Dieu et son servise, 
Ne puet estre ne li meschiece, 
Ne puet estre qu'ele ne chiece 
Et glast en aucune maniere. 
Bien pert s'ensaigne et sa baniere, 
Bien est venchuz en tout estour, 
Bien pert sen chastel et sa tour 
Cilz et cele qui pert l'aïe 
De ma dame sainte Marie. 
Tout a perdu a la parclose 
Qui ne l'aime seur toute chose. 
Pour Dieu, pour Dieu, vos damoyseles, 
S'estre volez plaisanz et beles 
A vostre espouz, a vostre pere, 
Amez de cuer sa douce mere. 
Se s'amors bien au cuer vos point, 
Ne douterez dyable point. 
S'en Nostre Dame vos mirez, 
Si net chemin toz tanz irez 
Ja n'arez garde de la boe 
Qui l'ame soille et l'ame emboe. 
S'el myreoir qu'ele vos mostre 
Bien vos myrez, plus que nul mostre 
Defuirez homme et sa consorce 
Et si serez de si grant force 
Que ja brisiez n'iert ne malmis 
Li veuz qu'avez a Dieu pramis 
Ne li seax virges desfais 
Qui tant par est soutilment fais 
Que qui le pert par nul ovrier 
Avoir n'en puet nul recouvrier. 
Gardez ne soit ja depiciez. 
Virges seax, luez qu'est bleciez, 
Tant en malmet, tant en empire 
Que poiz devient la virge cire : 
Ja n'iert mais telz com a esté. 
Damoyseles qui flors d'esté 
Desoz les voiles resamblés, 
Gardez qu'a Dieu ses fleurs n'emblez. 
Les fleurs Dieu estes et les roses : 
Gardez, gardez seur toutes chosez 
Que ne vos fiere la gelee, 
Car vo biauté seroit alee. 
Gardez, gardez vostre sael, 
Gardez les fleurs de vo prael, 
Gardez vos cuers et vos chars netes. 
Sambler devez les vïoletes, 
Qui toute ordure si desdaingnent 
Que converser n'estre ne daingnent 
En tai n'en boe n'en fumier. 
Toz tans fuient le betumier, 
Mais es montaingnes, es haus leuz, 
Es biaus praiax, es biax peleuz 
Et converser welent et croistre. 
Et vos, damoyseles de cloistre, 
Toute ordure devez fuïr 
Se ne volez a Dieu puïr. 
La vïolete en sa nature 
Mostre c'on doit fuïr luxure. 
Toute religïons ensamble, 
Et noire et blanche, ce me samble, 
Resambler doit la vïolete : 
Toz tanz doit estre pure et nete 
Et defuïr le betumier 
Qui en l'ort fanc et ou fumier 
Dou tai d'enfer entaie l'ame 
Et fait ardoir en l'ardant flame 
Qui art de tant ardant ardure, 
Si com tesmoingne l'Escriture, 
Del nostre feu ardans est plus 
Bien la moytié : n'en dout ja nus 
Que li nostres feus ardanz n'est 
Plus de celui qui pourtrais est. 
Pour ce fait il bon defuïr 
Pechié, qui fait l'ame bruïr 
En tel brasier et en tel flame. 
Saichiez pour voir que Nostre Dame 
Em paradys ses vïoletes 
Fera de vos et ses floretes 
Pour enflorer par grant delit 
Sa bele chambre et son biau lit. 
Se la servez en neteé 
Et gardez bien vo chasteé, 
Se la servez bien finement, 
Voz ames au definement 
Toutes menra ou ciel lasus. 
Pour Dieu, pour Dieu, ensus, ensus 
Soyez toz tanz de la folie 
Si que vo chars blanche et polie 
Soit adez pure et esmeree. 
Toz tanz soit fors et aceree 
Vostre pensee et vostre chars 
Si que dyables ses eschars 
Ne ses gabois faire ne puisse 
De rien qu'en cuer ne qu'en char truisse. 
Quant vos assaut li fel, li froiz, 
Dou signe de la vraie croiz 
S'a droit couvrir bien vos savez, 
De touz ses tours garde n'avez. 
S'en vostre escu est la croiz painte 
Et en vo cuer parfont enpainte, 
De rien douter ne le pouez, 
Car cil sera vos avouez 
Qui par la croiz et par le fer 
Le trebucha ou fonz d'enfer. 
Quant vos vienent pensees vainnes, 
Afflictïons prenez et vainnes 
Devant le signe de la croiz. 
Se vos pensez bien a la doiz 
Et a la plaie qu'eut ou flanc 
Por voz pechiez et au cler sanc 
Que respandi en croiz pour vous 
Vos sainz amis, vos sainz espous, 
Se bien l'amez, si vos cuira : 
De vostre cuer lués s'enfuira 
Toute male temptatïons. 
Tournez voz cogitacïons 
De tout en tout a vostre ami ; 
Ne l'amez pas a cuer demi, 
Mais donnez li cuer et cors tout. 
Amours qui ne fremie et bout 
Vraie n'est pas ne ne vaut rien. 
Boulir doit touz qui aimme bien, 
Et si fait il, n'en doutez mie. 
Cuers qui bien aimme adés fremie 
Meesmement de l'amour fine 
Qui ne faut onques ne ne fine. 
Cuers qui bien aimme d'amour fole, 
Qui le cors tue et l'ame afole, 
Penser ne puet fors a la chose 
Ou a sa fole amour enclose. 
Dire puis bien que vraie nonne 
Qui aimme bien s'a celui non ne 
Doit ja penser qui li a mis 
L'anel ou doit con vrais amis. 
Nonne doit estre si tres monde 
Qu'amer ne doit tant rien ou monde 
Ne tant ne doivent si penser 
A rien qui soit ou mont penser 
Com a celui qui est espouse, 
Por cui se tont, pour cui se touse. 
Damoiseles, sachiez que vos 
Le roi dou ciel, vo vrai espous, 
Devez amer de si vrai cuer 
Qu'il ne past jour a nesun fuer 
Que voz espirs cent foiz ne mont 
Por lui vooir lassus amont. 
Gardez, pour Dieu, vous soiez teles 
Qu'a lui volez souvent des eles 
De sainte contemplacïon. 
De vilainne temptacïon 
Tous tans devez vos cuers tenser 
Par bien sovent a Dieu penser. 
Si faites vos, teles i a. 
De bonne eure Diex vos cria 
Et nees fustes de bonne eure 
Quant s'amors si vos assaveure 
Que vos l'amez plus que nului 
Et toz hommes laissiez pour lui. 
Mout vos vient certes de haut cuer 
Quant mortel home jetez puer, 
Qui petit dure et petit vaut, 
Pour le signeur qui maint en haut, 
Qui toz tans dure et toz tanz vit. 
En son cuer bien tout ce provit 
L'empereris dont j'ai conté : 
Ne roy ne conte ne conté 
Ne prisa pas vers Dieu un pois. 
A la grant livre et au grant pois 
Seut bien que Diex li renderoit 
Quanqu'ele pour s'amour feroit. 
Mout joua bien, mout fist bon trait 
Quant de richece se retrait 
Pour enserrer en povre cloistre. 
Mout se seut bien ou ciel acroistre 
Quant en terre s'apetisa. 
L'amours de Dieu bien l'atisa, 
Bien l'embrasa et bien l'esprist 
Quant laissa Rome et cloistre prist. 
Mout joua bien et gentilment 
Et mout traist bien et soutilment 
Quant pour le ciel jeta puer Romme 
Et quant pour Dieu guerpi sen homme 
Et quant vaut perdre son auffin 
Pour le roy qui durra sanz fin. 
Vous damoyseles, vos cloistrieres, 
Qui les robes riches et chieres 
Avez guerpies pour noirs froz 
Et vos chevaliers et vos roz 
Avez perdu pour Dieu avoir, 
En l'eschequier dou ciel pour voir 
Vos fera Diex toutes roÿnes. 
Ses puceles el ses meschynes 
Fera de vos la clere gemme, 
La grans roÿne, la grans dame 
Qui dou ciel est roÿne et fierce. 
Vespres et none, prime et tierce 
En ses chambres li chanterez 
Et ses chapelainnes serez. 
Li et son fil, vo saint espouz, 
Et jor et nuit loerez vous 
En la grant tourbe des archangeles, 
Des saintes virges, des sains angeles. 
Mout par avez haut escïent 
Quant pour auques laissiez nïent. 
Vos savez bien sanz nul redout 
Que nïenz est envers Dieu tout. 
Mout par est plains de grant savoir 
Qui pour nïent set tout avoir. 
Mout est soutix, mout set de change 
A paradis qui cest mont change. 
De haut senz estes aengiez 
Quant les joyes changans changies 
Avez a Dieu, qui pas ne change. 
Seur toutes gens savez de change. 
Vous cloistrieres, vos damoyseles, 
Vos josnes touses, vos puceles 
Qui a Dieu estes espouseez 
Et qui tondues et touseez 
Avez pour Dieu voz blondez treches 
Et voz biaus cors mis en destreches 
Et en mout grans subjectïons 
Et qui voz grans possessïons 
Avez pour Dieu jetees puer, 
Aiez grant joie a vostre cuer 
Et grant leece en vos corages, 
Car Diex sera vos iretages 
E vos douaires paradys. 
Pour Dieu, ausi con fist jadys 
L'empereris saintisme et monde, 
Fuiez et despisiez le monde. 
Tant par est faus et decevables, 
Fuianz, glachans et variables 
Plus de periuz a en l'amer 
N'ait en dis fois passer la mer. 
Buer fustes nees quant fors closez 
Estes de lui et de ses chosez. 
En s'amour a tant d'enfertume 
Tous ses amans en enfer tume. 
Ne vos soit rien de lui amer, 
Car tout ausi com en la mer 
I perillent souvent et noient 
Cil et celes qui plus le croient. 
Ausi com en la mer parfonde, 
Souvent i perille et affonde 
Qui droit ne s'i gouverne et nage. 
Pour Dieu, pour Dieu, vostre corage 
De tout en tout en jetez fors. 
Puis que jeté en sont li cors, 
Gardez li cuers ja n'i habit. 
Entre vo cuer et vostre habit 
Gardez qu'il n'ait diversité. 
Voz sainz habis par verité, 
Qui tant est humeles et devoz, 
Tiesmoingne et dit, si fait li nos, 
Que de cors avons et de cuer 
Guerpi le monde et jeté puer. 
Se par wevre l'en desmentons 
Et de nos veus nous repentons, 
Foy que je doy la bele dame, 
Mort sonz en cors et mort en ame. 
Et nequedent, tout sanz doutance, 
Grant difference et grant distance 
A, ce sachiez, de nous a vous. 
S'aucun musart veez de nous 
Issir de cloistre et foloier 
Et vers le monde coloier, 
N'i tornez ja pour ce les chieres, 
Mais tenez vos netes et chieres 
Et symples comme tourtereules. 
Assez devez vos damoyseles 
Plus vergondeuzes estre d'omme. 
N'avez c'un colp, c'en est la somme, 
Ne plus que li hanas de voirre : 
Douter devez comme tonoirre 
Et mal renon et male fame. 
Vos savez bien que toz tanz fame 
Est de si tenre renommee, 
Luez c'un petit est denommee 
D'assez petite vilonnie, 
Mout a envis s'en cure et nie. 
Ne puet chaloir que li hom face : 
En peu de tanz grate et esface, 
Quant vielt bien faire, les mesfais 
Qu'en vint anz a ouvrez et fais. 
Mais renomee est si estoute 
Que, s'une fame s'ardoit toute 
Pour assez petit de mesfait, 
Si diroit on : « Ele a ce fait, 
C'est une telz, c'est une quele. » 
Toz jors dist on : « Ele fu tele. » 
Et s'ele a Dieu son mesfait monde, 
Pour ce n'est pas mondee au monde. 
Diex est si piuz, Diex est si doz 
Que les pechiez pardonne toz 
A trestoz cialz qui se repentent, 
Qui de cuer pleurent et lamentent ; 
Mais li siecles rien ne pardonne, 
Toz jors mesdit, toz jors jargone. 
Trente anz ou plus aprés la mort 
Mesdit siecles, derunge et mort. 
Meesmement sor noz, genz d'ordre, 
Plus en parfont vielt siecles mordre 
Qu'il ne face seur autres gens. 
Damoyseles, vos biaus cors genz 
Honestement gardez adez 
Pour Dieu avant et puis aprés 
Pour le siecle, qui vos espie. 
Quant vos pour Dieu avez guerpie 
De tout le mon la vanité 
Et quant guerpi et puer jeté 
Avez le mont pour sauver l'ame, 
Pour la douceur de Nostre Dame, 
Gardez que vos ne faciez chose 
Dont Dieu perdez a la parclose. 
Puis que pour Dieu estez velees 
Et en la voie estez entrees 
Qui au Dieu regne vos avoye 
Et ja estez pres qu'en mi voye, 
Pour amor Dieu tres bien gardez 
Qu'arriere vos ne regardez 
Ausi con fist la fame Lot, 
Cui li angeles desfendu l'ot, 
Car vos serïez malbaillies 
Et fors dou regne Dieu banies. 
Ce dit la lettre, par saint Pere, 
Que qui sa main met a l'arere, 
S'arriere lui regarde un pas, 
Dou regne Dieu dignes n'est pas. 
Gardez toz tanz vers vostre espouz, 
Gardez toz tanz si devant vos 
Que droite voist vostre charrue. 
Qui puer pour s'ame sa char rue, 
Qui pour s'ame son cors enserre 
En povre cloistre et en fort serre 
Seur toute rien de ce se gart 
Que vers le siecle ne regart, 
Car pour assez petit mesfait 
Aroit perdu quanqu'aroit fait. 
Vos jouvenceles et vos touses 
Qui amies et qui espouses 
Estes au roi qui tout cria, 
Fuiez le siecle, car n'i a 
Se barat non, engien et guile. 
Siecles glaçanz est con anguile 
Et plains de grant malaventure, 
De lecherie et de luxure. 
Gardez, gardez ne l'aprouchiez ! 
Endementres que vos flochiez, 
Que nueves estes et nouveles, 
Castes et virges et puceles, 
Donnez a Dieu cuers et courages, 
Virginitez et pucelages. 
Vos beneoites, vos sacrees, 
Queque vos estes encreées 
En plainne fleur, en plainne croie, 
Gardez voz cuers ne se recroie 
D'amer en cloistre vostre espous, 
Qui nuef mois fu cloitriers por vos 
Ou virge cloistre la pucele 
Qui virges cloistres, virge cele 
Est de toute virginité. 
En cloistre doit, par verité, 
Toute honestez et tout bien croistre. 
Pour ce fait il bon estre en cloistre. 
Tiegne se chiers, tiegne se chiere 
Nez cloitriers et nette cloitriere, 
Car Diex seur toutes genz a chieres 
Bons cloitriers et bones cloitrieres. 
En touz biens cil les daint acroistre 
Qui pour nos touz ou virge cloistre 
De la pucele s'encloistra. 
Qui virge cors mis en cloistre a, 
Pour Dieu, pour Dieu, tiegne sen cloistre ! 
Virginitez ne sieut pas croistre 
Ça fors au siecle mout espesse : 
C'est une erbe qui mout tost cesse, 
Qui tost engele et qui tost faut 
S'enclose n'est de mur mout haut 
Et s'elle n'a mout bone garde. 
Se Diex meïsmes ne la garde, 
Fructifïer ne puet ne croistre. 
Il m'est avis que s'ele en cloistre 
Mout durement ne vient et point, 
En autre liu ne croist mais point. 
Vous cloistrieres, vos jovenceles 
Qui virges estes et puceles, 
Tant est vo chars et pure et nete 
Que fleurs de lis ne vïolete, 
Rose espanie n'aiglentiers, 
S'a Dieu avez les cuers entiers, 
Si soef n'uelent con vos faites. 
Vraiez amies et parfaites 
Estes au roy de la amont. 
Fuiez, fuiez l'amor dou mont, 
Que vos pour lui avez laissie. 
Ele est si noire et si faissie 
Que nus son cuer metre n'i doit. 
De Dieu pres estes a plain doit : 
Alez avant, si l'embrachiez, 
Des bras de l'ame l'enlaciez 
Et acolez si durement 
Dire puissiez seürement 
Avec la virge sainte Agnés : 
« Mon ami tieng qu'ai quis adez ; 
Mon ami tieng, mon ami voi 
Que je tant aim par bonne foy. 
Plains de leece est mes cuers toz 
Quant tieng le bel, le bon, le doz, 
Que mes cuers a tant convoitié. 
Diex ! com par ai bien esploytié 
Quant puis estraindre prez de moy 
Mon ami doz, le fil le roy, 
Qui tant est biaus et tant est hauz 
Que nez la lune et li solaus 
S'esmerveillent de sa biauté. » 
Vous qui vivez en loyauté 
Et pour celui vos cors tensez 
Qui seit et voit toz vos pensez, 
Qui pour l'amour le roy de gloyre 
Laissiez la gloyre transitoyre, 
Qui chevaliers, contes et dus 
Laissiez pour cloistre et pour renclus 
Et jetez puer treces et crins, 
Saichiez que Diex en sez escrinz, 
Em paradys, en son tresor, 
Treces vos garde de fin or. 
Quant Dieu plaira et de vos cors 
Vos netes ames iront fors, 
Adont vos rendera vos crines 
Et puis aprés coronnes fines, 
Plainnes de pierres precïeusez, 
Resplendissanz et glorïeusez, 
Desour les chiez vos asserra. 
Pour Dieu, pour Dieu, quanqu'en terre a 
Pour Dieu avoir jetez tout puer. 
Reclamez le de tout vo cuer 
S'aucune foys la chars vos point, 
Qui a vo preu ne bee point. 
Vos avez ore assez tristrece, 
Assez doleur, assez destrece ; 
Vos avez ore la fort ore 
Que la fame a qui crie et pleure 
Quant l'eure aproche d'enfanter, 
Mais je vos puis bien creanter 
Prochainnement q'uns jors venra 
Que ja ne vous en souvenra. 
Quant la fame va mal d'enfant, 
Ele a angoisse et dolor grant, 
Mais maintenant qu'a enfanté, 
Ele a de joie tel plenté 
De son enfant, quant a bien vient, 
De ses doleurs ne li souvient. 
Quant voz ames blanches et beles, 
Toutes virges, toutes puceles, 
De vos nes cors departiront 
Et devant Dieu chantant iront, 
Adont arez bien enfanté, 
Lors arez joie a tel plenté 
Es joieuz cielz lassus amont 
De quanqu'arez souffert ou mont 
Ne vos sera ne tant ne quant. 
Vos alez ore mal d'enfant, 
Vos penez ore et travilliez ; 
Chascune nuit assez villiez, 
Crïez et braiez toute nuit. 
Souffrez ! souffrez ! ne vos anuit : 
L'eure venra prochainnement 
Que vos arez delivrement, 
Et plus de joie arez cent tanz 
N'ont les meres de leurs enfanz 
Quant sont a joie delivrees. 
Estre devez si enyvrees 
De l'amor vostre espouz celestre 
Que nule rien ne vos doit estre 
De l'eure fort, de l'eure dure 
Que vostre chars pour lui endure. 
Et quant por lui tant endurez, 
Gardez qu'aiez si espurez 
Les cuers que chose ne faciez 
Dont envers lui vos mesfaciez. 
Quant tout cest siecle avez perdu, 
N'aiez le cuer si esperdu 
Qu'a nul pechié vos aerdez 
Par quoi l'autre ne Dieu perdez. 
La mere Dieu, la douce dame, 
A jointes mains de cuer et d'ame 
Prïez adez et soir et main 
Que si vos tiegne par la main 
Qu'ele vos gard de chanceler. 
Se la volez bien apeler, 
Ja n'endurra que vos chaiez 
Ne fachiez rien dont honte aiez. 
Vielles et josnes, soiez toutes 
A nus genolz et a nus coutes 
Devant s'ymage nuit et jor. 
Servez, servez sanz nul sejor 
La douce dame, l'amyable, 
Qui vostre espous espiritable 
En ses doz flanz nuef moys porta. 
S'ame arrivee a droit port a 
Et bien les portes dou ciel s'uevre 
Qui met s'entente, qui met s'uevre 
En li servir et honnourer, 
En encliner, en aourer 
Devotement de doz corage 
Sa samblance, sa douce ymage 
Ausi com fist l'empereris. 
Bien espire Sainz Esperis 
Et toutes celes et tous celz 
Qui les cors vainz et pereceus 
A li servir souvent escitent, 
Qui souvent dïent et recitent 
Devant s'ymage a nus genolz 
Le savoureuz salu, le doz, 
Qui tant est biaus et deliteus. 
Pour Dieu, pour Dieu, de cuer piteuz 
Souploiez vos a la Dieu mere, 
Qui l'estoile est luisanz et clere, 
Li myreoirs, li essamplaires 
Ou de vos ames les viaires 
Et jor et nuit devez mirer. 
Ja ne laira vos cuers virer 
Ne remouvoir de droit sentier 
Se la servez de cuer entier. 
C'est la bretesche, c'est la tours 
Qui dou dyable et de ses tours 
Garde et desfent toz ses amis. 
S'en li vos cuers bien avez mis, 
Tel force arez et tel eür 
Qu'adez serez plus asseür 
Que n'est chastiaus fremez seur mote. 
Ne douterez nes terre mote 
Ne tourbillon ne vent n'orage 
Se bien l'amez en vo corage. 
Voz noires dames et vos blanches, 
Gardez, gardez que par les manches 
La mere Dieu tenez adés. 
Se bien vo cuer de li sont pres, 
Dormez, dormez tout asseür. 
De ce mout bien vos asseür 
Que doute nule ne regart 
Ne puet avoir riens qu'elle gart. 
Vouz indes fleurs, vos vïoletes, 
Qui les grans plices d'erminetes, 
Qui la soie, le vair, le gris 
Avez laissiez pour les dras bis, 
Qui pour les ames faire blanches 
Vestez les fros as noires manches, 
Saichiez que Diex em paradys 
De vos fera ses flors de lis. 
Vos blanches fleurs, vos de Cistiaus, 
Qui affublez ces blans mantiaus, 
Qui les pliçons, qui les chemisez 
Pour blans buiriax avez jus misez, 
Ja sont ou ciel aparilliez 
Blanches chemises deliies 
Et les robes a or batues 
Dont vos ames seront vestues. 
Pour Dieu, pour Dieu, blanches et noyres, 
Gardez ne prisiez pas deus poyres 
De cest fauz mont la fause joie, 
Car toz les sienz guille et faunoye. 
S'en vo biauté, s'en vo jovent 
Tenez le veu et le couvent 
Que vos avez a Dieu pramis, 
Com vrais espoz, con vrais amis, 
De paradys vos douera. 
Bon giu a s'ame jouera 
Cele qui despira tout homme 
Pour Jhesu Crist, qui est la somme 
De toutes joiez, de toz biens. 
Certes, certes, seur toutes riens 
Joianz et lies devez estre 
Quant vos avez le roy celestre 
Et a baron et a espoz. 
Mout doit grant joie avoir en vos 
Quant si haut estes marïees. 
Au siecle sont mesmarïees 
Vos parentes teles i a. 
« Mal ait cil qui me maria ! » 
Ce dïent en lor chançonnetes, 
Mais entre giux et gabeletes 
Les pluiseurs a certes le dïent, 
Comment qu'entr'eles se marïent. 
Hautement estes marïees : 
Gardez ne soiez varïees, 
Car Jhesu Cris, voz biax espous, 
Set bien sanz vos taster le pous 
Se vostre amour est vraie et nette. 
Le commant de la chançonnete 
Face qui est bien vraie amie : 
« Pour Dieu, ne vos repentez mie, 
Ce dist, de loiaument amer. » 
En vostre ami n'a point d'amer, 
Ainz est tres sades et tres douz, 
Vrais, bons et biaus et hauz seur touz. 
Bien vos poez d'amors vanter 
Et lïement devez chanter, 
Vous cloistrieres, vos damoyseles, 
As vois qu'avez plaisanz et beles : 
« La fontenele i sort clere. 
Bonne aventure ait ma mere, 
Qui si bien me maria ! » 
Dire puet bien tele i a. 
« La fontaine i sourt serie. 
Jhesu Criz, li fiux Marie, 
Tout entier ce cuer ci a, » 
Dire puet bien tele i a. 
« La fontaine i sourt serie. 
Diex ! Diex ! Diex ! men cuer n'ai mie : 
Li douz Diex, li douz Diex l'a ! » 
Dire puet bien tele i a. 
« Mere Dieu, virge Marie, 
Mes cors a toi se marie, 
Et tes fix tout men cuer a, » 
Dire puet bien tele i a. 
« Li cuers d'amors me fremie. 
Cielz l'a tout, je ne l'ai mie, 
Qu'en la croys pendre voy la, » 
Die cele qui voile a. 
« La fontaine i sort serie. 
Diex ! mon cuer, je n'en ai mie : 
Jhesu Cris, mes amis, l'a. » 
De chanter ne finez ja : 
« Diex, mon cuer je n'en ai mie. 
Cielz l'a, sanz parçonnerie 
Qui d'anel d'or m'espousa. 
Mes chiez pour Dieu se tousa. 
Mon cuer a, je n'en ai mie, 
Et ara toute ma vie. 
Ja pour nului nel laira. 
S'amors me plaist et plaira. 
Mon cuer a, je n'en ai mie. 
M'ame ou ciel comme s'amie 
A grant joie espousera. 
Ja mes cuers nou faussera. 
Mon cuer a, je n'en ai mie. 
Pour ma crine, qu'ai guerpie, 
Corone d'or me donra. 
Qui de mal me semonra 
Ne de nule vilonnie 
Diex le cors escommenie ! 
L'ame dampne et dampnera. 
M'ame ou ciel marïera. 
Se dou siecle sui banie 
Pour ma noyre sousquanie, 
Comme flourete espanie 
M'ame ou ciel blanche en ira. 
Ne sui mate n'esmarie : 
Mes maris, li fiex Marie, 
Qui les sienz ou ciel marie, 
M'ame ou ciel marïera. » 
Ceste page est ci fenie. 
Dames qui l'avez oïe, 
Li povres prïeus vos prie 
Que vos ne l'oublïez mie. 
Immo mente sedula 
Prïés la virge Marie 
Que par sa grant cortoysie 
Vos et lui doinst bonne vie 
Et sa douce compaingnie 
Per aeterna secula. Amen. 
